— 


P.G. Wodehouse 


Fulger 
în plină vară 


P.G. WODEHOUSE 


FULGER 
ÎN PLINĂ 
VARĂ 


Pelham Grenville Wodehouse s-a născut în 1881 la 
Guildford. A studiat la Dulwich 
College. După O scurtă 
perioadă în care a lucrat ca 
funcţionar de bancă în cadrul 
Hong Kong and Shanghai Bank, 
se dedică în totalitate carierei 
de jurnalist şi scriitor, vînzîndu- 
şi povestirile diverselor 
publicaţii. Se căsătoreşte în 
1914; în 1955 devine cetăţean 
american. In cele peste o sută 
de cărţi ale sale a descris ca 
nimeni altul viaţa idilică de 
provincie a englezilor din epoca 
edwardiană. Celebre printre 
scrierile sale sînt cele două 
serii: seria Castelului Blandings, proprietatea lordului 
Emsworth, înconjurat de grădini feerice, unde sosesc 
mereu impostori şi mai tot timpul se fură cîte ceva, şi 
seria majordomului Jeeves, personaj mult mai inteligent 
decit stăpinul său, Bertie Wooster, care rezolvă în moduri 
extrem de ingenioase şi de hilare problemele celor din 
jurul său. Adevărate capodopere umoristice, romanele lui 
Wodehouse au fost traduse în peste treizeci de limbi 
(inclusiv în japoneză şi în arabă), în anul 1944, tirajele 
operelor sale  depăşiseră deja cinci milioane de 
exemplare, moment după care nimeni nu a mai putut să 
le numere, în Statele Unite, în Rusia şi în multe ţări 
europene există chiar cluburi pentru studierea operei lui 
P.G. Wodehouse. A scris şi versuri pentru mai multe 
comedii muzicale de succes, pe muzica lui George 
Gershwin, Cole Porter şi Irving Berlin, în 1975, cu cîteva 
săptămîni înainte de a muri, Wodehouse a primit titlul de 
Cavaler pentru serviciile aduse Imperiului Britanic. 


Fulger în plină vară (1929) îi surprinde pe locuitorii 
intrigi şi trădări, totul culminînd cu furtul senzaţional al 
împărătesei, purceaua preferată a  distratului lord 
Emsworth. Colac peste pupăză, onorabilul Galahad 
Threepwood pare hotărît să-şi publice Amintirile, fapt ce 
ar provoca un imens scandal în lumea aristocratică, în 
colecţia „Biblioteca Polirom” a apărut Greşeala lordului 
Emsworth (2003). 


Pentru Denis 
Mackail, 

autorul cărților 
Greenery Street, 
The Flower Show, 
precum şi al altora 
pe care mi-aş fi 
dorit să le fi scris 


Prefaţă 


Un oarecare critic - îmi pare rău că trebuie să o spun, 
dar chiar există şi asemenea oameni - a afirmat despre 
cel mai recent roman al meu că ar conţine „toate vechile 
personaje ale lui Wodehouse sub nume noi”. Probabil că 
omul a fost deja mîncat de urşi, asemenea copiilor care-şi 
bătuseră joc de profetul Elisei, dar, în cazul în care mai 
este în viaţă, nu va putea aduce o acuzaţie similară 
romanului Fulger în plină vară. Cu _ inteligenţa-mi 
superioară, de data asta i-am luat-o înainte şi am dat 
tuturor vechilor personaje aceleaşi nume. Ceea ce mi- 
nchipui că o să-l facă să se simtă destul de prost. 

Povestea de faţă este, ca să zic aşa, o casă de-acum 
familiară păpuşilor mele. Hugo Carmody şi Ronnie Fish au 
apărut în Bani pe degeaba. Pilbeam în Bill Cuceritorul. 
Restul, precum lordul Emsworth, Baxter cel Eficient, 
Beach valetul şi ceilalţi, şi-au făcut cu toţii datoria în 
Greşeala lordului Emsworth şi în Las' pe Psmith. Pînă şi 
împărăteasa de la Blandings, acest porc extraordinar, 
apare acum pentru a doua oară, după ce şi-a făcut 
debutul într-o povestioară intitulată Gu-i-i-iţ !, care 
împreună cu alte povestiri despre Castelul Blandings, 
mult prea fascinante pentru a le mai aminti, vor fi strînse 


pînă la urmă într-un volum. 

Cert este că nu mă pot cu nici un chip rupe de Castelul 
Blandings. Locul mă vrăjeşte, întotdeauna mă reped pînă 
în Shropshire şi încerc să aflu ultimele noutăţi şi s-ar 
părea că întotdeauna găsesc ceva care să mă intereseze. 
Sper că şi Publicul Meu va fi interesat să afle că mi-am 
notat pînă şi cea mai neînsemnată birfă din acest comitat. 

Cîteva cuvinte despre titlu. Se spune că lui Thackeray, 
ducîndu-se el într-o noapte la culcare, i-a venit dintr-o 
dată în minte titlul romanului său Blidul deşertăciunilor, 
drept pentru care a sărit din pat şi a alergat în jurul 
camerei de şapte ori, strigînd cît îl ţinea gura. în chip 
straniu, exact aşa am făcut şi eu cînd m-am gîndit la 
Fulger In plină vara Mi-am zis imediat că acesta era titlul 
ideal pentru romanul meu. Exuberanţa mi s-a mai domolit 
cînd am aflat că nu eram singurul care avea o părere 
bună despre titlul respectiv. Sînt informat că două 
romane cu acelaşi titlu au fost publicate în Anglia, iar 
agentul meu din America mi-a telegrafiat pentru a mă 
înştiinţa că alte trei au fost scoase pe piaţă în Statele 
Unite. Cum povestea mea a apărut deja sub formă de 
serial purtind acest titlu, e prea tirziu să-l mai pot 
schimba. Nu-mi pot exprima decît speranţa modestă că 
povestea de faţă va fi considerată demnă de a fi inclusă 
pe lista celor mai bune cărţi intitulate Fulger în Plină Vară. 


Capitolul 1 
Nori ameninţători la Castelul 
Blandings 


Castelul Blandings picotea în soare. Aburi fierbinţi şi 
jucăuşi se unduiau pe deasupra pajiştilor tunse şi 
lespezilor teraselor. Aerul era încărcat cu zumzetul 
toropitor al găâzelor. Sosise binecuvântatul ceas al unei 
după-amieze de vară, între prânz şi ceai, când Natura 
pare că-şi descheie haina şi se aşează într-un fotoliu. 

La umbra unui tufiş de laur, dincolo de clădirea acestui 
impunător cămin englezesc, Beach, valetul lui Clarence — 
cel de al nouălea conte de Emsworth şi proprietarul 
castelului — se odihnea sorbind conţinutul unui pahar 
înalt şi citind hebdomadarul specializat în cancanuri din 
teatru şi societate. Atenţia îi fusese reţinută de o 
fotografie în chenar oval de pe una din paginile din mijloc. 
Preţ de un minut o studie tacticos şi cu uimire până în 
cele mai mici amănunte. Apoi, chicotind lung, scoase un 
briceag din buzunar, decupă poza şi o depozită în 
străfundurile costumului. 

În clipa aceea, tufişul de laur care până atunci nu 
scosese nici un sunet, şopti: „Pssst!” 

Valetul tresări foarte tare. Trupul voinic fu săgetat de 
un fior. 

— Beach! spuse tufişul. 

Se iţi un cap. Ar fi putut fi o driadă, dar valetul nu 
înclina să creadă aşa ceva, şi pe bună dreptate. Era un 
tânăr înalt şi blond, în care recunoscu pe secretarul 
stăpânului său, domnul Hugo Carmody. Valetul se ridică 
în picioare, privindu-l dojenitor şi ofensat; încă îi mai 
zvâcnea inima, şi-apoi îşi muşcase şi limba. 


— Nu cumva te-am speriat, Beach? 

— Teribil, domnule. 

— Îmi pare rău, dar lasă că face bine la ficat. Beach, n- 
ai vrea să câştigi o bătrână? 

Austeritatea valetului se înmuie. Licărul aspru din 
priviri păli. 

— Da, domnule. 

— Poţi s-o prinzi pe domnişoara Millicent câteva clipe 
singură? 

— Desigur, domnule. 

— Atunci, dă-i bileţelul ăsta şi bagă de seamă să nu te 
vadă careva. Mai ales... fii foarte atent, Beach, la ce-ţi 
spun... mai ales, milady Constance Keeble. 

— Mă voi ocupa de problemă neîntărziat, domnule. 

Şi îi zâmbi părinteşte. Hugo zâmbi şi el. Intre cei doi se 
statornici o înţelegere deplină. Beach pricepu că nu se 
cade să dea nepoatei stăpânului bileţele pe ascuns; iar 
Hugo pricepu că nu se cade să îndemne un om de treabă 
să-şi încarce conştiinţa cu o asemenea povară. 

— S-ar putea să nu fiţi la curent, domnule, spuse 
valetul  înfundând în buzunarul pantalonilor plata 
păcatului, că stimata doamnă a plecat la Londra cu trenul 
de trei şi jumătate. 

Hugo scoase o exclamaţie de dezamăgire. 

— Cum adică, vrei să spui că toată chestia asta cu 
târâtul ca pieile-roşii, din tufiş în tufiş, fără să strivesc 
măcar o crenguţă sub călcâi, n-a fost decât o pierdere de 
timp? Şi Hugo ieşi la lumină, scuturându-se de praf. Ce 
păcat că n-am ştiut! Mi-am prăpădit bunătate de costum 
şi mare minune dacă nu mi-a intrat şi vreo gânganie după 
guler. Oricum, nu strică niciodată să fii prevăzător. 

— Foarte adevărat, domnule. 

Acum, după ce intrase în posesia informaţiei că ochiul 
radiografic al mătuşii fetei pe care o iubea, funcţiona pe 
alte lungimi de undă, domnul Carmody deveni foarte 
vorbăreţ. 

— Frumoasă zi, Beach. 


— Da, domnule. 

— Ehei, Beach, viaţa e stranie. Adică, nu poţi să ştii 
niciodată ce te aşteaptă. Uite, eu, de exemplu, stau acum 
la Castelul Blandings şi îmi place foarte mult. Vorba 
cântecului: „Cântaţi de bucurie, cântaţi de voioşie, acasă 
aşa n-a fost să fie”. Ei, şi cu toate astea, când am trecut 
pe ordinea de zi venirea la Castel, pot să-ţi mărturisesc, 
inima îmi era încovoiată sub povara durerii. 

— Încovoiată, domnule? 

— Da.  Incovoiată. Vizibil. Dacă ai cunoaşte 
circumstanţele, ai înţelege de ce. 

Beach cunoştea circumstanţele. Pentru cei de la 
Castelul Blandings, existau prea puţine lucruri în jurul 
cărora neştiinţa să plutească vreme mai îndelungată. 
Ştia, astfel, că tânărul Carmody fusese cu câteva săptă- 
mâni în urmă, împreună cu domnul Ronald Fish, nepotul 
lordului Emsworth, coproprietar al unui club de noapte, 
numit Cazanul Diavolului, situat nu departe de Bond 
Street, în însăşi inima cartierului pierzaniilor londoneze; 
că, în ciuda acestei poziţii avantajate, afacerea se 
dovedise a fi un eşec financiar; că domnul Ronald plecase 
cu mama lui, lady Julia Fish, să se întremeze la Biarritz, şi 
că la insistenţele lui Ronnie, care declarase că nu face un 
pas spre Biarritz sau spre altă localitate rău famată, dacă 
nu se va găsi pentru prietenul din copilărie vreun cotlon 
călduţ, Hugo venise la Blandings ca secretar particular al 
lordului Emsworth. 

— Desigur că nu v-a surâs ideea de a părăsi Londra, 
domnule? 

— Exact. Acum însă, Beach, poţi să mă crezi sau nu, 
după mine, ducă-se cine-o vrea la Londra! Nu zic că ar 
strica o raită de-o noapte prin Piccadilly, dar dacă e vorba 
să te stabileşti undeva atunci alegerea mea este 
categoric Castelul Blandings. Ce loc, Beach! 

— Da, domnule. 

— Un adevărat paradis — eu aşa i-aş spune. 

— Desigur, domnule, dacă vreţi dumneavoastră... 


— Şi acum că vine şi bătrânul Ronnie, bucuria n-o să 
mai aibă margini, cum se zice. 

— ÎI aşteptăm pe domnul Ronald, domnule? 

— Vine mâine sau poimâine. Am primit o scrisoare azi- 
dimineaţă. A! Să nu uit! lţi urează toate cele bune şi-ţi 
trimite vorbă să pui la bătaie şi ultima cămaşă pe Baby 
Bones pentru cursa Medbury Selling. 

Valetul îşi ţuguie buzele a îndoială. 

— Cam hazardat. Nu e dintre favorite. 

— O mârţoagă, ce mai încoace-ncolo. Verdictul meu e 
s-o laşi moartă. 

— Totuşi, domnul Ronald are de obicei fler. De mulţi ani 
a început să mă îndrume în problema asta şi am tras 
foloase mari urmându-i sfaturile. Chiar pe când învăţa la 
Eton, făcea alegeri deosebit de fericite. 

— Treaba ta, spuse Hugo cu indiferenţă. Ce tăiai 
adineauri din ziar? 

— O poză de-a domnului Galahad, domnule. Ţin un 
album în care lipesc articolele interesante privitoare la 
familie. 

— Ştii ce-ţi lipseşte din album? Descrierea unui martor 
ocular despre cum a căzut pe fereastră lady Constance 
Keeble şi şi-a frânt gâtul. 

Sentimentul bunei-cuviinţe pronunţate îl împiedică pe 
Beach să-şi însuşească acest punct de vedere, dar omul 
oftă nu fără oarecare melancolie. Deseori îl stăpâneau 
gânduri asemănătoare despre castelana de la Blandings. 

— Doriţi să vă arăt tăietura, domnule? Este o referire la 
opera literară a domnului Galahad. 

Cele mai multe din fotografiile hebdomadarului asupra 
cărora îşi odihnise Beach privirile erau ale unor doamne 
din aristocrație care încercau să arate ca nişte dansatoare 
şi ale unor dansatoare încercând să arate ca nişte 
aristocrate, dar aceasta înfăţişa trăsăturile semeţe ale 
unui domn de vreo şaizeci de ani, mic de statură, spilcuit 
şi ţanţoş. Dedesubtul pozei, cu litere de-o şchioapă, se 
afla un singur cuvânt: GALLY, iar dedesubtul acestuia, cu 


caractere mici, o notă: 

„Onorabilul Galahad Threepwood, fratele contelui 
Emsworth. O păsărică ne şopteşte cum că Gally s-ar afla 
la Castelul Blandings, în Shropshire, reşedinţa ereditară a 
familiei, cufundat în aşternerea pe hârtie a Amintirilor 
sale. Aşa cum poate adeveri oricare membru al Vechii 
Brigăzi, ele ar trebui să fie la fel de pline de surprize ca şi 
starea timpului, dacă nu cumva chiar mai pline.” 

Hugo cercetă meditativ exponatul şi-l înapoie pentru a 
fi pus la arhivă. 

— Da, remarcă el, cred că au prins imaginea întocmai. 
Ghiujul se pare că a fost iute foc pe vremea lui Edward 
Mărturisitorul. 

— Domnul Galahad a fost cam zburdalnic în tinereţe, 
încuviinţă valetul cu un fel de mândrie feudală în glas. 

Părerea personalului de serviciu era că distinsul 
Galahad aducea strălucire Castelului Blandings. 

— Ţi-a trecut cumva prin minte, Beach, că dacă apare 
cartea asta, o să facă o vâlvă nemaipomenită? 

— Deseori, domnule. 

— Să ştii că eu am început să pun bani deoparte ca să- 
mi iau un exemplar. Apropo, să te întreb ceva: poţi să-mi 
dai vreun amănunt despre un individ cu numele de 
Baxter? 

— Domnul Baxter, domnule? A fost secretarul particular 
al lordului. 

— Aha, mi-am închipuit eu. Lady Constance mi-a vorbit 
de el azi-dimineaţă. M-am întâlnit cu ea când luam aer în 
ţinută de călărie şi nu s-a arătat prea încântată. „Am 
impresia că vă bucuraţi de mult timp liber, domnule 
Carmody”, mi-a spus. „Domnul Baxter”, a continuat ea 
privindu-mă cu înţeles, „nu găsea niciodată timp pentru 
călărie pe vremea când era secretarul lordului Emsworth. 
Domnul Baxter era întotdeauna cufundat în lucru. Dar, de 
fapt”, a adăugat în timp ce nu mă slăbea o clipă cu 
reflectoarele, „domnul Baxter îşi îndrăgea munca, îl 
pasionau îndatoririle sale. O, Doamne! Ce om conştiincios 


era domnul Baxter, zău aşa!” — sau chestii de genul ăsta. 
S-ar putea să mă înşel, dar aluziile mi s-au părut de-a 
dreptul jignitoare! Aş vrea să ştiu şi eu, dacă Baxter ăsta 
era atât de grozav, de ce mă rog l-au lăsat să plece? 

Valetul aruncă o privire în jur, prevăzător. 

— Bănuiesc că a fost o poveste neplăcută la mijloc, 
domnule. 

— A şterpelit linguri, hai? Aşa fac întotdeauna indivizii 
ăştia zeloşi. 

— N-am reuşit să aflu toate amănuntele, domnule, dar 
a fost ceva în legătură cu nişte ghivece. 

— A şterpelit ghivece? _ 

— Mi s-a dat de înţeles că a aruncat cu ele în lnălţimea 
sa lordul Emsworth. 

Hugo luă un aer ofensat. Era un tânăr cutezător care nu 
suporta nedreptatea. 

— Să mă ia naiba dacă pricep prin ce anume mă 
depăşeşte acest Baxter ca secretar. Poate că mie îmi 
place tihna, poate că uit să răspund la scrisori şi poate că 
uneori, în după-amiezele calde, nu mă dau în lături de la 
un pui de somn, dar cel puţin n-arunc cu ghivece în capul 
oamenilor. N-am azvârlit nici măcar cu o sugativă după 
lordul Emsworth. Ei, să mă duc şi eu la treburile mele. 
Plimbarea de azi-dimineaţă şi picoteala de după prânz mi- 
au încurcat puţin programul. Şi... n-ai să uiţi de bileţel? 

— Nu, domnule. Hugo medita. 

— De fapt, dacă mă gândesc mai bine, ce-ar fi să mi-l 
dai înapoi? E mai sigur să nu se vânture lucruri scrise pe- 
aici. Spune-i domnişoarei Millicent că mă poate găsi în 
grădina de trandafiri la ora şase fix. 

— În grădina de trandafiri... 

— La şase fix. 

— Prea bine, domnule. Voi avea grijă să primească 
mesajul. 

Timp de două ore după această discuţie, nu se petrecu 
nimic deosebit în incinta Castelului Blandings. La sfârşitul 
intervalului, liniştea toropitoare şi blândă fu străbătută de 


cinci bătăi blânde şi toropitoare ale orologiului de 
deasupra grajdurilor. In acea clipă o procesiune modestă, 
dar vrednică de atenţie, ieşi din casă şi se înşirui pe 
drumul care traversa pajiştea scăldată în soare, spre locul 
unde cedrul uriaş îşi arunca umbra sa îmbietoare. In 
frunte se afla James, lacheul, ducând o tavă plină. După el 
urma Thomas, alt lacheu, ducând o masă pliantă. 
Ariergarda o forma Beach, care nu ducea nimic, dar 
dădea o anume distincţie cortegiului. 

Instinctul care îi avertizează pe toţi englezii sadea când 
este gata ceaiul îşi îndeplini fără întârziere tăcuta 
misiune. În clipa când Thomas fixa măsuţa îşi făcu 
apariţia, ca şi cum ar fi dat răspuns la o replică, un domn 
mai în vârstă într-un costum de tweed plin de pete şi o 
pălărie de care ar fi trebuit să se jeneze. Clarence, cel de 
al nouălea conte de Emsworth, era un bărbat înalt, 
uscăţiv, vânos, de vreo şaizeci de ani, şi în clipa aceea 
uşor stropit cu noroi, pentru că îşi petrecuse cea mai 
mare parte a după-amiezei învârtindu-se pe lângă cocine. 
Trecu în revistă pregătirile pentru masă cu o amabilitate 
vagă prin prince-nez-ul neînrămat. 

— Ceaiul? 

— Da, Înălţimea voastră. 

— Cum!? spuse lordul Emsworth. Ha? Ceaiul? Da. 
Ceaiul. Foarte bine. Desigur, ceaiul. Grozav! 

Din remarcile sale înţelegeai că a sosit ora ceaiului, 
lucru care îi făcea plăcere. Se grăbi să împărtăşească 
revelaţia nepoatei sale Millicent, care, ademenită de 
aceeaşi misterioasă chemare, apăruse lângă el. 

— Ceaiul, Millicent. 


— Da. 
— Păi da... ceaiul, spuse lordul Emsworth, punând 
punctul pe ,i”. 


Millicent se aşeză şi-şi făcu de lucru cu ceainicul. Era o 
fată înaltă, blondă cu ochii albaştri catifelaţi şi un chip ca 
în pictura Deşteptarea Sufletului. Întreaga ei înfăţişare 
degaja un aer candid desăvârşit. Nici un expert n-ar fi 


putut bănui că un valet mituit tocmai îi şoptise un mesaj, 
prin care i se propunea ca la ora şase fix să se 
întâlnească cu un tânăr complet neconvenabil, printre 
arbuştii de trandafiri. 

— Ai fost s-o vezi pe Impărăteasă, unchiule Clarence? 

— Ha? A, da. Da, draga mea. Am fost la ea toată după- 
amiaza. 

Ochii blajini ai lordului Emsworth sclipeau. Aşa se 
întâmpla ori de câte ori era pomenită nobila vietate — 
Impărăteasa de la Blandings. Cel de al nouălea conte de 
Emsworth era un om cu ambiţii puţine şi modeste. Nu 
râvnise niciodată să călăuzească destinele statului, să-i 
întocmească legile şi să ţină în Camera Lorzilor discursuri 
care să ridice în picioare pe toţi pairii şi episcopii, să-i 
facă să-şi agite pălăriile şi să chiuie. Pentru a putea 
pătrunde în Panteonul Angliei, nu înţelesese să facă 
altceva decât să-şi îngrijească scroafa premiată — 
Împărăteasa de la Blandings — cu atâta asiduitate, încât 
pentru a doua oară în doi ani consecutivi urma să câştige 
medalia de argint la clasa Porci Graşi de la Expoziţia 
agricolă din Shropshire. Şi pe zi ce trecea, era tot mai 
mult încredinţat că premiul devenea din ce în ce mai 
palpabil. 

Pe la începutul verii, îl copleşise un moment de panică. 
Se conturase perspectiva unui dezastru când vecinul său, 
Sir Gregory Parsloe-Parsloe de la Matchingham Hall, îl 
ademenise în mod josnic pe porcarul său George Cyrill 
Wellbeloved, un om deosebit de priceput, promiţându-i un 
salariu mai îmbietor. O vreme lordul Emsworth s-a temut 
că Împărăteasa, tânjind după vechiul ei prieten şi 
îngrijitor, ar putea să refuze mâncarea şi să-şi reducă 
gradul ridicat de obezitate. Dar temerile s-au dovedit 
neîntemeiate, Împărăteasa îl îndrăgi din prima clipă pe 
Pirbright, succesorul lui George Cyrill, şi se îndopa cu 
mâncare cu aceeaşi dezinvoltură. Dreptatea triumfă în 
această lume mult mai des decât ne dăm noi seama. 

— Ce-i faci? întrebă Millicent curioasă, îi citeşti poveşti 


de adormit copiii? 

Lordul Emsworth îşi ţuguie buzele. Era o fire 
reverenţioasă şi nu-i plăcea să glumească atunci când era 
vorba de probleme serioase. 

— Tot ce-i fac, draga mea, pare să dea rezultatele 
dorite. E într-o formă excelentă. 

— Când am văzut-o ultima oară, era mai mult diformă 
decât în formă. 

De data aceasta lordul Emsworth zâmbi cu indulgență, 
înţepăturile la adresa formelor pline ale impărătesei nu-l 
atingeau. Nu-şi dorea s-o vadă trasă prin inel ca 
şcolăriţele, aşa cum e moda acum. 

— N-a mâncat niciodată cu atâta poftă, spuse el. E o 
plăcere s-o vezi cum se hrăneşte. 

— Ce bine îmi pare! Domnul Carmody, urmă Millicent 
aplecându-se să altoiască un prepelicar care se 
aventurase să şterpelească ceva de mâncare, mi-a spus 
că în viaţa lui n-a văzut animal mai frumos. 

— Îmi place tânărul ăsta, spuse apăsat lordul 
Emsworth. Se vede la el o concepţie sănătoasă despre 
porci. Are capul pe umeri, ce mai! 

— Da, e mult mai bun ca Baxter, nu? 

— Baxter! 

Înălţimea sa se înecă brusc cu ceaiul. 

— Nu prea îl simpatizezi pe Baxter, unchiule Clarence, 
aşa-i? 

— N-am avut o clipă de răgaz cât timp a fost la noi. 
Oribil individ! Tot timpul se agita. Tot timpul voia să mă 
pună la treabă. Tot timpul apărea de după colţ cu 
ochelarii lui îngrozitori şi lucioşi şi mă silea să semnez 
hârtii, când eu doream să ies în grădină. Unde mai pui că 
era şi ţicnit. Slavă Domnului că am scăpat de el. 

— Oare?! 

— Cum adică? 

— Eu, una, cred că mătuşa Constance n-a renunţat la 
ideea de a-l aduce îndărăt. 

Lordul Emsworth tresări atât de tare, încât pince-nez-ul 


îi sări de pe nas. Nepoata lui atinsese subiectul 
coşmarului său favorit. Uneori se trezea noaptea 
tremurând, cu gândul că fostul secretar s-a întors la 
Castel. Şi, deşi în asemenea ocazii întotdeauna se lăsa 
din nou furat de vise cu zâmbetul fericit al uşurării, nu 
încetase să fie obsedat de groaza că soră-sa Constance, 
dominatoare cum era, intenţiona să-l aducă înapoi pe 
individ. 

— Pentru Dumnezeu! Ţi-a spus ea ceva? 

— Nu. Dar simt. Ştiu că nu-i place domnul Carmody. 

Lordul Emsworth explodă: 

— Absurd! Absolut absurd! Dar ce cusur poate să-i 
găsească tânărului Carmody? Un băiat cât se poate de 
capabil şi de inteligent. Mă lasă în pace. Nu mă sâcâie. 
Cât aş dori ca ea... 

Se întrerupse şi privi neputincios către o doamnă 
impunătoare, de vârstă mijlocie, care ieşise din casă şi 
acum traversa pajiştea. 

— A, uite-o! spuse Millicent, surprinsă la fel de 
neplăcut. Credeam că ai plecat la Londra, mătuşă 
Constance. 

Lady Constance Keeble ajunse lângă masă. Refuzând 
cu o mişcare distrată a capului invitaţia nepoatei de a 
ocupa locul de cinste de lângă ceainic, se prăbuşi pe un 
scaun. Era o femeie încă deosebit de frumoasă, cu 
trăsături  poruncitoare şi ochi minunaţi. In clipa 
respectivă, ochii erau neguroşi şi cuprinși de îngândurare. 

— Am pierdut trenul, explică ea. Dar nu e nimic; pot să 
fac şi mâine ce aveam de făcut la Londra. Am să plec cu 
trenul de unsprezece şi un sfert. Intr-un fel, este şi mai 
convenabil; o să mă aducă Ronald cu maşina înapoi. O să 
trec pe Norfolk Street să-l prind înainte de a pleca. 

— Dar cum de-ai pierdut trenul? 

— Adevărat, întări lordul Emsworth cu nemulţumire în 
glas. Doar ai plecat la timp. 

Privirea gânditoare a surorii sale se accentuă. 

— L-am întâlnit pe sir Gregory Parsloe-Parsloe. (Lordul 


Emsworth înţepeni la auzul numelui.) M-a ţinut de vorbă. 
E foarte îngrijorat. (Lordul Emsworth se învioră.) Mi-a spus 
că l-a cunoscut foarte bine pe Galahad cu ani în urmă şi 
că este foarte neliniştit în privinţa cărţii lui. 

— Cred că nu e singurul, murmură Millicent. 

Avea dreptate. În clipa în care un om cu antecedentele 
lui Galahad Threepwood ia tocul în mână şi-şi aduce 
aminte de întâmplări hazlii prin care a trecut dragul şi 
scumpul său prieten Cutare, nu poţi să ştii unde are să se 
oprească; şi în întreaga Anglie, printre persoanele 
vârstnice aparţinând nobilimii de la oraşe şi sate, 
începuse să bântuie un soi de panică de când se aflase de 
activităţile sale literare. De la sir Gregory Parsloe-Parsloe, 
cu reşedinţa la Matchingham Hall, până la stâlpii societăţii 
cu capete cărunte din Cumberland şi Kent, armate întregi 
de oameni respectabili, care în zilele tinereţii avuseseră 
nesăbuinţa de a se înhăita cu onorabilul Galahad, îşi 
aduceau aminte de fel de fel de nebunii săvârşite în 
tovărăşia lui şi făceau supoziţii peste supoziţii în legătură 
cu starea în care se afla memoria ghiujului. 

Căci, la vremea lui, Galahad fusese petrecăreţ nevoie 
mare, craiul localurilor de noapte, mereu în formă, ca un 
peşte în apă, prieten la cataramă cu Hughie Drummond şi 
Fatty Coleman; tovarăş de chefuri de-al Shifter-ilor, Pitch- 
erilor şi Peter Blobbs-ilor, precum şi al altor indivizi dintr- 
un cerc interesant, dar câtuşi de puţin puritan. 
Bookmakerii îl ştiau după poreclă, picoliţele se hlizeau la 
balivernele sale curtenitoare. Asculta bătăile orologiilor la 
miezul nopţii, iar când se abătea pe la bătrâna Gardenia, 
comisionarii se luptau care să aibă cinstea de a-l da afară. 
Într-un cuvânt, un om care n-ar fi trebuit să fie în veci 
învăţat să scrie, şi care, dacă din nefericire fusese 
înzestrat cu acea aptitudine, ar fi trebuit să fie împiedicat 
printr-un Act al Parlamentului să-şi aştearnă pe hârtie 
Amintirile. 

Aşa gândea Lady Constance, sora lui, aşa gândea sir 
Gregory Parsloe-Parsloe, vecinul său, şi tot aşa gândeau 


şi stâlpii societăţii din îndepărtatele comitate Cumberland 
şi Kent. Deşi împărtăşeau păreri contradictorii în multe 
privinţe, aici erau perfect de acord. 

— Voia să încerc să aflu dacă Galahad a scris ceva şi 
despre el. 

— Păi, poţi să-l întrebi acum, spuse Millicent. A ieşit din 
casă şi am impresia că vine încoace. 

Lady Constance se întoarse brusc şi, urmând direcţia 
arătată de degetul nepoatei, se încruntă. Era de obicei 
suficient să-l vadă pe pacostea de frate-său, ca să se 
încrunte. Când el începea să vorbească şi ea trebuia să 
asculte,  încruntarea se  preschimba în  înfiorare. 
Conversaţia cu Galahad îi dădea senzaţia că a înghiţit 
brusc ceva acru. 

— Imi vine întotdeauna să râd, spuse Millicent, când 
mă gândesc ce prost au nimerit-o naşii unchiului Gally 
când l-au botezat cu numele ăsta. 

Işi privea ruda care se apropia cu acea afecţiune 
tolerantă, de fapt admirativă, pe care tinerele, chiar dacă 
au chipuri de madonă, sunt foarte înclinate să o reverse 
asupra vârstnicilor cu trecut interesant. 

— Nu-i aşa că arată grozav? spuse ea. Zău, e 
nemaipomenit să te distrezi în tinereţe aşa cum s-a 
distrat el şi totuşi să fii atât de uluitor de sănătos. Te uiţi 
în jur şi vezi bărbaţi care duc o viaţă model şi se usucă în 
floarea vârstei, în timp ce unchiul Gally, dragul de el, care 
se pare că până la cincizeci de ani n-a ştiut ce e somnul, 
zburdă ca un prunc, înfloritor ca întotdeauna. 

— Toţi ai noştri au fost oameni cu o sănătate de fier, 
declară lordul Emsworth. 

— Precis că unchiul Gally a ştiut s-o folosească din plin 
pe a sa, replică Millicent. 

Autorul, traversând pajiştea cu paşi mărunți şi energici, 
se alăturase acum micului grup din jurul măsuţei. Aşa 
cum îl arăta şi fotografia, era un om mic de statură, 
spilcuit şi ţanţoş, genul pe care îl asociezi automat în 
minte cu costume în carouri, pantaloni strâmţi, melon alb, 


garoafă roz şi binoclu de curse atârnând la şoldul stâng. 
Deşi în clipa respectivă era cu capul descoperit şi cu 
mânecile cămăşii suflecate, iar pe vârful nasului etala 
pata de cerneală a vieţii literare, tot mai indicat pentru el 
ar fi fost un bar american sau o păşune. Ochii vii, cu 
zbârcituri la colţuri, priveau drept înainte, ca şi cum ar fi 
urmărit o cursă de cai pe ultima sută de metri. Picioarele 
elegant încălţate îţi lăsau impresia că scurmă în pământ 
căutând caiaua de alamă a potcoavei. Un domn mărunţel 
şi distins, şi — după cum spusese Millicent — înfloritor ca 
un prunc. O viaţă pe de-a-ntregul irosită îl lăsase pe 
onorabilul Galahad Threepwood, în pofida celei mai 
elementare logici, într-o condiție fizică ce părea 
desăvârşită, chiar exagerat de desăvârşită. Cum putea 
arăta şi cum se putea mişca un om care ar fi trebuit să 
aibă ficatul complet distrus, era un mister continuu 
pentru prietenii săi. Vederea nu-i slăbise şi forţa nu-l 
lăsase. Şi când, săltând voios pe gazon, s-a împiedicat de 
prepelicar, şi-a găsit echilibrul cu atâta agilitate şi graţie, 
încât n-a vărsat un strop din paharul cu whisky şi sifon pe 
care-l avea în mână. A continuat să ţină paharul sus, ca 
pe un stindard al vitejiei sub care luptase şi câştigase 
adesea. Oaia neagră a familiei putea fi foarte bine 
socotită un perfect acrobat al antialcoolismului. După ce 
se descotorosi de prepelicar şi alină sentimentele rănite 
ale animalului dându-i voie să-i amuşine whiskyul cu 
sifon, onorabilul Galahad scoase un monoclu cu ramă 
neagră şi, vârându-şi-l în ochi, contemplă masa şi se 
strâmbă încruntat. 

— Ceai? 

Millicent se întinse după ceaşcă. 

— Cu frişcă şi zahăr, unchiule Gally? 

O opri cu un gest de repulsie. _ 

— Ştii doar că nu beau niciodată ceai. Imi respect 
stomacul. Să nu-mi spui că tu nu ţi-l distrugi pe al tău cu 
otrava asta. 

— Imi pare rău, unchiule Gally, mie-mi place. 


— Ai grijă, o preveni onorabilul Galahad, care îşi 
îndrăgea nepoata şi nu-i plăcea s-o vadă că are apucături 
proaste. Ai mare grijă cu lucrurile de genul ăsta. Ţi-am 
povestit vreodată ce-a păţit sărmanul Buffy Struggles prin 
nouăş'trei? Un individ dubios l-a ademenit pe bietul Buffy 
să participe la una din conferințele despre temperanţă 
unde făceau şi proiecţii cu diapozitive colorate; bietul 
băiat era pământiu, pământiu de tot. „Gally” mi-a spus, 
„cum se procedează când vrei să-ţi cumperi ceai? Ce 
trebuie să faci la început?” „Ceai?!” i-am răspuns. „La ce- 
ţi trebuie ţie ceai?” „Ca să beau!” „Vino-ţi în fire, omule”, 
i-am spus. „Ai luat-o razna de tot. Dă-l naibii de ceai. la 
colea un brandy cu sifon!” „Nu mai beau alcool”, face el. 
„Cine bea ajunge ca râmele.” „Mă băiatule, da' tu nu eşti 
râmă, măi”, i-am spus, subliniindu-i exact punctul slab din 
argumentaţie. „Da, da' dacă mai beau, râmă mă fac, pun 
mâna-n foc!” mi-a replicat el. Ei, şi l-am implorat cu la- 
crimi în ochi să nu se pripească, dar nu l-am clintit. A 
comandat să i se aducă acasă livre de ierburi de-ale 
puturoase şi a dat ortul popii în mai puţin de-un an. 

— Doamne fereşte! Vorbeşti serios? 

Onorabilul Galahad dădu din cap într-un fel de-a 
dreptul impresionant. 

— Mort ţeapăn. L-a strivit o cabrioletă, sărmanul. 
Tocmai traversa Piccadilly. Am scris despre asta şi în 
carte. 

— Cum mai merg Amintirile? 

— Splendid, draga mea. Minunat. Nici nu mi-am 
închipuit că e atât de uşor să scrii, îţi iese pur şi simplu 
din condei. Clarence, voiam să te întreb ceva în legătură 
cu o dată. In ce an a fost scandalul ăla teribil între tânărul 
Gregory Parsloe şi lordul Burper, când Parsloe i-a furat 
bătrânului dinţii falşi şi i-a amanetat pe Edgware Road? În 
'86? Am impresia că ceva mai târziu — prin '97 sau '98. S- 
ar putea să ai dreptate. O să las deocamdată '96. 

Lady Constance scoase un strigăt ascuţit. Orice rază de 
soare pierise, acum, definitiv din viaţa ei. Simţea, ca mai 


întotdeauna când se afla în compania fratelui ei Galahad, 
că o haită de vulpi îi roade măruntaiele. Nici măcar 
gândul că poate să-i furnizeze lui Sir Gregory Parsloe- 
Parsloe informaţia secretă pe care i-o ceruse nu era în 
stare s-o liniştească. 

— Galahad! Doar n-ai de gând să tipăreşti asemenea 
infamii despre vecinul nostru cel mai apropiat! 

— Ba bine că nu! Şi onorabilul Galahad sforăi belicos. 
Dacă e infamie, să mă dea în judecată. Mă lupt cu el până 
la Camera Lorzilor. E povestea cea mai temeinic 
documentată din carte. Clarence, dacă insişti, o să las 
'96... Ştii, spuse onorabilul Galahad, inspirat, am să spun 
— „spre sfârşitul anilor nouăzeci”. La urma urmei, nici nu 
are atâta importanţă data exactă, faptele contează. 

Şi sărind zglobiu peste prepelicar, o porni înapoi pe 
pajişte cu paşi repezi. 

Lady Constance înţepenise în scaun. Ochii ei minunaţi 
erau uşor ieşiţi din orbite, iar faţa i se lungise. Privind-o, 
ai fi spus că toate durerile lumii s-au adunat pe acest cap, 
nu pe al Monei Lisa. 

— Clarence! 

— Da, dragă! 

— Ce-ai de gând să faci? 

— Să fac? 

— Nu crezi că trebuie să facem ceva? Nu-ţi dai seama 
că, dacă o să se publice cartea asta infernală a lui 
Galahad, jumătate din prietenii noştri ne vor ocoli? Vor 
spune că noi suntem de vină. Că ar fi trebuit să-l împiedi- 
căm într-un fel. Inchipuieşte-ţi ce-ar simţi sir Gregory 
când ar citi povestea aia oribilă? 

Chipul binevoitor al Lordului Emsworth se întunecă. 

— Puțin îmi pasă de sentimentele lui Parsloe. Şi, în 
plus, chiar a furat dinţii lui Burper, îmi amintesc că mi i-a 
arătat, îi înfăşurase în vată şi îi ţinea într-o tabacheră. 

Gestul cunoscut sub numele de mâini ce se frâng nu 
prea se vede în viaţa de toate zilele, dar în clipa aceea 
lady Constance Keeble schiţă cu mâinile ceva care, printr- 


o interpretare liberă, ar fi putut să fie descris ca frângerea 
lor. 

— Vai, dacă ar fi aici domnul Baxter! icni ea. 

Lordul Emsworth tresări atât de violent, încât îi sări 
pince-nez-ul şi scăpă din mână o bucată de prăjitură. 

— Pentru Dumnezeu, ce nevoie ai de individul ăsta 
aici? 

— Ar găsi el o cale să ieşim cu faţa curată din buclucul 
ăsta. A fost întotdeauna atât de eficient. 

— Baxter nu e întreg la minte! 

Lady Constance articulă un sunet ascuţit. 

— Clarence, zău, eşti câteodată cea mai enervantă 
fiinţă din câte cunosc, îţi intră câte o idee în cap şi n-o 
laşi, indiferent ce-ar spune toată lumea. Domnul Baxter a 
fost cel mai capabil om pe care l-am cunoscut. 

— Da, capabil de orice, replică lordul Emsworth, 
îndârjit. A aruncat cu ghivece de flori după mine în toiul 
nopţii. M-am trezit când se crăpa de ziuă şi am dat peste 
ghivece de flori răspândite la fereastra dormitorului meu 
şi când m-am uitat afară — individul ăsta, Baxter, stătea 
pe terasă într-o pijama galbenă ca lămâia, zvârlind cu 
afurisitele alea de vase de parcă era mitralieră, zău aşa. 
Bănuiesc că la ora asta zace la balamuc. 

Lady Constance se aprinsese la faţă ca para focului. 
Nici în zilele primei lor copilării nu simţise atâta 
înverşunare faţă de capul familiei, ca astăzi. 

— Ştii foarte bine că a existat o explicaţie cât se poate 
de simplă. Mi se furase colierul de diamante, iar domnul 
Baxter şi-a închipuit că hoţul l-a ascuns în vreun ghiveci. 
S-a dus să cerceteze, a fost încuiat pe dinăuntru şi a 
încercat să atragă atenţia prin... 

— Lasă dragă, după mine individul e scrântit, şi de fapt 
şi Galahad a adoptat aceeaşi atitudine în carte. 

— A adoptat...? Dar n-o să treacă Galahad povestirea 
asta în carte! 

— Bineînţeles că o trece. Crezi că o să prăpădească 
bunătate de material ca ăsta? Şi cum îţi spuneam, 


atitudinea pe care a adoptat-o Galahad — şi vorba ceea, 
e un om cu capul pe umeri şi mintea limpede — este că 
Baxter nu era în toate minţile. Ei, acum mă duc să mă uit 
la Impărăteasă. 

Şi o luă agale spre cocini... 

Câteva clipe după plecarea lui, liniştea cuprinse masa. 
Millicent se lăsase pe speteaza scaunului. Lady Constance 
stătea înţepată pe al ei. O adiere uşoară, încărcată de 
mireasma florilor agăţătoare, prevestea răcoarea serii ce 
se lăsa. 

— De ce ţii aşa de mult să-l aduci înapoi pe domnul 
Baxter, mătuşă Constance? întrebă Millicent. 

Băţoşenia mătuşii se înmuie. Era din nou calmă şi 
dominatoare. Avea aerul unei femei care tocmai a 
rezolvat o problemă foarte dificilă. 

— Cred că prezenţa lui aici este vitală. 

— Unchiul Clarence nu prea e de acord. 

— Unchiu-tău Clarence a fost întotdeauna opac la 
interesele sale supreme. N-ar fi trebuit să-l concedieze 
niciodată pe singurul secretar care a fost în stare să se 
îngrijească de problemele lui. 

— Dar domnul Carmody nu e bun? 

— Nu. Nu este. Şi n-am să-mi găsesc liniştea până când 
domnul Baxter nu-şi ia din nou în primire munca. 

— Dar ce cusur îi găseşti domnului Carmody? 

— E teribil de ineficient. In afară de asta, spuse lady 
Constance atacând din plin, cred că îşi petrece prea mult 
timp dându-ţi târcoale, draga mea. Îşi închipuie că a venit 
la Castelul Blandings doar ca să se învârtească pe lângă 
tine. 

Acuzaţia i se păru nedreaptă lui Millicent. Se gândi să 
sublinieze că, de fapt, ea şi Hugo s-au întâlnit doar de 
câteva ori şi atunci doar pe furiş, dar se temu că 
intervenţia ar putea să fie nepotrivită. Un observator 
atent ar fi sesizat poziţia de apărare. Preferă să arate ca o 
nepoată gata să înfrunte o mătuşă. 

— Gaăseşti că e o companie plăcută? 


Millicent căscă. 

— Domnul Carmody? Nu, nu în mod special. 

— Mi se pare un tânăr anost. 

— La culme. 

— Searbăd. 

— Insipid. 

— Şi totuşi, marţea trecută aţi călărit împreună. 

— Nimic mai neplăcut decât să călăreşti singură. 

— Joci şi tenis cu el. 

— Mi-ar plăcea să te văd jucând tenis singură! 

Buzele lui lady Constance se strânseră. 

— Păcat că Ronald l-a convins pe unchi-tău să-l 
angajeze. Clarence trebuia să-şi dea seama numai după 
cum arată că este un individ imposibil. (Făcu o pauză.) O 
să fie foarte plăcut cu Ronald aici, continuă ea. 

— Da. 

— Trebuie să-ţi faci timp şi pentru el. Dacă, urmă lady 
Constance în maniera pe care cei apropiaţi o găseau chiar 
mai puţin plăcută decât alte maniere ale ei, dacă... te lasă 
domnul Carmody din când în când. 

Îşi scrută nepoata îndeaproape. Dar Millicent ştia să 
ţină piept la oricâte căutături încă de la vârsta de 
şaisprezece ani. In plus, era adepta principiului că cea 
mai bună formă de apărare este atacul. 

— Crezi că sunt îndrăgostită de domnul Carmody, 
mătuşă Constance? 

Lady Constance nu era femeia care să savureze 
metodele directe ale tinerei generaţii. Faţa i se 
congestionă. 

— Nici nu mi-a trecut aşa ceva prin minte. 

— Perfect. M-am temut de contrariu. 

— O fată raţională ca tine cred că îşi dă seama imediat 
de imposibilitatea certă a unei căsătorii cu un bărbat în 
situaţia lui. Nu are nici bani, nici perspective. ŞI 
bineînţeles, unchiul tău are împuternicire asupra averii 
tale şi nici să nu visezi că ţi-o dă dacă ai de gând să 
închei o căsătorie nepotrivită. 


— Deci, am noroc că nu m-am îndrăgostit de el, nu? 

— Mare noroc! 

Lady Constance se opri o clipă, pe urmă abordă un 
subiect pe care îl atinsese de multe ori înainte. Millicent 
îşi dădu seama ce avea să urmeze după privirea mătuşii. 

— Nu pot să înţeleg de ce nu vrei să te căsătoreşti cu 
Ronald. V-aţi potrivi atât de bine din toate punctele de 
vedere. Ţineţi unul la celălalt de când eraţi copii. 

— Oh, îmi place foarte mult de Ronnie. 

— Mătuşa Julia s-a necăjit grozav. 

— Trebuie să-şi revină. O să-i găsească ea o partidă 
bună, dacă nu se lasă. 

Lady Constance luă un aer semet. 

— Nu se pune problema de... Dacă nu te superi, draga 
mea, ţi-ai făcut un obicei de a vorbi despre Roland ca şi 
cum eşti foarte sigură pe el. Crezi că va fi întotdeauna 
gata să te aştepte până te hotărăşti tu? Nici nu-ţi dai 
seama cât de atrăgător este băiatul ăsta. 

— Cu cât aştept mai mult, cu atât o să aibă timp să 
devină mai fascinant. 

Dacă n-ar fi fost o clipă atât de încordată, lady 
Constance ar fi găsit timpul necesar să pună la punct 
această necuviinţă; dar avea sentimentul că nu e prea 
înţelept să se îndepărteze de la tema principală. 

— Este exact tipul de tânăr după care aleargă toate 
fetele. De fapt intenţionam să-ţi spun. Am primit o 
scrisoare de la mătuşă-ta Julia, în care îmi scrie că la 
Biarritz au întâlnit o americancă încântătoare, domnişoara 
Schoonmaker, al cărui tată se zice că pe vremuri ar fi fost 
prieten cu unchiul Galahad. Se pare că fata s-a îndră- 
gostit de Ronald şi Ronald de ea. Au călătorit amândoi 
până la Paris şi de acolo el a plecat mai departe. 

— Vai, ce nestatornici sunt bărbaţii! suspină Millicent. 

— Fata avea nişte cumpărături de făcut, spuse tăios 
lady Constance. Acum însă probabil că e la Londra. Julia a 
invitat-o să stea la Blandings şi fata a acceptat. E posibil 
să vină azi-mâine. Şi, draga mea, cred că ar fi cazul ca, 


înainte de a ajunge ea aici, continuă lady Constance cu 
seriozitate, să-ţi revizuieşti foarte atent sentimentele pe 
care le ai faţă de Ronald. 

— Vrei să spui că, dacă nu deschid bine ochii, această 
domnişoară Doopenhacker ar putea să mi-l fure pe 
Ronnie? 

Exprimarea nu era chiar pe placul lui lady Constance, 
dar înţelesul corespundea. 

— Exact. 

Millicent pufni în râs. Era clar că la auzul perspectivei, 
pielea nu i se făcuse ca de găină. 

— Îi urez mult noroc, spuse ea. Are de la mine cadou de 
nuntă un cuţit de tăiat peşte şi, dacă vrea, pot să-i fiu şi 
domnişoară de onoare. Nu înţelegi, mătuşă Constance, că 
nu doresc câtuşi de puţin să mă mărit cu Ronnie? Suntem 
buni prieteni, mă rog, dar nu e genul meu. În primul rând, 
e prea scund. 

— Scund? 

— Sunt cu câţiva centimetri buni mai înaltă ca el. Când 
am merge spre altar, aş arăta precum cineva care şi-a 
scos frăţiorul la plimbare. 

Lady Constance ar fi comentat fără îndoială această 
remarcă, dar înainte de a apuca s-o facă, procesiunea se 
ivi din nou pe neaşteptate. Lacheul James ducea un 
platou cu fructe, lacheul Thomas o tavă cu o cană cu 
smântână. Beach, la fel ca mai înainte, se rezuma la un 
simplu rol ornamental. 

— Oo! făcu încântată Millicent. 

lar prepelicarul, care se dădea în vânt după tot ceea ce 
avea o oarecare contingență cu smântâna, aprobă tăcut 
din cap. 

Când procesiunea se retrase, lady Constance, 
renunțând la o cauză pierdută, spuse: 

— Foarte bine. Dacă nu vrei să te măriţi cu Ronald, nu 
vrei şi gata. 

— Cam aşa ceva, consimţi Millicent, turnându-şi 
smântână. 


— Cel puţin mi-ai luat o piatră de pe inimă spunându- 
mi că nu există nimic între tine şi domnul Carmody. Nu 
cred că aş fi suportat aşa ceva. 

— Nu prea se bucură de simpatie din partea ta, 
mătuşică, aşa-i? 

— Îmi displace profund. 

— Zău dacă pricep de ce. Mi se pare un băiat de 
ispravă, ca oricare altul. Unchiul Clarence ţine la el. Şi 
unchiul Gally. 

Lady Constance avea un nas mare şi arcuit, perfect 
adaptat pentru pufnit, iar acum îi folosi calităţile la 
maximum. 

— Domnul Carmody, spuse ea, este exact genul de 
tânăr care să-i placă unchiului Galahad. Fără îndoială că îi 
aminteşte de indivizii aceia oribili cu care hălăduia prin 
Londra în tinereţe. 

— Dar domnul Carmody nu este nici pe departe aşa. 

— Zău?! Lady Constance pufni din nou. Uite ce e, 
Millicent, nu mă amuză deloc să spun asemenea lucruri, 
pentru că sunt încă destul de demodată ca să mai cred că 
tinerele fete nu trebuie lăsate să cunoască lumea, dar din 
întâmplare ştiu că domnul Carmody nu este câtuşi de 
puţin uşă de biserică. Am aflat dintr-o sursă foarte 
autorizată că este încurcat cu o dansatoare infectă. 

Nu e lucru uşor să rămâi dintr-o dată ţeapăn într-un 
şezlong, dar lui Millicent performanţa îi reuşi. 

— Cum?! 

— Mi-a spus lady Allardyce. 

— Şi ea de unde ştie? 

— l-a spus fiul ei Vernon. E vorba de una, Brown. 
Vernon zice că îi vedea deseori luând prânzul şi cina sau 
mergând împreună la dans. 

Urmă o tăcere prelungită. 

— Drăguţ băiat, Vernon ăsta, spuse Millicent. 

— Îi povesteşte totul mamei lui. 

— Aşa ziceam şi eu. Ce drăguţ din partea lui! Millicent 
se ridică. Ei, mă duc să mă plimb puţin. 


Se îndreptă agale spre grădina de trandafiri. 

Un tânăr care i-a dat întâlnire fetei pe care o iubeşte, la 
ora şase fix în grădina de trandafiri, în mod firesc se duce 
acolo la cinci şi douăzeci şi cinci, ca să nu întârzie. Hugo 
Carmody procedase întocmai, cu urmarea că pe la şase 
fără trei minute avea sentimentul că a fost abandonat pe 
acele meleaguri de la începutul verii. 

Dacă cineva i-ar fi spus lui Hugo Carmody în urmă cu 
şase luni că pe la mijlocul lui iulie o să se furişeze în 
asemenea locuri de întâlnire, cu sufletul la gură, în 
aşteptarea fetei, ar fi zâmbit zeflemitor. Ba chiar ar fi râs 
uşurel. Nu că nu i-ar fi plăcut fetele, îi plăcuseră 
întotdeauna, dar ele fuseseră, ca să spunem aşa, 
momentele de relaxare pe care şi le permitea un magnat 
bancar. Cu şase luni în urmă, fusese omul de afaceri 
vigilent, cu suflet de piatră, cu întreaga energie şi cu 
toate gândurile absorbite de administrarea localului 
Cazanul Diavolului. 

Acum însă, cu paşi şovăitori, tresărea plin de speranţă 
la fiecare foşnet, în timp ce clipele se târau cu paşi de 
plumb. Apoi veghea îi fu înviorată de o viespe care îl 
înţepă pe dosul palmei. Ţopăi de colo-colo, sugându-şi 
rana, când o zări pe fata visurilor sale, apărând pe alee. 

— Ah! strigă Hugo. 

Se opri din ţopăit şi, năpustindu-se spre ea, dădu s-o 
strângă la piept cu ardoare. Multă lume susţine că 
înţepăturile de viespe se vindecă după moda veche cu 
sineală, dar se pare că Hugo prefera tratamentul de mai 
sus. 

Spre uimirea lui, fata se trase înapoi. Şi de felul ei nu 
prea se dădea înapoi în asemenea ocazii. 

— Ce-i cu tine? întrebă el contrariat, cu senzaţia că în 
mijlocul unui moment sacru, cineva scăpase o cheie 
franceză pe jos. 

— Nimic. 

Hugo era îngrijorat. Nu-i plăcea felul în care îl privea. 
Ochii ei catifelaţi şi albaştri păreau de piatră. 


— Ştii, tocmai m-a înţepat o namilă de viespe afurisită. 

— Mă bucur! spuse Millicent. 

Felul în care i se adresase i se părea chiar mai rău 
decât felul în care îl privea, îngrijorarea lui Hugo spori. 

— la ascultă, ce s-a întâmplat? 

Privirea de granit mai adăugă un strat de rocă. 

— Chiar vrei să ştii ce s-a întâmplat? 

— Da — ce s-a întâmplat? 

— Îţi spun eu ce s-a întâmplat! 

— Ei, hai, spune-mi ce s-a întâmplat! o îndemnă Hugo 
aşteptând clipa iluminării, dar fata căzuse într-o muţenie 
de gheaţă. 

— Ştii ceva, sparse Hugo tăcerea, m-am cam săturat să 
ne tot ascundem şi să ne ferim. Abia te văd cinci minute 
pe zi în taină, şi pentru asta îmi pun perciuni falşi şi mă 
ascund prin tufişuri. Ştiu că alde Keeble mă clasifică 
undeva între un lepros şi un mănunchi de mătrăgună 
ucigătoare, dar îl am pe bătrân la degetul cel mic. Îi 
vorbesc pe limba porcească. Ai putea să spui că joacă 
după cum îi cânt. Aşa că ce-ar fi să ne ducem la el şi să-i 
declarăm sincer şi curajos că ne iubim şi ne vom căsători? 

Marmura chipului lui Millicent fu tulburată de unul din 
acele zâmbete iuți, fugare, scurte şi amare care nu fac 
bine nimănui. 

— De ce să-l minţim pe unchiul Clarence? 

— Poftim? 

— Uite-aşa, de ce să-i spunem ceva ce nu-i adevărat? 

— Nu văd care-i poanta! 

— Atunci să dăm mai departe cărţile pe faţă, spuse 
Millicent cu răceală. Nu sunt convinsă că o să mai vorbesc 
cu tine vreodată pe lumea asta sau pe cea viitoare. Totul 
depinde de cât eşti de talentat la dat explicaţii. Ştiu dintr- 
o sursă demnă de toată încrederea că eşti încurcat cu o 
dansatoare. Ce zici? 

Hugo se răsuci ca un titirez. Şi nu e de mirare; până şi 
un sfânt s-ar fi răsucit la fel, dacă o asemenea acuzaţie i- 
ar fi fost aruncată în faţă. Şi cei mai aleşi dintre bărbaţi 


au nevoie de timp ca să-şi revizuiască conştiinţa în 
asemenea ocazii. O clipă mai târziu îşi reveni. 

— E o minciună! 

— O cheamă Brown! 

— Nici urmă de adevăr în tot ce spui. De când te-am 
întâlnit n-am mai văzut-o pe Sue Brown. 

— Nu. Pentru că ai stat tot timpul aici. 

— Şi când am întâlnit-o — ei, fir-ar să fie — atitudinea 
mea faţă de ea, de la început până la sfârşit, a fost fără 
reproş, pură şi sută la sută frăţească. O prietenie 
adevărată — de frate. Nimic altceva, îi plăcea să danseze 
ca şi mie şi ne potriveam la paşi. Aşa că, din când în 
când, ieşeam împreună la dans. Doar atât. Ca fraţii. Nimic 
altceva. Eu mă consideram ca un frate. 

— Frate, ai? 

— Exact ca un frate. Nu cumva să pleci, o rugă Hugo 
fierbinte. lubita mea, să nu rămâi cu vreo idee nesăbuită 
că Sue Brown e genul de vampă. E una dintre cele mai 
aşezate fete pe care le-am întâlnit vreodată. 

— Aşezată, zici? 

— Dulce. O fată dintr-o mie. Soi bun. O tipă serioasă. 

— Drăguţă, nu? 

Bunul-simţ înnăscut al membrilor familiei Carmody se 
făcu simţit în ceasul al unsprezecelea. 

— A, nu-i drăguță, negă Hugo hotărât. Nu, nu e. Nu e 
câtuşi de puţin drăguță. Nici pe departe. Biata fată e 
complet lipsită de vino-ncoace. Dar e aşezată. Soi bun. Nu 
umblă cu prostii. Ca o soră. 

Millicent medită. 

— Hmm, făcu ea. 

Natura făcu şi ea o pauză, ascultând. Păsărelele se 
opriră din cântat, gâzele nu mai zumzăiră. Părea că 
soarta băiatului atârna în balanţă şi verdictul urma să se 
dea imediat. 

— Ei bine, spuse ea în cele din urmă, bănuiesc că va 
trebui să te cred. 

— De ce vorbeşti aşa?! 


— Dar să nu uiţi, amice, dacă ai să umbli cu prostii de- 
acum încolo... 

— Ca ŞI cum... 

— Incă o aventură de-asta frățească... 

— De parcă... 

— Bine, deci! 

Hugo trase aer în piept cu putere. Se simţea ca 
bărbatul care a reuşit să scape de o tigroaică rănită. 

— Ura! spuse el. Tot ne mai iubim! 

Castelul Blandings dormita în amurg. Diferiţii lui 
locatari aveau preocupări diverse. Clarence, cel de al 
nouălea conte de Emsworth, după ce aruncase multe 
priviri languroase Impărătesei, se smulsese din budoarul 
ei şi citea cartea cu foile tocite Porcii britanici. Onorabilul 
Galahad, după ce definitivase pasajul Parsloe-Burper, 
răsfoia producţia zilei, cu sentimentul de automulţumire 
că era exact ceea ce se aştepta din partea lui. Valetul 
Beach lipea fotografia onorabilului Galahad în album. 
Millicent, în dormitor, se studia gânditoare în oglindă. 
Hugo, în sala de biliard, lovea tacul visător şi trimitea 
gânduri iubitoare doamnei inimii sale, alături de cugeta- 
rea care-i revenea în minte mereu — că o escapadă 
scurtă la Londra ar fi un lucru nemaipomenit dacă ar reuşi 
să găsească un pretext plauzibil. 

lar în budoarul ei de la etajul doi, lady Constance 
Keeble luase tocul în mână şi-l îndreptase spre foaia de 
hârtie. 

„Dragă domnule Baxter”, începu ea să scrie. 


Capitolul 2 
Calea dragostei adevărate 


Soarele strălucitor care sporea într-atât farmecul vieţii 
la Castelul Blandings micşorase plăcerile acelor truditori 
ai Angliei ale căror îndatoriri îi sileau să mai rămână în 
Londra. In birourile sale de la mansarda Teatrului Regal 
din Shaftesbury Avenue, domnul Mortimer Mason, 
proprietarul mai vârstnic şi mai trupeş al firmei Mason şi 
Saxby, Societate anonimă Întreprinderile Teatrale, era de 
părere că, dacă exista ceva de care ţara avea într-adevăr 
nevoie, atunci asta era una din văile zimţate de pe coasta 
Islandei. 

Pe lângă că-l făcea să se simtă ca un somon în vârf de 
cange, canicula îi strica şi afacerile. Nu mai departe de 
aseară, ca să mai reducă din cheltuieli, trebuise să 
concedieze nişte fete din spectacolul de la parter, ceea ce 
i se părea ceva de-a dreptul de nesuportat. Era un om cu 
suflet bun şi ştia ce înseamnă să te trezeşti pe drumuri în 
mijlocul verii. 

Se auzi o bătaie în uşă. Cerberul uman care păzea 
birourile exterioare îşi făcu apariţia. 

— Ce mai e? întrebă plictisit Mortimer Mason. 

— Puteţi s-o primiţi pe domnişoara Brown, domnule? 

— Care domnişoară Brown? Sue? 

— Da, domnule. 

— Bineînţeles. (în ciuda căldurii, domnul Mason se 
lumină.) E afară? 

— Da, domnule. 

— Atunci, adu-o încoace. 

Mortimer Mason simţise întotdeauna o afecţiune 
paternă pentru această fată, Sue Brown. O aprecia pentru 
felul ei de a fi, pentru voia bună care n-o părăsea 
niciodată, pentru conştiinciozitatea cu care muncea. Dar 


ceea ce îi plăcea în mod deosebit era faptul că era fiica lui 
Dolly Henderson. Londra era plină de domni vârstnici pe 
care îi apuca o uşoară melancolie când se gândeau la 
Dolly Henderson şi la zilele când erau zvelţi şi în piept 
aveau inimi tinere. Se săltă din scaun; pe urmă se aşeză 
la loc cuprins de o jignire evidentă. 

— Doamne iartă-mă! strigă el. Cum poţi să arăţi ca un 
sloi de gheaţă pe o vreme ca asta?! 

Muştruluiala nu era nemeritată. Într-o după-amiază 
când asfaltul face băşici pe străzi şi când de pe directorii 
de teatru curg apele, nici o fată nu avea dreptul să 
semene cu un trandafir înrourat dintr-o grădină stră- 
veche. După părerea domnului Mason, Sue aducea 
tocmai cu aşa ceva, şi asta, socotea el, o făcuse într- 
adins. Era o minionă cu ochii mari şi un zâmbet generos şi 
fericit, cu silueta unei dansatoare, şi fiecare mişcare a ei 
emana tinereţe. 

— Imi pare rău, papa. Fata râse, şi domnul Mason 
suspină uşor. Râsul ei îi amintise, pentru că nu-i lipsea 
poezia, de gheaţa care clincăne într-o cană cu bere. 
incearcă să nu te uiţi la mine. 

— la spune, Sue, ce ţi-a mai dat prin gând? Ai venit să 
mă anunţi că te măriţi? 

— Deocamdată nu e cazul. 

— Nu ţi s-a întors tânărul de la Biarritz? 

— Ba da, azi-dimineaţă. Am primit un bileţel la 
matineu. Cred că acum e afară şi mă aşteaptă. Vrei să-l 
vezi? 

— Adică să cobor până la parter? întrebă prevăzător 
domnul Mason. 

— Nu. E în maşină. Poţi să-l vezi de la fereastră. 

Dacă e vorba să se uite doar pe fereastră, atunci nu era 
chiar atât de greu. Privi la maşina de două locuri, model 
sport, de formă aerodinamică, de pe străduţa de 
dedesubt. Ocupantul ei stătea tolănit în scaun, fumând 
dintr-un ţigaret lung şi privind cu asprime la câţiva copii 
de prin partea locului, lăsând să se întrevadă că îi 


suspectează de intenţia de a-i zgâria vopseaua. 

— Mdda, nu e sezon de logodnici înalţi, se pronunţă 
domnul Mason, încheindu-şi inspecția. 

— E cam scund, nu? Dacă ai şti cât suferă din cauza 
asta, bietul de el! Dar şi eu sunt mică de statură, aşa că e 
în ordine. 

— Ţii la el? 

— Enorm. 

— De fapt, cine e? A, da — ştiu că-l cheamă Fish, dar 
asta nu-mi spune nimic. Are ceva bani? 

— Cred că are foarte mulţi, numai că îi ţine unchiu-său. 
Lordul Emsworth. Este tutorele lui Ronnie, sau aşa ceva. 

— Emsworth? L-am cunoscut pe frate-său cu ani în 
urmă. (Domnul Mason chicoti, căzând o clipă pe gânduri.) 
Dragul de Gally! Ce băiat! Am o afacere care cred că l-ar 
interesa. Oare pe unde o mai fi acum? 

— The Prattler de săptămâna asta scria că este la 
Castelul Blandings. Reşedinţa din Shropshire a lordului 
Emsworth. Ronnie se duce acolo diseară. 

— Te părăseşte atât de repede? şi Mortimer Mason 
clătină din cap. Nu-mi prea place. 

Sue râse. 

— Zău nu-mi place, repetă domnul Mason. Ai grijă. 
Indivizii ăştia trebuie supravegheați foarte atent. 

— Nu-ţi face probleme, papa. Zău că are cele mai bune 
intenţii! 

— Bine! Să nu-mi spui că nu te-am prevenit. Deci 
amicul Gally e la Blandings? Să nu uit. Aş vrea să iau 
legătura cu el. Ei, şi-acum spune-mi de ce ai vrut să mă 
vezi? 

Sue deveni gravă. 

— Am venit să-ţi cer o favoare. 

— Spune. Mă cunoşti doar. 

— E vorba de fetele pe care le concediezi. 

Chipul binevoitor al domnului Mason căpătă o expresie 
autoritară. 

— Trebuie să le concediez. 


A 


— Ştiu. Dar una dintre ele este Sally Field. 

— Şi ce-i cu asta? 

— Ştii, papa, Sally e în pom. Şi am venit să te rog, 
spuse Sue pe nerăsuflate, să rămână ea şi să plec eu în 
locul ei. 

Uluiala deplină îl făcu pe domnul Mortimer Mason să 
ignore pentru o clipă arşiţa. Se ridică în picioare, cu gura 
căscată. 

— Ce să faci?! 

— Să mă laşi să plec în locul ei. 

— Pe tine?! In locul ei? 

— Da. 

— Eşti nebună! 

— Nu, nu sunt. Hai, papa! Fii băiat de treabă! 

— E o prietenă bună de-a ta? 

— Nu în mod special. Dar mi-e milă de ea. 

— Imposibil. 

— Trebuie. Nu mai are o para chioară. 

— Dar e nevoie de tine în spectacol. 

— Aiurea! Nici nu mă văd printre toate celelalte! 

— Ba da! Tu ai... nu ştiu cum să-ţi spun, continuă 
domnul Mason, bătând darabana cu degetele, ai ceva 
special. Aşa era şi maică-ta. [i-am spus vreodată că am 
fost prim-amorez în aceeaşi trupă cu ea? 

— Da, mi-ai spus. Şi ce bine te-ai menţinut! Faci şi 
acum cât doi prim-amorezi. Hai, rezolvă şi problema mea, 
te rog. 

Domnul Mason reflectă. 

— Probabil că va trebui s-o fac şi pe-asta, dacă insişti, 
spuse el în cele din urmă. Dacă n-o fac, tot îţi dai demisia. 
Te cunosc eu. Eşti genul sportiv, Sue. Şi maică-ta era la 
fel. Dar eşti sigură că ai să te descurci? Nu mai montez alt 
spectacol până la sfârşitul lui august, dar poate aş putea 
să te aranjez pe undeva, dacă mă străduiesc. 

— Nu ştiu cât ai mai putea să te străduieşti, bietul de 
tine. Nu-ţi dai seama, papa, că dacă te-ai scula devreme 
în fiecare dimineaţă şi ai face o jumătate de oră exerciţii 


de gimnastică suedeză... 

— Taci, dacă nu vrei să te sugrum! 

— Zău că ţi-ar prii! Ei, tare eşti drăguţ, papa, când îţi 
faci griji pentru mine, dar nu e cazul. Ai şi aşa destule pe 
cap. Mă descurc eu. La revedere. Ai fost un înger cu Sally. 
O să-i salvezi viaţa. 

— Ei, oricum tu i-o salvezi. 

— La revedere! 

— Ce te grăbeşti aşa? 

— Trebuie. Mă aşteaptă Ronnie. Mă duce la restaurant. 
Sper să găsim unul ca lumea pe malul râului. Ce frumos o 
să fie, sub pomi, cu apa clipocind... 

— Singurul lucru care mă împiedică să-ţi ard una cu 
rigla, spuse domnul Mason, e gândul că şi eu îmi iau 
curând tălpăşiţa din baia asta turcească. Montez un 
spectacol săptămâna viitoare la Blackpool. Gândeşte-te 
ce plăcut şi ce răcoare va fi pe plajă, valuri care se 
sparg... 

— „Şi tu cu lopăţica şi găletuşa, bălăcindu-te! Ah, 
papa, să-mi trimiţi şi mie neapărat o fotografie. Ei, te las, 
că nu pot să stau cu tine aici toată ziua, trăncănind 
despre planurile tale de vacanţă. Sărmanul Ronnie al meu 
cred că s-a prăjit ca-n tigaie. 

Să te prăjeşti ca-n tigaie, mai ales când arzi de 
nerăbdare s-o vezi pe fata iubită, după şase săptămâni de 
dor, nu este niciodată plăcut. După ce a răbdat cât a 
răbdat, tânărul cu chipul trandafiriu şi portţigaret lung îşi 
părăsise locul din maşină şi se retrăsese într-un loc 
adăpostit, aparent răcoros, la intrarea în scenă, unde se 
ocupa în clipa aceea cu descifrarea anunţurilor de pe avi- 
zier. Le citea fără nici un chef. Gândul că, după ce fusese 
departe de Sue în toate aceste săptămâni era acum 
obligat s-o părăsească din nou şi să se ducă la Castelul 
Blandings, apăsa dureros cugetul lui Ronald Overbury 
Fish. 

Mac, paznicul intrării în scenă, scoase capul din cuşcă. 
Matineul se terminase şi el începuse să simtă bucuria 


solemnă pe care o pot avea cămilele când se apropie de o 
oază, precum şi tinerii de la intrarea în scenă care vor 
avea în curând voie să dea colţul. Se strădui să-i împăr- 
tăşească bucuria şi lui Ronnie. 

— Nu mai durează mult, domnule Fish. 

— Hi? 

— Nu mai durează mult, domnule. 

— Aha, articulă Ronnie. 

Mac cercetă îngrijorat chipul posomorăt al inter- 
locutorului. li plăceau figurile zâmbitoare. Reflectând, 
crezu că poate să diagnosticheze cauza. 

— Mi-a părut foarte rău când am auzit, domnule Fish. 

— Hi? 

— Am spus că mi-a părut foarte rău când am auzit, 
domnule. 

— Ce anume? 

— Despre localul Cazanul Diavolului, domnule. Localul 
dumneavoastră de noapte. Să se ducă de râpă chiar 
aşa... 

Ronnie Fish clipi. Omul nu părea rău intenţionat, dar 
anumite subiecte nu se cade să fie amintite. Când ai 
plănuit cu amarnică trudă să obţii prin linguşeli o parte 
din capital de la un tutore îndărătnic şi ai băgat banii într- 
un local de noapte şi ai văzut cum localul de noapte îţi 
scapă printre degete ca ţiparul, cel mai cuminte lucru 
este să taci. 

— Aha, spuse el scurt, pentru a sublinia acest lucru. 

Mac avea multe calităţi demne de toată lauda, dar 
printre ele nu se număra şi tactul. Era genul de om care 
ar fi încercat să-l îmbărbăteze pe Napoleon vorbindu-i de 
sporturile de iarnă de la Moscova. 

— Când am auzit că dumneavoastră şi cu domnul 
Carmody deschideţi un local de ăsta, i-am spus 


pompierului: „Îi dau două luni!” — şi se pare că a durat 
şase săptămâni, ai? 
— Şapte. 


— Ce mi-e şase, ce mi-e şapte! Nu mai contează. 


Chestia e că de obicei nu dau greş. l-am spus 
pompierului: „Ca să conduci un local de noapte îţi trebuie 
ceva glagorie!” Glagorie şi un schepsis anume. Am 
câştigat o juma de dolar pe chestia asta. 

Işi răscoli mintea după subiecte de interes şi 
amuzament. 

— L-aţi mai văzut pe domnul Carmody în ultima vreme, 
domnule? 

— Nu. Am fost plecat la Biarritz. Dumnealui e în 
Shropshire acum. E angajat ca secretar la un unchi de-al 
meu. 

— Nu m-aş mira, spuse cu căldură Mac, dacă nu s-o 
alege praful şi de chestia asta. 

Încercă sentimentul că acum conversaţia ar putea să 
se învioreze. 

— Ehe, pe vremuri domnul Carmody venea foarte des 
pe-aici. 

Avangarda companiei îşi făcu apariţia sub forma unui 
grup de muzicanți. Trecură prin uşa de la scenă întâi o 
ceată de flaute care tânjeau după băutură, pe urmă un 
cârd de viori, şi în fine un oboi singuratic cu chip botit. 
Oboiurile se sălbăticesc întotdeauna în captivitate. 

— Da, domnule. Domnul Carmody venea foarte des pe- 
aici. Întreba de domnişoara Brown. Ce buni prieteni au 
fost... 

— Hî? articulă Ronnie grav. 

— Mă umfla râsul când îi vedeam împreună. 

Ronnie păru că înghite un obiect zimţat şi voluminos. 

— Şi de ce, mă rog? 

— Păi, dumnealui atât de înalt şi ea mărunţică. Dar ştiţi 
cum se spune, continuă mai filozofic, contrastele se 
atrag. Eu, de exemplu, am vreo sută de kile şi consoarta 
mea arată ca un iepure jigărit, şi totuşi ne înţelegem a- 
ntâia! 

Interesul lui Ronnie pentru greutatea familiei portarului 
de la intrarea în scenă era foarte scăzut. 

— Aha, făcu el. 


Dar Mac n-avea de gând să lase subiectul Sue Brown, o 
dată ce începuse să discute despre el. 

— Ştiţi, domnule, florile au ajuns foarte bine. 

— Hă? 

— Florile pe care le-aţi trimis domnişoarei Brown, 
domnule, spuse Mac arătând cu un deget bont un buchet 
de pe raftul din spatele lui. Nu i le-am dat încă. M-am 
gândit că o să-i facă mai multă plăcere după spectacol. 

Era un buchet minunat, dar Ronnie Fish se holba la el 
cu un fel de groază mută. Chipul său trandafiriu se 
colorase şi mai mult şi ochii îi erau sticloşi. 

— la dă-mi-le, Mac, spuse el cu voce strangulată. 

— Imediat, domnule. Poftim, domnule. Apăi, acum 
arătaţi ca un ginerică, domnule, spuse paznicul hlizindu- 
se aşa cum poate să se hlizească un ins de o sută de kile 
cu o căpăţână cât roata carului. 

Gândul sugerat de Mac îi venise şi lui Ronnie în minte. 
O clipă mai târziu îi fu chiar confirmat de comportarea 
penibilă a două dansatoare care trecură încetişor pe 
lângă el. Amândouă îl priviră mult prea stăruitor pentru 
un tânăr atât de sensibil, iar una dintre ele chicoti. Ronnie 
se întoarse către uşă. 

— Când vine domnişoara Brown, spune-i că o aştept 
afară, în maşină. 

— Bine, domnule. O să mai treceţi pe aici, domnule, nu- 
i aşa? 

— Nu. Expresia sumbră de pe chip i se accentua. 
Trebuie să plec în Shropshire astă-seară. 

— O să lipsiţi mult? 

— Da. Destul de mult. 

— Imi pare rău, domnule. Păi, la revedere, domnule. vă 
mulţumesc, domnule. 

Cu mâna încleştată pe buchet, Ronnie se îndreptă cu 
paşi de plumb spre maşină. De buchet era prinsă o carte 
de vizită. O citi, se încruntă rău şi aruncă buchetul în 
maşină. 

Fetele treceau acum în cârduri, dar Ronnie Fish era 


impasibil. Le privea acru, minunându-se de ce ziarele le 
numeau „frumoasele dansatoare”. Până la urmă, apăru 
una, la a cărei vedere, inima, desprinzându-se de la locul 
ei, începu să salte de bucurie. Era aproape sugrumat de 
emoție când fata alergă spre el cu amândouă braţele 
întinse. 

— Ronnie, mieluşelul meu scump şi iubit! 

— Sue! 

Pentru un tânăr îndrăgostit, oricât de mare ar fi povara 
mâhnirilor sub care geme, spectacolul unicei fete din 
lume, zâmbindu-i, rareori nu reuşeşte să-i aducă un 
balsam, fie el şi vremelnic. Pentru moment, lui Ronnie îi 
trecu mâhnirea. Uită că pierduse de curând câteva sute 
de lire într-o aventură comercială dezastruoasă. Uită că în 
seara aceea pleca în exil. Uită chiar că această fată 
frumoasă tocmai primise un buchet superb de la un 
coate-goale infect pe nume P. Frobisher Pilbeam, care 
făcea parte din Clubul Constituţional de Juniori. Gândurile 
acestea aveau să se întoarcă, dar pentru moment 
singurul era cel că după şase săptămâni de despărţire o 
vedea din nou pe Sue Brown. 

— Imi pare rău că te-am lăsat să mă aştepţi, iubitule. A 
trebuit să trec pe la domnul Mason. 

— Pentru ce? 

Ca orice om care merge la cinema, ştia cum sunt 
directorii de teatru. 

— Pentru afaceri. 

— Te-a invitat să iei masa cu el, sau ceva în genul 
ăsta? 

— Nu. M-a concediat. 

— Te-a concediat! 

— Da, mi-am pierdut slujba, spuse Sue fericită. 

Ronnie se înfioră. 

— ÎI strâng de gât! 

— Stai liniştit. Nu e vina lui. E din cauza vremii. Trebuie 
să mai reducă din cheltuieli când e arşiţă mare. Vina o 
poartă cei ca tine, care pleacă în străinătate în loc să stea 


la Londra şi să vină la teatru. Văzu florile şi chiţăi 
încântată. Sunt pentru mine? 

Cu o clipă înainte, Ronnie fusese cuprins de o 
îngrijorare cavalerească — un cavaler gata să se lupte pe 
viaţă şi pe moarte pentru aleasa inimii lui, acum îngheţă. 

— Aşa s-ar părea, răspunse cu răceală. 

— Cum adică aşa s-ar părea? 

— Adică sunt ale tale. 

— Bombonel! 

— Hai, urcă! 

Ronnie era din nou posomorât şi bosumflat. Arătă fioros 
pumnul către copiii adunaţi ciorchine şi apăsă pe 
accelerator. Maşina porni încet şi dădu colţul în 
Shaftesbury Avenue. 

Peste drum de Monico era o gâtuire de circulaţie, şi 
acolo îşi descărcă el sufletul. 

— In legătură cu... florile astea. 

— Sunt minunate. 

— Da, dar nu sunt de la mine! 

— Tu mi le-ai adus! Şi mai frumos! 

— Vreau să spun, rosti Ronnie cu un oarecare efort, că 
nu-mi aparţin. Sunt de la un pisălog pe nume P. Frobisher 
Pilbeam. 

Zâmbetul se stinse pe chipul lui Sue. Cunoştea bine 
gelozia lui Ronald. Şi ce mult ar fi dorit să-i schimbe 
această meteahnă! 

— Şi? 

Pojghiţa de detaşare calmă faţă de toate emoţiile 
omeneşti, obţinută în anii petrecuţi la Eton şi Cambridge, 
crăpă brusc, lăsând să se întrevadă un Ronald Overbury 
Fish primitiv. 

— Cine e Pilbeam ăsta? Pe post de prieten sau cum? 

— Nici măcar nu-l cunosc! 

— Da' flori ţi-a trimis! 

— Văd, se tângui Sue, oftând după o după-amiază 
însorită, probabil pierdută pentru totdeauna, îmi trimite 
tot felul de orori de-astea — ba flori, ba scrisori... 


Ronnie scrâşni din dinţi. 

— Şi-ţi jur că nu l-am văzut în viaţa mea! 

— Adică nu-l cunoşti? 

— Una din fete mi-a spus că odată scotea ziarul Sarea 
şi piperul societății. Acum nu mai ştiu cu ce se ocupă. 

— Vrei să spui că nu ştii cu ce se ocupă în timpul în 
care nu-ţi trimite flori! 

— N-am cum să-l împiedic să-mi trimită flori. 

— Bănuiesc că nici nu doreşti. 

Ochii lui Sue scăpărară. Dându-şi totuşi seama că 
Ronnie al ei are uneori manifestări de copil (de şase ani), 
încercă să aducă o schimbare în atmosferă, atacând 
latura patetică. 

— Ce vină am eu dacă mă omoară cu pisălogeala lui? la 
spune-mi, când te duci la film o găseşti vinovată pe Lilian 
Gish fiindcă se uită la ea toţi răcanii? 

Ronnie însă rămase neclintit. 

— Uneori mă întreb dacă îţi pasă măcar cât negru sub 
unghie de mine, spuse el întunecat. 

— Vai, Ronnie! 

— Da, da, adesea. Mă uit la tine şi pe urmă şi la mine şi 
uite aşa mă tot întreb: ce naiba poate găsi o fată la mine 
ca să mă placă? Sunt un dezastru. Nu pot să conduc nici 
măcar un local de noapte. N-am pic de minte. Nici măcar 
chipeş nu sunt. 

— Ai un ten foarte frumos. 

— Prea trandafiriu. Mult prea trandafiriu. Şi mai sunt şi 
în halul ăsta de scund! 

— Da' nu eşti deloc foarte scund! 

— Ba da. Unchiul meu Gally mi-a spus odată că arăt ca 
protoplasma unui jocheu minor! 

— Să-i fie ruşine! 

— De ce naiba, spuse Ronnie dezvâăluindu-şi taina, n- 
am putut să mă nasc şi eu aşa cum trebuie, să fiu înalt de 
exemplu ca Hugo... Se opri. Mâna îi tremura pe volan. 
Apropo! Individul ăla, Mac, de la intrarea în scenă, spunea 
că tu şi cu Hugo eraţi prieteni la cataramă. Cică aţi fost 


întotdeauna nedespărţiţi. 

Sue suspină. Lucrurile erau foarte încâlcite. 

— Asta s-a întâmplat înainte de a te cunoaşte, explică 
ea răbdătoare. Îmi place să dansez cu el. Dansează 
minunat. Doar nu-ţi trece cumva prin cap că aş fi putut să 
mă îndrăgostesc vreodată de Hugo? 

— La o adică, de ce nu? 

— Hugo! râse Sue. 

Hugo Carmody avea întotdeauna ceva care o făcea să 
râdă. 

— Da, nu văd de ce nu. Arată mai bine ca mine, e mai 
înalt. Nu e atât de trandafiriu. Cântă la saxofon... 

— Incetează, te rog, cu prostiile astea despre Hugo. 

— Da, da' să ştii că eu mă tem de uliul ăsta. E cel mai 
bun prieten al meu şi ştiu cum procedează. E de fapt un 
tip foarte bine. Şi unde mai pui că are şi o ţinută... Un 
gând oribil îl păli pe Ronnie. Te-a ţinut... Se înecă. Te-a 
ţinut vreodată de mână? 

— Care mână? 

— Oricare. 

— Cum poţi să spui aşa ceva! strigă Sue şocată. 

— Hmmm. Juri că n-a fost nimic între voi? 

— Bineînţeles că n-a fost. 

— Şi nici între tine şi individul ăla Pilbeam? 

— Bineînţeles că nu. 

— Bine, făcu Ronnie. Atunci pot să continui aşa cum 
mi-am propus. 

Era un temperament plin de spontaneitate, şi-ntr-o 
clipă se ridică din abisuri spre cele mai înalte culmi. 

Norul îi părăsi chipul şi privirea de disperare byroniană 
din ochi i se stinse. Radia. 

— Ştii de ce mă duc astă-seară la Blandings? 

— Nu. Dar aş fi dorit mult să nu pleci. 

— Ei, stai să-ţi spun. Trebuie să mă dau bine pe lângă 
unchiu-meu. 

— Ce să faci? 

— Să mă pun bine cu unchiul Clarence. Dacă ai fi avut 


vreodată de a face cu tutorii, ai şti că singurul lucru de 
care se feresc ca dracul de tămâie este să dea bani. Şi eu 
trebuie neapărat să mai iau o halcă din capital, şi încă 
una zdravănă, pentru că, fără bani, cum aş putea să mă 
însor cu tine? Să pun numai mâna pe fonduri, şi am şi 
zbughit-o la ofiţerul stării civile în clipa în care eşti de 
acord. Acum înţelegi de ce trebuie să plec la Blandings 
cât mai devreme şi să stau acolo până la noi dispoziţii? 

— Da, înţeleg. Şi eşti un scump. Povesteşte-mi despre 
Blandings, Ronnie. 

— Cum adică? 

— Păi, ce fel de loc este? Aş vrea să mi te închipui 
acolo când o să fiu singură. 

Ronnie medita. Nu era prea dotat cu talent descriptiv. 

— E, ştii tu genul ăsta. Parcuri şi grădini, terase şi ulmi 
seculari şi tot aşa. Chestii de-astea. 

— Sunt şi fete acolo? 

—  Verişoară-mea Millicent. E fata unchiului meu 
Lancelot care a murit. Familia ar vrea să ne căsătorim. 

— Voi doi, adică? Ce idee oribilă! 

— A, nu-ţi face griji. Nici unul dintre noi nu vrea. 

— Hmmmm, m-am mai liniştit puţin. Mai sunt şi alte 
fete la Blandings? 

— Numai una, după câte ştiu. Maică-mea a întâlnit o 
individă la Biarritz, pe numele Schoonmaker. Americancă. 
Cred că are bani cu ghiotura. Una din lunganele alea 
scârboase. Parcă ar fi făcută din ce a mai rămas din Dana 
Gibson. Nu puteam s-o sufăr, dar maică-mea era 
înnebunită după ea şi mi-o tot vâra pe gât de-mi venea 
să-mi iau lumea în cap: „Ronnie dragă, de ce n-o suni tu 
pe Myra Schoonmaker? Sunt convinsă că i-ar face plăcere 
să ieşiţi astă-seară la Cazinou. Şi pe urmă puteţi să 
mergeţi la dans”. Sinistru, pur şi simplu! 

— Şi vine la Blandings? Hmmm! 

— Ce tot faci mereu „hmmm”? N-ai nici un motiv. 

— N-aş zice. Ei, în fine, bănuiesc că ai tăi au dreptate. 
Cred că se cuvine să te însori cu o fată drăguță de rangul 


tău. 

Ronnie icni din greu şi, în emoția sa, lăsă apărătoarea 
roții să se apropie atât de mult de un Austin Seven, încât 
Sue scoase un țipăt speriat şi Austinul Seven îşi văzu de 
drum rumegând gânduri negre. 

— Fii atent, Ronnie, te rog, iubitule! 

— Zău, de ce trebuie să aud şi de la tine aşa ceva? Nu- 
mi ajunge cât pătimesc de la ai mei, mai trebuie să 
primesc şi de la tine? _ 

— Ah, bietul de Ronnie! Imi pare rău. Şi totuşi, trebuie 
să recunoşti că ai tăi nu mă pot accepta. Eu nu sunt o 
partidă grozavă, ştii şi tu! O biată dansatoare. Una din 
multele din trupă! 

Ronnie murmură printre dinţi ceva care aducea a „Dar- 
ar!” In traducere liberă, asta însemna —”Oricât de umilă 
ar fi poziţia socială, o fată drăgălaşă şi pură este exact 
soţia potrivită a celor mai de vază bărbaţi ai ţării”. 

— lar mama a fost cântăreaţă de music-hall. 


— Ce-a fost? 

— Cântăreaţă de music-hall. Le spuneau pe vremuri 
„Serio”. Ştii — cu pantalonaşi roz şi cântecele mai 
decoltate. 


De data asta Ronnie nu mai spuse „Dar-ar!, înghiţi doar 
un nod dureros. Vestea îl lovise ca o măciucă. Nu ştiu 
cum, dar nu se gândise niciodată că Sue ar fi fost 
împovărată de îndatoriri sub înfăţişare de rude; şi nici nu- 
şi putea ascunde gândul că o „Serio” în pantalonaşi roz ar 
putea să lase netulburată familia sa. Îşi imagina o 
persoană cu păr oxigenat care i s-ar adresa unchiului 
Clarence cu „drăguţule”. 

— Era englezoaică? Dansa aici, la Halls? 

— Da. Pe scenă purta numele de Dolly Henderson. 

— N-am auzit. 

— Cred şi eu. Dar acum douăzeci de ani făcea furori în 
Londra. 

— Întotdeauna am crezut că eşti americancă, spuse 
Ronnie îndurerat, îmi amintesc perfect când mi te-a 


prezentat Hugo şi mi-a spus că tocmai veniseşi din New 
York. 

— Aşa şi era. Tata m-a luat în America la scurtă vreme 
după ce s-a prăpădit mama. 

— A, mama ta, deci... ne-a părăsit? 

— Da. 

— Ce păcat, spuse Ronnie înviorându-se. 

— Pe tata îl chema Cotterleigh. Era din Garda Irlandeză. 

— Ei nu! 

Strigătul de extaz al lui Ronnie jenă un agent de 
circulație în exercițiul funcțiunii. 

— Vai, dar e minunat! Am dat lovitura! Sigur că pentru 
mine nu contează, oricum ar fi, te-aş iubi la fel de mult şi 
dacă tatăl tău ar fi fost vânzător de ţipari în aspic. Dar 
gândeşte-te ce mult va atârna asta în balanţă pentru 
infecta mea familie! 

— Mă îndoiesc. 

— Sunt convins. Trebuie neapărat să-l aducem aici şi 
să-l vârâm sub nasul lor. E cumva la Londra? 

Ochii căprui ai lui Sue se înnegurară. 

— A murit. 

— Cum? Vai, ce păcat! făcu Ronnie. 

O clipă se simţi dărâmat. 

— Ei, cel puţin lasă-mă să le povestesc alor mei despre 
el, se rugă Ronnie, dezmeticindu-se. Să le vântur puţin 
povestea asta. 

— Dacă vrei tu. Dar tot o să aibă obiecţii pentru că sunt 
dansatoare. 

Ronnie se încruntă. Se gândi la maică-sa, se gândi la 
mătuşa Constance şi raţiunea îi spuse că fata are 
dreptate. 

— Lua-i-ar naiba pe încuiaţii ăştia care vorbesc pe 
seama dansatoarelor! Toţi cred că, dacă o fată lucrează în 
trupă, trebuie neapărat să fie un butoi de şampanie 
ambulant... 

— Pfui! 

— Care-şi petrece viața dansând pe mese pentru 


speculanţii de bursă strânşi la pungă... 

— Ar fi interesant să-ţi petreci o seară în felul ăsta, 
spuse Sue meditativ. N-ar fi rău să încerc şi eu o dată. 

— „cu rezultatul că, atunci când se pune problema 
măritişului, prietenii viitorului ginere strâmbă din nas şi 
dau din picioare ca măgarii. S-a mai întâmplat la noi în 
familie. Unchiu-meu Gally se îndrăgostise de o fată dintr- 
astea, cândva, în timpuri străvechi, şi toţi au făcut corp 
comun transformându-se într-un fel de baros, cu care au 
zdrobit toată povestea de dragoste, şi pe el l-au expediat 
în Africa de Sud sau mai ştiu eu unde, doar-doar o să uite 
de ea. Şi să-l vezi acum. Numai în 1900 n-a avut respi- 
raţia lui iz de băutură. Atât. Cred că şi cu mine o să se 
întâmple la fel. M-aş mira dacă nu mă-ncui eu undeva la 
Blandings, la o sută de mile depărtare de tine şi nu m- 
apuc să trag la măsea. Totul e o aiureală nemaipomenită. 
Eu unul n-o mai înghit. Mi-am pus în gând de-a binelea să 
mă duc la unchiu Clarence diseară şi să-i spun pe şleau 
că m-am îndrăgostit de tine şi că am de gând să mă însor 
şi dacă familia nu e de acord, puţin îmi pasă, o s-o înghită 
ei şi pe-asta! 

— Eu zic că nu e bine. 

Ronnie îşi înfrână agitația. 

— Poate că ai dreptate. 

— Sunt convinsă că am. Dacă aude de mine, mai mult 
ca sigur că nu vezi un ban. Pe când dacă nu ştie, s-ar 
putea să-ţi dea. Ce fel de om este? 

— Unchiul Clarence? A, un bătrânel blajin şi visător. E 
mort după grădinărie şi lucruri de-astea. În clipa de faţă 
am auzit că e înnebunit după un porc. 

— Ce nostim! 

— Ascultă, dacă aş fi porc, m-aş duce cu inima mai 
împăcată să vorbesc cu el. Cred că mi-ar face o primire 
mai călduroasă. 

— Recunoaşte că adineauri chiar ai fost porc. 

Ronnie tresăltă. Remuşcarea îi rodea inima care îi 
bătea puternic sub vesta croită elegant. 


— Îmi pare rău. Îmi pare grozav de rău. Adevărul este 
că sunt mort după tine şi sunt gelos pe toţi. Ştii, dacă ai 
să mă părăseşti vreodată, eu.... eu, ştiu eu ce-o să fac. 
Ah... Sue! 

— Ei! 

— Jură-mi! 

— Ce să jur? 

— Jură că atâta timp cât sunt la Blandings n-ai să te 
plimbi cu nimeni. Şi că n-ai să dansezi. 

— Nici măcar să dansez? 

— Nu! 

— Bine. 

— Mai ales cu individul ăsta, Pilbeam. 

— Credeam că ai să spui Hugo. 

— Nu-mi fac eu griji cu Hugo. E în siguranţă la 
Blandings. 

— Hugo e la Blandings? 

— Da. Face pe secretarul unchiului Clarence. Am 
convins-o pe mama să-i obţină slujba când a căzut 
povestea cu Cazanul Diavolului. 

— Care va să zică, şi el, şi domnişoara Schoonmaker, şi 
Millicent au să-ţi ţină companie! O să-ţi meargă de 
minune! 

— Millicent! 

— Îți convine să spui „Millicent!” pe tonul ăsta, dar să 
ştii de la mine că fata e pur şi simplu o ameninţare. Mi-o 
închipui sfioasă şi miorlăită. Parcă o văd cum te scoate la 
plimbare pe clar de lună sub ulmii ăia străvechi, şi 
ridicându-şi spre tine ochii mari şi visători... 

— Vrei să spui, coborându-i spre mine. E mai înaltă cu 
un cap. Şi oricum, dacă-ţi închipui că poate să-mi stoarcă 
cel mult o privire amabilă, când eu mă gândesc doar la 
tine, te înşeli, îţi dau cuvântul meu de onoare că... 

Deveni liric. Sue, sprijinindu-se de spătarul scaunului, 
asculta mulţumită. Norul fusese ameninţător, înnegurând 
cerul o vreme, dar se destrămase. La urma urmei, după- 
amiaza fusese însorită. 


— Apropo, spuse Ronnie, stăvilindu-şi torentul de 
elocinţă. Mi-a venit o idee. Ştii unde mergem? 

— Spre cer. 

— Vreau să spun în clipa asta. 

— Aveam impresia că mă inviţi undeva să bem un ceai. 

— Dar unde? am depăşit zona cu ceainării! Ne-am luat 
cu vorba şi am condus fără ţintă, iar acum suntem prin 
vecinătatea Vilei Elveţiene. Mai bine întorc şi mergem la 
Carlton sau în altă parte. Ce-ai zice de Carlton? 

— Perfect. 

— Sau Ritz? 

— Unde vrei. 

— Ah, Doamne! 

— Ce s-a întâmplat? 

— Sue! Am o idee. 

— Norocul ageamiilor. 

— De ce n-am merge în Norfolk Street? 

— La tine acasă? 

— Da. Nu e nimeni. lar valetul nostru este un tip dintr-o 
bucată. O să ne pregătească ceaiul şi n-o să sufle o 
vorbă. 

— Ce n-aş da să întâlnesc şi eu un valet dintr-o bucată. 

— Atunci, hai să mergem. 

— Cu plăcere. O să-mi arăţi toate comorile tale, pozele 
de când erai mic. _ 

Ronnie scutură din cap. Il irita că trebuia să stăvilească 
elanul ei drăgălaş, dar un băiat nu poate să-şi asume 
asemenea riscuri. 

— Asta nu! Orice iubire se stinge la vederea fotografiei 
în costumaş de marinar, la vârsta de zece ani. Pot să-ţi 
arăt însă, spuse el făcând o concesie, poza cu mine şi 
Hugo înainte de Concursul de Rachete al Şcolilor Publice, 
în ultimul an de şcoală. Eram o pereche vestită la Eton. 

— Aţi câştigat? 

— Nu. Într-un moment critic, în semifinală, boul ăla de 
Hugo a făcut-o de oaie şi a ratat o lovitură pe care şi un 
ciung ar fi putut s-o facă cu ochii închişi. Ne-a pus la 


pământ. 

— Groaznic! exclamă Sue. Află că dacă am simţit 
vreodată imboldul să mă îndrăgostesc de Hugo, povestea 
asta l-a înăbuşit definitiv. Se uită în jur. Nu cunosc deloc 
cartierul ăsta aristocratic, mai e mult până în strada 
Norfolk? 

— Primul colţ. 

— Eşti sigur că nu e nimeni acasă? Nici un membru al 
simpaticei tale familii? 

— Ţipenie. 

Avea dreptate. Lady Constance Keeble nu era propriu- 
zis în casă. În clipa în care cei doi vorbeau, ea tocmai 
închisese uşa de la intrare. După ce aşteptase o jumătate 
de oră, în speranţa că nepotul ei se va întoarce, îi lăsase 
un bileţel pe masa din hol şi era gata să pornească spre 
Claridge ca să bea o ceaşcă de ceai. 

De-abia când ajunse în dreptul casei, o văzu Ronnie pe 
mătuşă-sa pe trepte. Şi, văzând-o, se făcu alb ca varul. 

— Doamne! Uite-o pe beleaua de mătuşă-mea, 
exclamă el. 

Şi rareori fusese această expresie familiară folosită mai 
adecvat. 

Beleaua de mătuşă inspecta acum maşina cu două 
locuri, precum şi conţinutul ei, cu o expresie de holbare 
îngheţată. Sprâncenele erau ridicate ca două semne de 
întrebare. După cum îi spuse personal şi lui Millicent, era 
de modă veche. Când vedea pe cineva de-un sânge cu 
ea, cuibărit lângă fete cu o înfăţişare atrăgătoare într-o 
maşină de două locuri, gândul îi zbura la ce era mai rău. 

— Bună seara, Ronald. 

— A... bună, mătuşă Constance. 

— Nu mă prezinţi? 

Este mai presus de orice dubiu că primejdia ascute 
intelectul. Profesorii lui Roland O. Fish îl clasificaseră 
întotdeauna printre elementele cele mai puţin dotate, 
pentru că avusese de-a face cu el aproape în exclusivitate 
în momentele când sufletul îi era împăcat cu sine. Dar 


dacă l-ar fi văzut acum, în plină criză, ar fi fost mândri de 
el. Şi fiind sportivi şi galanţi, după cum prea bine se ştie, 
s-ar fi grăbit să recunoască pe dată cât de amarnic se 
înşelaseră în privinţa iniţiativei şi isteţimii lui, căci, după 
ce căpătase o nuanţă frumoasă, apropiată de culoarea 
muşcatei, şi-şi trecuse o clipă degetul prin interiorul 
gulerului ca şi când i s-ar fi părut cam strâmt, Ronnie Fish 
rosti singurele două cuvinte în stare să împiedice de- 
zastrul. 

— Domnişoara Schoonmaker, articulă el gâjâit. 

Lângă el, Sue icni scurt. Se deschideau abisuri 
nebănuite. 

Brusc, Lady Constance renunţă la rolul de Satană 
traversând maiestuos drumul. O apucară remuşcările că 
şi-a nedreptăţit  neprihănitul nepot cu suspiciuni 
neîntemeiate. 

—  Domnişoară Schoonmaker, mătuşa mea, lady 
Constance Keeble, spuse Ronnie, prinzând puteri şi 
vorbind acum articulat dacă nu fluent. 

Sue nu era fata care să se cufunde în muţenie şi să-şi 
lase tovarăşul baltă la ceas de restrişte. Zâmbi înviorată. 

— Ce mai faceţi, lady Constance? spuse ea. Zâmbi iar, 
chiar mai înviorată ca înainte, dacă se poate spune aşa 
ceva. Lady Julia mi-a povestit atâtea despre 
dumneavoastră la Biarritz încât am aproape impresia că 
vă cunosc. 

Se opri o clipă, de teamă că în strădania ei de a crea o 
atmosferă degajată, arborase o manieră cam prea 
protectoare, dar zâmbetul doamnei în etate o învălui cu 
căldură. Lady Constance devenise încântătoare, aproape 
exuberantă. Sperase întotdeauna ca Ronald şi Millicent să 
formeze un cuplu, dar cum planul dăduse greş, această 
bogată domnişoară Schoonmaker era, fără îndoială, 
următoarea alegere bună. Şi faptul că se plimbau 
împreună cu maşina prin Londra spunea ceva, chiar şi azi 
când o plimbare cu maşina e ceva foarte obişnuit. Cel 
puţin aşa spera. 


— Deci aţi sosit la Londra! 

— Da. 

— N-aţi stat prea mult la Paris. 

— Nu. 

— Şi cam pe când o să veniţi la Blandings? 

— A, cred că foarte curând. 

— Eu plec astă-seară. Am venit numai pentru o zi. Aş 
vrea să mă duci înapoi, Ronald. 

Ronnie dădu din cap fără să scoată o vorbă. Criza 
trecuse şi acum îl cuprinse o sfârşeală. Prefera să tacă, 
dacă se putea. 

— Ar fi bine să veniţi mai repede. Grădinile arată 
superb. Fratele meu se va bucura enorm să vă vadă. 
Tocmai aveam de gând să trec pe la Claridge ca să beau 
o ceaşcă de ceai. N-aţi vrea să veniţi şi voi? 

— Mi-ar face foarte multă plăcere, spuse Sue, dar nu 
mai pot să  întârzii. Ronnie mă ducea să-mi fac 
cumpărăturile. 

— Am avut impresia că v-aţi făcut cumpărăturile la 
Paris. 

— Nu pe toate. 

— Ei, sper să vă văd curând. 

— Da, desigur. 

— La Blandings. 

— Vă mulţumesc mult. Ronnie, cred că ar fi timpul să 
mergem. 

— Da. Mintea lui Ronnie era înceţoşată, dar prinse 
ideea din zbor. Da, să mergem. S-o ştergem! 

— Oh, mi-a părut foarte bine că v-am cunoscut. Sora 
mea mi-a povestit o mulţime despre dumneavoastră în 
scrisori. După ce-ţi încarci bagajele în maşină, Ronald, 
treci şi pe la Claridge să mă iei? 

— Cu plăcere! 

— Aş vrea să plecăm mai devreme, dacă se poate. 

— Cum să nu. 

— Ei, deocamdată la revedere. 

— Cum să nu. 


— La revedere, lady Constance. 

— La revedere. 

Maşina se puse în mişcare şi, când dădu colţul, Ronnie 
luă mâna dreaptă de pe volan, se scotoci după batistă, o 
găsi şi şi-o trecu peste fruntea îmbrobonată. 

— Deci, asta e mătuşa Constance, spuse Sue. 

Ronnie trase adânc aer în piept. 

— E plăcut să întâlneşti pe cineva despre care ai auzit 
atâtea, continuă Sue. 

Ronnie puse iar mâna pe volan şi-l smuci uşor, ca să 
ferească un câine. Emoţia îl sleise. Sue îl privea aproape 
cu respect. 

— Eşti un geniu, Ronnie! Ce prezenţă de spirit! Ce 
sânge rece! Dacă n-aş fi auzit cu urechile mele, n-aş fi 
crezut! De ce nu mi-ai spus niciodată că eşti atât de ager 
la minte? 

— Nici eu n-am ştiut. 

— Bineînţeles că acum lucrurile s-au complicat puţin. 

— Hî? tresări Ronnie; până atunci această latură a 
problemei nu-l jenase. Cum adică? 

— Când eram copil am învăţat o poezie... 

Ronnie ridică spre Sue un chip chinuit. 

— Te rog, scumpo, să nu mai vorbim despre copilăria ta 
acum, o imploră el. Mă simt puţin cam zdruncinat. 
Altădată, cu dragă inimă... 

— Bine. N-am să deviez de la subiect. Nu-mi amintesc 
decât două versuri. Sunau cam aşa: „Ce încâlcită pânză 
de păianjen noi urzim/ Când învăţăm minciuni să 
potrivim”. lţi dai seama că e cam încâlcită pânza noastră 
de păianjen, Ronnie, iubitule, nu? 

— Hiî? De ce? Mie mi se pare totul foarte clar. Mătuşa 
Constance a înghiţit hapul fără să crâcnească. 

— Şi ce se va întâmpla când va veni la Blandings 
adevărata domnişoară Schoonmaker, cu bijuteriile şi cu 
cele douăzeci şi patru de cufere ale ei? spuse Sue cu 
blândeţe. 

Maşina patină nebuneşte pe Grosvenor Street. 


— Fir-ar să fie! exclamă Ronnie. 

Ochii lui Sue scânteiară. 

— N-avem decât un singur lucru de făcut, spuse ea. Ai 
intrat în horă, trebuie să joci. Trebuie s-o împiedici să 
apară. 

— Cum?! 

— Trimite-i o telegramă să nu vină la Blandings pentru 
că a izbucnit o epidemie de scarlatină sau altceva. 

— Nu pot. 

— Trebuie. Semnează în numele mătuşii Constance. 

— Dar dacă... 

— Ei, şi ce dacă află? Îţi dai seama că, dacă ar ateriza 
la uşă, pregătită să rămână câteva săptămâni, ar fi şi mai 
rău? Şi precis că asta o să se întâmple, dacă nu-i 
telegrafiezi. 

— Ai dreptate. 

— Asta înseamnă, spuse Sue, că în loc să ai timp 
berechet să scoţi banii de la lordul Emswort, va trebui să 
lucrezi rapid. Îi atinse braţul: Aici e poşta. Du-te şi 
telegrafiază-i înainte de a te înmuia. 

Ronnie opri maşina. 

— Cred că va trebui să rezolvi cea mai rapidă 
influențare de tutore din istoria lumii, spuse Sue 
gânditoare. Ai să fii în stare? 

— Am un stimulent grozav. 

— Ai grijă să nu uiţi vreodată de stimulent. 

— Fii liniştită. Singurul necaz este că mă bazez numai 
pe farmecul meu personal ca să-l vrăjesc pe unchiul 
Clarence, şi, după câte ştiu, până acum n-a observat că 
posed aşa ceva. 

Şi Ronald păşi ţanţoş în clădirea poştei, cufundat în 
gânduri. 


Capitolul 3 
Senzaţionalul furt al unui porc 


Poetul Caverley a fost cel care, în nemuritoarea sa Odă 
a Tutunului, şi-a exprimat părerea că nu există povară 
sufletească să nu fie uşurată sub influenţa unei pipe 
fumate în linişte. Ronnie Fish ar fi combătut însă această 
teorie. Era cea de a treia dimineaţă a şederii sale la 
Castelul Blandings. Îşi luase cu el o minge de tenis, cu 
care-şi propusese să se joace ca să-i stimuleze gândurile 
şi, aventurându-se prin împrejurimile castelului, fuma în 
duşmănie. Dar tutunul, deşi turcesc şi pipărat la preţ, nu-i 
micşorase câtuşi de puţin deznădejdea. Prezentul îi părea 
mohorât şi viitorul sumbru. Hoinărind prin parcul scăldat 
în soare, lovea mingea de tenis şi ofta din străfunduri. La 
rubrica „credit” din registru, putea înscrie un singur 
punct; Hugo era la castel. Prin urmare, avea dreptul să se 
consoleze, ştiindu-l pe tânărul înalt şi zvelt departe de 
Londra şi de posibilitatea de a-şi exercita fascinația fatală 
asupra lui Sue. Da, dar asta însemna şi altceva. La urma 
urmei chiar lăsându-l pe Hugo deoparte în metropolă încă 
mai rămânea o populaţie masivă de masculi adulţi, fie 
cunoştinţe de-ale lui Sue, fie oameni care se îmbulzeau s- 
o cunoască. Bunăoară, punga de puroi numită Pilbeam. 
La vremea aceea s-ar fi putut foarte bine ca microbul să fi 
intrat în legătură cu ea. Innebunitor gând. 

Şi chiar dacă n-ar fi fost aşa, chiar dacă Sue, după cum 
promisese, întorcea cu virtute spatele tuturor pungaşilor 
tineri care tăbărau asupra ei cu invitaţii pentru prânz şi 
cină — la ce bun? Adică, ce-i aştepta pe ei doi în viitor? 

Venind la Castelul Blandings, Ronnie ştia prea bine că 
s-a aventurat într-o expediţie al cărei succes sau al cărei 
eşec urma să hotărască dacă anii ce aveau să vină vor fi 


cărări presărate cu trandafiri sau un deşert sinistru. Şi, 
până atunci, nu făcuse nici un pas înainte în strădaniile 
sale de a câştiga hatârul şi stima unchiului Clarence. Ori 
de câte ori se găsise în compania lordului Emsworth, 
acesta îl privise de parcă nici n-ar fi observat că e acolo 
şi, foarte adesea, de parcă ar fi dorit să nu fie. Era mai 
mult decât limpede că dezastrul cu Cazanul Diavolului îl 
scosese din grațiile rubedeniei sale. Piaţa scăzuse 
simţitor. Şi nici în cel mai optimist caz, Fish Favoritul nu 
mai valora mare lucru în ochii lui. 

Cufundat în gânduri şi străduindu-se fără succes să 
brodeze imaginea unui unchi binevoitor care îl mângâie 
pe creştet cu o mână, în timp ce cu cealaltă iscăleşte 
cecuri, se îndepărtase destul de multişor de casă; trecând 
pe lângă un tufiş pricăjit, zări într-o vâlcea din stânga un 
obiect ieşit din comun. 

Era o rulotă solidă şi galbenă. Şi ce căuta, mă rog, o 
rulotă pe terenurile Castelului Blandings, se întrebă el? 

Ca să-i fie mai uşor să elucideze problema, zvârli cu 
mingea de tenis în ea. Uşa se deschise imediat şi un cap 
cu ochelari îşi făcu apariţia. 

— Hei! spuse capul. 

— Hei! răspunse Ronnie. 

— Hei! 

Imprejurarea era pe punctul de a se transforma într-un 
veritabil cor al vânătorilor. În clipa aceea, însă, soarele se 
ascunse după un nor şi Ronnie putu să-l recunoască pe 
proprietarul capului. Până atunci, lumina care bătea în 
ochelarii individului îl orbise. 

— Baxter! exclamă el. 

Ultima persoană din lume pe care s-ar fi aşteptat s-o 
întâlnească în parcul de la Blandings! Era la curent cu 
scandalul de acum câţiva ani. Ştia că, dacă plafonul lui de 
înţelegere cu lordul Emsworth era coborât, apoi cel al 
Eficientului Baxter era pe undeva pe la subsol, şi fără 
vreo şansă să urce. Şi totuşi, individul se afla acolo, 


iţindu-şi capul din rulotă ca şi cum nu s-ar fi întâmplat 
nimic. 

— A, Fish! 

Rupert Baxter cobori treptele — un tânăr negricios cu o 
expresie sfidătoare, pe care Ronnie nu-l putuse înghiţi 
niciodată. 

— Ce faci pe-aici? întrebă Ronnie. 

— Îmi petrec vacanţa cu rulota prin împrejurimi şi, 
pentru că aseară mă aflam pe lângă Market Blandings, m- 
am gândit să mai vizitez o dată locul unde am avut parte 
de atâtea zile fericite. 

— Aha! 

— Nu cumva îmi poţi spune unde o pot găsi pe Lady 
Constance? 

— N-am mai văzut-o de la micul dejun, dar trebuie să 
fie pe undeva. 

— O să mă duc să întreb. Dacă o întâlneşti cumva, fii, 
te rog, drăguţ şi spune-i că am venit. 

Eficientul Baxter se îndepărtă, cu hotărârea ce-l 
caracteriza; iar Ronnie, după ce îşi imagină o clipă cum ar 
reacţiona unchiul său Clarence dacă Baxter ar apărea de 
după colţ răscolind amintirile date uitării, şi după ce îşi 
închipui ce interesant ar fi fost să fie şi el prezent la acea 
întâlnire cu un aparat de fotografiat, mai înfipse o ţigară 
în portţigaret şi-şi văzu de drum. 

Cinci minute mai târziu, lordul Emsworth, aplecându-se 
gânditor pe fereastra bibliotecii şi adulmecând aerul 
dimineţii, avu un şoc neplăcut. Putea să jure că l-a văzut 
pe fostul său secretar, Rupert Baxter, străbătând aleea cu 
pietriş, spre uşa din faţă. 

— Doamne iartă-mă! rosti lordul. 

Singura explicaţie care-i trecu prin minte a fost că 
Baxter a avut un accident fatal şi că s-a întors ca să 
bântuie împrejurimile. Era absurd să-şi închipuie că 
individul putea fi acolo în carne şi oase. Când concediezi 
un secretar pentru că a azvâărlit în tine cu ghivece de flori 
în zorii zilei, e imposibil ca el să revină să facă o vizită de 


curtoazie. O dungă încreţi fruntea Înălţimii sale. Poate că 
s-ar fi împăcat cu ideea fantomei vreunui strămoş, dar ca 
stafia lui Baxter să bântuie Castelul Blandings nu-i 
surâdea defel. Se hotări să-i facă o vizită surorii sale 
Constance în budoarul ei şi să vadă ce părere are. 

— Constance, dragă! 

Lady Constance ridică privirea de pe scrisoarea pe care 
o aşternea. Ţâţâăi din buze, pentru că nu suporta să fie 
întreruptă când îşi făcea corespondenţa. 

— Ce e, Clarence? 

— Ştii, Constance, adineauri mi s-a întâmplat un lucru 
nemaipomenit. Mă uitam pe fereastra bibliotecii şi... Îl mai 
ţii minte pe Baxter? 

— Bineînţeles că-l mai ţin minte pe domnul Baxter. 

— Ei bine, stafia lui tocmai traversa aleea pietruită. 

— Ce tot îndrugi acolo, Clarence?! 

— Ascultă ce-ţi spun. Mă uitam pe fereastra bibliotecii 
şi deodată l-am văzut pe... 

— Domnul Baxter! anunţă Beach, deschizând uşa larg. 

— Domnul Baxter! 

— Bună dimineaţa, Lady Constance. 

Rupert Baxter înainta, emanând din ambele lentile 
sentimente prieteneşti şi voioşie. Pe urmă îl zări pe fostul 
său stăpân şi exuberanţa se diminuă întrucâtva. 

— „„ăăa... bună dimineaţa, lord Emsworth spuse el, 
îndreptând bliţul ochelarilor spre el. 

Se lăsă tăcerea. Lordul Emsworth îşi potrivi pince-nez- 
ul şi-l privi mut pe oaspete. Cât despre uşurarea care 
probabil îi năvălise în suflet văzându-l pe Rupert Baxter 
încă pe suprafaţa pământului, nu o manifestă în exterior 
sub nici o formă. 

Baxter rupse primul o tăcere stânjenitoare. 

— Tocmai petreceam o vacanţă cu rulota prin 
împrejurimi, lady Constance, şi pentru că aseară mă 
aflam la Market Blandings, m-am gândit să... 

— Vai, dar bineînţeles! Nu te-am fi iertat niciodată dacă 
n-ai fi trecut să ne vezi. Nu-i aşa, Clarence? 


— Cum? 

— Am spus: nu-i aşa? 

— Nu-i aşa, ce? spuse lordul Emsworth, care mai avea 
probleme cu punerea de acord a ideilor. 

Lady Constance strânse din buze. Trecu o clipă în care 
a existat o şansă de cincizeci la sută ca o minunată 
călimară de argint să zboare spre capul fratelui ei, dar 
lady Constance era o femeie vajnică, îşi înfrână pornirea. 

— Spuneai că ai călătorit cu rulota, domnule Baxter? 

— Cu rulota. Am lăsat-o în parc. 

— Vai, trebuie neapărat să vii să stai la noi. Castelul, 
continuă ea ridicând puţin glasul, pentru a acoperi un fel 
de mârâială fără cuvinte care începuse să încropească pe 
buzele fratelui ei, este aproape pustiu acum. Prima 
petrecere în stil mare o dăm abia la mijlocul lunii viitoare. 
Trebuie să stai cât mai mult la noi. Trimit pe cineva să-ţi 
aducă lucrurile. 

— Sunteţi foarte amabilă. 

— Va fi o încântare să te ştim iar în mijlocul nostru. Nu-i 
aşa, Clarence? 

— Cum? 

— Am spus: nu-i aşa? 

— Nu-i aşa, ce? 

Mâna lui lady Constance tremură deasupra călimării, ca 
un fluture care vrea să se aşeze, apoi şi-o retrase. 

— N-ar fi o încântare, spuse ea prinzând privirea 
fratelui şi neslăbind-o asemenea unui lup de mare de sex 
feminin, ca domnul Baxter să se afle din nou în mijlocul 
nostru? 

— Mă duc să-mi văd purceaua, spuse lordul Emsworth. 

In urma lui se lăsă o tăcere care semăna cu cea care se 
lasă după ce sicriul e scos din casă. Lady Constance 
împrăştie negurile: 

— Vai, domnule Baxter, ce mult mă bucur că ai putut 
veni. Şi ce inspirat ai fost să vii cu rulota. Risipeşti orice 
bănuială că te-aş fi chemat. 

— M-am gândit eu! 


— La toate te gândeşti! 

Rupert Baxter se îndreptă spre uşă, o deschise, se 
asigură că nimeni nu dă târcoale pe coridor ca să tragă cu 
urechea şi se întoarse la locul său. 

— Aveţi necazuri, lady Constance? Scrisoarea 
dumneavoastră mi s-a părut foarte presantă. 

— Am necazuri mari, domnule Baxter. 

Dacă Rupert Baxter ar fi fost un alt tip de bărbat, iar 
lady Constance Keeble un alt tip de femeie, probabil că în 
clipa aceea el ar fi bătut-o părinteşte pe mână. Dar aşa 
cum stăteau lucrurile, Baxter îşi trase doar scaunul o idee 
mai aproape de alei. 

— Pot să vă ajut cu ceva? 

— Nimeni în afară de dumneata nu mă poate ajuta, dar 
nici nu îndrăznesc să te rog. 

— Rugaţi-mă orice. Şi, dacă îmi stă în putere... 

— lţi stă, cum de nu! 

Rupert Baxter îşi trase puţin mai aproape scaunul. 

— Spuneţi-mi! 

Lady Constance ezita. 

— E un lucru care pare imposibil de cerut cuiva. 

— Vă rog! 

— În fine... ÎI ştii pe fratele meu, nu? 

Baxter păru nedumerit. Pe urmă, neaşteptata întrebare 
se lămuri. 

— A, vreţi să spuneţi domnul...? 

— Da, da, da. Bineînţeles că nu mă refeream la lordul 
Emsworth, ci la fratele meu Galahad. 

— Nu l-am cunoscut. Ciudat, totuşi, pentru că 
dumnealui a fost la Castel de două ori în perioada în care 
eram secretarul lordului Emsworth, dar de ambele dăţi 
am fost plecat în vacanţă. Acum se află la castel? 

— Da. Îşi termină de scris Amintirile. 

— Am citit într-un ziar că scrie povestea vieţii dumisale. 

— Dacă ai şti ce viaţă a dus, ai înţelege de ce sunt 
necăjită. 

— Da, am auzit eu nişte zvonuri, spuse Baxter prudent. 


Lady Constance execută din nou cu mâinile mişcarea 
aceea care se apropia atât de mult de frângerea lor. 

— Domnule Baxter, de la prima la ultima filă, cartea e 
plină de anecdote defăimătoare. Despre toţi prietenii 
noştri cei mai buni. Dacă cumva se publică, n-o să mai 
avem nici un prieten. Am impresia că Galahad i-a cu- 
noscut pe toţi englezii când erau tineri şi zurbagii, şi îşi 
aminteşte de orice ispravă de-a lor mai deocheată şi 
condamnabilă. Aşa că... 

— Aşa că doriţi să pun mâna pe manuscris şi să-l 
distrug? 

Lady Constance rămase cu privirea fixă, încremenită de 
atâta perspicacitate. In sinea ei, se condamnă pentru că 
s-a gândit că domnul Rupert Baxter avea nevoie de multe 
explicaţii. Mintea lui era asemenea unui reflector, 
zvâcnind ici-colo şi luminând orice atingea. 

— Da, rosti ea cu respiraţia întretăiată. Ştiu că poate 
părea ceva ieşit din comun să... 

— Câtuşi de puţin. 

— ...dar lordul Emsworth refuză să mişte un deget. 

— Înţeleg. 

— Ştii cum reacţionează când e vorba de o situaţie 
excepţională. 

— Da, ştiu, cum să nu. 

— E atât de nepăsător. Atât de neajutorat. Atât de cu 
capul în nori şi atât de incompetent. 

— Absolut. 

— Domnule Baxter, eşti singura mea speranţă. 

Baxter îşi scoase ochelarii, îi şterse şi şi-i puse din nou 
la ochi. 

— Aş fi încântat, lady Constance, să fac ceva ce-mi stă 
în putere ca să vă ajut. lar ca să intru în posesia 
manuscrisului, e un lucru uşor. Nu există decât un singur 
exemplar? 

— Da, da, da. De asta sunt sigură. Galahad mi-a spus 
că vrea să-l termine înainte de a-l trimite la dactilografiat. 

— Atunci nu e cazul să vă mai faceţi griji. 


În clipa aceea lady Constance Keeble ar fi dat oricât 
pentru o brumă de talent oratoric. Căuta cuvintele care ar 
fi trebuit să exprime ca lumea ce simţea, dar nu găsi nici 
unul. 

— Ah, domnule Baxter! reuşi ea să articuleze. 


Plimbarea fără ţintă a lui Ronnie Fish îl dusese spre 
vest. În consecinţă, nu după mult timp nările îi fură 
gâdilate de un miros familiar şi pătrunzător, pentru că se 
pomeni foarte aproape de locuinţa personală a Îm- 
părătesei de la Blandings, alcătuită din dormitor combinat 
cu restaurant. Incă vreo câţiva paşi, şi desluşi faimosul 
animal în persoană. Cu capul înfundat adânc şi cu codiţa 
însufleţită de o reală joie de vivre, Impărăteasa se delecta 
cu masa. 

Oricui îi face plăcere să vadă pe altul mâncând. Ronnie 
se aplecă peste balustradă, absorbit. Ridică mingea de 
tenis şi, cu o mişcare neatentă din încheietură, o aruncă 
pe spinarea medaliatei cu argint. Descoperind că 
pocnetul plăcut care rezulta putea fi o alinare pentru 
nervii săi iritaţi, repetă mişcarea. Mingea ricoşa excelent 
pe spinarea Impărătesei, care nu prezenta asperităţi, ci 
era o suprafaţă întinsă şi rezistentă. Câteva minute, deci, 
cei doi se concentrară conform planului — ea înfulecând, 
el pocnind mingea, până când, zdruncinat, Ronnie 
descoperi brusc că acest sport în aer liber dă naştere la 
idei. Treptat — la început vag, apoi prinzând contur — din 
smârcurile minţii începu să prindă formă un plan de 
acţiune. Ce-ar fi dacă, de exemplu...? Un singur lucru nu 
putea da greş cu unchiul Clarence. Un singur lucru putea 
să trezească în el o stare de adevărată bunăvoință, şi 
acest lucru era ştirea că cineva doreşte să se întoarcă la 
viaţa de ţară. li plăcea teribil să audă că oamenii se întorc 
la ţară. Ei, şi atunci, ce-ar fi să încerce? Să se ducă la 
moşulică şi să-i spună că, în fine, i s-a luminat mintea şi 
că a devenit un înfocat apărător al ideii că viitorul Angliei 


depinde de stăvilirea exodului spre oraşe. După care, n- 
avea decât să ceară o parte substanţială din capital ca să 
pună bazele unei ferme. 

Proiectul cu ferma se lega de... Peste o jumătate de 
minut, o altă idee îşi făcu loc. Da, asta e, o adevărată 
minune! Nu o fermă oarecare, ci una de porci. Precis că 
unchiul Clarence va sări în sus de bucurie şi-l va umple de 
bani pe cel care dorea să stea la ţară şi să crească porci. 
Gâtul jos dacă nu era aşa! Şi în clipa în care banii vor fi 
depuşi în siguranţă în contul lui Ronald Overbury Fish la 
Banca Cox, salut! direct la ofiţerul stării civile, de mână 
cu Sue. 

Ultima aruncare a mingii pe spinarea răbdătoare a 
Împărătesei se soldă cu un „poc” foarte muzical. Pe urmă, 
abandonând paşii târşâiţi şi adoptând un mers ţanţoş, 
Ronnie se înapoie, definitivând pe drum ultimele a- 
mănunte ale planului, înainte de a intra în casă şi de a-l 
pune pe tapet. 

Se întâmplă adesea ca, după ce apar asemenea scăpări 
ale inteligenţei, dacă te mai uiţi iar la ele după puţin timp, 
descoperi brusc o hibă fatală. Dar fericirea lui Ronnie Fish 
nu fu tulburată de nici o dezamăgire. 

— Ştii ceva, unchiule Clarence, spuse el dând buzna în 
bibliotecă, vreo jumătate de oră mai târziu. 

Lordul Emsworth era cufundat în ziarul săptămânal de 
interes porcin. Lui Ronnie, privirea care se ridică de pe 
ziar nu i se păru prea prietenoasă. Totuşi, nu şovăi. Era 
sigur că acea privire o să se îmblânzească neîntârziat. 
Dacă la vremea respectivă, lordul Emsworth nu prea poza 
în rolul unchiului binevoitor, Ronnie simţea că în viitorul 
foarte apropiat va urma o schimbare rapidă de 
comportament. 

— Ştii ceva, unchiule Clarence, îţi aduci aminte de 
capitalul ăla al meu? 

— Ce anume? 

— Capitalul meu. Banii mei. Banii pe care îi păstrezi ca 
tutore. Şi ce mai tutore! spuse Ronnie galant. Ştii, m-am 


tot gândit că aş vrea, dacă nu te superi, să eliberezi o 
parte din ei pentru un plan pe care mi l-am făcut. 

Nu se aştepta deocamdată ca privirea să se 
îmblânzească, şi nici nu se întâmplă astfel. Văzuţi prin 
sticla pince-nez-ului, ochii unchiului arătau ca stridiile în 
acvariu. 

— Vrei cumva să înfiinţezi un alt local de noapte? 

Vocea lordului era ca de gheaţă, aşa că Ronnie se grăbi 
să-i risipească bănuiala. 

— Nu, nu! Nici vorbă de aşa ceva. Localurile de noapte 
sunt afaceri pentru netoţi. N-ar fi trebuit să mă apuc de 
aşa ceva niciodată. De fapt, unchiule Clarence, Londra mi 
se pare în general cam stătută, în ziua de azi. Eu unul 
sunt pentru viaţa la ţară. Cred că exodul spre oraşe ar 
trebui stăvilit. Anglia are nevoie de cât mai mulţi indivizi 
care să se întoarcă la viaţa de ţară. Mie aşa mi se pare. 

Ronnie Fish începu să dea primele semne certe de 
nelinişte. Fusese convins că în acest moment va începe 
procesul de îmblânzire. Şi totuşi, urmărind ochii unchiului 
Clarence fu neplăcut surprins să constate că semănau 
mai abitir ca oricând cu stridiile. Se simţea ca actorul 
care, sigur de aplauzele furtunoase ale sălii, iese din 
scenă după ce şi-a rostit replica fără măcar o bătaie din 
palme, cât de slabă. Îi trecu prin cap, că unchiu-său de- 
venise fudul de o ureche. 

— La ţară, repetă el, ridicând vocea. Ar trebui mai mulţi 
indivizi care să se întoarcă la ţară. Aşa că vreau o parte 
din capital ca să înfiinţez o fermă. 

Işi adună toate puterile pentru revelaţia supremă: 

— Vreau să cresc porci, spuse el, pătruns. 

Ceva nu era în regulă. Nu mai mergea să te prefaci că 
nu observi. Departe de a sări în sus şi a-l îngropa în bani, 
unchiul său îl fixa într-un mod neplăcut şi tot mai 
insistent. Lordul Emsworth îşi scosese pince-nez-ul şi-l 
ştergea; şi lui Ronnie i se păru că, fără sticlă, ochii arată 
chiar mai neplăcut. 

— Porci! strigă el, luptându-se cu o nelinişte crescândă. 


Porci? 

— Porci! 

— Vrei să creşti porci? 

— Da, bineînţeles, răcni Ronnie. Porci! Şi de undeva, 
din fiinţa lui, reuşi să descătuşeze şi să aştearnă pe faţă 
un zâmbet mieros. 

Lordul îşi puse iar pince-nez-ul. 

— Şi bănuiesc, spuse el gâfâit, cutremurându-se din 
creştetul chel până în tălpile vârâte în papucii sleampeţi, 
că atunci când o să-i ai, o să-ţi petreci toată ziua 
pocnindu-i cu mingea de tenis în spinare, ai? 

Ronnie înghiţi în sec. Şocul fusese puternic. Zâmbetul 
mieros îi zăbovi pe buze, de parcă a fost țintuit în acel 
loc, dar ochii erau mari şi înspăimântați. 

— Hi? articulă el stins. 

Lordul Emsworth se ridică. Câtă vreme continua să 
poarte o haină veche de vânătoare cu coatele găurite şi 
cravata căzută dezvelind un nasture mare de alamă, nu 
putea să pozeze pe deplin într-o atitudine de maiestate 
ultragiată; dar reuşi în măsura în care-i permitea 
costumaţia. Se ridică atât cât era de lung, ceea ce nu era 
puţin lucru, şi din această semeţie privi crâncen în jos, 
spre nepot. 

— Te-am văzut! Mă duceam spre cocină şi te-am văzut 
cum pocneai cu mingile tale blestemate de tenis pe 
spinarea purcelei mele. Mingi de tenis! Din pince-nez 
ieşeau limbi de foc. Îți dai seama oare că Împărăteasa 
este un animal extrem de sensibil şi iritabil, gata să 
refuze mâncarea la cea mai mică provocare? Puteai să 
strici o muncă de luni de zile cu mingile tale idioate! 

— Îmi pare rău... 

— Ce mă-ncălzeşte pe mine părerea ta de rău? 

— Nici nu m-am gândit că... 

— Niciodată nu te gândeşti. De-aia şi calci în străchini! 
Crescătorie de porci! făcu lordul Emsworth cu vehemenţă, 
vocea avântându-i-se în registrul cel mai înalt. Nu eşti tu 
în stare să administrezi o crescătorie de porci! Nu eşti 


bun la aşa ceva. Nu meriţi să administrezi o crescătorie 
de porci. Dacă ar fi să aleg din toată lumea asta pe 
cineva, tu ai fi ultimul! 

Ronnie Fish se împletici până la masă şi se sprijini de 
ea. Il cuprinse o senzaţie de ameţeală. 

Un lucru era clar şi limpede, anume că unchiul Clarence 
nu-l considera administratorul ideal al unei crescătorii de 
porci; dar în afară de asta, mintea sa era total buimăcită. 
Avea impresia că a călcat pe ceva şi acel ceva a plesnit şi 
s-a dezumflat. 

— Ei drăcie! Ce se petrece aici? 

Vorbea onorabilul Galahad, şi încă foarte arţăgos. 
Lucrase în biblioteca mică, cu uşa întredeschisă, şi 
bolboroselile de alături interferaseră cu creaţia literară. 
Enervat pe bună dreptate venise să cerceteze. 

— N-ai putea să-ţi reciţi tiradele când nu lucrez, 
Clarence? spuse el. Ce s-a întâmplat? 

Lordul Emsworth mai fierbea încă de supărare. 

— A dat cu mingi de tenis în purcica mea! 

Onorabilul Galahad nu fu impresionat, nu împărtăşi 
groaza lordului. 

— Vrei să spui, rosti el aspru, că toată zarva asta care 
mi-a dat peste cap o muncă de o dimineaţă n-a fost decât 
pentru blestemata ta de purcică? 

— Nu-ţi permit să îmi faci Impărăteasa purcică 
blestemată! Doamne iartă-mă, strigă lordul Emsworth 
aprins. Nu e nimeni în familia asta care să aprecieze că e 
cel mai minunat animal din Marea Britanie? Nici un porc 
n-a câştigat vreodată doi ani la rând medalia de argint. Şi 
asta o să facă Ilmpărăteasa mea dacă o lasă oamenii în 
pace şi n-o mai bombardează continuu cu mingi de tenis. 
Va fi o victorie extraordinară! 

Onorabilul Galahad se  încruntă. Dădu din cap 
mustrător. Toate erau bune şi frumoase, faima cocinei era 
pe primul loc, dar el era omul care poate privi lucrurile în 
faţă. De-a lungul unei vieţi lungi şi pline de surprize, 
văzuse atâtea lucruri bune care dăduseră greş. In plus, 


având superstiţiile lui, printre care aceea că, dacă m- 
apuci să vinzi pielea ursului din pădure nu alegi cu vreun 
câştig. 

— Nu te mai umfla aşa în pene, băiete, spuse el grav. 
Am intrat mai deunăzi la Blazonul Emsworth să beau un 
pahar de bere, şi acolo era un individ care încheia pariuri 
de trei contra unu pe un animal numit Mândria 
Matchinghamului. Paria în dreapta şi în stânga. Un tip 
roşcat care se uita cruciş, uşor afumat. 

Lordul Emsworth se uită la Ronnie, uită de mingile de 
tenis, uită, năucit de veste, de tot în afară de nedreptatea 
profundă care-i otrăvea tihna de atâta vreme. 

— Mândria Matchinghamului este a lui Sir Gregory 
Parsloe, spuse el, şi sunt sigur că cel care încheia pariuri 
atât de ridicole era porcarul lui Wellbeloved. După câte 
ştii, individul a fost în serviciul meu, dar Parsloe l-a 
ademenit, promiţându-i un salariu mai mare. Chipul 
lordului Emsworth devenise acum de-a dreptul feroce, 
căci gândul la George Cyril Wellbeloved, porcarul renegat, 
îi văâra întotdeauna un cuţit în inimă. A fost o faptă 
abjectă şi total nedemnă de un vecin. 

Onorabilul Galahad fluieră. 

— Care va să zică, asta era? Porcarul lui Parsloe oferea 
pariurile de trei la unu — contra regulamentului, după 
câte înţeleg? 

— Absolut. Mândria Matchinghamului a mai primit 
premiul doi anul trecut, dar e mai prejos decât 
Impărăteasa. 

— Atunci ai grijă de porcul ăsta al tău, Clarence. 
Onorabilul Galahad vorbea acum serios: Inţeleg ce se 
întâmplă. Parsloe umblă cu vechile găinării şi are de gând 
să te tragă pe sfoară cu Impărăteasa, într-un fel sau altul. 

— Adică s-o otrăvească? 

— S-o otrăvească sau, dacă nu va putea, s-o fure. 

— Glumeşti! 

— Nu glumesc deloc. Tipul îţi lunecă printre degete ca 
un ţipar. Ar fi în stare s-o otrăvească şi pe bunică-sa, dacă 


i-ar fi de folos cu ceva. Ascultă la mine, îl cunosc pe 
tânărul Parsloe de vreo treizeci de ani şi pot să declar cu 
mâna pe inimă că, dacă bunică-sa s-ar prezenta la 
concursul de porci îngrăşaţi şi dacă ar fi în avantajul lui s- 
o îndepărteze, i-ar pune cât ai zice peşte ceva în fiertura 
de jir. 

— Doamne fereşte! exclamă lordul Emsworth profund 
tulburat. 

— Să-ţi povestesc ceva despre alde Parsloe. Pe 
vremuri, câţiva dintre noi ne întâlneam de obicei la localul 
Black Footman pe Gossiti Street — acum l-au dărâmat — 
şi făceam concurs de câini asmuţiţi contra şobolanilor în 
camera din spatele barului. Ei bine, odată îl pun eu pe 
Tows al meu, un dobitoc superb, împotriva lui Bai al lui 
Parsloe, pe o sută de lire. Şi când s-a lăsat noaptea şi i s- 
au arătat şobolanii, pe cinstea mea dacă n-a căscat de i s- 
au rupt fălcile, s-a pus pe o rână şi a adormit. L-am 
fluierat... l-am strigat! Towser, Towser!... Aş!... Dormea 
tun. Sunt absolut convins că alde Parsloe l-a luat înainte 
de concurs deoparte şi l-a înfundat cu kile de fripturi. N- 
am putut să dovedesc nimic, bineînţeles, dar am simţit 
respiraţia câinelui şi puteai să juri că era ca şi cum ai 
deschide uşa la o zahana din Soho. Asta mi-e amicul 
Parsloe! 

— Galahad! 

— Fapte clare. Găseşti povestirea în cartea asta. 

Lordul Emsworth se îndreptă către uşă, ţinându-se. 

— Doamne fereşte! N-aş fi crezut... Trebuie să-l | văd 
pe Pirbright imediat. Nu mi-aş fi închipuit... Nici în ruptul 
capului... 

Uşa se închise în urma lui. Vocea nepotului Ronnie îl 
opri pe onorabilul Galahad, care se îndrepta să-şi reia 
munca întreruptă. 

— Unchiule Gally! 

Chipul trandafiriu al tânărului se înroşise ca sfecla. 
Ochii îi luceau ciudat. 

— Da? 


— Doar nu crezi cu adevărat că Sir Gregory ar putea 
încerca s-o fure pe Impărăteasa? 

— Cum să nu! Ti-am spus că-l cunosc de treizeci de 
ani! 

— Dar cum se poate aşa ceva? 

— Se duce la cocină, noaptea, bineînţeles, şi o fură. 

— Şi o ascunde undeva? 

— Da. 

— Păi un animal de mărimea ei... Ca şi cum ai încerca 
să vâri în buzunar un elefant de la Grădina Zoologică, nu? 

— Nu vorbi tâmpenii. N-are un belciug în nas? 

— Aha! Adică Sir Gregory poate s-o ia de belciug şi ea 
vine supusă după el? 

— Bineînţeles. Puffy Benger şi cu mine am furat porcul 
bătrânului Wivenhoe cu o seară înainte de Balul Flăcăilor 
de la Hammer's Baston în '95. L-am dus în dormitorul lui 
Plug Basham. N-a fost nici o problemă. Şi un copil ar fi 
putut s-o facă. 

Se retrase în biblioteca mică, iar Ronnie se lăsă moale 
pe scaunul de pe care se ridicase, atât de impozant, 
lordul Emsworth. Simţea nevoia să stea jos. Inspirația 
care tocmai îi venise avusese un efect paralizant. Ideea 
era atât de magnifică, încât aproape că îl speria. Planul 
de a avea o crescătorie de porci prevestise o dimineaţă 
minunată, dar nici prin gând nu-i dăduse lui Ronald că va 
fi chiar atât de minunată cum se arăta. 

— Phiii! făcu Ronnie. 

Oare...? Hmmm, de ce nu...? Dar, dacă...? Nu, era 
imposibil. Oare? De ce? De ce imposibil? Dacă îşi lua 
inima în dinţi. Dacă, după indicaţiile de expert ale 
unchiului Galahad, s-ar strecura noaptea, ar momi-o pe 
Impărăteasă din culcuş, ar ascunde-o undeva o zi sau 
două şi după aceea ar înapoia-o cu surle şi trâmbiţe 
văduvitului ei proprietar, ce-ar obţine? Ar suspina unchiul 
Clarence pe umărul lui sau nu? Ar simţi el sau nu că nici o 
răsplată nu este de ajuns pentru binefăcătorul său? Mai 
mult ca sigur că da. Fish Favoritul ar creşte imediat în 


ochii lui. Fleacul cu avansarea capitalului s-ar rezolva de 
la sine. Banii s-ar scurge automat din sipetele 
Emsworthilor. 

Dar oare poate face aşa ceva? Ronnie îşi impuse să 
studieze planul fără patimă, cu mintea limpede şi un 
ascunziş adecvat — cabana de vânătoare părăsită din 
Crângul de vest. Nimeni nu trecea vreodată pe acolo, lo- 
cul era sigur ca un seif. 

Riscul de a fi descoperit? De ce să existe vreun risc de 
a fi descoperit? Cui i-ar trece prin minte să facă legătura 
între Ronald Fish şi purcea? 

Hrănitul animalului...? 

Chipul lui Ronnie se înnoură. Da, în fine, o fisură. Într- 
adevăr, aici avea probleme. Nu prea ştia ce anume 
mănâncă porcii, dar ştia că le trebuie mult din ce 
mănâncă. N-ar fi avut nici un haz să-i înapoieze lordului 
Emsworth o Împărăteasă sfrijită. Mâncarea trebuia 
menţinută la nivelul actual, altfel mai bine lăsa baltă 
totul. 

Pentru prima oară, începu să se îndoiască de 
infailibilitatea inspiraţiei de ultimă oră. Scrutând biroul cu 
fruntea încreţită, luă de pe pupitru volumul intitulat Porcii 
şi valorificarea lor. Aruncă o privire la pagina 61 şi pre- 
sentimentele sale se confirmară. 

— Mmmda! articulă Ronnie, după ce răsfoise toate 
recomandările despre făină de orz, făină de porumb, făină 
de seminţe de in, cartofi şi lapte pasteurizat sau jintiţă. 
Inţelegea acum limpede că nu era o treabă de un singur 
om. Nu numai că era nevoie de un director întreprinzător, 
dar şi de un subaltern zelos. 

Şi ce ajutor? 

Hugo? 

Nu! Deşi în multe privinţe era complicele ideal pentru o 
trebuşoară de genul ăsta, Hugo Carmody avea anumite 
defecte care-l descalificau automat. Să-l încadreze pe 
Hugo pe post de locţiitor ar fi însemnat să-i dezvăluie 
motivele care se aflau la baza riscantei întreprinderi. Şi 


dacă Hugo ar şti că el, Ronnie, se străduieşte să adune 
fonduri ca să se însoare, tot Shropshire-ul ar afla-o în 
câteva zile. Dacă nu reuşeai să dai un anunţ pe prima 
pagină din Daily Mail sau să-l transmiţi la radio, cea mai 
sigură cale de a obţine publicitate pentru o problemă pe 
care voiai s-o ţii secretă era s-o încredinţezi lui Hugo 
Carmody. Era un amic nemaipomenit, dar şi o gură spartă 
clasa întâi. Nu, nu Hugo! 

Atunci, cine? 

Aha! 

Ronnie Fish sări de pe scaun, îşi dădu capul pe spate şi 
scoase un chiot de bucurie atât de răsunător, încât uşa de 
la biblioteca mică se deschise ca pusă în mişcare de un 
resort. 

Un literat răvăşit îşi făcu apariţia. 

— Termină cu vacarmul ăsta îngrozitor! Cum dracu' să 
scriu cu gălăgia asta continuă? 

— lartă-mă, unchiule Tocmai mă gândeam la ceva. 

— Păi n-ai decât să te gândeşti la altceva. Cum se scrie 
cuvântul „intoxicat”? 

— Cu un singur „x”. 

— Mulţumesc, spuse onorabilul Galahad şi dispăru iar. 


În cămară, Beach îşi scoase haina şi se bucură de 
binemeritata odihnă a celui care a isprăvit de frecat 
argintăria şi care până la prânz nu mai are alte obligaţii. 
Pe pervaz, într-o colivie, botgrosul scotea triluri voioase, 
fără însă să-l tulbure pe stăpân, prea absorbit de 
rezultatele de la cursele din Morning Post. 

Se ridică brusc, cu inima înfiorată. La uşă se auzise o 
bătaie scurtă, iar el era un ins care reacţiona la orice 
zgomot neaşteptat. Nepotul stăpânului, domnul Ronald 
Fish, îşi făcu apariţia. 

— Bună, Beach. 

— Domnule... 

— Eşti ocupat? 


— Nu, domnule. 

— M-am gândit să trec pe la tine. 

— Da, domnule. 

— Să mai stăm puţin de vorbă. 

— Prea bine, domnule. 

Deşi valetul vorbea cu obişnuita politeţe desăvârşită, în 
suflet era departe de a se simţi în largul său. Nu-i plăcea 
cum arăta Ronnie. | se părea că tânărul său vizitator are 
febră. Se bâţâia, ochii îi scăpărau, tensiunea îi crescuse, 
iar epiderma obrazului se colorase anormal de mult. 

— De mult n-am mai stat noi de vorbă pe îndelete, 
Beach. 

— Da, domnule. 

— Când eram mic, toată ziua intram şi ieşeam din 
cămară. 

— Da, domnule. 

Tânărul părea acum cuprins de o stare de 
sentimentalism extrem. Suspină ca un moşneag care-şi 
aminteşte de chestii de mult apuse. 

— Ce vremuri, Beach! 

— Da, domnule. 

— N-aveam probleme. N-aveam griji. Şi chiar dacă 
aveam griji, puteam să ţi le împărtăşesc întotdeauna, 
aşa-i? 

— Da, domnule. 

— Ţi-aduci aminte când m-am ascuns de unchiul Gally 
care venea după mine cu o vergea pentru că-i pusesem 
pioneze pe scaun? 

— Da, domnule. 

— Ai apărut în ultima clipă, dar m-ai scăpat. Erai 
credincios şi devotat. Un om dintr-un milion, întotdeauna 
am fost convins că, dacă ar fi existat mai mulţi oameni ca 
tine, lumea ar fi fost mai bună. 

— Imi dau toată silinţa să vă ştiu mulţumit, domnule. 

— Şi ce bine reuşeşti! N-am să uit niciodată ce săritor 
erai în vremurile acelea frumoase, Beach. 

— Sunteţi foarte amabil că vorbiţi astfel, domnule. 


— Mai târziu, pe măsură ce au trecut anii, am făcut tot 
ce mi-a stat în putinţă să te răsplătesc, împărtăşindu-ţi 
orice pont aflam. ii minte când ţi-am vândut chestia cu 
Blackbird pentru cursele din noiembrie de la Manchester? 

— Da, domnule. 

— Ai luat ceva bănuţi atunci! 

— S-a dovedit o investiţie solidă, domnule. 

— Da, şi mai departe a mers tot aşa. Uite, trec anii şi 
mi se pare că mă văd lângă tine, umăr la umăr, ajutându- 
ne unul pe celălalt, fiecare comportându-se corect, 
întotdeauna te-ai comportat corect cu mine. 

— Sunt convins că aşa voi proceda şi pe viitor, 
domnule. 

— Ştiu că aşa va fi, Beach. Tu nu poţi fi altfel. Şi din 
acest motiv, spuse Ronnie surâzându-i cu afecţiune, sunt 
absolut sigur că atunci când voi fura purceaua unchiului, 
ai să fii lângă mine, gata să o hrăneşti până o voi înapoia. 

Valetul nu avea o figură care să exprime rapid stările 
sufleteşti. Îi trebui timp până când uluiala totală să-i 
acopere toată suprafaţa. Expresia se lăţise pe chip cam 
două treimi, când Ronnie reluă firul discuţiei. 

— Vezi tu, Beach, rămâne între noi, dar m-am hotărât 
să fur Împărăteasa şi s-o ţin ascunsă în coliba de 
vânătoare din crângul de vest şi când unchiul Clarence o 
să înceapă să trimită semnale S.O.S., oferind recompense 
grase, eu am s-o descopăr şi o să i-o dau, câştigându-i 
astfel recunoştinţa veşnică şi înduplecându-l să lase din 
mână câţiva bănuţi pe care vreau să-i scot de la el. Te-ai 
prins? 

Valetul clipi, încerca vădit să-şi înfrângă bănuiala că i-a 
luat Dumnezeu minţile. Ronnie dădea din cap cu 
blândeţe, în timp ce se lupta să articuleze ceva. 

— E un plan bombă, vrei să spui. Ai dreptate. Dar e un 
plan care necesită ajutor plin de înţelegere. Ştii, Beach, 
porcii de felul Împărătesei au nevoie de foarte multă 
mâncare la intervale scurte. Eu singur nu pot să mă 
descurc cu toată partea administrativă. Şi aici intervii tu, 


ca un prieten minunat ce ai fost şi vei rămâne veşnic. 

Valetul începuse să gâgâie uşor. Aruncă o privire 
agonizantă de implorare către botgros, dar pasărea nu 
putu să-i ofere nici o alinare. Continua să ciripească pe 
limba ei, de parcă ar fi fost cineva care încearcă să 
fredoneze o melodie când face baie. 

— Porcii au nevoie de cantităţi enorme de mâncare, 
continuă Ronnie. Să nu te miri. Uite, scrie în cartea asta, 
pe care am luat-o de pe biroul unchiului. Cel puţin şase 
livre de făină pe zi, ca să nu mai spun de lapte sau jintiţă, 
şi tărâţe înmuiate cu lături. 

În cele din urmă, valetului îi reveni graiul. La început 
luă forma unui sunet slab ca strigătul unui copil speriat. 
Pe urmă se desluşiră vorbele: 

— Dar, domnule Ronald... 

Ronnie se holbă la el, neîncrezător. | se părea că se 
luptă cu o bănuială imposibilă. 

— Să nu-mi spui că îmi întorci spatele, Beach! Tu?! 
Prietenul meu de când eram atâtica? Râse; îşi dădea 
seama acum ce ridicolă era ideea: Sigur că vorbesc 
prostii. Nu poţi tu face una ca asta. In afară de faptul că 
vrei să-ți arăţi recunoştinţa cu isteţimea ce te 
caracterizează ai înţeles că din afacerea asta ies ceva 
bani. Zece lire jos, Beach, din clipa în care dai din cap. Şi 
nimeni nu ştie mai bine ca tine că zece lire puse pe Baby 
Bones la pariurile curente din cursa Medbury Selling 
Plate, înseamnă cu mult mai mult decât o sută puşi la 
ciorap în ziua când câştigi la curse. 

— Dar, domnule... e imposibil... nici nu pot să-mi 
închipui... Dacă se află vreodată... Zău, nu cred că ar 
trebui să-mi cereţi aşa ceva, domnule Ronald... 

— Beach! 

— Da, dar zău, domnule... 

Ronnie îl ţintui cu un ochi aprig. 

— Mai gândeşte-te o dată, Beach. Cine ţi-a dat-o pe 
Creole Queen la Lincolnshire? 

— Dar, domnule Ronald... 


— Cine ţi-a dat-o pe Mazzawattee la Jubillee Stakes, 
Beach? Ce frumuseţe! 

Cămara fu invadată de o tăcere încordată. Până şi 
botgrosul amuţise. 

— Şi s-ar putea să te intereseze, spuse Ronnie, că 
exact când am plecat din Londra, am auzit de un pont 
grozav pentru Cupa Goodwood. 

Beach lăsă să-i scape un oftat prelung. Toţi valeţii sunt 
sportivi, iar Beach era valet de optsprezece ani. Simpla 
recunoştinţă pentru favorurile trecute s-ar fi putut să nu 
fie suficientă ca să-şi încline balanţa, dar asta era cu totul 
altceva. În privinţa Cupei Goodwood nu fusese în stare să 
ajungă la o hotărâre satisfăcătoare, îl pusese la pământ. 
Zile întregi bâjbâise în întuneric. 

— Jujube, domnule? şopti el. 

— Nu e Jujube. 

— Ginger George, cumva? 

— Nici Ginger George. N-are rost să mergi pe ghicite, 
fiindcă n-o să o scoţi la capăt. Numai doi escroci şi 
grăjdarul ştiu, dar ai să ştii şi tu, Beach, în clipa în care 
dau porcul înapoi şi-mi cer răsplata. lar porcul are nevoie 
să fie hrănit. Ce zici, Beach? 

Un minut întreg, valetul rămase tăcut, cu privirile 
pierdute. Pe urmă, ca şi cum ar fi simţit că în clipa aceea 
era nevoie de un gest oarecare, simplu şi simbolic, se 
duse la colivia botgrosului şi o acoperi cu o cârpă verzu- 
lie. 

— Domnule Ronald, spuneţi-mi exact ce trebuie să fac. 


Zorii zilei noi se furişau pe deasupra Castelului 
Blandings. Cu fiecare oră care trecea, lumina devenea 
mai puternică, până când, strecurându-se printre 
draperiile dormitorului lui Ronnie, îl trezi dintr-un somn 
agitat. Se întoarse somnoros cu nasul în pernă. Era vag 
conştient că avusese un vis extraordinar, ceva legat de 
furtul unor porci. Se făcea că... 


Sări ca pişcat. Se dezmeticise de parcă îi fusese turnată 
apă rece pe creştet. 

— Fir-ar să fie! exclamă Ronnie, clipind. 

Puţine lucruri au un asemenea efect tonic asupra unui 
tânăr obişnuit să mai trândăvească un pic dimineaţa, ca 
descoperirea că peste noapte furase un porc premiat. De 
obicei, la această oră, Ronnie era mai mult sau mai puţin 
o masă amorfă, până când mâini binevoitoare îi aduceau 
ceaşca cu ceai de dimineaţă; dar azi, o nouă vioiciune îl 
făcea să freamete din tot trupul înveşmântat în pijama. 
De când terminase şcoala nu mai „sărise din pat”, dar 
acum exact aşa făcuse. Patul, care de obicei i se părea 
atât de atrăgător, îşi pierduse fascinația, îşi dorea din tot 
sufletul să se apuce de treabă. 

Se îmbăie, se bărbieri şi tocmai îşi trăgea pantalonii, 
când toaleta de dimineaţă îi fu întreruptă de sosirea 
vechiului său prieten Hugo Carmody. Pe chipul lui Hugo 
se aşternuse o expresie care nu mai putea fi interpretată 
greşit. Arăta cu claritatea unei etichete că a venit să 
aducă veşti, iar Ronnie, ghicind natura acestora, îşi adună 
toate puterile ca să le primească în mod corespunzător. 

— Ronnie! 

— Ce e? 

— Ai auzit ce s-a întâmplat? 

— Ce? 

— Ştii, purceaua lu' unchiu-tău... 

— Ce-i cu ea? 

— A dispărut! 

— Dispăruuut?! 

— Dispărut! spuse Hugo, rostogolind cuvântul pe vârful 
limbii. L-am întâlnit pe bătrânel acum o jumătate de 
minut şi mi-a spus. S-a dus la cocină să arunce o privire 
animalului înainte de micul dejun, şi acolo ia-l de unde 
nu-i! 

— Nu era acolo? 

— Nu era. 

— Cum adică nu era? 


— Vite-aşa, nu era. Nici urmă de purcea. A dispărut. 

— Dispărut? 

— Dispărut! Cocina era goală şi culcuşu neatins. 

— Ei, pe dracu'! făcu Ronnie. 

În fond, era mulţumit de sine. Simţea că şi-a jucat rolul. 
Exact uluirea incredibilă care se cuvine, gata să se 
transforme curând în crezare mută. 

— Nu eşti prea surprins, spuse Hugo. 

Pe Ronnie îl trecu un fior. Acuzaţia era oribilă. 

— Ba da, sunt, strigă el. Sunt îngrozitor de surprins. 
Sunt într-adevăr surprins. De ce n-aş fi surprins? 

— Bine, bine. Cum zici tu. Altă dată să ţopăi mai mult 
când îţi aduc asemenea veşti senzaţionale. Ei, să-ţi spun 
ceva, urmă Hugo, cu satisfacţie în glas. Tot răul spre bine. 
Pentru unii ciumă, pentru alţii mumă. Mie întâmplarea 
asta neaşteptată mi-a salvat viaţa. Am treizeci şi şase de 
ore la dispoziţie. Bătrânul mă trimite la Londra să aduc un 
detectiv. 

— Ce anume? 

— Un detectiv. 

— Un detectiv? 

Ronnie fu conştient de un puternic spasm de nelinişte. 
Nu luase în calcul detectivii. 

— Dintr-un loc care se numeşte Agenţia de Investigaţii 
Argus. 

Neliniştea lui Ronnie spori. Până la urmă treaba nu se 
dovedea deloc uşoară. Nu întâlnise niciodată un detectiv 
în carne şi oase, dar citise multe despre ei. Işi vârau nasul 
peste tot şi descopereau tot felul de indicii. lar în cazul 
lui, probabil că lăsase sute de indicii. 

— Bineînţeles că va trebui să rămân peste noapte în 
oraş. Şi oricât mi-ar plăcea aici, nu pot să nu recunosc că 
n-o să-mi strice o noapte în Londra. Simt că mă furnică 
tălpile şi o să-i trag nişte dansuri pe cinste. O să revin la 
viaţă. 

— A cui a fost ideea să cheme pacostea de detectiv? 
întrebă Ronnie. 


Îşi dădea seama că abandonase maniera nonşalantă, 
dar era prea tulburat. 

— A mea. 

— Ata, care va să zică... 

— Numai şi numai a mea. Eu am propus-o. 

— Tu, care va să zică, făcu Ronnie. 

li aruncă amicului o privire scurtă, de genul care n-ar 
trebui niciodată îndreptată spre un vechi prieten. 

— Ei, făcu el înnegurat. Hai, şterge-o! Vreau să mă 
îmbrac. 


O dimineaţă întreagă petrecută într-o agitaţie solitară 
cu o conştiinţă încărcată îl lăsase pe Ronnie Fish complet 
sleit. Când ceasul de deasupra grajdurilor bătu ora unu, 
starea sa de spirit ajunsese la nivelul său cel mai coborât. 
Străbătea terasa inferioară cu capul plecat, tresărind din 
când în când la ciripitul neaşteptat al unei păsărele şi cu 
gândurile la Sue. Cinci minute lângă Sue, simţea el, ar 
face din el alt om. Era nedrept, gândea Ronnie, să fii 
despărţit de fata pe care o iubeşti. Sue avea ceva... nu 
putea să spună exact ce anume, dar acel ceva părea să 
acţioneze asupra întregului organism uman ca un 
stimulent puternic. Era echivalentul licori rozalii pe care 
te duceai s-o iei — sau, mai bine zis, pe care obişnuiai să 
te duci s-o iei înainte ca iubirea pentru o femeie 
deosebită să te fi făcut să renunţi la aşa ceva — la 
farmacistul din capătul Haymarket-ului, după o noapte 
furtunoasă, petrecută în câmp deschis în bătaia vântului, 
pe pârloage. Probabil că poetul avusese în minte o fată ca 
Sue când scrisese versurile: 


„Când jalea fruntea o brăzdează, 
Tu eşti un înger ce veghează!” 


În acest moment al cugetărilor sale, o voce din spate îi 
rosti numele: 
— Hei, Ronnie! 


Nu era decât verişoară-sa Millicent. Se mai linişti puţin. 
Nevoia criminalului de a găsi un confident este 
întotdeauna atât de presantă, încât, timp de o clipă, îi 
trecu prin cap să împărtăşească teribila taină acestei fete 
de care îl lega o veche şi frumoasă prietenie. Pe urmă 
abandonă proiectul. Taina lui nu era dintre cele care pot fi 
împărtăşite cu uşurinţă. Nu merita să capeţi o alinare de 
moment, cu preţul unei nelinişti fără sfârşit. 

— Ronnie, l-ai văzut cumva pe domnul Carmody? 

— Hugo? A plecat la Londra cu trenul de zece şi 
jumătate. 

— A plecat la Londra? De ce? 

— S-a dus într-un loc numit Agenţia de Investigaţii 
Argus, să aducă un detectiv. _ 

— Cum, ca să cerceteze povestea cu Impărăteasa? 

— Da. 

Millicent începu să râdă. Ideea o amuza. 

— Ce n-aş da să fiu acolo ca să văd ce mutră face tipul 
de la Argus când o să afle că e solicitat să dea de urma 
unor porci dispăruţi. Cred că o să-i ardă una lui Hugo de-o 
să-i ţiuie urechile. 

Râsul i se stinse uşor. Pe chip i se aşternuse expresia 
unui om brusc copleşit de un gând supărător. 

— Ronnie! 

— Ăăă? 

— Ştii ceva? 

— Ce? 

— Nu mi se pare lucru curat. 

— Cum adică? 

— Uite, nu ştiu cum ţi se pare ţie, dar Agenţia asta de 
Investigaţii Argus are probabil telefon, de ce n-a telefonat 
unchiul Clarence să-i roage să trimită pe cineva? 

— Probabil că nu i-a dat prin cap. 

— La urma urmelor, cine a fost cu ideea să aducă pe 
cineva? 

— Hugo. 

— El i-a sugerat să dea o fugă până la Londra? 


— Da. 

— Mi-am închipuit eu, spuse Millicent întunecată. 

— Ce vrei să spui? 

Millicent îşi miji ochii şi lovi cu piciorul, supărată, un 
vierme care se târa lângă ea. 

— Nu-mi place, spuse ea. E ceva necurat la mijloc. Prea 
mult zel din partea lui Hugo. Părerea mea e că domnul 
Carmody a avut un motiv special să dorească să plece 
astă-seară la Londra. Şi cred că ştiu motivul. Ai auzit 
vreodată de o fată cu numele de Sue Brown? 

Tresărirea lui Ronnie din acea clipă eclipsă prin 
amploare orice altă tresărire a sa din cursul dimineţii — şi 
nu fuseseră nici puţine, şi nici uşoare. 

— Nu poate fi adevărat. 

— Ce nu poate fi adevărat? 

— Că există ceva între Hugo şi Sue Brown. 

— A?! Ei, află de la mine că ştiu toată povestea dintr-o 
sursă foarte bine informată. 

Dimineaţa nu era prea norocoasă pentru bietul vierme. 
Ajunsese în dreptul lui Ronnie, care îi dădu şi el una cu 
piciorul. Viermele avu senzaţia că începu să plouă cu 
pantofi. 

— Mă duc să dau un telefon, spuse brusc Millicent. 

Ronnie aproape că nici nu luă în seamă plecarea fetei. 
Până atunci crezuse că întreaga dimineață îl 
preocupaseră gânduri profunde şi inteligente, dar în 
comparaţie cu gândurile ce începură să-i mişune din acel 
moment, creierul fusese pur şi simplu în repaus total. 

Nu se poate să fie adevărat, îşi repeta în sinea lui. Sue 
îi declarase clar că nu e adevărat, şi ea nu putea să-l 
mintă. Fetele ca Sue nu mint. Şi totuşi... 

Sunetul gongului pentru micul dejun se revărsă peste 
grădină. 

Ei, cel puţin de un lucru era sigur. Nu se mai putea să 
rămână la Castelul Blandings şi să-şi învenineze mintea 
cu tot felul de îndoieli şi speculaţii de care nu era în stare 
să se descotorosească. Dacă ar lua maşinuţa şi ar porni în 


clipa în care s-ar termina blestemata de masă, ar putea 
trece pe la apartamentul lui Sue; ea i-ar da încă o dată 
asigurări că Hugo Carmody, cu toată înălţimea şi supleţea 
lui, cu toată priceperea lui în arta saxofonului pe care se 
pare că o are, pentru ea nu înseamnă absolut nimic; ar 
invita-o la masă în oraş şi, în timp ce ar mânca, şi-ar lua 
de pe inimă o piatră care atârnă atât de greu. Pe urmă, 
tonificat cu sfaturi şi asigurări, ar putea sări în maşinuţă şi 
s-ar înapoia la Castel pe la ora prânzului, a doua zi. 

Nu că nu ar fi avut încredere deplină în ea, totuşi... 

Ronnie se duse să-şi ia micul dejun. 


Capitolul 4 
Remarcabila comportare a lui Ronald 
Fish 


Dacă mergeţi pe Beeston Street în sectorul poştal de 
sud-vest al Londrei şi nu vă abateţi de pe trotuarul de pe 
mâna dreaptă, ajungeţi la o alee care se înfundă şi care 
se numeşte Hayling Court. Dacă intraţi în prima clădire şi 
urcați câteva trepte, vă veţi găsi în faţa unei uşi pe a 
cărei tăbliță stă scris: 


ARGUS AGENŢIE DE INVESTIGAŢII 
Societate Anonimă 


iar sub ea, într-o parte, cu litere mai mici: P. Frobisher 
Pilbeam, Dir. 

Şi dacă, în jurul orei la care Ronnie Fish se urcase în 
maşinuţă în garajul Castelului Blandings aţi fi deschis 
această uşă şi aţi fi intrat, reuşind să-l convingeţi pe 
curierul politicos că vizita dumneavoastră este de bona 
fide, neavând nimic de a face cu vânzarea poliţelor de 
asigurări, medicamente patentate sau opere complete 
Dumas legate impecabil, aţi fi fost introdus în prezenţa 
augustă a directorului însuşi. P. Frobisher Pilbean stătea 
la birou, citind o telegramă ce sosise cât se dusese să 
mănânce. 

Epoca prezentă este fără îndoială cea a tinerilor care 
încep afaceri pe cont propriu; a spiritelor rare, libere, care 
nu suportă cătuşele angajării şi refuză să-şi petreacă 
viaţa muncind pentru un salariu, patruzeci şi opt de 
săptămâni pe an. Pilbeam întrezărise destul de devreme 
în cariera sa de unde pot ieşi bani şi se hotărâse să dea 
lovitura. 


Ca editor al celebrei fiţuici săptămânale de scandal 
Sarea şi piperul societății, Percy Pilbeam avusese ocazii 
nemaipomenite de a descoperi la timp adevărata 
înclinaţie a genului său, cu rezultatul că după ce trei ani 
îşi vârâse nasul în tainele compromiţătoare ale oamenilor 
în folosul Companiei de Anunţuri Mammoth, unde era 
angajat, ajunsese la concluzia că un om cu talentele sale 
ar avea mult mai mult de câştigat dacă şi-ar vâri nasul în 
asemenea taine pentru propriul folos. Spre marea 
indignarea a lordului Tilbury, spiritul diriguitor al 
Mammoth-ului,  împrumutase oarecare capital, îşi 
prezentase demisia şi acum se găsea într-o situaţie 
financiară deosebit de favorabilă. 

Telegrama asupra căreia medita cu fruntea încreţită 
era exact genul de telegramă pe care un agent de la 
Investigaţii ar trebui să fie încântat s-o primească, fiind 
de la început până la sfârşit enigmatică, şi în consecinţă o 
provocare plăcută pe măsura perspicacităţii sale de 
detectiv; dar Percy Pilbeam, în cele zece minute de când 
luase la cunoştinţă de peticul de hârtie, ajunsese să-l 
deteste profund. Prefera să primească telegrame mai pe 
înţeles. 

Telegrama suna cam aşa: 


„Trimiteţi negreşit cel mai bun om investigare furt 
serios storci”. 


Nu era semnată. 

Ceea ce supăra în mod deosebit era caracterul ei prea 
enigmatic. Un furt serios însemna probabil bijuterii, iar 
„serios  storci” însemna probabil stoarcerea unei 
recompense grase pentru recuperarea lor. Dar nu puteai 
să străbaţi toată Anglia la întâmplare, întrebând în 
dreapta şi-n stânga dacă n-au auzit cumva de un furt în 
stil mare prin împrejurimi. 

Renunţă cu părere de rău la problemă şi, scoțând o 
oglindă din buzunar, începu să-şi răsucească mustaţa 


scurtă şi rebelă, cu ajutorul unui toc. Gândurile îi 
alunecaseră acum spre Sue. Nu erau gânduri întru totul 
însorite, căci greutatea de a face cunoştinţă cu ea 
începuse să-l deranjeze pe Percy Pilbeam. li scrisese 
biletele, îi trimisese flori şi cu toate acestea fără nici un 
rezultat. Nu răspunsese la bileţele, iar cu florile nu ştia ce 
s-a întâmplat. Dar era sigur că fata nu-i mulţumise pentru 
ele. 

— De câte ori ţi-am spus să nu mai intri până nu baţi la 
uşă? întrebă el cu asprime. 

Curierul reflectă, apoi răspunse: 

— De şapte ori. 

— Ce-ai fi făcut dacă eram cu un client important? 

— AŞ fi ieşit. Când lucrezi la o Agenţie Particulară de 
Investigaţii, te deprinzi să rezolvi treburile. 

— Atunci ieşi şi acum. 

— Prea bine, domnule. Am vrut numai să vă anunţ că în 
pauza de masă v-a căutat un domn. 

— Da? cine anume? 

Curierul, căruia îi plăcea să creeze o atmosferă şi spera 
ca într-o bună zi să fie avansat în tovărăşia domnilor 
Murphy şi Jones, cele două ajutoare active care-şi aveau 
vizuina la parter, se gândi o clipă să spună că, după 
înfăţişare, nu putuse să-şi dea seama de nimic, în afara 
unor semne clare de francmasonerie, de faptul că e 
stângaci, vegetarian şi că a umblat mult prin Orient. 
Totuşi, observă că patronul nu e într-o dispoziţie favo- 
rabilă pentru aşa ceva. 

— Un domn Carmody, domnule. Domnul Hugo 
Carmody. 

— A? exclamă Pilbeam manifestând interes. A spus că 
va reveni? 

— Da, a exprimat o asemenea posibilitate, domnule. 

— Ei, dacă revine, anunţă-l pe domnul Murphy şi spune- 
i să fie pregătit când îl chem. 

Curierul se retrase, iar Pilbeam se înapoie la gândurile 
sale despre Sue. Era acum convins că nu-i plăcea 


atitudinea ei. Era de-a dreptul jignitoare. Şi la fel de 
revoltătoare era şi încăpăţânarea paznicilor de la intrarea 
în scenă, care nu voiau să divulge adresele personalului 
trupei. Zău, se părea că nu există absolut nici o cale să 
facă cunoştinţă cu fata. 

Opt bătăi respectuoase răsunară în uşă. Curierul, deşi 
uituc uneori, era conştiincios în felul lui. Îşi ispăşise 
păcatul. 

— Da? 

— Domnul Carmody doreşte să vă vadă, domnule. 

Pilbeam o îndepărtă încă o dată pe Sue din gândurile 
lui. Afacerile erau afaceri. 

— Pofteşte.-l! 

— Poftiti, domnule, spuse curierul cu amabilitate 
graţioasă, care, chiar dacă am lua în considerare faptul că 
omul suferea de gâlci, avea un iz de vremuri apuse. Hugo 
păşi calm peste prag. 

Se simţea, şi de fapt chiar arăta, fericit şi împăcat cu 
sine. Parcă ar fi adus cu el strălucirea soarelui. Nimeni nu 
s-ar fi simţit mai legat sufleteşte ca el de Castelul 
Blandings şi de compania lui Millicent, dar revizitând Lon- 
dra o găsea deosebit de atrăgătoare. 

— Dacă nu mă înşel, domnule Watson, acesta este noul 
nostru client, spuse Hugo bine dispus. Bunăvoinţa-i 
universală era plină de atâtea intenţii bune, încât 
cuprinse în ele şi pe tânărul antipatic care se ridicase din 
spatele biroului. Percy Pilbeam avea ochii mici şi prea 
apropiaţi, iar părul şi-l ondula într-un mod dezolant pentru 
oamenii cu judecată sănătoasă, dar astăzi urma să treacă 
în rândul reprezentanţilor speciei umane şi să fie admis 
ca semen, aşa că Hugo pogori asupra lui un zâmbet 
cuceritor. Incă mai era convins că Pilbeam nu face bine 
că-şi asortează o cravată roşie la coşurile de pe faţă. Ori 
una, or alta, dacă ţinea morţiş. Totuşi, zâmbetul stărui. 

— Frumoasă zi, spuse. 

— Destul de, răspunse Pilbeam. 

— Plăcută combinaţie — mirosul de asfalt încins şi de 


bioxid de carbon. 

— Destul de. 

— Unii ar zice că Londra e cam sufocată într-o după- 
amiază ca asta. Dar Hugo Carmody nu face parte dintre 
ei. 

— Nu? 

— Nu. Hugo Carmody consideră că este exact ce 
trebuie. (Se aşeză.) Ei, copoiule, să trecem la afaceri. Am 
mai fost pe aici înainte de prânz, dar nu te-am găsit. 

— Da. 

— Da' eu nu m-am lăsat şi am venit iar... Bănuiesc că 
doreşti să cunoşti scopul vizitei mele? 

— Când doriţi să-l dezvăluiţi, spuse răbdător Pilbeam. 

Hugo îşi întinse comod picioarele lungi. 

— Da... ştiu că voi, tipii care vă ocupați cu de-astea, 
vreţi ca omul să vă spună totul de-a fir-a-păr, fără să sară 
peste nici un amănunt, pentru că uneori e colosal de 
important un fapt în aparenţă neînsemnat. Lăsând la o 
parte naşterea şi primii ani de şcoală, în momentul de 
faţă sunt secretarul particular al lordului Emsworth la 
Castelul Blandings, în Shropshire. Şi, reţine, nu un 
secretar de lepădat. Sigur că unii s-ar putea să aibă alte 
păreri, dar eu personal asta cred. 

— Castelul Blandings? 

Proprietarul Agenției de Investigații Argus fu 
străluminat de un gând. Scotoci în birou şi scoase 
telegrama cea misterioasă. Da, era aşa cum bănuise. 
Fusese expediată din locul numit Market Blandings. 

— Asta vă spune ceva? întrebă el, împingându-i-o în 
faţă. 

Hugo privi documentul. 

— Bătrânul a trimis-o probabil după ce am plecat eu, 
spuse el. Absența semnăturii se datorează fără îndoială 
stresului mintal. Lordul Emsworth este profund tulburat. 
Zdruncinat. Răvăşit total, chiar. 

— Din cauza furtului? 

— Da. L-a lovit din plin. 


Pilbeam se întinse după hârtie şi toc. În ochi îi apăruse 
o expresie de ogar încordat, gata de atac. 

— Fiţi amabil şi daţi-mi amănuntele. 

Hugo cugetă o clipă. 

— Era o noapte întunecoasă şi furtunoasă... Ba nu, 
mint... Luna se ridica senină pe cer... 

— „Serios storci.” Vorbiţi-mi despre asta. 

Hugo ridică din sprâncene. 

— Storci? 

— În telegramă scrie „storci”. 

— Of, şi telegrafistele astea! Nu se pot abţine să nu-şi 
pună la contribuţie fantezia. Cuvântul trebuia scris 
„porci”. Lordului Emsworth i s-a furat purceaua. 

— Purceaua?! behăi Percy Pilbeam. 

Hugo îl privi neliniştit. 

— Doar ştii ce-i aia purcea, nu? În caz contrar, tare mă 
tem că o să avem de lucru, nu glumă. 

Visele trandafirii pe care şi le făcuse proprietarul 
Argusului despre bijuteriile dispărute se sparseră ca 
baloanele de săpun. Sfidarea era prea mare. Ca om cu 
puţine idealuri, singura sa mare iubire era Agenţia de In- 
vestigaţii pe care o înființase şi căreia îi purtase de grijă 
pe drumul prosperității prin toate vicisitudinile şi 
necazurile ce o amenințau din faşă. Aşa că gândul ca 
acest mecanism complicat să fie solicitat ca să caute 
porci pierduţi îl cutremură, după cum prezisese Millicent. 

— Lordul Emsworth chiar îşi închipuie că am timp de 
pierdut ca să-i caut porcii furaţi? întrebă el şuierat. N-am 
mai auzit o asemenea gugumănie de când sunt! 

— Ai folosit aproape aceleaşi cuvinte ca cei de la firma 
Hawkshaws. Pentru că nu te-am găsit la birou, explică 
Hugo, mi-am petrecut toată dimineaţa dând o raită pe la 
celelalte agenţii. Cred că am vizitat vreo şase în total şi 
toate au adoptat aceeaşi atitudine. 

— Nu mă miră. 

— Şi totuşi, mie mi se pare că şi ei, şi dumneata sunteţi 
lipsiţi de perspectivă. Porcul ăsta este de fapt un porc 


premiat. Să nu cumva să-ţi închipui vreun purceluş cu o 
codiţă sfredel, bălăcindu-se mulţumit în glod. Imaginează- 
ţi mai curând că e vorba de fiica preferată, răpită din casa 
străbună. Te asigur că e o afacere grasă. Recuperezi 
animalul la timp pentru Expoziţia Agricolă şi poţi să-i ceri 
lordului Emsworth orice, chiar şi jumătate din avere. 

Percy Pilbeam se ridică. Cele auzite îi erau de ajuns. 

— Nu-l voi deranja pe lordul Emsworth. Agenţia de 
Investigaţii Argus... 

— ...hnu investighează cazuri cu porci? Mă tem că aşa e. 
Ei, atunci aş putea să mă slujesc de avantajul frumoasei 
prietenii care s-a născut între noi şi să-ţi folosesc 
telefonul? 

Şi fără să mai aştepte consimţământul pentru care, 
fără îndoială, ar fi trebuit să se scurgă câtva timp, trase 
către el aparatul şi spuse un număr centralistei. Pe urmă 
începu să sporovăiască din nou. 

— Am impresia că eşti un tip bine informat, spuse el. 
Poate mă lămureşti şi pe mine încotro se îndreaptă 
turmele satului când vor să mai zburde pe pajişte? Adică, 
am cam lipsit din miezul lucrurilor şi sunt neştiutor ca un 
prunc în asemenea probleme. Spune, ce are Londra mai 
bun de oferit unui tânăr căruia îi clocoteşte sângele în 
vene şi care se şi vede încununat cu lauri? 

Pilbeam era un om de afaceri. N-avea intenţia să 
converseze cu acest client care îl dezamăgise şi-i rănise 
cele mai gingaşe sentimente, dar se întâmplă că nu de 
mult timp cumpărase nişte acţiuni la un restaurant foarte 
prosper. 

— La Mario, răspunse el prompt. Numai acolo. 

Hugo suspină. Visase cândva că răspunsul la o 
asemenea întrebare ar putea fi Cazanul Diavolului. Dar 
unde era Cazanul Diavolului acum? Dus, ca florile 
veştejite de primul îngheţ. Ei, da, viaţa era destul de 
complicată. 

O voce de la celălalt capăt al firului îi întrerupse 
reveria. Il recunoscu pe portarul blocului unde Sue îşi 


avea cuibuşorul. 

— Alo? Bashford? La telefon Carmody. Fi bun şi cheam- 
o pe domnişoara Brown la aparat. Poftim? Domnişoara 
Sue Brown, bineînţeles. Nu mă interesează nici o altă 
Brown. Bun! Aştept. 

Un detectiv dibaci nu-şi permite să-şi trădeze emoția. 
Pilbeam prefăcu tresărirea de surprindere într-o bâţăială 
gravă şi distrată a capului, ca şi cum ar fi meditat la nişte 
probleme profunde. Luă tocul şi desenă trei cruci şi o linie 
ondulată pe sugativă. Era bucuros că nici un instinct de 
curtoazie nu-l îndemnase să-şi lase singur vizitatorul cât 
timp telefona. 

— La Mario zici? spuse Hugo. Ce orchestră are? 

— A lui Leopold. 

— A, pe gustul meu, spuse Hugo cu entuziasm. Fredonă 
vreo două măsuri şi făcu visător câţiva paşi pe covor. Vai, 
cum mi-am pierdut antrenamentul, fir-ar să fie! Ei, ce să-i 
faci! Cât despre chestiunea cealaltă, eşti absolut sigur că 
nu vii la Blandings? 

— Absolut. 

— i-ar fi plăcut. Pietriş pe jos, splendori cât vezi cu 
ochii, terenuri de agrement făcute ca la carte, instalaţii 
de apă... Te-aş sfătui prieteneşte să-ţi iei şi binoclul şi să 
stai toată vara. Fireşte însă, dacă nu doreşti... Sue! Bună- 
bună! Sunt Hugo. Da, sunt în oraş doar astăzi, cu o 
problemă de maximă discreţie şi foarte delicată pe care 
nu am împuternicirea să ţi-o divulg. Vorbesc de la Agenţia 
de Investigaţii Argus, datorită amabilităţii proprietarului. 
Mă gândesc dacă nu cumva ti-ar face plăcere să vii să mă 
ajuţi să-mi recuperez tinereţile pierdute, în jurul orei opt 
jumătate. Ce zici? 

La celălalt capăt al firului se lăsase tăcerea. De fapt, în 
holul blocului conştiinţa lui Sue dădea o bătălie aprigă cu 
puţini sorţi de izbândă. In tabăra adversă se orânduiseră 
plictiseala singurătăţii, plăcerea de a dansa şi dorinţa de 
a-l vedea încă o dată pe Hugo, care deşi nu era omul pe 
care puteai să-l iei în serios, întotdeauna o înveselea şi o 


îmbărbăta. Şi de zile întregi simţise nevoia să mai râdă. 

Hugo avu sentimentul că s-a întrerupt legătura. 

— Alo-alo-alo-alo-alo-alo! repetă el cu glas arţăgos. 

— Ce faci ca tirolezii pe creasta munţilor? îl repezi Sue. 
Aproape m-ai asurzit. 

— lartă-mă, scumpeteo. Credeam că aparatul şi-a dat 
duhul. Ei, ce răspuns îmi dai? Ţine figura? 

— Aş vrea să te văd, spuse Sue ezitând. 

— O să mă vezi, n-ai teamă. In persoană. Cămaşă ca 
floarea, vestă albă, eleganța Carmody, ce mai. 

— Nu ştiu, zău... 

Un spectator cu înclinații de psiholog, aflat în „Olul 
blocului”, ar fi putut distinge în acea clipă un geamăt 
slab. Era conştiinţa lui Sue, care se prăbuşea sub un atac 
neaşteptat din flanc. Tocmai îşi amintise că, dacă ar ieşi 
să ia masa cu Hugo, ar afla ultimele noutăţi despre 
Ronnie. Totul apărea acum într-o lumină nouă. Fără 
discuţie că însuşi Ronnie n-ar fi avut nimic împotriva 
invitaţiei la distracţie, dacă ar fi ştiut că ea se ducea nu- 
mai ca să stea de vorbă despre el. Bineînţeles că s-ar 
putea să şi danseze puţin, dar asta doar aşa, în treacăt. 
Adevăratul motiv pentru care trebuia să accepte invitaţia 
era, acum îşi dădea seama, dorinţa să audă totul despre 
Ronnie. 

— Bine, spuse ea. Unde? 

— La Mario. Am auzit că e un local trăsnet. 

— La Mario? 

— Da. M de la malarie, A de la astm, R de la 
reumatism... ei, te-ai prins? Bine, atunci la opt şi 
jumătate. 

Hugo puse receptorul în furcă. Zâmbetul său 
fermecător îl mai învălui o dată pe proprietarul Argusului. 

— Îţi rămân îndatorat pentru telefon. Mulţumesc. 

— Eu vă mulţumesc, răspunse Pilbeam. 

— Ei, îmi iau şi eu valea. Telefonează-ne dacă te 
răzgândeşti. Market Blandings 32X. Dacă nu accepţi nici 
dumneata, nu mai are cine să accepte. Presupun că mai 


sunt şi alţi copoi prin Londra pe lângă cei cu care am stat 
de vorbă azi, dar n-am de gând să-i mai caut. Consider că 
mi-am făcut datoria şi sunt liber. (Se uită în jur.) lese ceva 
din afacerea cu agenţia? întrebă el din curiozitatea pe 
care o avea întotdeauna legată de aceste lucruri şi pe 
care nu i-o împiedica nici un sentiment de delicateţe. 

— Destul de. 

— În ce constă munca? De multe ori m-am întrebat. Se 
măsoară paşii, se iau amprente şi chestii de genul ăsta, 
nu? 

— Ni se cere deseori să urmărim oameni şi să raportăm 
ce fac. 

Hugo râse amuzat. 

— Ei, atunci să nu mă urmăreşti şi să raportezi cu ce 
mă îndeletnicesc eu. S-ar putea să iasă necaz mare. Pa şi 
pusi! 

— La revedere, spuse Percy Pilbeam. 

Apăsă un buton de pe birou şi se îndreptă spre uşă să-l 
conducă pe oaspete. 


Pe bună dreptate vestita orchestră a lui Leopold, 
umflându-şi obrajii şi  rostogolindu-şi ochii în cap, 
interpreta o melodie zgomotoasă la modă, şi pentru 
prima oară de când acceptase invitaţia lui Hugo, Sue 
începu să fie conştientă de calmul spiritual ce o cuprindea 
în timp ce paşii îi alunecau în ritm de dans. Conştiinţa 
adormită de mugetul saxofoanelor, părea să se fi retras 
din afaceri. Işi dăduse fără îndoială seama de inutilitatea 
pretenţiei de a găsi ceva nelalocul lui în plăcerea unei 
fete de a se mişca grațios. 

Cât de absurde erau obiecțiile lui Ronnie! De parcă, 
gândea Sue, luând-o pe latura analitică, ea i-ar fi făcut un 
scandal grozav pentru că el joacă tenis şi golf cu alte fete. 
Dansul era şi el un joc la fel ca şi cele două distracţii şi 
trebuia să ai un partener ca să-l poţi juca. Să devii gelos 
şi furibund numai pentru că celălalt a ieşit să danseze, 


era de-a dreptul ridicol. 

Pe de altă parte, cu toată amorţeala de moment a 
conştiinţei, trebuia să recunoască ce mare uşurare era 
faptul că Ronnie nu va afla niciodată de mica ei 
escapadă. 

Bărbaţii sunt atât de copii în clipa în care se 
îndrăgostesc! Sue se pomeni oftând pentru excen- 
tricităţile sexului opus. Dacă ar fi fost mai raţionali, ce 
simplă ar fi fost viaţa. O înmărmurea faptul că Ronnie mai 
putea să se îndoiască, indiferent de cum şi-ar petrece ea 
timpul liber, că inima ei îi aparţinea numai lui. Se minuna 
că-şi poate închipui măcar o singură clipă că sentimentele 
ei faţă de el s-ar putea schimba, chiar dacă ar dansa zi şi 
noapte cu toţi bărbaţii din lume. 

Oricum, pentru că totuşi Ronnie avea asemenea idei 
aparte, trebuia să i se facă pe plac. 

— N-ai să-i sufli un cuvinţel lui Ronnie despre seara 
asta, Hugo, nu-i aşa? spuse ea repetând porunca cu care 
îşi făcuse discursul inaugural când intrase în restaurant. 

— Nici o iotă. 

— Să te cred oare? 

— Orbeşte. Adresa mea telegrafică — Discreţie, Market 
Blandings. 

— Ştii, Ronnie e caraghios uneori. 

— Să mori de râs, nu alta. 

— Vreau să spun, nu înţelege treburile de genul ăsta. 

— Nu. Tare m-am mirat, spuse Hugo, executând nişte 
mişcări complicate cu picioarele, când am auzit că tu şi 
individul aţi hotărât să vă puneţi pirostriile pe cap. Am 
rămas cu gura căscată. Foarte straniu că nu a avut 
încredere în prietenul lui din copilărie. 

— Ei, oricum să nu aduci cumva vorba. 

— Vrei să spui că Hugo Carmody trâncăneşte? 

— ţi place să cam pălăvrăgeşti. Ştii şi tu, de fapt. 

— Nu ştiu nimic, spuse Hugo demn. Dacă ar fi să-mi 
dau părerea, află de la mine că mă consider 
esențialmente un tip ferm şi închis. 


Şi ca să justifice calităţile respective, făcu mut ca 
peştele un tur complet al ringului. Tăcerea lui o surprinse. 
— Ce s-a întâmplat, Hugo? 


— Turbare! 

— Poftim? 

— M-am necăjit. Remarca ta mă râcâie. E o acuzaţie 
total nefondată — auzi, cică nu pot păstra un secret! 


Poate te interesează să afli că şi eu m-am logodit în taină 
şi că n-am pomenit nimănui de asta. 

— Hugo! 

— Da. Logodit. A sosit în sfârşit şi ziua în care lubirea i- 
a pus cătuşele-i de mătase lui Hugo Carmody. 

— Cine e nefericita? 

— Nici o nefericită. O norocoasă... Te-am călcat pe 
picior, dragă? 

— Da. 

— Scuze. N-am prins încă paşii ăştia noi. Cum 
spuneam, norocoasa este  domnişoara Millicent 
Threepwood. 

Ca şi cum însemnătatea anunţului ar fi împietrit-o, 
orchestra se opri; şi cum din întâmplare se aflau chiar 
lângă masa lor, tânărul care nu-şi trădase niciodată 
secretele îşi conduse partenera la loc. Ea îl privea extazi- 
ată. 

— Glumeşti? 

— Deloc. Da' tu ce credeai? 

— În viaţa mea n-am auzit un lucru mai minunat. 

— Deci, ţi-am dat o veste bună? 

— Sunt de-a dreptul încântată. 

— Şi eu sunt mulţumit, adăugă Hugo. 

— Am tot încercat să nu recunosc faţă de mine însumi, 
dar mi-era groază de Millicent. Ronnie mi-a spus că 
familia doreşte să-i căsătorească şi niciodată nu poţi să 
ştii ce iese când se vâră familia, dar acum e în ordine. 

— Ordine desăvârşită. 

Muzica se porni din nou, dar Sue rămase la locul ei. 

— Nu dansezi? întrebă Hugo uluit. 


— Deocamdată nu. Vreau să stăm puţin de vorbă. Nici 
nu-ţi dai seama ce înseamnă pentru mine. Şi, în afară de 
asta, Hugo, stai cam prost cu dansul. Te-ai schimbat. 

— Mai trebuie să exersez, îşi aprinse o ţigară şi atacă o 
linie filozofică de gândire, urmărind meditativ cuplurile 
care se roteau: Tot apar paşi noi, de nu mai poate omul 
care trăieşte în sălbăticie să le ţină piept. Am devenit un 
fel de ţărănoi posac. 

— N-am vrut să spun că dansezi prost. Numai că pe 
vremuri erai ca un fulg. Când dansam cu tine, mi se părea 
că plutesc pe un nor trandafiriu deasupra oceanului 
fericirii. 

— O descriere foarte exactă, bănuiesc, consimţi Hugo. 
Dar vina nu-i a mea. E a Profesorilor ăştia Asociaţi de 
Dans sau cum naiba şi-or zice tipii care se întâlnesc 
mereu la câteva săptămâni ca să hotărască cum să com- 
plice lucrurile. Curios că, una-două, schimbă paşii. 

— Trebuie să existe şi înnoiri. 

— Nu sunt de acord. Dintre toţi paşii pe care îi faci în 
viaţă, ăsta e singurul care e schimonosit de o bandă de 
criminali puşi pe modificări. Când înveţi să joci golf, 
profesorul nu-ţi spune să ridici crosa încet, să ţii capul 
nemişcat, să roteşti braţele, să îndoi genunchiul stâng, să 
ridici călcâiul stâng, să nu pierzi mingea din ochi, să nu te 
dai pe spate şi alte câteva lucruri, ca apoi, după ce ai 
năduşit să le înveţi pe astea, să-ţi spună brusc: 
„Bineînţeles, cred că vă daţi seama că ce am făcut până 
acum vă va folosi cam trei săptămâni începând de joia 
viitoare. După aceea, Marele Consiliu Suprem al 
Schimbăcioşilor de Gazon Centralizat o să dea cu piciorul 
în metodele astea şi o să inventeze un nou set complet 
de reguli”. 

— Ce-i asta? Altă turbare? 

— Nu. Nu e turbare. 

— Da' sună a turbare. Cred că sentimentele tale 
gingaşe sunt iar rănite că ţi-am spus că nu mai dansezi ca 
înainte. 


— Nici vorbă. Noi apreciem critica. 

— Atunci nu te mai gândi la asta şi spune-mi totul 
despre tine şi Millicent şi... 

— Când eram de vreo cinci anişori, continuă Hugo, 
scoțând ţigara din portţigaret, am urmat prima şcoală de 
dans. Sunt cam înceţoşate pentru mine unele întâmplări 
din zilele în care căutam cărările gloriei, dar şcoala de 
dans nu pot s-o uit. Cu multă trudă şi cheltuială, am fost 
învăţat să arunc o minge cu mâna stângă şi s-o prind cu 
dreapta într-un mod grațios. Nu prea sună a exerciţiu 
adecvat unei şcoli de dans, dar pot să spun cu mâna pe 
inimă că asta era programa. Ei, şi ce voiam eu să 
subliniez... 

— Te-ai îndrăgostit de Millicent de la prima vedere sau 
treptat? 

— Asta voiam să subliniez. Eram grozav de bun la 
aruncatul şi prinsul mingii. Nu-mi place lăudăroşenia, dar 
să ştii că mă remarcam clar între o mulţime de prichindei. 
Oamenii îşi dădeau coate şi întrebau în şoaptă: „Cine e?” 
Când eram în formă, nu cred că am scăpat mingea decât 
cel mult o dată din douăzeci de aruncări. Dar acum la ce- 
mi foloseşte? La absolut nimic. Cu mult înainte de a avea 
ocazia să-mi etalez calităţile în public şi să frâng inimile 
femeilor frumoase cu dibăcia mea, Societatea de Pro- 
fesori Asociaţi de Dans hotărăşte că „Zborul Mingii”, sau 
cum s-o fi chemând chestia aia, s-a demodat. 

— E foarte drăguță? 

— Părerea mea e că toate schimonoselile şi schimbările 
astea îl pun pe om în dificultate. Sunt perfect pregătit în 
clipa asta să păşesc în mijlocul ringului şi să fac nişte 
figuri cu mingea, dar în ziua de azi aşa ceva nu se mai 
face. Oamenii n-ar înţelege ce urmăresc. Cu alte cuvinte, 
tot timpul şi toţi banii şi nervii investiţi în stăpânirea 
dansului „shimmy” în genul „mingea pe Arcuri” s-au dus 
pe apa sâmbetei. Ascultă la mine, dacă Profesorii Asociaţi 
vor să-i facă pe oameni cinici, au apucat-o pe calea cea 
bună. 


— Fii drăguţ şi povesteşte-mi totul despre Millicent. 

— Intr-o clipă. Dansul, după cum ne învățau la şcoală, 
datează încă de pe vremea primilor egipteni, care 
atribuiau invenţia zeului Thoth. Frigianul Corybantes 
dansa în cinstea cuiva al cărui nume l-am uitat şi, ori de 
câte ori soseau serbările în cinstea Rheei Silvia, balerinele 
romane erau pe poziţie cu părul prins în panglici. Dar vezi 
că ce era bun pentru zeul Thoth nu mai e bun pentru 
belelele de Profesori Asociaţi! A, nu! Şi chestia asta se 
repetă de secole. Nu cred că a existat vreodată în istorie 
vreun biet drăcuşor bine intenţionat, cu ambiția la un 
capăt şi două picioare la capătul celălalt, care să nu fi 
primit lovitura de graţie. 

— Şi toate astea, completă Sue, pentru că m-ai călcat 
pe picior nu mai mult de o jumătate de secundă. 

— Hugo Carmody detestă să calce femeile pe picioare 
chiar şi o jumătate de secundă. Are şi el mândria lui. Ai 
auzit vreodată de Părintele Mariana? 

— Nu. 

— George Mariana. Născut pe la o mie două sute şi 
ceva. Educat în particular şi la Universitatea din Leipzig. 
Pasiuni — pescuitul, împodobirea pergamentelor şi 
culesul rădăcinoaselor. Nu se poate să nu fi auzit de bă- 
trânul Părinţel Mariana! 

— N-am auzit şi nici nu vreau să aud. Vreau să aud 
despre Millicent. 

— Părintele Mariana era de părere că dansul e un păcat 
de moarte. Era în special înverşunat, reţine, pe 
sarabandă. Spunea că sarabanda a făcut mai mult rău 
decât ciuma. Ştiu exact ce simţea. Pot să pun pariu că a 
muncit ca un câine să elaboreze douăzeci şi cinci de paşi 
pentru cursul complet de douăsprezece lecţii, garantat 
pentru învățatul fandango-ului, şi tocmai când instructorul 
i-a spus în sfârşit că e în stare să-l execute la următoarea 
întrunire de Sâmbătă Seara, hop că vin Fraţii Asociaţi cu 
sarabanda lor de curând născocită, şi unde mi-e 
Părintele? Sprijină zidurile împreună cu ceilalţi aftoşi, 


încercând să se prefacă că dansul îl plictiseşte. Spuneai 
că vrei să auzi câte ceva despre Millicent? 

— Întocmai. 

— E cea mai dulce fată din lume. 

— Zău? 

— Categoric. Ştie toată lumea, în tot Shropshire-ul. 

— Şi chiar te iubeşte? 

— Aşa, între patru ochi, spuse Hugo confidenţial, nici 
nu mă miră că eşti atât de mirată. Dacă ai vedea-o, ai fi şi 
mai surprinsă. Eu sunt genul care gândeşte înainte de a 
vorbi, îmi cântăresc cuvintele şi-ţi spun cu mâna pe inimă 
că fata asta este prea bună pentru mine. 

— Dar şi tu eşti un mieluşel scump şi dulce. 

— Ştiu că sunt un mieluşel scump şi dulce, şi totuşi 
susţin că e prea bună pentru mine. Este aproape un 
îngeraş, care în fapt de seară pluteşte radiind printre lauri 
într-o grădină, pogorându-se lângă turnuleţele vechiului 
conac. 

— Hugo! Habar n-am avut că eşti atât de poetic! 

— Când iubeşti o fată ca ea, nu poţi să nu devii liric. 

— Şi chiar o iubeşti? 

Hugo sorbi înfocat o înghiţitură de şampanie şi-şi roti 
ochii de parcă ar fi făcut parte din vestita orchestră a lui 
Leopold. 

— La nebunie. Cu devotament. Şi când mă gândesc că 
am trădat-o, îmi simt sufletul bolnav. 

— Ai trădat-o? 

— Incă nu. Dar asta o s-o fac peste cinci minute. 
Adineauri am chemat la telefon Blandings-ul şi, când o să- 
mi dea legătura, am să-i spun că vorbesc din camera de 
la hotel şi că sunt pe punctul de a mă culca. Ştii, făcu 
Hugo confidenţial, deşi Millicent este practic desăvârşită 
în alte privinţe, totuşi nu cred că ar putea să înţeleagă 
mica mea escapadă de astă-seară, dacă cumva îi ajunge 
la urechi. Şi pentru că am pomenit de urechi, ar trebui să 
le vezi. Seamănă cu două scoici de alabastru. 

— Te înţeleg. Şi Ronnie e la fel. 


Hugo rămase cu gura căscată. 

— Ronnie? 

— Da. 

— Adică, vrei să spui că urechile lui Ronnie seamănă cu 
două scoici de alabastru?! 

— Nu, vreau să spun că ar fi furios dacă ar şti că am 
ieşit să dansez. Ah, şi îmi place atât de mult să dansez, 
suspină Sue. 

— Nu trebuie să afle! 

— Nu! De asta te-am rugat adineaori să nu-i spui. 

— N-o să-i spun. Discreţie şi tăcere. Slavă Domnului că 
nu e nimeni care ar putea să-i spună lui Millicent, chiar 
dacă ar avea intenţia. A! lată-l pe aducătorul veştilor 
bune — vine să mă anunţe că mi-a dat legătura. S-a 
aranjat? îl întrebă el pe picoloul care îşi croise drum prin 
mulţime până la masa lor. 

— Da, domnule. 

Hugo se ridică. 

— Încearcă să te distrezi până mă întorc. 

— Nu-mi purta tu de grijă, răspunse Sue. 

Îl urmări cum dispare, pe urmă se lăsă pe spătarul 
scaunului, privind dansatorii. Ochii îi străluceau, iar 
veştile date de Hugo îi aduseseră culoare în obraji. Percy 
Pilbeam, care tot dăduse târcoale prin spate, în speranţa 
unei atare ocazii încă de la sosirea în restaurant, se 
gândea că niciodată nu arătase Sue mai frumoasă. Se 
strecură printre mese şi ocupă scaunul gol al lui Hugo. 
Sunt bărbaţi care, apropiindu-se de un reprezentant al se- 
xului opus, aşteaptă să i se dea voie să ia loc, şi bărbaţi 
care se aşază fără permisiune. Pilbeam făcea parte din 
ultima categorie. 

— Bună seara, spuse el. 

Sue se întoarse şi remarcă lângă cotul ei un omuleţ cu 
înfăţişare antipatică. Parcă se materializase din eter. 

— Îmi permiteţi să mă prezint, domnişoară Brown? făcu 
pişpirică. Mă numesc Pilbeam. 

În clipa aceea, în pragul uşii se profila o siluetă 


îmbrăcată într-un costum sport, scrutând localul cu ochii 
ca tăciunii. Era Ronald Overbury Fish. 

Aprecierea lui Ronnie Fish cu privire la timpul necesar 
să ajungă de la Castelul Blandings la Londra într-o maşină 
sport de două locuri fusese zădărnicită de două incidente. 
Pe la jumătatea drumului, maşina avusese o ciudată pană 
de motor, aşa că a trebuit să se întoarcă la grajduri şi s-o 
dea spre verificare şoferului lordului Emsworth. Putuse să- 
şi reia călătoria abia o oră mai târziu, iar o pană de 
cauciuc lângă Oxford îl întârziase şi mai mult. Ajunsese la 
apartamentul lui Sue exact când cei doi intrau la Mario. 

Soneria pusă în mişcare la uşa din faţă a lui Sue nu 
dădu nici un rezultat. Ronnie regretă că, sub impulsul 
altor probleme care îl preocupau, a uitat să-i trimită o 
telegramă. Era gata să facă imediat cale întoarsă şi să 
mănânce ceva la Clubul Trântorilor — o perspectivă care 
nu-i surâdea deloc, pentru că la ora cinei Clubul era 
întotdeauna plin de indivizi zdraveni care vorbeau mult 
prea tare pentru un om cu nervii zdruncinaţi, ba lucrurile 
puteau merge chiar mai departe până la aruncatul cu 
bucăţi de pâine în el, când, coborând scările în hol, dădu 
peste Bashford, portarul. 

Bashford, care-l cunoştea bine pe Ronnie, spuse: 
„Bună, domnule Fish”, şi Ronnie răspunse: „Bună, 
Bashford”. Bashford observă că vremea pare să rămână 
frumoasă. Ronnie îi răspunse: „Da, într-adevăr, aşa e”, şi 
în acea clipă portarul rosti următoarele cuvinte 
memorabile şi, după cum au demonstrat evenimentele, 
chiar epocale: 

— Dacă o căutaţi pe domnişoara Brown, domnule Fish, 
mi se pare că s-a dus într-un local numit Mario. 

Informaţii suplimentare  năpădiră apoi urechile 
surescitate ale lui Ronnie. Domnul Carmody sunase la 
telefon. Să tot fi fost trecut de patru, iar lui, Bashford, 
care nu asculta, dar auzise fără să vrea, i s-a părut că a 
fost amintit localul acesta, Mario. 

— La Mario, zici? Bun! 


Portarul, căci Eton-ul şi Cambridge-ul îşi educă bine fiii, 
nu găsi nimic palpitant în felul în care vorbea domnul 
Fish. Total inconştient că a susţinut o conversaţie cu 
fratele mai mic al lui Othello, se retrase în vizuina de la 
subsol şi se aşeză cu poftă de mâncare grozavă la o 
friptură cu cartofi, iar Ronnie, tremurând din creştet până 
în tălpi, se sui în maşină şi plecă. 

Gelozia, spunea Shakespeare — şi nu greşea prea mult 
— este monstrul cu ochii verzi care-şi bate joc de inima 
din care muşcă. La vremea când Ronald Overbury Fish 
dădea năvală prin uşile batante care apără orgiile de la 
Mario de privirile trecătorului, era un adevărat Othello, 
răvăşit la culme, îl treceau fierbinţelile, iar chelnerul care 
îl opri în pragul salonului, pentru a-i aduce la cunoştinţă 
că ţinuta de seară e indispensabilă pe ring şi că locul 
costumelor sport e sus la balcon, îşi asumase un risc care 
ar fi făcut compania de asigurări să strângă din buze şi să 
dea din cap. Din fericire pentru el, Ronnie nu-l auzi. 
Scruta mesele din faţă, încercând să dea de urma lui Sue. 

— Sunt locuri destule la balcon, domnule, îl îndemnă 
chelnerul care încă se mai juca cu focul. 

De data asta Ronnie deveni vag conştient de prezenţa 
cuiva care i se adresa şi era gata să se întoarcă şi să 
arunce omului o privire, când pe la jumătatea distanţei, 
printr-un hăţiş de haine negre şi rochii cu zorzoane, zări 
ceea ce căuta. In clipa următoare, începu să-şi taie cărare 
prin gloată, călcând pe picioarele bravilor bărbaţi şi 
stârnind murmurele aspre ale frumoaselor doamne, cum 
că asemenea lucruri ar trebui preîntâmpinate de către 
direcţie. 

La cinci paşi de masa lui Sue, Ronnie Fish ar fi putut 
spune că paharul i se umpluse şi că nu mai încăpea nici 
un strop. Dar când mai făcu încă doi paşi şi împinse în 
lături un individ gras care îi bara calea, îşi dădu seama de 
greşeală. Nu Hugo era însoţitorul lui Sue, ci o aşchimodie 
cu înfăţişare de reptilă, cu ochii înguşti şi părul în creste. 
Şi văzându-l, ceva se declanşă în creierul lui Ronnie ca un 


arc. 

Un chelner, oprindu-se cu o tavă cu pahare, îi atrase 
atenţia că pe ringul de dans ţinuta de seară era 
obligatorie. 

— Domnii în costume sport, spuse el, pot găsi locuri la 
balcon. Sunt locuri suficiente la balcon, domnule, adăugă 
chelnerul. 

Ronnie ajunse lângă masă în clipa în care Pilbeam îi 
spunea lui Sue că doreşte de mult să o cunoască. Spera 
de asemenea că a primit florile lui. 

Probabil dorinţa firească de a privi la orice altceva în 
afară de acest individ odios şi băgăcios, care se vârâse cu 
sila lângă ea, o făcu pe Sue să ridice privirea. 

Ridicând-o, o întâlni pe cea a lui Ronnie. Şi văzându-l, 
conştiinţa, pe care o bănuise adormită în seara aceea, 
reveni la viaţă mai vehementă decât oricând. Se 
ghemuise doar ca să-şi ia avânt când urma să sară. 

— Ronnie! 

Şi zvâcni de pe scaun. Pilbeam se ridică şi el. Chelnerul 
cu paharele lipi marginea tăvii de cotul lui Ronnie, într-o 
manieră fermă dar respectuoasă, şi-i spuse că pe ringul 
de dans ţinuta de seară era obligatorie. Domnii în 
costume sport, totuşi, pot găsi locuri suficiente la balcon. 

Ronnie nu scoase nici un cuvânt. Şi bine ar fi fost ca 
Sue să nu rostească nimic. Pentru că, în acest moment de 
criză, un instinct al subconştientului, de felul celor care 
întotdeauna pândesc momentele critice ca să ne ruineze, 
sugeră minţii ei rătăcite că, atunci când doi oameni care 
nu se cunosc stau unul lângă altul în picioare într-un 
restaurant, cineva trebuie să le facă cunoştinţă. 

— Domnul Fish, domnul Pilbeam, murmură Sue. 

Numai sunetul gongului care vesteşte prima rundă a 
campionatului de lupte, categoria grea, ar fi putut 
produce un rezultat mai prompt şi mai violent. Prin trupul 
lui Ronnie înveşmântat în haine sport păru că trece un 
şoc galvanic. Pilbeam! Venise pregătit să-l întâlnească pe 
Hugo, ceea ce n-ar fi fost deloc plăcut. Dar Pilbeam! 


Individul despre care Sue spunea că nu ştie cum arată la 
faţă. Individul pe care nu l-a întâlnit în viaţa ei! Individul 
la ale cărui atenţii, materializate în flori, reacţiona 
întotdeauna plină de iritare!... El în persoană! în carne şi 
oase! Tăifăsuind cu ea într-un restaurant. Trăsni-l-ar, îi 
venea să zică! Măi, să fie! Doamne Dumnezeule! 

Pumnii i se încleştară. Eton-ul fu dat uitării, iar 
Cambridge-ul nu mai era nici măcar o amintire. Trase aer 
în piept atât de viforos, încât cineva care mânca 
chifteluţe de pui la o masă învecinată îşi înfipse furculita 
în bărbie. După care se întoarse spre Pilbeam cu o privire 
hămesită... lar în clipa aceea chelnerul, ridicând puţin 
tonul, pentru că auzul lui Ronnie i se părea întrucâtva 
slăbit, nu găsi lipsit de interes să-l informeze că direcţia 
restaurantului Mario preferă să rezerve ringul de dans 
exclusiv clienţilor în ţinută de seară. Dar exista şi o 
soluţie. Domnii în costume sport puteau găsi locuri la 
balcon. ` 

Chelnerul l-a salvat pe Percy Pilbeam. Intocmai ca 
ţânţarul care poate distrage o clipă pe vânătorul gata să 
sară şi să muşte beregata tigrului în junglă, acest chelner 
insistent l-a distras pe Ronnie Fish. Ce-o fi gândit Ronnie 
exact e greu de spus fiind prea enervat, dar simţea că 
omul îl sâcâie, că nu-l slăbeşte o clipă şi că încearcă să-l 
ţină de vorbă când el avea treburi în altă parte. Cu toată 
puterea unei naturi generoase, pusă la grea încercare, 
înfipse un cot în burta chelnerului. Urmă un zăngănit pe 
care nici orchestra lui Leopold nu putu să-l acopere. 
Persoana care se înţepase cu furculita nu avu parte nici în 
continuare de o mâncare ca lumea, deoarece brusc 
începu să plouă cu cioburi. Cât despre ceilalţi clienţi ai 
restaurantului, cuvântul  „senzaţie” ar fi rezumat 
satisfăcător starea de spirit. 

Ronnie şi direcţia localului Mario formau acum două 
şcoli de gândire profund antagonice. 

Pentru Ronnie, singurul lucru care mai conta era acest 
Pilbeam — acest cuc străin, târâtorul şi suspectul 


Pilbeam, acest Lothario care bătuse toate recordurile de 
viteză la ticăloşie josnică, distrugându-i căminul înainte 
de a-l fi întemeiat. Işi concentră toate eforturile de care 
era capabil pentru a ajunge la capătul celălalt al mesei, 
unde obiectul scârbei sale se retrăsese prudent, precum 
şi pentru a demonstra într-o manieră lipsită de echivoc 
cum anume are de gând să ia startul. 

Pentru direcţie, pe de altă parte, problema vitală era 
maldărul de pahare sparte. Chelnerul se culesese de pe 
podea, dar paharele încă mai zăceau acolo, toate cu 
neputinţă de a mai fi folosite pentru a-i răcori pe clienţii 
localului. Şeful de sală, prăvălindu-se din înălţimi în 
încăierare asemenea unui zeu din //iada ce coboară de pe 
un nor, se străduia din răsputeri să-i explice acest punct 
de vedere lui Ronnie. Doi chelneri mai mici în grad — 
Chelnerul A şi Chelnerul B — îl secondau, ajutându-l cu 
vorba şi cu gestul. 

Ronnie nu avea poftă de o dezbatere abstractă, îl lovi 
pe şeful de sală în burtă, pe Chelnerul A între coaste şi 
era gata să dispună şi de Chelnerul B, când activitatea îi 
fu stânjenită de sosirea bruscă a întăririlor. Alţi chelneri 
se adunaseră din tot salonul — ca să numim numai pe 
câţiva dintre ei, Chelnerii C, D, E, F, G şi H — şi Ronnie se 
pomeni încolţit. Avea impresia că a nimerit la un Congres 
al  Chelnerilor. Arena mişuna de chelneri şi noi 
contingente soseau întruna. Pilbeam dispăruse cu totul, 
iar Ronnie era atât de ocupat, încât nici nu-i simţi lipsa. 
Atinsese acea stare spirituală pe care bătrânii vikingi o 
numesc Berserk şi care printre malaiezienii moderni 
poartă numele de amoc dezlănţuit. 

De-a lungul vieţii sale, Ronnie Fish avusese multe 
ambiţii, în copilărie visase să devină într-o bună zi 
mecanic de locomotivă. La şcoală i se păruse că cea mai 
atrăgătoare meserie ce i-o poate oferi lumea este cea de 
jucător profesionist de cricket. Mai târziu trăsese nădejde 
să conducă un local de noapte prosper. lar acum, în cel 
de-al douăzeci şi şaselea an al vieţii, toate aceste dorinţe 


erau date deoparte şi uitate. Singurul lucru care părea că 
merită să fie făcut era să masacreze chelneri; şi acestui 
obiectiv îi închină el toată energia şi puterea de care 
dispunea. 

Lucrurile începeau acum să se desfăşoare rapid. 
Chelnerul C, care înşfăcase imprudent mâneca lui Ronnie, 
bătu în retragere cu o mână pe ochiul drept. Chelnerul D, 
bărbat căsătorit, se mulţumi să ocupe o poziţie periferică 
şi să vorbească italieneşte, dar Chelnerul E, fire mai 
bărbătoasă, îl pocni pe Ronnie destul de energic cu un 
platou conţinând omelette aux champignons, dar se ros- 
togoli sub bufet. Deodată apăru în prim-planul bătăliei o 
siluetă în uniformă strălucitoare şi aproape total acoperită 
de o mustață stufoasă, răsucită la capete. Era portarul de 
la intrare; şi oricine a fost aruncat în stradă dintr-un res- 
taurant ştie că portarii sunt din material dur. 

Pe numele lui McTeague, acest portar petrecuse mulţi 
ani activi în armată înainte de a se pensiona şi a-şi asuma 
prezentele îndatoriri; avea un chip mohorât, cioplit din 
lemn de esenţă tare, şi muşchi de fierar. Om de acţiune, 
nu de palavre, portarul îşi tăie calea spre încăierare în 
tăcere. Doar când ajunse în centrul maelstromului, vorbi. 
Şi aceasta, exact când Ronnie, sărind pe un scaun ca să 
aibă mai mulţi sorţi de izbândă, îi trăsni una în nas. 
Primind lovitura, portarul rosti monosilaba „Ei!” şi, fără 
altă amânare, îl plie pe Ronnie într-o îmbrăţişare de oţel 
şi-l transportă spre uşa prin care pătrundea acum un 
poliţist înalt, masiv şi degajat. 

Câteva minute mai târziu, Hugo Carmody ieşi din 
cabina telefonică, trecu pe lângă barul cu cocteiluri şi 
intră agale în salonul de dans, surprins să vadă chelneri 
masându-şi mădularele zdrobite, alţii înlocuind mese 
răsturnate, şi orchestra lui Leopold cântând cam în 
surdină, ca una care a fost martora unor întâmplări 
stranii. 

— Hei! făcu Hugo. S-a întâmplat ceva? 

Şi o privi întrebător pe Sue, care se uita la el ca după 


un şoc. Afară doar dacă ochii îi jucau vreo festă, fata îşi 
pierduse vechiul ei aer radios. 

— Ce s-a întâmplat? întrebă el. 

— Du-mă acasă, Hugo! 

— Acasă? Aşa devreme? Când nici măcar nu s-a 
înnoptat de-a binelea? 

— Vai, Hugo, du-mă acasă repede! 

— Cum doreşti, consimţi Hugo amabil. (Era acum 
aproape sigur că s-a întâmplat ceva.) O clipă numai, să 
achit nota, şi pe urmă ţuşti! acasă. lar pe drum ai să-mi 
povesteşti tot. Pentru că pe mine nu mă duci, făcu Hugo, 
care se mândrea întotdeauna cu spiritul său de 
observaţie. E clar că se întâmplă sau s-a întâmplat ceva. 


Capitolul 5 
Hugo e chemat la telefon 


Legile Marii Britanii sunt ca o maşină care nu cunoaşte 
remuşcarea şi care, odată pusă în funcţiune, ignoră 
cauzele iniţiale şi ia în consideraţie numai rezultatele. Nu 
acceptă ca visele sfărâmate să fie folosite drept scuză 
pentru sfărâmarea obiectelor de sticlă, şi nici nu rezolvi 
nimic să invoci circumstanţe atenuante atunci când zdro- 
beşti oasele chelnerilor, aducând drept argument o inimă 
zdrobită. Târât dimineaţa dinaintea teribilului împuternicit 
al Justiţiei de la sediul poliţiei din Bosher Street şi acuzat 
de tulburarea ordinii publice într-un local — respectiv la 
restaurantul Mario, şi înfruntarea unui poliţist — 
respectiv, sergentul Murgatroyd, în exerciţiul funcţiunii, 
Ronald Fish nu a ţinut discursuri înflăcărate. Nu a ridicat 
pumnii strânşi, nici nu a implorat cerul să fie martor la 
nedreptatea făcută unui om cumsecade. Experienţa, 
cumpărată scump în zilele şederii la Universitate, îl 
învățase că atunci când legea pune gheara pe tine, 
singurul lucru este să-ţi dai un nume fals, să taci şi să 
speri. 

In consecinţă, cu puţin timp înainte de prânz, în ziua 
următoare scenei penibile pe care am descris-o mai sus, 
Edwin Jones, din strada Nasturtium Villas 7, Cricklewood, 
văduvit de suma de 5 lire, era vârât într-un taxi rapid cu 
adresa hotelului unde urma să pună cap la cap cioburile 
vieţii sale şi să încerce s-o ia altfel de la început. 

Cât despre Jones însuşi ca om, acesta vădi în timpul 
călătoriei o înclinare către muţenie. Privea în faţa lui în 
gol şi-şi muşca buza de jos. Pe de altă parte, Hugo 
Carmody era destul de voios. Socotea că, după un 
început cam vijelios, s-a descurcat binişor. 


— Frumoasă trebşoară, spuse el aprobator. Am 
cercetat foarte atent faţa uliului cât ţi-a citit rechizitoriul 
şi o clipă m-am temut că o să capeţi paisprezece zile fără 
drept de cauţiune. Dar uite că eşti aici, liber ca pasărea 
cerului, şi fără spaima că o să-ţi apară numele prin ziare, 
e o victorie morală, după mine. 

Ronnie dădu drumul la buză, ca să-şi dezvelească dinţii 
într-un rânjet amar. 

— Puțin mi-ar păsa dacă aş apărea în toate ziarele din 
Londra! 

— Ei, hai, bătrâne! Onorabilul nume Fish? 

— Ce mai contează acum?! 

Hugo se îngrijoră. Tensiunea asta morbidă, simţea el, 
nu făcea cinste lui Jones din strada Nasturtium Villas. 

— Am impresia că vezi lucrurile cam prea în negru! 

— Prea în negru! 

— Zău aşa. La urma urmei, dacă stai şi te gândeşti, ce 
s-a întâmplat? O găseşti pe mititica de Sue... 

— Nu-i mai spune „mititica de Sue”! 

— lţi găseşti jumătatea, se corectă Hugo, pe un ring de 
dans. Şi ce-i cu asta? Fii atent, cu ce-a greşit? Ce rău a 
făcut că a ieşit şi ea să danseze? 

— Cu omul pe care a jurat că nici nu-l cunoaşte! 

— Păi, atunci când ai întrebat-o, poate că nici nu-l 
cunoştea. Intr-un oraş mare, lucrurile se petrec rapid. Ce 
de bănet aş avea eu acum dacă-aş fi primit câte un şiling 
pentru fiecare fată cu care am dansat în ultima vreme şi 
despre care nu ştiu decât că era urmaşa Evei. 

— Mi-a promis că n-o să iasă cu nimeni! 

— Da, dar ţi-a promis făcând cu ochiul, nu-i aşa? Că 
doar nu te aştepţi ca fetele din ziua de azi să ia în serios 
asemenea promisiuni. Ce naiba, fii raţional! 

— Şi dintre toţi, l-a găsit tocmai pe viermele ăla! 

Hugo îşi drese glasul. Se simţea uşor stânjenit. Nu 
avusese intenţia să atingă această latură a problemei, dar 
ultimele cuvinte ale lui Ronnie nu-i mai lăsau unui 
Carmody şi unui gentleman nici o alternativă. 


— De fapt, Ronnie bătrâne, greşeşti crezând că fata s-a 
dus la Mario cu sus-numitul Pilbeam. Cu mine a fost. Cu 
Hugo cel imaculat, adică, eu care-i sunt ca un frate. 

Ronnie refuză să se lase îmbunat. 

— Nu te cred. 

— Dragul meu! 

— Faci pe deşteptul şi crezi că poţi să îndrepţi lucrurile. 
La Mario s-a dus cu Pilbeam. 

— Eu am dus-o! 

— Poate. Dar masa a luat-o Pilbeam. 

— Nici vorbă. 

— Adică, nu mai văd bine? Orice mi-ai spune, Hugo, cu 
ea am terminat. M-a trădat. Am lipsit mai puţin de-o 
săptămână şi m-a şi trădat, rosti Ronnie cu tremur în glas. 
Nu-i nimic. Aşa-mi trebuie dacă am fost prost şi am crezut 
că-i pasă de mine cât de cât. 

Şi recăzu în muţenie. lar Hugo, după ce trecu în revistă 
câteva mostre de răspunsuri, se hotări să se abţină. 
Taxiul opri în faţa hotelului, iar Ronnie, coborând, scoase 
o exclamaţie neinteligibilă. 

— A, nu, lasă-mă pe mine, spuse Hugo curtenitor. 

E greu pentru cineva, simţea el, care după ce i-a miluit 
cu cinci hârtii pe copoii legii, să mai trebuiască să 
plătească şi taxiul. Scoase banii şi se îndreptă către şofer. 
Trecură câteva clipe până să se întoarcă înapoi, căci 
şoferul, aplicând regulile sindicatului taximetriştilor îşi 
păstra micile venituri înfundate în lenjeria intimă. Şi când 
se întoarse, fu profund uimit să constate că Ronnie, câtă 
vreme el stătuse cu spatele, se metamorfozase într-o 
manieră inexplicabilă în Sue. Travestitul îl privea cu ochii 
mari şi nefericiţi, exact de pe locul unde stătuse vechiul 
său amic. 

— Bună! spuse el. 

— Ronnie a plecat, şopti Sue. 

— A plecat? 

— Da. A întins-o cât a putut de repede şi a dat colţul 
când m-a văzut. N-a... | se frânse vocea: N-a spus un 


cuvânt. 

— Cum de-ai ajuns aici? întrebă Hugo. Sigur că mai 
existau şi alte lucruri de discutat, ceva mai târziu, acum 
însă, simţea că trebuie clarificat acest punct. 

— Mi-am închipuit că ai să-l aduci la tine la hotel şi m- 
am gândit că, dacă îl întâlnesc, am să pot... să-i spun 
ceva. 

Hugo intră în panică. Simţea că fata era gata să 
izbucnească în plâns şi nu suporta ca fetele să se miorlăie 
în văzul tuturor. Nu putea uita aşa de repede cum o 
femeiuşcă pe nume Yvonne Cutărică fusese apucată de 
un acces de nervi când erau împreună, nu departe de 
Piccadilly Circus, şi o doamnă în etate îl oprise ca să-i 
spună că toate suferinţele acestei lumi sunt provocate de 
bestii ca el. 

— Hai înăuntru, o luă din scurt. Bem un cocteil sau o 
ceaşcă de ceai sau altceva. Ştii ce, spuse el, în timp ceo 
conducea în holul hotelului, descoperind două locuri într- 
un colţ mai retras, îmi pare îngrozitor de rău pentru ce s-a 
întâmplat. Nu pot să nu-mi fac reproşuri. 

— A, nu e cazul. 

— Dacă nu te invitam... 

— Nu ăsta-i necazul. Ronnie s-ar fi putut să se supere 
câteva minute dacă ne-ar fi găsit împreună, dar i-ar fi 
trecut repede. Ghinionul a fost că m-a găsit cu ţingăul ăla 
infect de Pilbeam. Ştii, eu îi spusesem — şi ăsta-i adevărul 
— că nu-l cunosc. 

— Da, aşa mi-a spus şi mie în taxi. 

— Serios? Ce ţi-a spus? 

— Păi, e mai mult decât limpede că nu-l înghite pe 
Pilbeam. Când am atins subiectul cu el, a devenit foarte 
sobru. Am încercat să-i bag în cap că n-a fost decât o 
întâlnire întâmplătoare şi că la Mario ne-am dus împreu- 
nă, dar nici n-a vrut să audă. Mă tem, scumpo, că nu se 
poate face nimic şi numai timpul o să vindece rănile. 

Un liftier dădea ocol holului. Se părea că îl căuta pe un 
anume domn Gregory. 


— Dacă aş reuşi să-l prind şi să-l fac să mă asculte... N- 
am putut să-i explic nimic. 

— Şi crezi că ai să reuşeşti să-i explici, chiar dacă ai 
avea ocazia? 

— Aş încerca. Sunt convinsă că, dacă aş vorbi cu el aşa 
cum trebuie, aş reuşi să-l conving că-l iubesc cu adevărat. 

— Partea proastă e că tu eşti aici şi peste câteva ore el 
va fi înapoi la Blandings. E greu, spuse Hugo clătinând din 
cap. Ce zic eu, complicat al naibi! 

— Domnule Carmody! psalmodie liftierul apropiindu-se. 
Domnul Carmody! 

— Aici! exclamă Hugo. 

— Domnul Carmody? Vă caută cineva la telefon, 
domnule. 

Chipul lui Hugo deveni spăşit şi angelic. 

— Imi pare nespus de rău să te las puţin singură, dar 
trebuie să dau o fugă. Probabil că e Millicent. E singura 
fiinţă din lume care ştie că sunt aici. 

Se grăbi să plece, iar Sue, urmărindu-l cu privirea, se 
pomeni că se îneacă de plâns. Dovada unei alte poveşti 
de iubire care încă nu se destrămase păru că-i sporeşte şi 
mai mult disperarea. Parcă şi auzea conversaţia de la 
telefon, bâlbâielile fericite ale lui Hugo, în timp ce vocea 
fetei pe care o iubea sosea de departe pe fir. 

Se controlă. Era meschin din partea ei să fie geloasă pe 
Hugo pentru că el era fericit... 

Sue schiţă un gest brusc. li venise o idee. O idee 
uluitoare, deşi simplă. E adevărat că cerea curaj, 
îndrăzneală, nepăsare detaşată faţă de consecinţe, totuşi 
era simplă. 

— Hugo, strigă ea, în timp ce tânărul norocos revenise 
şi se lăsă moale pe scaunul de alături. Hugo, ascultă! 

— Ştii, făcu Hugo. 

— M-am gândit... 

— Ştii, făcu Hugo. 

— Ascultă-mă! 

— Ştii, făcu Hugo, a fost Millicent la telefon. 


— Da? Ce drăguţ. Ascultă, Hugo ... 

— Vorbea de la Blandings. 

— Da, dar... 

— A rupt logodna! 

— Cum?! 

— A rupt afurisita de logodnă, Repetă Hugo. Făcu semn 
grăbit unui chelner care trecea. Adu-mi un brandy cu 
sifon, te rog. Avea chipul tras şi necăjit. Un brandy cu 
sifon „ţapăn”, te rog. 

— Brandy cu sifon, domnule? 

— Da, spuse Hugo. „[apăân”! 


Capitolul 6 
Sue are o idee 


Sue îl privea cu ochii mari, buimăcită. 

— A rupt logodna?! 

— A rupt logodna! 

In momentele de stres, prima întrebare care-ţi vine în 
minte e şi cea mai tâmpită. 

— Eşti sigur? 

Hugo scoase un sunet care aducea cu bubuitul unei 
pungi de hârtie. Dacă ar fi fost întrebat ce reprezenta acel 
sunet, ar fi răspuns că a râsa pagubă; el, nu altcineva. 

— Sigur? cum te văd şi cum mă vezi. 

— Dar de ce? 

— A aflat tot. 

— Tot ce? 

— Totul, gâsculiţo, spuse Hugo, uitând în agonia omului 
dur de bunele maniere ale familiei Carmody. A aflat că te- 
am scos aseară la restaurant. 

— Asta-i bună! 

— Da, a aflat. 

— Dar cum? 

Punga de hârtie pocni iar. Pe chipul lui Hugo se aşternu 
o amărăciune profundă. 

— Pun eu cândva gheara pe rebutul ăla de Pilbeam, pe 
individul ăla slinos, târâtor şi cu părul în creste, şi atunci 
să-şi facă ultima rugăciune! dacă o să mai aibă timp, 
adăugă el. 

Luă din mâna chelnerului brandy-ul cu sifon şi privi la 
Sue înnegurat. 

— i-ar surâde şi ţie? 

— Nu, mulţumesc. 

— Cum vrei. In situaţia mea, nu-mi vine să cred, spuse 


Hugo sorbind vârtos din pahar, că cineva poate să refuze 
un brandy cu sifon. De fapt, am fost lipsit de tact când ţi 
am spus pe şleau cum stau lucrurile. 

Sue era bună la suflet. Aflând de tragedia lui, aproape 
că uitase de propriile ei necazuri. 

— Hai, povesteşte-mi tot. Hugo puse jos paharul gol. 

— leri am venit de la Blandings ca să-i rog pe cei de la 
Agenţia de Investigaţii Argus să trimită un om ca să afle 
cine a furat purceaua lordului Emsworth. 

Lui Sue i-ar fi făcut plăcere să afle şi alte amănunte 
despre purcea, dar ştia că nu e momentul potrivit pentru 
întrebări. 

— M-am dus la Argus şi l-am găsit pe Pilbeam, jigodia e 
şeful lor. 

Din nou Sue simţi nevoia să spună ceva, şi din nou se 
înfrână. Avea senzaţia că se află la căpătâiul unui 
muribund, ascultându-i ultimele cuvinte, în ocazii de 
genul ăsta, nu trebuie să întrerupi omul. 

— Între timp, continuă Hugo cu glas sfârşit, Millicent 
devine bănuitoare — chiar mă miră că poate fi aşa. 
Intotdeauna am considerat-o un suflet neprihănit — deci, 
bănuind că eu mă ocup cu alte treburi la Londra, sună la 
Argus interurban şi îi pune să-mi urmărească toate 
mişcările şi să-i dea raportul. Şi, după câte înţeleg, chiar 
cu câteva clipe înainte, a aflat. Toate astea mi le-a relatat 
în nişte propoziţii concise şi usturătoare şi pe urmă mi-a 
spus că îmi dă testul cu „Ghici ghicitoarea mea” — mai 
sunt logodit, au ba? Dar ca să mă scutească de efort, îmi 
dă ea răspunsul, adică: „Să-mi pun pofta-n cui”. Şi când 
te gândeşti, continuă Hugo ridicând paharul şi lăsându-l 
iar jos după ce-l inspectase cu o privire îndurerată şi 
nemulțumită, că de fapt eu i l-am lăudat pe excrescenţa 
aia de Pilbeam, pe tema cu urmăritul indivizilor şi 
raportarea mişcărilor lor. Da, să fii convinsă. L-am 
aprobat din tot sufletul. Nici nu ieşisem din biroul lui, şi 
zburdam amândoi fericiţi. Pe urmă am plecat în lume, 
vesel şi lipsit de griji, neavând habar că fiecare pas de-al 


meu e amuşinat de un ticălos de copoi. Dar să ştii de la 
mine că dacă Ronnie vrea să bea sângele lui Pilbeam, şi 
am impresia că nu greşesc, al naibii să fiu dacă nu va 
trebui să aştepte să mă înfrupt întâi eu din el. Ca orice 
femeie, Sue dădea vina pe femeie. 

— Nu cred că Millicent se poartă frumos, spuse ea 
afectat. 

— Ba da. Ca un înger. Aşa a fost întotdeauna. E ceva de 
pomină. N-are nici o vină. 

— Ba are. 

— Ba n-are. 

— Ba are. 

— Treaba ta, crezi ce vrei, spuse Hugo, ca un cavaler 
ce era. Făcu un semn chelnerului: Mai adu un brandy, te 
rog. 

— Asta clarifică lucrurile, spuse Sue. Ochii îi scăpărau. 
Bărbia ei trăda hotărâre nestrămutată. 

— Clarifică ce? 

— Cât ai fost la telefon, mi-a venit o idee. 

— Şi eu am avut idei la vremea mea. Chiar multe. 
Acum însă nu mi-a mai rămas decât una, să ajung lângă 
stârpitura de Pilbeam şi să-i sucesc gâtul unsuros până 
rămân cu el în mână. „Ce vânt te aduce pe aici?” i-aş 
spune. „Urmărim oameni şi raportăm ce mişcări fac”, mi- 
ar răspunde el. „Ha, ha!” aş râde eu nepăsător. „Ha, ha!” 
ar râde şi el. Veselie generală. Şi în timpul ăsta... 

— Hugo, nu vrei să mă asculţi puţin? 

— Asta e gândul amar care nu-mi dă pace. Cu ce mă 
aleg eu dacă scormonesc măruntaiele individului cu 
mâinile goale? Trebuie să mă întorc la Blandings cu trenul 
de două şi un sfert, dacă vreau să nu-mi pierd slujba. Şi el 
o să rămână nebetegit în bârlogul lui infect, chicotind pe 
seama prăbuşirii mele şi urmărind mişcările altui neno- 
rocit. 

— Hugo! 

Epava îşi trecu o mână ostenită peste frunte. 

— Ai spus ceva? 


— Vorbesc întruna de vreo zece minute încoace, numai 
că tu nu auzi nimic. 

— Hai, spune, o îndemnă Hugo atacând apatic a doua 
băutură întremătoare. 

— Ai auzit vreodată de domnişoara Schoonmaker? 

— Parcă îmi sună cunoscut numele. Cine este? 

— Eu. 

Hugo puse paharul jos, înfiorat. 

— Nu mai debita tâmpenii unui om cu inima zdrobită, o 
imploră el. Cum adică? 

— Când eram cu Ronnie în maşină, ne-am întâlnit cu 
lady Constance Keeble. 

— O pacoste, făcu Hugo. De când o ştiu, toată lumea 
vorbeşte aşa în Shropshire. 

— M-a luat drept domnişoara Schoonmaker. 

— Cum aşa? 

— Aşa m-a prezentat Ronnie. Hugo  suspină 
deznădăjduit. 

—  Complicat. Complicat. Doamne Dumnezeule! Ce 
complicat. 

— Ba a fost simplu şi firesc. Ronnie tocmai îmi 
povestea despre fata asta — cum a întâlnit-o la Biarritz, şi 
că urma să vină la Blandings, şi aşa mai departe, iar când 
a văzut-o pe lady Constance că se uită urât la noi cu o 
bănuială grozavă, brusc i-a venit în cap să-i spună că sunt 
ea. 

— Că tu eşti lady Constance? 

— Nu, găgăuţă! Domnişoara Schoonmaker. lar acum o 
să-i telegrafiez lui lady Constance, nu domnişoarei 
Schoonmaker, asta în cazul în care ai de gând să mă 
întrebi iar — şi o să-i spun că vin imediat la Blandings. 

— Şi te dai drept domnişoara Schoonmaker? 

— Da. 

Hugo clătină din cap. 

— Exclus. 

— De ce? 

— E o chestie complet aiurea. 


— De ce? Lady Constance mă aştepta. Fii raţional. 

— Sunt, nu-ţi face probleme. Dar cineva a luat-o razna 
şi, ca să nu dăm nume, asta eşti tu. Nu-ţi trece prin minte 
că tocmai în clipa în care ai să ajungi la intrare, această 
domnişoară Schoonmaker va apărea în persoană şi va da 
totul peste cap? 

— Nu, n-o să vină. 

— Şi, mă rog, de ce? 

— Pentru că Ronnie i-a trimis o telegramă în numele lui 
lady Constance că la Blandings este epidemie de 
scarlatină sau de nu ştiu ce şi că o roagă să nu vină. 

Aerul de superioritate critică adoptat de Hugo se 
spulberă. Se îmbăţoşă în scaun. Era atât de mişcat, încât 
vărsă o parte din brandy-ul cu sifon şi nu-i acordă nici 
măcar o privire de regret, îl lăsă să se scurgă pe covor 
fără să se sinchisească. 

— Sue! 

— Şi în clipa în care o să fiu la Blandings, am să-l pot 
vedea pe Ronnie şi am să-l silesc să mă asculte. 

— Corect. 

— lar tu ai să poţi să-i spui lui Millicent că nu e chiar 
aşa de mare păcatul că am ieşit împreună aseară, pentru 
că sunt logodită cu Ronnie. 

— Corect, iar. 

— Găseşti vreo hibă? 

— Nici una. 

— De fapt, cred că o să dai totul de gol în primele cinci 
minute spunându-mi Sue. 

Hugo mătură cu un gest aerul, plin de optimism. 

— Nu-ţi face probleme! Dacă greşesc cumva, repar 
totul pe loc, argumentând că de fapt voiam să spun 
„Schoo”, prescurtarea de la Schoonmaker. Şi acum, du-te 
şi mai trimite-i domnişoarei ăsteia o telegramă. Dă-i 
înainte cu telegramele. Nu lăsa nimic la voia întâmplării. 
Trimite-i vreo duzină şi foloseşte cuvinte tari. Spune-i că 
la Blandings bântuie molimele, nu numai scarlatina. 
Scarlatină şi oreion. Fără să mai amintim de gută, diabet, 


pojar, gâlci şi tuberculoză. Dăm lovitura, iubita mea 
Susan. Hai, să nu mai pierdem o clipă! 


Capitolul 7 
Percy Pilbeam are de lucru 


Lumina soarelui, ademenindu-i pe toţi oamenii cu 
scaun la cap să iasă afară şi să se bucure de căldura 
plăcută, se revarsă prin ferestrele marii biblioteci de la 
Castelul Blandings. Dar lui Clarence, cel de al nouălea 
conte de Emsworth, oricât i-ar fi plăcut îndeobşte soarele, 
acum nu-i aducea nici o bucurie. Cu chipul tras, cu pince- 
nez-ul strâmb, cravata atârnând de un ac ca un crin 
languros, privea în gol. Parcă fusese folosit drept um- 
plutură într-un magazin de împăiat păsări şi animale. 

Un moralist care l-ar fi studiat pe lordul Emsworth în 
acţiune ar fi făcut reflecţia sfidătoare că treaba asta de a 
fi pair, stăpân pe o moşie cu mari venituri şi o digestie 
bună, are două tăişuri. Prosperitatea desăvârşită, ar fi 
subliniat el cu răutate, are darul să moleşească omul: iar 
în lumea asta a noastră plină de nesiguranţă şi nelinişti, 
unde aproape în orice clipă te poţi trezi că-ţi pică ceva în 
moalele capului, este nevoie să fii un tip alert şi rezistent. 

Când vreo nenorocire dă peste un om de rând, nu-l ia 
pe nepregătite. Anii în care a pierdut în şir trenul de 8,45, 
în care a plimbat câinele în serile ploioase, în care s-a 
străduit să înlăture funinginea hornurilor şi în care, 
coborând la micul dejun, a găsit din nou că slănina era 
arsă, toate astea i-au călit sufletul, aşa că atunci când 
rudele soţiei sosesc pentru o vizită de lungă durată, e 
pregătit să le ţină piept. 

Lordul Emsworth însă nu avusese parte de 
antrenamentul acesta binefăcător. Până acum, soarta se 
pare că nu avusese altă treabă decât să găsească moduri 
tot mai variate să-l răsfeţe. Mânca bine, dormea bine şi 
nu avea probleme băneşti. Cultiva cei mai frumoşi 


trandafiri din Shropshire. Câştigase premiul întâi la 
Dovleci, la Expoziţia Agricolă a Comitatului, lucru cu care 
nu se putuse lăuda nici un conte din Emsworth până a- 
tunci. Şi exact înainte de evenimentele descrise la 
începutul acestei cronici, fiul său mai mic, Frederick, se 
căsătorise cu fiica unui milionar american şi plecase să 
locuiască la trei mii de mile depărtare de Castelul Blan- 
dings — cu apă adâncă şi din belşug între ei. Lordul 
ajunsese să se considere copilul răsfăţat al soartei. 

Şi atunci mai este de mirare că, lovit de mişelescul 
trăsnet, a rămas stană de piatră sleită? De mirare că 
soarele nu-l mai atrăgea cu nimic? Nu era oare îndreptăţit 
să stea acolo, înghițind în sec cu un gât ca de struţ carea 
îngurgitat un belciug de alamă? 

Răspunsurile la întrebările anterioare, în ordinea dată, 
sunt: Nu, nu şi da. 

Uşa de la bibliotecă se deschide, dând la iveală silueta 
spilcuită a fratelui său Galahad. Lordul Emsworth îşi 
îndreptă  pince-nez-ul şi-l privi cu  aprehensiune. 
Cunoscând ce puţin respect intra în alcătuirea 
onorabilului Galahad şi ce scăzut era interesul său pentru 
respectabilele lupte pentru supremație în materie de 
Porci Graşi, se temea ca acesta să nu-l rănească în 
greaua sa pierdere cu cine ştie ce necuviinţă supărătoare. 
Pe urmă privirea i se îmblânzi şi chiar îl năpădi un sen- 
timent de uşurare. Pe chipul fratelui nu era nici urmă de 
frivolitate, ci doar o gravitate ce-l prindea de minune. 
Onorabilul Galahad se aşeză, îşi trase pantalonii la 
genunchi, îşi drese glasul, şi vorbi pe un ton care nici că 
ar fi putut să fie mai plin de compasiune sau mai adecvat 
situaţiei: 

— Urâtă treabă, Clarence. 

— Cutremurătoare, prietene. 

— Ce-ai de gând să faci? 

Lordul Emsworth ridică din umeri, neajutorat. Aşa 
proceda ori de câte ori oamenii îl întrebau ce are de gând 
să facă în diferite probleme. 


— Sunt la strâmtoare, mărturisi el. Nu ştiu cum să 
procedez. Ce mi-a povestit tânărul Carmody mi-a încurcat 
complet toate planurile. 

— Carmody? 

— L-am trimis la Agenţia de Investigaţii Argus din 
Londra să angajeze un detectiv. E o firmă pe care mi-a 
recomandat-o sir Gregory Parsloe pe vremuri, când eram 
în relaţii mai bune. Mi-a spus, într-un mod care mi s-a 
părut că bătea nişte apropouri, că dacă o să am vreodată 
vreun necaz care să necesite nişte oameni pricepuţi şi 
plini de tact, acolo trebuie să mă adresez. Am înţeles că |- 
au ajutat şi pe el într-o chestie ale cărei amănunte nu mi 
le-a încredinţat şi că a fost foarte mulţumit. 

— Parsloe! pufni onorabilul Galahad. 

— Aşa că l-am trimis pe tânărul Carmody la Londra să-i 
angajeze ca s-o găsească pe Impărăteasă, şi acum a venit 
să-mi spună că misiunea sa s-a dovedit nerodnică. Au fost 
foarte tranşanţi; n-au acceptat cu nici un preţ să caute 
porci dispăruţi. 

— Cu atât mai bine. 

— Cum adică? 

— O să te scutească de cheltuieli inutile. Nu are rost să 
cheltuieşti banii pe detectivi. 

— Credeam că poate o minte instruită... 

— AŞ putea să-ţi spun eu cine a luat-o pe Impărăteasă. 
Am fost sigur din primul minut. 

— Cum?! 

— Bineînţeles. 

— Galahad! 

— E limpede ca lumina zilei! 

Lordul Emsworth îşi pipăi nasul. 

— Oare? spuse el neîncrezător. 

— Tocmai am stat de vorbă cu Constance... 

— Constance? Lordul Emsworth deschise gura, vlăguit 
de tot. Ea mi-a luat purceaua? 

— Adineauri am stat de vorbă cu Constance, repetă 
onorabilul Galahad, şi m-a cam luat la trei păzeşte. 


— Aşa face ea uneori, îmi amintesc de când eram 
copil... 

— M-a luat tare. M-a făcut printre altele gogoman senil 
şi ţap bătrân care-şi vâră nasul peste tot, şi asta numai 
pentru că i-am spus că cel care a furat-o pe Impărăteasa 
de la Blandings se numeşte Gregory Parsloe. 

— Parsloe? 

— Parsloe. Cred că e clar. După mine, aşa ceva puteau 
să priceapă şi cei mai reduşi la minte dintre muritori. 

Încă din copilărie, lordul Emsworth fusese înzestrat cu o 
inteligenţă cam tot atât de redusă pe cât poate fi de 
redusă o inteligenţă atunci când nu este prea solicitată. 
Totuşi, găsi teoria fratelui său fantezistă. 

— Parsloe? 

— Încetează să tot repeţi „Parsloe”. 

— Dar, dragul meu Galahad. 

— E logic. 

— Chiar eşti convins! 

— Nici nu se pune problema. Ai uitat ce ţi-am spus 
acum câteva zile? 

— Da, spuse lordul Emsworth; uita întotdeauna ce-i 
spuneau oamenii acum câteva zile. 

— Despre alde Parsloe, începu să se enerveze 
onorabilul Galahad. Cum mi-a otrăvit câinele, pe Towser. 

Lordul Emsworth tresări. Totul îi reveni în minte. Sub 
pince-nez-ul strâmb din cauza emoţiei, privirea i se 
înăspri. 

— Bineînţeles. Towser. Câinele tău. Îmi aduc aminte. 

— L-a otrăvit pe Towser şi a otrăvit-o şi pe 
Împărăteasă. La naiba, Clarence, pune-ţi mintea la 
contribuţie. Cine altcineva în afară de amicul Parsloe avea 
vreun interes să scoată Impărăteasa din competiţie? Şi 
dacă n-ar fi ştiut că se pune la cale ceva, porcarul ăla al 
lui, Brotherhood sau cum naiba îl cheamă, ar mai fi 
umblat să facă oferte cu trei la unu pentru Mândria 
Matchinghamului? Ţi-am spus eu de atunci că e ceva 
dubios la mijloc. 


Dovada era zdrobitoare, şi totuşi lordul Emsworth era 
încă pradă îndoielii. Bineînţeles, îşi dăduse de mult seama 
ce suflet hain avea Sir Gregory Parsloe-Parsloe. Dar oare 
omul ăsta putea fi într-adevăr capabil de Crima Secolului? 
Un vecin de moşie? Un judecător de pace? Un individ care 
cultiva bostani? Un baronet? 

— Dar, Galahad... Un om în situaţia lui Parsloe... 

— Ce vrei să spui cu un om în situaţia lui? Crezi că 
omul îşi schimbă firea numai pentru că îi moare un văr şi 
pune astfel mâna pe rangul de baronet? Nu ţi-am spus de 
sute de ori că îl cunosc pe amicul Parsloe din fragedă 
pruncie? Că îl cunosc bine? A fost întotdeauna iute ca 
ardeiul şi veninos ca mătrăguna. Poţi să întrebi pe toţi cei 
care băteau străzile oraşului pe vremea aceea. Când îl 
vedeau apărând pe amicul Parsloe, bărbaţii în putere 
tremurau şi-şi ascundeau lucrurile de preţ. Era lefter şi 
scotea bani numai scornind fel şi fel de istorioare; şi 
întotdeauna trăia ca un prinţ. Când l-am cunoscut prima 
oară, locuia la Shepperton, pe Tamisa. Bătrânul lui, 
Decanul, aranjase cu cârciumarul de acolo să nu-i dea 
decât un pat şi micul dejun. „Dacă vrea prânzul, să şi-l 
câştige”, spunea taică-său. Şi ştii cum şi-l câştiga de 
obicei? Şi-a dresat potaia pe care o avea, Bango, să facă 
giumbuşlucuri în faţa grupurilor care soseau cu 
vaporaşele, şi pe urmă dădea şi el o raită pe acolo şi îşi 
cerea scuze dacă îi supărase cumva câinele şi vorbea cu 
ei până intrau să ia masa, şi repede intra şi el, lua lista de 
băuturi şi înainte ca oamenii să-şi dea seama ce se 
întâmplă, le umfla ţigările şi şampania. Asta mi-era 
amicul Parsloe. 

— Şi totuşi... 

— Mi-aduc aminte cum, într-o după-amiază, a dat peste 
mine când ieşea în goană dintr-o cârciumă, vesel nevoie 
mare — cârciumii îi ziceau Jolly Miller. „Hai repede 
înăuntru”, zice el. „Au o chelneriţă nouă, şi n-a aflat că nu 
trebuie să-mi dea pe credit.” 

— Dar, Galahad... 


— lar dacă amicul Parsloe îşi închipuie că am uitat o 
anume întâmplare care a avut loc la începutul verii lui 
'95, se înşală. M-a întâlnit la Haymarket şi m-a dus la Two 
Goslings să bem ceva — acum e un magazin de pălării în 
locul restaurantului — şi după ce am băut, a scos din 
buzunar un fel de titirez, ceva cu cifre scrise de jur 
împrejur. Spunea că l-a găsit pe stradă şi se întreba cine 
a inventat asemenea jucărioare ingenioase. Stăruia să 
facem o partidă pe jumătate de coroană. Tu joci pe 
numerele fără pereche şi eu le iau pe cele cu pereche, 
mi-a spus. Şi înainte de a putea ieşi la aer curat, m-am 
pomenit scuturat de zece lire şi şaptezeci şi şase de 
pence. lar a doua zi am descoperit că, la comediile alea 
infecte, dacă apeşi cu nădejde pe codiţă şi învârţi în sens 
invers, precis îţi iese un număr cu soţ. Şi când l-am rugat 
a doua zi după-amiază să-mi mai arate o dată titirezul, 
mi-a spus că l-a pierdut. Asta mi-e amicul Parsloe. Şi tu ai 
vrea să cred că, dacă a moştenit titlul de baronet şi s-a 
stabilit la ţară, a devenit atât de neprihănit şi de virtuos 
încât nu mai e în stare să fure un porc? 

Lordul Emsworth se dezmetici. Dovezile adunate îşi 
făcuseră efectul. Ochii îi scânteiau şi respira gâjâit. 

— Ticălosul! 

— A fost întotdeauna o lichea. 

— Şi eu ce să fac? 

— Ce să faci? Te duci direct la el şi-l iei de guler! 

— Să-l iau de guler? 

— Da. Îl priveşti fix în ochi şi-i arunci în obraz 
nelegiuirea. 

— Mă duc! Acum! 

— Vin şi eu cu tine. 

— Mă uit fix în ochii lui! 

— ŞI-I înşfaci de guler! 

— ŞI-I înşfac de guler. Lordul Emsworth ajunsese în hol 
şi privea agitat în toate părţile. Unde dracu' mi-e pălăria? 
N-o găsesc! Întotdeauna îmi ascunde cineva pălăria. Nu 
permit să mi se ascundă pălăriile! 


— N-ai nevoie de pălărie ca să iei pe cineva de guler 
pentru că ţi-a furat purceaua, îl linişti onorabilul Galahad, 
care era extrem de versat în manierele din lumea bună. 


În biroul său de la Matchingham Hali, din satul 
învecinat Much Matchingham, sir Gregory Parsloe-Parsloe 
frunzărea numărul curent al unui hebdomadar. Am făcut 
cunoştinţă cu acest hebdomadar ceva mai devreme. 
Atunci el se afla în mâinile durdulii ale lui Beach. Şi, lucru 
ciudat, ceea ce atrăsese atenţia lui Sir Gregory, era 
aceeaşi notiţă care-l frapase şi pe valet. 

„Onorabilul Galahad Threepwood, fratele contelui 
Emsworth. O păsărică ne şopteşte cum că Gally s-ar afla 
la Castelul Blandings în Shropshire, reşedinţa ereditară a 
familiei, cufundat în aşternerea pe hârtie a Amintirilor 
sale. Aşa cum poate adeveri oricare membru al Vechii 
Brigăzi, ele ar trebui să fie la fel de pline de surprize ca şi 
starea timpului, dacă nu cumva ceva mai pline.” 

Dar în timp ce Beach, spicuind ştirea, chicotise, sir 
Gregory Parsloe-Parsloe se cutremură la fel cum cineva, 
bătând un drum de ţară, s-ar pomeni deodată nas în nas 
cu un şarpe. 

Sir Gregory Parsloe-Parsloe, de la Matchingham Hali, al 
şaptelea baronet din descendență, era genul care 
porneşte bine în viaţă, după o vreme o ia puţin razna, ca 
pe urmă să alunece înapoi pe drumul cel bun, fără să-l 
mai părăsească. Adică, până la vârsta de douăzeci de ani 
fusese un copilandru neprihănit, iar de la treizeci şi unu, 
când primise titlul, devenise un baronet practic 
ireproşabil. Cu atât mai mult cu cât în cel de-al cincizeci şi 
doilea an de viaţă era pe punctul de a fi acceptat în 
viitoarele alegeri de la Divizia Parlamentară Bridgeford şi 
Shifley din Shropshire. 

In viaţa lui existase însă un deceniu, acel deceniu 
periculos al anilor douăzeci, când acumulase un trecut 
atât de aventuros, încât un om mai potolit ca el ar fi fost 


obligat să-l drămuiască pe o perioadă mult mai lungă. Nu- 
i făcea nici o plăcere să privească în urmă la acea epocă 
din viaţa sa, iar anii ireproşabili de baronie îi înlesniră, în 
ceea ce-l privea, posibilitatea de a-şi îngropa trecutul. Şi 
iată că acum se părea că această pacoste de însoțitor din 
tinereţe era pe punctul să scormonească totul. 

Anii îl transformaseră pe sir Gregory într-o persoană 
trupeşă; şi aşa cum oamenii trupeşi se comportă în 
momente de tulburare, pufni. Dar oricât ar fi pufnit, nu 
putea să şteargă paragraful. Era acolo, în faţa lui, 
privindu-l sfidător, când uşa se deschise şi valetul îi 
anunţă pe Lordul Emsworth şi pe domnul Galahad 
Threepwood. 

Prima emoție a lui sir Gregory la vederea grupului 
impunător, intrând în şir în cameră, a fost de justificată 
surpriză. Conştient de resentimentele pe care transferul 
lui Cyril Wellbeloved le strânsese în jurul fostului stăpân 
al acelui înzestrat porcar, nu se aştepta câtuşi de puţin să 
primească o vizită matinală din partea lordului Emsworth. 
Cât despre onorabilul Galahad, relaţiile amicale dintre ei 
încetaseră încă din iarna anului 1906. 

Curând indignarea luă locul surprizei. Ca autorul 
Amintirilor să scrie cu o mână poveşti triviale despre el şi, 
ca să spunem aşa, să păşească liniştit în biroul particular 
cu cealaltă, îi provoca cea mai profundă nemulţumire. Se 
îmbăţoşă şi fu gata să-i privească de sus, când onorabilul 
Galahad rupse tăcerea. 

— Amice Parsloe, spuse onorabilul Galahad, vorbind pe 
un ton ascuţit şi neplăcut, ticăloşia ţi-a fost dată în vileag! 

Intenţia baronetului fusese să întrebe cărei ocazii îi era 
îndatorat pentru plăcerea acestei vizite, şi întrebarea s-o 
pună pe un ton glacial; dar la această interpelare 
deosebită, cuvintele îi amuţiră pe buze. 

— Hi? făcu el automat. 

Onorabilul Galahad îl măsură prin monoclu, ca 
bucătarul care a zărit un gândac negru în chiuveta din 
bucătărie. Era o privire care ar fi enervat până şi un 


vierme, şi din nou uluiala moşierului de la Matchingham 
făcu loc mâniei. 

— Ce dracu' vrei să spui cu asta? întrebă el. 

— Vezi ce mutră face? întrebă onorabilul Galahad, 
vorbind într-un mod tăios. 

— Văd, răspunse lordul Emsworth. 

— Are vinovăția întipărită pe chip. 

— Clar, consimţi lordul Emsworth. 

Pe urmă onorabilul Galahad, care-şi încrucişase braţele 
ameninţător, şi le descrucişă şi trăsni o dată cu pumnul în 
birou. 

— Fii foarte atent, Parsloe! Nu vorbi până nu gândeşti. 
lar când vei vorbi, să spui adevărul, pentru că ştiu tot. 

Cât de slabă apreciere îşi formase sir Gregory Parsloe 
despre sănătatea mintală colectivă a vizitatorilor săi era 
dovedit de faptul că, de data asta, se întoarse către lordul 
Emsworth, considerându-l ca cel mai isteţ dintre cei doi. 

— Emsworth! Explică! Ce naiba căutaţi aici? Şi ce 
dracu' îndrugă băbătia aia de frate-tău? 

Lordul Emsworth îşi urmărise fratele cu tot mai multă 
admiraţie. Acuzaţia fără echivoc din vorbele lui îl unse la 
inimă. 

— Ştii tu! spuse el scurt. 

— Bineînţeles că ştie al naibii de bine, spuse onorabilul 
Galahad. Parsloe, scoate purceaua! 

Sir Gregory reuşi într-o frântură de secundă să-şi vâre 
în orbite ochii, care îi ieşiseră din cap aproape fără 
speranţă de întoarcere. Făcu tot ce-i stătu în putinţă să 
judece calm şi liniştit, îşi aminti că trebuie să fie extrem 
de atent cu tensiunea. 

— Purceaua? 

— Purceaua! 

— Ai spus purceaua? 

— Purceaua. 

— Care purcea? 

— Auzi „care purcea”? 

— Am auzit, spuse lordul Emsworth. 


Sir Gregory Parsloe avu din nou oarece probleme cu 
ochii. 

— Nu pricep o iotă din tot ce îndrugaţi. 

Onorabilul Galahad îşi desfăcu braţele din nou şi izbi 
biroul atât de tare, încât călimara rămase fără capac. 

— Parsloe, drac împieliţat cu chip de oaie, strigă el. Dă 
purceaua imediat! 

— Pe Impărăteasa mea, adăugă lordul Emsworth. 

— N-avem timp de palavre. Dă-ne Impărăteasa de la 
Blandings. Purceaua pe care ai furat-o azi-noapte! 

Sir Gregory Parsloe-Parsloe se ridică încet de pe scaun. 
Onorabilul Galahad îl ţintui cu un deget poruncitor, dar el 
nu-l luă în seamă. Tensiunea i se ridicase ameninţător. 

— Vreţi să spuneţi că mă acuzaţi într-adevăr... 

— Parsloe, şezi! 

Sir Gregory se înecă. 

— Am ştiut întotdeauna, Emsworth, că eşti nebun de 
legat. ` 

— Ce nebun?! şopti lnălţimea sa. 

— De legat, spuse tăios onorabilul Galahad. La gard. Se 
întoarse din nou către acuzat. Injuriile nu-ţi folosesc la 
nimic, amice Parsloe. Ştim clar că ai furat purceaua. 

— N-am furat nici o purcea, dracu' s-o ia! De ce s-o fur? 

Onorabilul Galahad fornăi. 

— La ce ţi-a trebuit să-l amorţeşti pe Towser, câinele 
meu, în camera din spate de la Black Footman în vara lui 
'97? Ca să ieşi pe primul loc, de-aia! Şi acum încerci 
acelaşi lucru, să iei primul loc. Te cunoaştem noi, amice 
Parsloe. Citim în tine ca-ntr-o carte! 

Sir Gregory uitase de tensiune. Nici un gând, oricât de 
calm şi de liniştitor ar fi fost, nu mai era bun la nimic. 

— Aţi căpiat! Amândoi! La balamuc cu voi! 

— Parsloe, ai de gând să scoţi purceaua au ba? 

— N-am nici o purcea de-a voastră. 

— Deci, ăsta ţi-e ultimul cuvânt? 

— Nici n-am văzut animalul. 

— De ce nebun de legat? întrebă lordul Emsworth, care 


meditase o vreme în linişte. 

— În regulă, spuse onorabilul Galahad. Dacă te-ai 
hotărât să adopti atitudinea asta, mie nu-mi rămâne 
decât să iau măsuri. Şi o să-ţi spun ce măsuri iau, amice 
Parsloe. Văd acum că am fost prea îngăduitor cu tine. M- 
am lăsat dus de mărinimie. De câte ori, stând la masa 
mea de lucru, nu mi-am amintit de câte o ispravă grozavă 
care merită din plin să fie trecută în Amintiri, şi de fiecare 
dată mi-am spus „Nu!”. Aşa mi-am spus. „Asta ar putea 
să-l rănească pe amicul Parsloe. Oricât de grozavă ar fi 
isprava, n-o pot folosi. Trebuie să respect sentimentele 
amicului Parsloe!” Ei bine, de acum încolo s-a terminat cu 
cruţarea. Dacă nu dai înapoi purceaua, vâr în carte orice 
nebunie de care-mi aduc aminte — începând cu prima 
noastră întâlnire când am intrat la Romano şi mi te-a 
prezentat cineva, iar tu erai cocoţat pe masă şi te plimbai 
cu castronul de supă în cap şi cu o legătură de ţelină în 
mână, făcând pe santinela de la Palatul Buckingham. O să 
afle lumea cine eşti de-adevărat — singura fiinţă care a 
fost dată afară din cafeneaua L'Europe pentru că a 
încercat să urce preţul la o sticlă de şampanie punând la 
bătaie la tombola de la bar propriii tăi nădragi. Ba încă o 
să scriu totul şi despre povestea cu crevetele. 

Sir Gregory scăpă un icnet îngrozitor. Chipul său căpătă 
culoarea sfeclei. În aceste zile abundente ale vârstei de 
mijloc, aducea cu un cerb de pe domeniile coroanei care 
ani de-a rândul dăduse iama prin toate roadele 
pământului. Acum semăna cu un cerb de pe domeniile 
coroanei care, pe lângă că era pe muchie de apoplexie, 
fusese înţepat de o viespe în talpă. 

— Aşa o să fac, spuse onorabilul Galahad, pornit. O să 
spun adevărul gol-goluţ despre povestea cu crevetele, 
fără să sar nici cel mai mic amănunt. 

— Care-i povestea cu crevetele, dragul meu? întrebă 
plin de interes lordul Emsworth. 

— N-are importanţă acum. Destul că o cunosc eu. Şi o 
ştie şi amicul Parsloe. Şi dacă lIlmpărâăteasa de la 


Blandings nu revine în cocină după-amiază, o s-o afli şi tu 
din cartea mea. 

— V-am spus că habar n-am de purceaua voastră, 
strigă baronetul în agonie. 

— Ha! 

— N-am mai văzut animalul, de la Expoziţia Agricolă de 
anul trecut. 

— Ho! 

— Nici n-am ştiut că a dispărut până nu mi-aţi spus voi. 

Onorabilul Galahad îl ţintui prin monoclul înrămat, pe 
urmă, cu un gest de lehamite, se îndreptă spre uşă. 

— Hai, Clarence! 

— Plecâăm? 

— Da, răspunse onorabilul Galahad, demn şi calm. Nu 
mai avem ce căuta aici. Să plecăm din casa asta până n-o 
loveşte trăsnetul. 


Curierul cu maniere alese din anticamera Agenţiei de 
Investigaţii Argus citi cartea de vizită pe care i-o 
înmânase vizitatorul trupeş, şi se uită la el cu respect şi 
admiraţie. Fiind un flăcău subţire, aprecia aristocrația. Bă- 
tu uşurel la uşa biroului. 

— Doreşte să mă vadă un domn? întrebă Percy 
Pilbeam. 

— Doreşte să vă vadă un baronet, domnule, îl corectă 
curierul. Sir Gregory Parsloe-Parsloe, de la Matchingham 
Hall, Shropshire. 

— Pofteşte-l imediat, spuse Pilbeam însufleţit. 

Se ridică şi trase de reverele hainei. Simţea că afacerile 
încep să meargă ca pe roate. ÎI ţinea minte pe Sir Gregory 
Parsloe, fusese unul dintre primele sale cazuri. Reuşise 
să-i recupereze nişte scrisori care ajunseseră acolo unde 
nu trebuia. Auzind paşii de afară, se întrebă dacă nu 
cumva clientul său s-a apucat iar de corespondenţă. 

Expresia de băşică răsuflată de pe chipul baronetului, 
în clipa în care acesta îşi făcu apariţia, trăda aceeaşi 
problemă. Soarta i-a hărăzit lui Sir Gregory Parsloe- 


Parsloe să apară în această cronică de evenimente, de 
predilecție stacojiu. Şi acum era tot stacojiu şi pufnea pe 
nas. 

— Am trecut să te văd, domnule Pilbeam, spuse el, 
după ce schimbase curtoaziile preliminare de rigoare şi-şi 
instalase trupul masiv într-un scaun, pentru că mă aflu 
într-o situaţie extrem de dificilă. 

— Imi pare rău să aud asta, sir Gregory. 

— Şi pentru că mi-am adus aminte cu câtă discreţie şi 
eficienţă ai acţionat odată pentru mine. 

Pilbeam aruncă o ocheadă către uşă. Era închisă. Acum 
era convins că necazul mărunt al oaspetelui său era la fel 
ca acela de data trecută, şi se uită cu sinceră uimire la 
neobosita făptură. 

Oare ţapii ăştia bătrâni nu se mai potolesc odată cu 
scrisorile compromiţătoare? Aveai impresia că a dat peste 
ei boala scrisului. 

— Dacă vă pot ajuta cu ceva, sir Gregory... N-aţi vrea 
să-mi relataţi faptele de la început? 

— De la început? Sir Gregory medita. Păi, să zicem aşa. 
A fost o vreme, domnule Pilbeam, când eram mai tânăr 
ca acum. 

— Absolut. 

— Şi mai sărac. 

— Fără îndoială. 

— Şi mai puţin respectabil. Şi, în timpul acelei perioade, 
din nefericire, am cam vânturat drumurile împreună cu un 
individ pe nume Threepwood. 

— Galahad Threepwood? 

— ÎI cunoşti? întrebă surprins Sir Gregory. 

Pilbeam chicoti cu gândul dus. 

— Numele mi-e cunoscut. Am scris pe vremuri un 
articol despre dumnealui, pe când scoteam ziarul numit 
Sarea şi piperul societății. Era cap de coloană în seria cu 
aristocrații risipitori. A fost găselniţa cea mai grozavă. Mi- 
au spus confrații că m-a căutat de două ori la redacţie 
înarmat cu o cravaşă. 


Sir Gregory începu să se alarmeze. 

— Deci, l-ai cunoscut? 

— Nu. Poate nu sunteţi la curent cu treburile interne de 
la ziarul Sarea şi piperul societății, sir Gregory, dar pot să 
vă spun că nu obişnuiam să dăm ochii cu vizitatorii care 
vin înarmaţi cu cravaşe. 

— E posibil să vă fi aflat numele? 

— Nu. La ziar era regulă strictă — nu se divulgau 
numele celor de la colectivul de redacţie. 

— Uf! răsuflă uşurat sir Gregory. 

Uşurarea făcu apoi loc indignării. Comportarea 
onorabilului Galahad dădea dovadă de inconsecvenţă şi 
asta îl scotea din sărite. 

— l-a sărit muştarul, pentru că ai scris despre el în ziar? 
Dar nu prea pare să-i pese că scrie el despre alţii, lua-l-ar 
dracu'! Asta, sigur, e altă treabă. Altă mâncare de peşte. 
Da, da... 

— Şi dumnealui scrie? Nu ştiam. 

— În clipa asta îşi scrie amintirile. E la Castelul 
Blandings şi mai are puţin până isprăveşte. Cartea o să 
fie plină de bazaconii pe socoteala mea. De asta am venit 
să te văd. Nişte bazaconii idioate, scârboase şi compromi- 
ţătoare, care o să-mi strice reputaţia în tot ţinutul. Una 
este despre nişte crevete. 

Sir Gregory nu-şi găsea cuvintele, pufăia şi bufnea. 
Pilbeam aprobă grav din cap. Pricepuse în sfârşit situaţia. 
Totuşi, ce anume aştepta de la el clientul nu prea era 
dumirit. 

— Dacă povestirile despre care mi-aţi relatat sunt 
calomniatoare... 

— Ce legătură are asta cu afacerea noastră? Sunt 
adevărate! 

— Cu cât e mai mare adevărul, cu atât... 

— Ei, lasă chestiile astea; le cunosc şi eu foarte bine; îl 
întrerupse sir Gregory nervos. Mare brânză cu calomnia! 
Juriul poate să decidă să mi se plătească cele mai teribile 
daune din câte sau pomenit, dar asta nu m-ar încălzi 


câtuşi de puţin. Cum rămâne cu reputaţia mea în ţinut? Şi 
cum mă simt eu, ştiind că orice găgăuţă pe care-l 
întâlnesc râde în spatele meu? Cum rămâne cu Comitetul 
electoral? Pot să te informez, domnule Pilbeam, lăsând la 
o parte orice alte considerente că sunt pe cale de a fi 
acceptat de Comitetul nostru în calitate de candidat la 
următoarele alegeri. Şi dacă o să apară cartea moliei 
ăleia bătrâne, or să mă înlăture ca pe o măsea găunoasă. 
Acum pricepi? 

__ Pilbeam apucă un toc şi, meditativ, îşi scărpină bărbia. 
li stătea în obicei să adopte o atitudine optimistă când era 
vorba de afacerile clienţilor săi, dar de data aceasta nu-şi 
putea ascunde gândul că sir Gregory părea urmărit de 
ghinion. 

— E hotărât să publice cartea? 

— Fosila aia nenorocită n-are alt scop în viaţă. 

— Şi chiar s-a decis să includă toate întâmplările? 

— A trecut pe la mine special azi-dimineaţă ca să-mi 
spună, iar eu am luat primul tren spre Londra, ca să-ţi 
încredinţez problema. 

Pilbeam se scărpină pe obrazul stâng. 

— Hmmm! In situaţia de faţă nu ştiu, zău, ce s-ar putea 
face, doar dacă... 

— „doar dacă punem mâna pe manuscris şi-l 
distrugem, asta ai vrut să spui, nu? Exact. Chiar pentru 
asta am venit la dumneata. 

Pilbeam căscă gura surprins. Nici prin cap nu-i dăduse 
să spună aşa ceva. De fapt, dorise să spună că, dată fiind 
situaţia, nu mai rămânea decât să-ţi încrucişezi braţele, 
să strângi din dinţi şi să aştepţi dezastrul inevitabil, aşa 
cum se cade unui bărbat şi unui englez. Privirea îi rămase 
în gol, deşi îndreptată spre nelegiuitul baronet. Baroneţii 
sunt în felul lor soi rău, dar Percy Pilbeam era profund 
indignat să constate că cel din faţa lui era mai rău decât 
se poate imagina. 

— Să furăm manuscrisul? 

— E singura cale. 


— E o sarcină colosal de dificilă, sir Gregory, vă daţi 
seama? 

— Nu însă pentru un tânăr isteţ ca dumneata, răspunse 
baronetul linguşitor. 

Linguşeala îl lăsă rece pe Pilbeam. Felul său de a fi — 
distant şi impasibil — nu suferi nici o modificare. Oricât ar 
fi de deştept un om, gândea el, nu poate pune mâna pe 
manuscrisul unei cărţi de Amintiri dacă nu reuşeşte mai 
întâi să intre în acea casă. 

— Cum aş putea ajunge acolo? 

— Aveam impresia că poţi găsi zeci de posibilităţi. 

— Nici măcar una, îl linişti Pilbeam. 

— Ai uitat cum ai recuperat scrisorile acelea pentru 
mine? 

— A fost o treabă uşoară. 

— Ai spus că ai venit să inspectezi contoarul. 

— Şi chiar vă închipuiţi că o să mă duc la Castelul 
Blandings, o să sun la uşă şi o să spun că am venit să 
citesc contoarul, şi ei, gata, o să mă invite să străbat 
castelul de la un capăt la altul? Poate nu vă daţi seama, 
sir Gregory, dar ceea ce propuneţi dumneavoastră nu e 
chestie de câteva minute. S-ar putea să fie necesar să 
rămân la castel pe o perioadă mai îndelungată. 

Sir Gregory constată că atitudinea partenerului său era 
demobilizatoare, iar el era omul care, de când ajunsese 
baronet şi pusese stăpânire şi pe averea respectivă, se 
obişnuise să vadă oamenii făcând sluj când dădea 
instrucţiuni, îl apucă arţagul. 

— De ce să nu te duci acolo ca valet sau ceva de genul 
ăsta? 

Singurul răspuns al lui Percy Pilbeam fu un zâmbet 
îngăduitor, după care ridică tocul şi se scărpină în 
creştetul capului. 

— Nu ţine, spuse el. 

Şi din nou zâmbetul îngăduitor îi traversă chipul. 

La vederea zâmbetului, pe sir Gregory îl apucară 
pandaliile. Simţea dorinţa irezistibilă să spună ceva cu 


care să i-l şteargă de pe faţă. Îi amintea, nu ştiu cum, de 
zâmbetul de pe chipul agenţilor de pariuri din tinereţe, 
când le sugerase să-l ia părtaş la pariuri pe credit, în spirit 
de încredere reciprocă. 

— Mă rog, faci ce crezi, i-o tăie el. Dar poate te 
interesează să afli că, odată intrat în posesia 
documentului, sunt dispus să plătesc o mie de lire. 

După cum prevăzuse, Pilbeam se arătă dintr-o dată 
extrem de interesat, într-atâta chiar, încât, din cauza 
emoţiei, se zmuci zgâriindu-se zdravăn. 

— Cââât? se bâlbâi el. 

Sir Gregory, prudent când era vorba de bani, îşi dădu 
seama că a scăpat frâiele, dus de simţul său dramatic. 

— Ei, cinci sute, rectifică el grăbit. Şi asta înseamnă 
bani, nu glumă, domnule Pilbeam. 

Sublinierea era de prisos. Percy Pilbeam nu avea 
nevoie de ajutor ca să priceapă greutatea ofertei, şi 
chipul îi păli la auzul ei. Se prea putea ca, odată şi odată, 
să sosească ziua când proprietarul Agenţiei de Investigaţii 
Argus va rămâne impasibil la perspectiva sporirii 
bilanţului băncii cu încă cinci sute de lire, dar deocamdată 
Ziua aceea nu sosise. 

— Un cec de cinci sute în clipa în care manuscrisul 
năpârcii bătrâne se află în mâinile mele, spuse sir 
Gregory apăsat. 

Se întâmplase ca natura să potrivească lucrurile de o 
asemenea manieră, încât chipul lui Percy Pilbeam să nu 
poată deveni niciodată frumos; dar în acea clipă, expresia 
sa căpătă ceva care îi estompă cât de cât hidoşenia 
obişnuită. Era o expresie de extaz, de bucurie, de fericire 
vecină cu beatitudinea — pe scurt, expresia unui om care 
vede clar ce are de făcut ca să pună mâna pe cinci sute 
de lire. 

In simpla menționare a unei sume mari de bani, există 
întotdeauna ceva ce produce un efect înviorător asupra 
inteligenţei umane. Cu o clipă înainte, creierul lui Pilbeam 
fusese o masă amorfă, acum, brusc, se puse în mişcare 


ca un dinam. 

să pătrundă în Castelul Blandings? Păi, bineînţeles că 
putea să pătrundă în Castelul Blandings. Şi nu pe furiş, 
tremurând la gândul că în orice clipă se poate trezi cu un 
şut în spate care să-l scoată afară, ci păşind demn pe uşa 
din faţă, coborând din maşina lui de două locuri, cu valiza 
într-o mână, pe care i-o va da valetului, şi primit ca un 
oaspete de vază. Până atunci îi fugise total din minte că, 
de fapt, intenţionat se străduise să uite propunerea 
ruşinoasă a tânărului zevzec, al cărui nume îi scăpa, de a 
veni la Blandings ca să dea de urma unor porci pierduţi. 
În clipa aceea îi rănise atât de mult orgoliul, încât 
alungase gândul din minte. Când începea să-şi 
amintească de Hugo, se scutura repede de asemenea idei 
şi începea să se gândească la altceva. Acum îi reveni 
totul în cap, până şi ultimele cuvinte ale lui Hugo, că dacă 
cumva se răzgândeşte, oferta rămâne valabilă. 

— Preiau cazul, sir Gregory. 

— Ah! 

— Fiţi convins că mâine seară, cel mai târziu, mă voi 
afla la Castelul Blandings. M-am gândit cum să intru 
acolo. 

Se ridică de la birou şi străbătu camera, încruntat. 
Mintea isteaţă se pusese în funcţiune prin propria sa 
energie. Se opri o dată ca să se uite distrat pe fereastră; 
iar când sir Gregory îşi drese glasul ca să vorbească, 
smuci nervos cu umărul spre el. Nu suporta să fie 
întrerupt într-o clipă ca asta, chiar dacă întreruperea 
venea de la un baronet al cărui nume se scrie cu liniuţă 
de unire. 

— Sir Gregory, spuse el în cele din urmă, lucrul cel mai 
important în chestiuni de genul acesta este să avem 
pregătit un plan. Eu mi-am făcut unul. 

— Aha! exclamă sir Gregory. Traducerea interjecţiei era 
că îşi închipuise că acest lucru era de aşteptat, după ce 
partenerul său de afaceri străbătuse camera de atâtea 
ori. 


— Când ajungeţi acasă, vă rog să-l invitaţi pe domnul 
Galahad Threepwood la masă mâine seară. 

Baronetul tresăltă precum tresaltă piftia, în el se luptau 
furia cu uluiala. Să-l invite pe individ la masă? După toate 
câte s-au petrecut?! 

— Şi, bineînţeles, şi pe oricine altcineva de la Castelul 
Blandings. Pe cine doriţi, dar domnul Threepwood trebuie 
chemat negreşit. Cum iese din casă, cum am cale liberă. 

Mânia şi uluiala se stinseră. Baronetul prinsese ideea. 
Frumuseţea şi simplitatea  stratagemei îi  stârniră 
admiraţia. Dar oare, nu era, simţea el, mai simplu să 
emiţi o asemenea invitaţie decât s-o accepti? In minte îi 
apăru tabloul viu al onorabilului Galahad, aşa cum îi 
apăruse ultima oară. 

Pe urmă, gândul binecuvântat şi tămăduitor îi răsări în 
minte — lady Constance Keeble. Îi va trimite ei invitaţia, 
da, pe toţi dracii! li va descrie totul, cu lux de amănunte, 
cu cărţile pe faţă, şi va lăsa ca înţelegerea de care era 
capabilă, precum şi sentimentele ce se cuveneau, s-o 
aşeze în rândul celor care luptau pentru o cauză dreaptă. 
De mult îşi dăduse seama că atitudinea ei faţă de Amintiri 
se asemăna cu a lui. Putea să se bazeze pe sprijinul ei. 
Putea, de asemenea, să se bazeze şi pe altceva: că prin 
ciudate procedee feminine de coerciune — pe care el 
fiind celibatar nu putea decât să şi le imagineze foarte 
vag —, lady Constance îl va aduce pe onorabilul Galahad 
Threepwood la Matchingham Hall, la timp pentru a se 
aşeza la masă. Femeile, după cum ştia el, au această 
stranie putere asupra rudelor apropiate. 

— Splendid! strigă el. Excepţional! Magnific! Hiii! Se va 
face întocmai. 

— De rest mă ocup eu. 

— Crezi că dacă îl scot din casă, ai să poţi pune mâna 
pe manuscris? 

— Bineînţeles. 

Sir Gregory se ridică şi întinse o mână tremurătoare. 

— Domnule Pilbeam, spuse el mişcat profund, am făcut 


cel mai înţelept lucru din viaţa mea când am venit să te 
consult. 
— Absolut, replică Percy Pilbeam. 


Capitolul 8 
Deasupra Castelului Blandings se 
adună nori grei de furtună 


După ce recitise cele şase pagini scrise după prânz, 
onorabilul Galahad Threepwood le ataşă cu o clamă la 
grosul monumentalei sale opere şi vâri manuscrisul în 
sertar, cu duioşie, ca o mamă care-şi culcă primul născut. 
Cu asta se încheia, de fapt, ziua de lucru. Ridicându-se de 
la birou, căscă şi-şi dezmorţi oasele. 

Era pătat tot de cerneală, dar radios. Fericirea, după 
cum au arătat adesea filozofii, stă în a face altora plăcere; 
iar mica anecdotă pe care tocmai o aşternuse pe hârtie — 
era convins că va face multora plăcere. Cu siguranţă că o 
groază de oameni vor cădea de pe scaune de râs, de-a 
lungul şi de-a latul Angliei. E adevărat totuşi că ar putea 
ca această voioşie să nu fie împărtăşită întru totul şi de 
sir Gregory Parsloe-Parsloe, de la Matchingham Hall, căci 
de fapt ceea ce scrisese onorabilul Galahad era povestea 
cu crevetele; dar prima lecţie pe care trebuie s-o înveţe 
un autor este că nu poţi mulţumi pe toată lumea. 

leşi din mica bibliotecă pe care o decretase birou 
personal şi, coborând scara cea mare, îl observă în hol pe 
Beach. Valetul se postase impozant lângă măsuţa de 
ceai, fixând ca în transă un platou plin cu tartine cu 
anşoa. Onorabilul Galahad fu izbit de faptul, care de altfel 
îl izbise de câteva zile, că mintea valetului cloceşte ceva. 
O privire absentă, de om fugărit care a făptuit o crimă şi 
se teme să nu dea cineva peste cadavru. Un fizionomist 
mai versat ar fi putut interpreta privirea. Aşa se uită 
valeţii când se lasă convinşi să devină complici la furturi 
de porci ale stăpânilor lor. 

— Beach, i se adresă el de deasupra balustradei, căci 


îşi amintise că voia să-l întrebe ceva în legătură cu fostul 
lui stăpân, excentricul general maior Magnus. Da' ce-i cu 
tine? adăugă apoi puţin iritat, pentru că valetul, smuls din 
reveria sa, tresărise vizibil şi tremura din toate încheietu- 
rile ca un apucat. Valetul e una, gândea onorabilul 
Galahad, iar un faun speriat e alta. Nu suporta să vadă o 
combinaţie a noţiunilor într-o singură întruchipare. 

— Vă rog, domnule? 

— Ce dracu' tot ţopăi în halul ăsta când ţi se adresează 
cineva? Te-am văzut şi înainte. Se bâţâie, dragă, se 
plânse el lui Millicent, care tocmai cobora scările agale. 
Cum i se adresează careva, se zgâlţâie ca o balenă prinsă 
în harpon. 

— Nu zău? făcu Millicent, absentă. 

Se lăsă într-un scaun şi luă o carte. Alcătuia o imagine 
care ar fi putut să-i fie sugerată lui Ibsen în clipele sale 
mai puţin frivole. 

— Vă rog să mă scuzaţi, domnule Galahad. 

— N-am ce să scuz. Să nu mai faci! Dacă repeţi cumva 
figuri de dans pentru Balul Servitorilor, ascultă sfatul unui 
vechi prieten şi las-o baltă, n-ai stofă. 

— Cred că am răcit, domnule. 

— la un grog. Te pune pe picioare cât ai zice peşte. Dar 
ce face maşina aia afară? 

— Doamna a ordonat-o, domnule. După câte am 
înţeles, dumneaei şi domnul Baxter pleacă la Market 
Blandings ca să aştepte trenul de 4,40. 

— Vine careva? 

— Domnişoara din America, domnişoara Schoonmaker. 

— A, da, sigur. Mi-aduc aminte. Vine azi, mi se pare? 

— Da, domnule. 

Onorabilul Galahad începu să mustăcească. 

— Schoonmaker. Pe vremuri îl ştiam bine pe bătrânul 
Johnny Schoonmaker. Un tip grozav, prepara cel mai 
straşnic julep din toată America. Ai gustat vreodată julep 
Beach? 

— Nu-mi amintesc să fi gustat, domnule. 


— Ei las' că-ţi aminteai tu dacă l-ai fi gustat. Tare 
păcătoasă treabă. Ţi se strecoară în tot corpul, îţi 
încălzeşte fiecare oscior şi pe urmă te trezeşti în faţa 
judecătorului, care te pune să plăteşti funcţionarului de la 
tribunal cincizeci de dolari. Nu l-ai văzut cumva pe lordul 
Emsworth? 

— Domnia sa este la telefon, domnule. 

— Termină o dată! spuse onorabilul Galahad cu arţag, 
căci valetul părea apucat din nou de dârdâială. 

— Vă rog să mă scuzaţi, domnule Galahad. Mi-am 
amintit brusc de ceva. Imediat după prânz, un domn a 
dorit să vorbească la telefon. Am înţeles că a sunat din 
Oxford şi că se află în drum spre Blackpool, venind de la 
Londra cu maşina. Ştiam că sunteţi ocupat cu opera 
dumneavoastră literară şi n-am vrut să vă deranjez. ŞI 
până când n-am auzit cuvântul „telefon”, am uitat 
complet. 

— Şi cine era? 

— N-am reţinut numele, domnule. Se auzea prost. Dar 
m-a rugat să vă aduc la cunoştinţă că se ocupă cu 
producţiile teatrale. 

— Piese? 

— Da, domnule, spuse Beach, vizibil impresionat de 
cursul fericit pe care-l luase discuţia. Mi-am permis să-l 
încunoştinţez că aţi putea să-l primiţi în cursul după- 
amiezei. Mi-a spus că va veni după ora ceaiului. 

Valetul plecă din hol, călcând greoi şi speriat, iar 
onorabilul Galahad se întoarse către nepoata sa. 

— Ştiu cine e. Mi-a scris ieri. Un director de teatru cu 
care mai ieşeam serile pe vremuri. II cheamă Mason. Are 
o piesă, o adaptare din franceză, şi i-a venit ideea s-o 
plaseze în anii '90 şi s-o semnez eu. 

— Zău? 

— S-a gândit că tocmai atunci o să-mi apară şi mie 
cartea. Nu e o idee proastă. Nu va trece mult, şi numele 
lui Galahad Threepwood va deveni celebru. Biletele or să 
se vândă cu săptămâni înainte, şi toţi amicii vor da buzna 


la Londra să vadă dacă nu cumva am băgat în piesă şi 
câte ceva despre ei. 

— Aha! făcu Millicent. 

Onorabilul Galahad se încruntă. Simţea o anumită lipsă 
de interes şi de înţelegere. 

— Da' ce-ai, dragă? 

— Nimic. 

— Atunci, de ce arăţi aşa? 

— Aşa cum? 

— Palidă şi tragică, de parcă ai fi dat peste cineva 
căruia îi datorezi bani. 

— Sunt cât se poate de fericită. 

Onorabilul Galahad fornăi. 

— Da, chiar radioasă. Şi negura e mai luminoasă ca 
tine. Ce carte citeşti? 

— Una de-a mătuşii Constance. Millicent scrută tristă 
coperta: Mi se pare că despre teozofie. 

— Teozofie! Un boboc de fată ca tine... Ce dracu' v-a 
apucat pe toţi în casa asta? hai să zicem că Clarence are 
nişte scuze. Dacă accepţi posibilitatea ca un om în toate 
minţile să se lege în halul ăsta de o dihanie de porc, are 
tot dreptul să fie întors pe dos. Dar voi ceilalţi? Ronald! 
Parcă ar fi o roşie storcită. Beach? Sare ca un apucat ori 
de câte ori i te adresezi. Şi individul ăla tânăr, Carmody... 

— Nu mă interesează domnul Carmody. 

—  Azi-dimineaţă, continuă onorabilul Galahad cu 
mâhnire în glas, i-am spus băiatului ăsta unul din cele mai 
bune bancuri pe care le-am auzit — despre un bătrân 
care, în fine, dar nu mai contează — şi el s-a uitat la mine 
cu gura căscată, de parcă era un cal bolnav de tignafes 
uitându-se peste gard. Casa asta e plină de mistere şi mie 
nu-mi place cum stau lucrurile. Din toată atmosfera 
firească şi plină de voioşie a căminului englezesc care 
domnea în Castelul Blandings, a rămas ceva ce aduce cu 
ceea ce ar fi putut să scrie Edgar Allan Poe într-o după- 
amiază ploioasă. Mă calcă uneori pe nervi. Bine ar fi ca 
fetiţa asta a lui Johnny Schoonmaker să ne mai 


înveselească puţin. Dacă i-o semăna lui taică-său cât de 
cât, apoi ar trebui să fie o făptură drăguță şi vioaie. Mare 
minune ar fi să nu fie şi ea în doliu după vreo străbunică, 
sau să nu aibă gândurile duse la cine ştie ce probleme de 
stat. Nu ştiu ce i-a apucat pe tinerii din ziua de azi. Po- 
somorâţi.  Introspectivi. S-a dus pe copcă vechiul 
optimism. În tinereţea mea, fetiţele ca tine ar fi fost sus, 
la etaj, pregătind aluat de ştrudele, în loc să zacă pe 
scaune cu cărţi de teozofie în braţe. 

Scoţând încă un fornăit, onorabilul Galahad dispăru în 
salon, iar Millicent, cu buzele strânse, îşi văzu mai 
departe de citit. Peste vreo câteva minute avu 
sentimentul că lângă ea a apărut o siluetă deşirată şi 
vlăguită. 

— Bună, făcu Hugo, căci era în postură de ruină a unui 
tânăr de ispravă. 

Lui Millicent îi zvâcni o ureche, dar nu răspunse. 

— Citeşti? 

Până atunci Hugo stătuse pe piciorul stâng. Brusc, 
schimbă tactica şi se mută pe dreptul. 

— E interesantă? 

Millicent ridică privirea. 

— Poftim? 

— Am întrebat numai dacă e interesantă cartea. 

— Foarte. 

Hugo constată că nici piciorul drept nu e mai breaz. Se 
aşeză iar pe stângul. 

— Despre ce e vorba? 

— Transmutaţia sufletelor. 

— Nu prea mă pricep eu la d-astea. 

— Bănuiesc că nu e singurul lucru la care nu te pricepi, 
îi răspunse ea înţepată. Pe zi ce trece ştii tot mai puţine 
despre tot mai multe. 

Se ridică şi se îndreptă spre scară. Din felul ei de a fi, îţi 
dădeai seama că holul Castelului Blandings o dezamăgea, 
îşi închipuise că e un loc bun unde o fată se poate cultiva, 
dar acum se dovedea a fi înţesat cu oameni de condiţie 


dubioasă. 

— Dacă eşti într-adevăr nerăbdător să ştii ce înseamnă 
transmutaţia, află că unii oameni cred că atunci când 
mori, sufletul intră în altceva. 

— Ce idee trăsnită, exclamă Hugo, ceva mai înviorat. 
Debitul ei verbal începu să-i dea speranţe. De mult nu-i 
mai adresase ea un atât de lung şir de cuvinte, în altceva, 
zici? Ciudat. De ce crezi că le-a venit ideea asta? 

— Dacă luăm exemplul tău, probabil că o să te transpui 
într-un porc. lar eu o să vin la tine la cocină şi am să-ți 
spun: „Doamne fereşte, ia uite-l pe Hugo Carmody! Nu s- 
a schimbat defel!” 

Spiritul familiei Carmody fusese zdruncinat considerabil 
de evenimentele recente, dar afirmaţia fetei îl întremă 
pentru o clipă. 

— Mare ticăloşie să spui aşa ceva. 

— Crezi? 

— Da, sunt convins. 

— Deci, n-am dreptate? 

— Nu, n-ai. 

— Să ştii că n-aş fi spus dacă-mi venea în minte ceva 
mai rău. 

— Dacă laşi un fleac ca cel de aseară să distrugă o 
iubire atât de mare ca a noastră, ei bine, eu unul zic că e 
ticăloşenie. Ştii că eşti singura din lume care... 

— Ştii ceva? 

— Ce? 

— Mi-e silă! 

Hugo răsuflă violent prin nări. 

— Deci s-a terminat, nu? 

— Poţi să fii convins. lar dacă te interesează planurile 
mele de viitor, află că am intenţia să mă căsătoresc cu 
primul bărbat care vine şi mă vrea. lar tu poţi să-mi fii 
cavaler de onoare, dacă vrei. Cred că n-ai putea să arăţi 
mai nătâng ca acum nici dacă ai purta cămaşă cu franjuri 
şi pantaloni tirolezi. Hugo râse gâjâit. 

— Vorbeşti serios? 


— Da. 

— Pe vremuri susţineai că nu există altul ca mine în 
toată lumea. 

— Da, mă îngrozesc când îmi aduc aminte. 

Şi cum vestita procesiune James-Thomas-Beach îşi făcu 
apariţia cu prăjiturele şi măsuţe pliante, ultimele cuvinte 
rostite i se părură potrivite şi pentru fraza de încheiere pe 
care o poate rosti o fată cu scaun la cap; începu să urce 
ţanţoşă scările. 

James se retrase. Thomas se retrase. Beach rămase cu 
privirea hipnotizată, fixată asupra prăjiturilor. 

— Beach! strigă Hugo. 

— Da, domnule? 

— Blestemate fie toate femeile! 

— Prea bine, domnule. 

Beach îl urmări cu privirea pe tânărul Carmody care 
dispăru prin uşa deschisă de la intrare, auzi pietrişul 
scârţâindu-i sub tălpi şi căzu din nou într-o stare de 
prostraţie. Ce bine ar fi fost, îi trecu lui prin minte, dacă n- 
ar fi trebuit să se abţină, ca să nu-i încurce planurile 
domnului Ronald, şi ar fi suflat în urechea stăpânului, în 
timp ce-i umplea paharul: „Purceaua se află în cabana de 
vânătoare din crângul de vest, inălţimea voastră. Vă 
mulţumesc, Înălţimea voastră.” Dar aşa ceva era 
imposibil. La vederea onorabilului Galahad chipul i se boţi 
de parcă l-ar fi încercat un junghi subit. _ 

— Mi-am adus aminte să te întreb ceva, Beach. Inainte 
de a veni aici, ai lucrat la generalul Magnus, nu-i aşa? 

— Da, domnule Galahad. 

— Atunci, ai putea să-mi relatezi exact ce s-a întâmplat 
în 1912. Ştiu că bătrânul l-a fugărit pe tânărul Mandeville 
de trei ori în jurul pajiştii în pijama, dar nu ştiu exact dacă 
a încercat să-l înjunghie cu cuțitul de pâine sau de fapt a 
intrat în casă. 

— Nu ştiu să vă spun, domnule. Nu m-a onorat cu 
destăinuiri. 

— Mare păcat! N-aş vrea să dau amănunte greşite. 


ÎI privi nemulţumit pe valet, care se retrase. Era mai 
mult ca oricând convins că individul avea ceva pe 
conştiinţă. Se vedea şi după felul cum mergea. Vru să 
intre şi el în salon, când fratele său Clarence apăru în hol. 
lar lordul Emsworth răspândea în jur atâta voioşie 
neaşteptată, încât rămase împietrit. Avea impresia că au 
trecut ani de zile de când n-a mai văzut un chip vesel la 
Castelul Blandings. 

— Doamne Dumnezeule, Clarence! Dar ce s-a 
întâmplat? 

— Ce anume, dragul meu? 

— Ce naiba, Clarence, te-ai schimonosit de atâtea 
zâmbete! Şi ce tot zburzi ca un ied? Nu cumva ţi-ai găsit 
purceaua sub divanul din sufragerie? 

Lordul Emsworth radia de bucurie. 

— Am primit cea mai îmbucurătoare veste, Galahad. 
Detectivul acela — la care l-am trimis pe tânărul Carmody 
— ştii tu, cel cu compania Argus — soseşte în sfârşit. A 
venit cu maşina şi în clipa asta se află la Market Blandings 
la hanul Blazonul Emsworth. Am vorbit cu el la telefon. A 
sunat ca să întrebe dacă mai am nevoie de serviciile lui. 

— Foarte bine — n-ai! 

— Cum să nu, Galahad! Prezenţa lui aici este absolut 
vitală. 

— Nu poate să-ţi spună mai mult decât ştii şi tu. Un 
singur om putea să fure purceaua, şi ăsta este amicul 
Parsloe. 

— Exact. Da. Absolut. Dar omul ăsta va putea să adune 
dovezi şi să mi-o aducă acasă, şi... şi să mi-o aducă 
acasă. Are mintea antrenată. Consider că este extrem de 
important ca acest caz să fie în mâinile unui om cu o 
minte antrenată. Curând o să dăm ochii cu el. Acum, 
după cum mi-a spus, ia o mică gustare la Blazonul 
Emsworth. După ce termină, vine încoace. Sunt încântat. 
Ah, Constance, draga mea. 

Lady Constance Kecble, însoţită de Baxter cel eficient, 
apăruse în capul scărilor, Înălţimea sa o iscodi suspicios. 


Castelana de la Blandings avea câteodată obiceiul să 
reacționeze cam supărător la vestea că musafiri nepoftiţi 
de ea urmau să sosească la Castel. 

— Constance dragă, astă-seară soseşte un prieten de- 
al meu şi o să stea câteva zile. Am uitat să-ţi spun. 

— Foarte bine, avem loc berechet, răspunse lady 
Constance, surprinzător de amabilă. Şi eu am uitat să-ţi 
spun ceva. Astă-seară luăm masa la Matchingham. 

— La Matchingham? Lordul Emsworth rămase buimăcit. 
Nu-şi amintea de altcineva care să locuiască în sătucul 
Matchingham, în afară de sir Gregory Parsloe-Parsloe. La 
cine, mă rog? 

— La sir Gregory, bineînţeles. Oare la cine credeai că 
mergem? 

— Ce face?! 

— Am primit după-amiază un bilet de la el. Ne-a invitat 
cam târziu, fără îndoială, dar la ţară nu contează. E 
convins că suntem liberi seara. 

— Constance! Lordul Emsworth se dezechilibră uşor. 
Constance, eu nu — pe toţi dracii, eu nu iau masa cu 
acest individ. Să fie clar. 

Lady Constance articulă un zâmbet de dresoare de lei. 
Prevăzuse reacţia. Se aşteptase la rezistenţă şi era gata 
să-i facă faţă. Înţelegea prea bine că fratele ei nu poate fi 
convins pe loc. 

— Te rog să nu fii absurd, Clarence. Ştiam c-ai să 
refuzi. Dar eu, Galahad şi Millicent am acceptat în numele 
tău. Poţi să înţelegi şi tu că n-am de gând să fiu în relaţii 
proaste cu cel mai apropiat vecin, chiar dacă o sută de 
porcari te părăsesc şi se duc la el. De la bun început te-ai 
comportat ca un copil. Dacă sir Gregory şi-a dat seama că 
a intervenit o răceală în relaţiile noastre şi a hotărât cu 
atâta înţelepciune să facă primul pas spre împăcare, nu 
putem să refuzăm atât de brutal. 

— Nu mai spune?! Şi cu prietenul meu cum rămâne? 
Vine astă-seară. 

— O să stea şi el singur câteva ore, că n-o fi foc. 


— O s-o considere o grosolănie de neiertat. Lordul 
Emsworth adoptase brusc linia aceasta de atac, care i se 
părea bună. Chiar o inspiraţie fericită, îl invit şi eu pe 
prietenul meu Pilbeam în vizită şi în clipa în care soseşte, 
ne întâlnim în prag, fir-ar să fie, şi eu îi zic: „A! Bine ai 
venit, Pilbeam! Ei, simte-te ca acasă, Pilbeam, că noi am 
plecat!” Şi domnişoara asta, americanca, ea ce-o să zică? 

— Pilbeam ai spus? întrebă onorabilul Galahad. 

— Nu mai are rost să discutăm, Clarence. Masa este la 
ora opt. Şi, te rog, să ai grijă să fie bine călcat costumul. 
Sună-l pe Beach chiar acum şi atrage-i atenţia. Aseară 
parcă erai o sperietoare de ciori! 

— Îţi spun o dată pentru totdeauna că... 

În clipa aceea apăru un aliat neaşteptat al lui lady 
Constance. 

— Trebuie neapărat să mergem, Clarence, spuse 
onorabilul Galahad, iar lordul Emsworth, răsucindu-se în 
loc pentru a înfrunta atacul frontal, fu surprins să vadă că 
fratele său îi face iute cu ochiul. Nu câştigăm nimic dacă 
ne punem rău cu vecinii noştri. Ar fi o greşeală. Nu ne-ar 
aduce nici un folos. 

— Exact, adăugă lady Constance, puţin uluită să-l 
găsească pe acest Saul între profeţi, dar bucuroasă de 
ajutor. La ţară depinzi mult de vecini. 

— Şi domnul Parsloe nici nu este chiar de lepădat, 
Clarence. Are şi el părţile lui bune. O să fie o seară foarte 
plăcută. 

— Mă bucur că măcar tu judeci cum trebuie, Galahad, 
spuse lady Constance cu generozitate. Te las să încerci 
să-l convingi şi pe Clarence. Domnule Baxter, întârziem. 

Huruitul maşinii se stinse, înainte ca lordul Emsworth 
să se fi răcorit prin cuvinte. 

— Dar, Galahad, dragă! 

Onorabilul Galahad îl bătu pe umăr, încurajator. 

— Lasă, Clarence băiatule. Ştiu eu ce fac. Sunt stăpân 
pe situaţie. 

— Să luăm masa la Parsloe, după tot ceea ce s-a 


întâmplat? După întâmplarea de ieri? Imposibil! De ce 
naiba ne invită omul ăsta, zău că nu pricep. 

— Are impresia, cred eu, că dacă ne oferă o masă, mă 
îmbunez şi las deoparte povestea cu crevetele. Ei, înţeleg 
eu motivul lui Parsloe prea bine. Deşteaptă mişcare. Da' 
nu ţine! 

— Şi de ce să mergem? 

Onorabilul Galahad scrută prin monoclu împrejurimile 
holului cu un aer conspirativ. Se părea că nu era nimeni 
prin apropiere. Totuşi, se uită şi sub canapea, se duse 
până la uşa din faţă, o deschise şi cercetă aleea. 

— Să-ţi spun ceva, Clarence. Ceva care te interesează. 

— Sigur, dragă. Sigur. Absolut. 

— Ceva care să-ţi aducă o scăpărare în priviri. 

— Bineînţeles. Mi-ar face plăcere. 

— Ştii ce-o să facem, astă-seară, după ce luăm masa 
cu Parsloe şi o trimitem pe Constance înapoi cu maşina? 

— Nu. 

Onorabilul Galahad îşi lipi buzele de urechile fratelui 
său. 

— Îi furăm purceaua, băiete. 

— Poftim?! 

— Mi-a fulgerat prin cap ideea când vorbea Constance. 
Parsloe ţi-a furat Împărăteasa, foarte bine, noi îi furăm 
Mândria Matchinghamului. Pe urmă o să fim în situaţia de 
a-l privi pe amicul Parsloe direct în ochi şi de a-i spune: 
„ŞI acum, ce mai zici?” 

Lordul Emsworth îşi pierdu uşor echilibrul. Creierul său, 
care nu fusese niciodată prea rezistent, se zdruncină 
puţin pe postament. 

— Galahad! 

— Singurul lucru pe care-l putem face. Represalii. 
Manevră militară acceptată. 

— Dar cum, Galahad? Cum o să reuşim? 

— Simplu. Dacă amicul Parsloe a putut să fure 
Împărăteasa, de ce să nu reuşim şi noi să-i furăm 
animalul? Îmi arăţi unde şi-l ţine, băiatule, şi de rest mă 


ocup eu. Puffy Benger şi cu mine am furat porcul 
bătrânului Wivenhoe la Hammer's Easton în '95. L-am 
adus în dormitorul lui Plug Basham. O să punem şi porcul 
lui Parsloe într-un dormitor. 

— Într-un dormitor? 

— Un fel de dormitor. Te-ai întrebat probabil unde o să 
ascundem animalul, nu? Să-ţi spun eu. Îl punem în rulota 
cu care a sosit prietenul tău — aruncătorul de ghivece — 
Baxter. Nimănui n-o să-i dea prin cap să-l caute acolo. ŞI 
pe urmă o să fim în situaţia să fixăm condiţiile cu alde 
Parsloe şi cred că o să-şi dea el seama curând că s-a 
terminat bâlciul. 

Lordul Emsworth îşi privea fratele aproape cucernic. 
Ştiuse dintotdeauna că Galahad îl întrece ca inteligenţă, 
dar niciodată nu-şi închipuise că ar putea să atingă atari 
culmi. Presupunea că e rezultatul vieţii duse de frate-său. 
El personal, trăind la adăpostul unor ani liniştiţi şi paşnici 
la Castelul Blandings, îşi lăsase creierul să se cam 
atrofieze. Dar Galahad, înfruntând în aceiaşi ani loviturile 
sorții şi fiind genul de om care făcea parte din vechiul 
Pelican Club, îşi păstrase mintea clară şi ageră. 

— Chiar crezi că o să meargă? 

— Bizuie-te pe mine. Apropo, Clarence, Pilbeam ăsta al 
tău. N-ai cumva idee dacă a mai avut şi alte meserii pe 
lângă cea de detectiv? 

— Habar n-am, dragă. Nu ştiu nimic despre el. Doar cât 
am vorbit cu el la telefon. De ce? 

— A, nimic, îl întreb eu când vine. Unde te duci? 

— În grădină. 

— Plouă. 

— Am haină de ploaie. Zău, simt nevoia să mă plimb 
puţin după cele ce mi-ai spus. Sunt foarte agitat. 

— Bine, mai gândeşte-te la ce ţi-am spus până o vezi 
iar pe Constance. Nu merge să o laşi să bănuiască ceva. 
Dacă mai ai nelămuriri, mă găseşti în salon. 

Vreo douăzeci de minute, holul Castelului Blandings 
rămase pustiu. Pe urmă îşi făcu apariţia Beach. In acea 


clipă, de afară se auzi motorul unei maşini puternice şi 
zvon de glasuri. Beach se postă în pragul uşii, luându-şi 
înfăţişarea pe care şi-o lua întotdeauna în asemenea 
ocazii — de Spirit al Castelului în aşteptarea oaspetelui 
norocos. 


Capitolul 9 
Işi face apariţia Sue 


— Lasă uşa deschisă, Beach, spuse lady Constance. 

— Prea bine, Înălţimea voastră. 

— N-ai impresia că mirosul de pământ reavăn şi de flori 
este înviorător? 

Valetul n-avea nici o impresie. Nu făcea parte dintre cei 
care se bucură de aer curat, închipuindu-şi însă că 
întrebarea nu-i fusese hărăzită lui, ci fetei în costum bej 
care însoțea vorbitoarea pe scări, se abţinu să dea vreun 
răspuns. Aruncă o privire scrutătoare şi apreciativă fetei 
şi conchise că poate să-i dea aprobarea. Era mai 
mărunţică şi mai slăbuţă decât genul care-i plăcea lui, dar 
totuşi, chiar supusă canoanelor lui critice foarte exigente 
era deosebit de atrăgătoare, îi plăcea chipul ei şi felul 
cum era îmbrăcată. Fusta era exact aşa cum trebuia, 
pantofii erau exact aşa cum trebuia, şi pălăria era exact 
aşa cum trebuia. Din partea lui Beach, Sue trecuse proba. 

Îi plăcea şi ţinuta fetei. De la roşeaţa din obraji până la 
sclipirea din ochi, se părea că îşi făcea intrarea la Castelul 
Blandings în spiritul cuvenit de emoție reverenţioasă. Era 
limpede că pentru ea însemna un eveniment să se 
găsească la Castelul Blandings; iar Beach, care după 
mulţi ani de şedere aici ajunsese să privească locul drept 
o parte din proprietatea sa personală, se simţea flatat şi 
măgulit. 

— Cred că răpăiala asta nu se opreşte curând, spuse 
lady Constance. 

— Nu, răspunse Sue, zâmbind din toată inima. 

— Ce-ar fi să bei un ceai cu noi, acum după ce-ai făcut 
atâta cale? 

— Da, spuse, zâmbind din toată inima. Aveai impresia 


că s-a născut zâmbind din toată inima, în clipa în care 
coborâse din tren şi-şi găsise teribila gazdă şi pe sinistrul 
şi ciudatul domn Baxter, veniţi în întâmpinarea ei, 
începuse să zâmbească din toată inima şi de atunci nu se 
mai oprise. 

— De obicei, luăm ceaiul pe pajişte. E foarte plăcut 
acolo. 

— Sunt convinsă. 

— Când se opreşte ploaia, domnule Baxter, să-i arăţi 
domnişoarei Schoonmaker, grădina de trandafiri. 

— Voi fi încântat, spuse eficientul Baxter. 

Lucirile ochelarilor se îndreptară spre ea şi, timp de o 
clipă, Sue fu cuprinsă de panică: se temea că omul acesta 
să nu-i fi descoperit secretul. | se părea că în priviri 
licărea bănuiala. 

Totuşi, lucrurile nu stăteau aşa. Iluzia era creată din 
cauza combinației de ochelari cu dioptrii mari şi 
sprâncene stufoase. Deşi Rupert Baxter era omul care de 
obicei bănuia pe toată lumea din principiu, se întâmplase 
că pe Sue o acceptase fără rezerve. Privirea era de 
admiraţie, aproape drăgăstoasă. Ar fi exagerat să afirm 
că Baxter căzuse victimă farmecelor lui Sue, dar 
înfăţişarea ei atrăgătoare şi averea de care auzise 
începuseră fără urmă de îndoială să aţâţe focul ascuns. 

— Fratele meu este un mare cultivator de trandafiri. 

— Da, serios? Voiam să spun, trandafirii sunt un lucru 
minunat. Ochelarii începuseră să submineze moralul lui 
Sue, de parcă un acid coroziv ar fi mâncat din sufletul ei. 
Vai, ce frumos şi vechi e totul aici! continuă ea grăbită. 
Ce reprezintă figura aceea caraghioasă de acolo? 

De fapt, se referea la o mască japoneză atârnată de 
zid. Din nefericire chiar în clipa aceea, onorabilul Galahad 
ieşi din salon, în felul acesta, întrebarea părea că se 
referă la el. 

— Fratele meu, Galahad, spuse lady Constance. 

Glasul pierduse ceva din căldura amabilă a gazdei care 
vrea ca oaspetele să se simtă bine, adoptând o atitudine 


de dezaprobare rece pe care autorul Amintirilor i le 
provoca întotdeauna. 

— Galahad, dânsa este domnişoara Schoonmaker. 

— Ei, nu zău? Şi onorabilul Galahad veni repede spre ea 
cu paşi mărunți. Nemaipomenit! Să vezi şi să nu crezi! Ei, 
ei! 

— Bună ziua, spuse Sue zâmbind din toată inima. 

— Ce mai faci, draga mea? L-am cunoscut pe tatăl 
dumitale. 

Zâmbetul din toată inima se topi. Sue se străduise să-şi 
planifice aventura cu foarte mare atenţie, încercând să 
descopere orice fisură posibilă, dar nu prevăzuse că ar 
putea da peste oameni care să-l fi cunoscut bine pe 
domnul Schoonmaker. 

— Nu l-am văzut de mult, bineînţeles. la să-mi aduc 
aminte... Cred că sunt vreo douăzeci şi cinci de ani de 
când nu ne-am văzut. Da, să tot fie vreo douăzeci şi cinci. 

Între Sue şi onorabilul Galahad Threepwood urma să se 
nască o prietenie trainică şi caldă, dar pe tot parcursul ei 
nu a simţit Sue vreodată, mai mult ca atunci, torentul de 
afecţiune debordantă care o cuprinse la aceste cuvinte. 

— Nu mă născusem la vremea aceea, spuse ea. 

Onorabilul Galahad continuă să bolborosească plin de 
încântare. 

— Ce tip nemaipomenit, bătrânul Johnny. O să găseşti 
nişte poveşti despre el în cartea mea. Ştii, îmi scriu 
Amintirile. Mare sportiv, Johnny. Mi-aduc aminte ce 
tragedie a fost când şi-a rupt piciorul şi a trebuit să se 
interneze în mijlocul sezonului sportiv. Şi totuşi, s-a 
descurcat de minune. Le-a stârnit interesul surorilor 
pentru întreceri şi şi-a făcut un registru unde le-a trecut 
cu fructe, ţigări şi alte lucruri, într-o zi m-am dus să-l văd 
şi l-am găsit cam neliniştit. Era un om extrem de con- 
ştiincios, care înţelegea să plătească atunci când pierdea. 
O dată, una din fete a pariat oferind o gogoaşă pe 
câştigătorul cursei de la ora trei — şi cum rămăşagul era 
de cincisprezece la opt, s-a tot chinuit să afle cât anume îi 


era dator. 

Sue, în timp ce râdea recunoscătoare, avu deodată 
sentimentul că lângă ea a poposit o siluetă melancolică. 

— Nepoata mea, Millicent, spuse lady Constance. 
Millicent, dânsa este domnişoara Schoonmaker. 

— Îmi pare bine, spuse Sue, zâmbind din toată inima. 

— Îmi pare bine, spuse Millicent, ca o criptă care se 
deschide. 

Sue o privi cu interes. Deci, ea era Millicent a lui Hugo. 
Văzând-o, Sue se miră de pasiunea înfocată pe care 
tânărul o nutrea pentru ea. 

Millicent era drăguță, dar îşi închipuise că firea 
exuberantă a lui Hugo ar prefera ceva mai plin de viaţă. 

Observă cu surprindere că în ochii fetei apăruse o 
privire mirată, în situaţia delicată în care se afla, Sue nu 
intenţiona să dea nimănui ocazia să se mire. 

— Prietena lui Ronnie? întrebă Millicent. Domnişoara 
Schoonmaker, pe care Ronnie a întâlnit-o la Biarritz? 

— Da, spuse Sue stins. 

— Dar am avut impresia că sunteţi mai înaltă. Sunt 
sigură că aşa v-a descris Ronnie. 

— Cred că băiatului ăsta oricine i se pare înalt, remarcă 
onorabilul Galahad. 

Sue răsuflă încă o dată uşurată. Din nou simţise că îi 
fuge pământul de sub picioare, la fel ca atunci când 
onorabilul Galahad îi spusese că l-a cunoscut bine pe 
domnul Schoonmaker. 

Dar, deşi îi revenise respiraţia, încă mai tremura. Viaţa 
la Castelul Blandings urma să fie în mod evident plină de 
şocuri. O cuprinse o senzaţie de ameţeală. Ochelarii lui 
Baxter părură mai bănuitori ca oricând. 

— Nu cumva l-ai văzut pe Ronald, Millicent, întrebă lady 
Constance. 

— De la prânz, nu. Probabil că e undeva prin 
împrejurimi. 

— L-am văzut acum o jumătate de oră, spuse 
onorabilul Galahad. Umbla de nebun pe sub fereastra 


mea, exact când reuşisem să-mi pun la punct nişte lucruri 
scrise după-amiază. L-am strigat, dar a mărâit şi şi-a 
văzut de drum. 

— O să rămână surprins când te va vedea, spuse lady 
Constance întorcându-se spre Sue. Telegrama a sosit 
după prânz, nu ştie că ai avut de gând să vii azi. Doar 
dacă nu i-ai spus tu, Galahad. 

— Nu i-am spus. Habar n-am avut că o cunoaşte pe 
domnişoara Schoonmaker. Am uitat că v-aţi cunoscut la 
Biarritz. Cum se purta acolo? Era bine dispus? 

— Da, desigur. 

— Nu ofta şi tresărea şi mormăia şi tremura tot timpul? 

— Nu. 

— Atunci, probabil că s-a întâmplat ceva când s-a dus 
la Londra. Am observat că de când s-a întors, îl tulbură 
ceva. A, uite că s-a oprit ploaia. 

Lady Constance privi peste umăr. 

— Cerul este încă foarte ameninţător, spuse ea, dar 
câteva minute puteţi să vă plimbaţi. Domnul Baxter, 
explică ea, se duce să-i arate domnişoarei Schoonmaker 
grădina de trandafiri. 

— Nu, nu se duce, spuse onorabilul Galahad, care o 
cercetase tot mai încântat pe Sue prin monoclu. Mă duc 
eu, doar e fetiţa bătrânului Johnny Schoonmaker... şi am 
foarte multe lucruri de discutat. 

Ultimul lucru din lume pe care-l dorea Sue era să 
rămână singură cu Baxter cel înfricoşător. Se ridică 
repede. 

— Mi-ar face mare plăcere, spuse ea. Perspectiva unei 
discuţii despre probleme intime ale familiei Schoonmaker 
nu erau prea atrăgătoare, dar orice era de preferat 
tovărăşiei ochelarilor. 

— Poate  reuşeşti, îi spuse onorabilul Galahad, 
conducând-o spre uşă, să-mi lămureşti şi mie povestea cu 
bătrânul Johnny şi femeia misterioasă de la petrecerea de 
Anul Nou. După câte ştiu, Johnny s-a pomenit cu individa 
asta — bagă de seamă, era absolut o necunoscută — că-l 


ia de gât, şi-i şopteşte confidenţial că s-a hotărât să se 
ducă direct la Des Moines, lowa, şi să vâre cuțitul în Fred. 
Cum a reuşit el să-i câştige încrederea, şi cine era Fred, şi 
dacă a vârât sau nu cuțitul în el, tatăl tău nu descoperise 
până la vremea când eu a trebuit să mă întorc în ţară. 

Vocea se stinse pe măsură ce se îndepărtau, iar o clipă 
mai târziu, Baxter cel eficient, tresărind străfulgerat de o 
idee, se ridică de parcă l-ar fi pişcat ceva şi se îndreptă 
spre scară. 


Capitolul 10 
Sue primeşte un ŞOC 


Grădina de trandafiri de la Castelul Blandings era 
renumită prin frumuseţea ei. Majoritatea celor care o 
vizitaseră erau de părere că merită să fie străbătută în 
tihnă, agale. Horticultori entuziasmați veneau deseori să- 
şi vâre nasul în răzoare, ceasuri în şir. Dar plimbarea prin 
dumbrăvile parfumate, condusă personal de onorabilul 
Galahad Threepwood, dură cam şase minute. 

— Ei, cam asta e, vezi, spuse el arătând vag cu mâna, 
în timp ce ieşeau din grădină, trandafiri şi iar trandafiri şi 
chestii de genul ăsta. Ţi-ai făcut o părere. Şi acum, dacă 
nu te superi, eu o să trebuiască să mă întorc. Vreau să-mi 
rezolv nişte treburi. Mi-a scăpat din minte că urmează să 
vină cineva dintr-o clipă în alta cu o problemă importantă. 

Sue era foarte dispusă să facă şi ea cale întoarsă. li 
plăcea însoţitorul, dar totuşi compania lui i se părea 
stânjenitoare. Subiectul despre istoria familiei 
Schoonmaker avea tendința să ocupe prea mult din 
conversaţie şi asta îi răpea liniştea. Din fericire, obiceiul 
lui de a pune întrebarea şi pe urmă de a răspunde tot el 
ca apoi să divagheze cu cine ştie ce anecdotă privind 
persoana sau persoanele implicate, îi permiseseră până 
acum să evite dezastrul; dar nu se ştia cât ar mai fi putut 
să dureze această stare de lucruri. Era fericită că i s-a 
oferit ocazia să rămână singură. In plus, Ronnie era pe 
undeva prin apropiere. Dacă ar fi continuat să 
hoinărească, ar fi putut să dea peste el în orice clipă. Pe 
urmă, îşi spuse ea în sinea ei, toate vor fi bine şi la locul 
lor. 

Era imposibil ca el să continue să fie posac şi răuvoitor 
văzând că ea venise acolo, cu riscul de a fi recunoscută 


ca impostoare şi nu ca domnişoara Schoonmaker din New 
York, doar ca să-l întâlnească. 

Însoţitorul ei, observă ea brusc, încă mai vorbea. 

— Vrea să mă vadă în legătură cu o piesă. Ştii, cartea 
mea o să facă senzaţie şi el are impresia că dacă mă 
poate convinge să semnez piesa... 

Gândurile lui Sue o luară iarăşi razna. înţelesese că 
vizitatorul pe care-l aştepta onorabilul Galahad lucra în 
branşa teatrală, şi o clipă se întrebă dacă nu era cumva o 
persoană cunoscută. Dar subiectul nu era suficient de 
interesant ca s-o preocupe. Ronnie îi preocupa prea mult 
gândurile. 

— Mă simt minunat aici, spuse ea, când vocea de 
alături nu se mai auzi. E un loc încântător. O să-mi facă 
plăcere să mă plimb singură. 

Onorabilul Galahad rămase buimac. 

— Dar nici prin cap nu-mi trece să te las singură. O să 
aibă grijă Clarence de dumneata, iar eu mă întorc peste 
câteva clipe. 

Numele i se păru cunoscut lui Sue. Apoi îşi aminti! 
Lordul Emsworth. Unchiul Clarence al lui Ronnie. Omul 
care ţine în căuşul palmelor destinul lui Ronnie. 

— Hei, Clarence! strigă onorabilul Galahad. 

Sue observă cum spre ei se îndreaptă un domn deşirat 
şi slăbănog, cu o înfăţişare blândă şi binevoitoare. 
Rămase nedumerită. În discuţia cu Ronnie, contele 
Emsworth apăruse întotdeauna sub înfăţişarea unui căp- 
căun modern, un om în faţa căruia şi cel mai zdravăn 
dintre nepoți nu putea decât să tremure. Nou-venitul nu 
inspira însă nimic de genul acesta. 

—  Dumnealui este lordul Emsworth? întrebă ea, 
surprinsă. 

— Da, Clarence, domnişoara Schoonmaker. 

Inălţimea sa se opri din mers şi zâmbi cu amabilitate. 

— A, dumneaei? A, da, sigur, fără discuţie. Sunt 
încântat. Ce mai faci? Ce mai faci? Domnişoara cum? 

— Schoonmaker. Fiica vechiului meu prieten Johnny 


Schoonmaker. Ştiai că soseşte, dacă ne gândim că erai în 
hol când Constance s-a dus s-o întâmpine... 

— A, da. Părea că ceața se îndepărtează din ceea ce, în 
lipsa unui cuvânt mai potrivit, poate fi numită mintea 
lordului Emsworth. Da, bineînţeles. 

— Trebuie să plec pentru câteva clipe şi ţi-o las pe 
domnişoara în grijă, Clarence. 

— Sigur, sigur. 

— Condu-o, te rog, şi arată-i împrejurimile. Eu unul nu 
m-aş îndepărta prea mult de casă. Vine furtuna. 

— Exact. Precis. Da, o s-o conduc şi o să-i arăt 
împrejurimile, îţi plac porcii? 

Până acum Sue nu se gândise la asta. Dusese o viaţă 
de oraş şi niciodată, după câte îşi amintea, nu venise, 
cum s-ar spune, în contact pe plan social cu vreun porc, 
dar aducându-şi aminte că în faţa ei se află omul pe care 
Ronnie îl descrisese ca fiind înnebunit după unul dintre 
aceste animale, zâmbi din toată inima. 

— A, da, foarte mult. 

— Pe-al meu l-au furat. 

— Îmi pare rău. 

Lordul Emsworth era vizibil mulţumit de această 
compasiune feminină. 

— Dar acum am speranţe serioase că îl voi recupera. O 
minte antrenată face toţi banii. Am susţinut întotdeauna 
că... 

Ce anume susţinuse întotdeauna lordul Emsworth, din 
nefericire urma să rămână nedezvăluit. Şi cine ştie, poate 
că era o afirmaţie de valoare, dar omenirea n-avea să se 
bucure de ea, pentru că în acea clipă, de deasupra, 
dinspre fereastra micii biblioteci, răzbătu un sunet stra- 
niu, un zgrebţănat care îi întrerupse total şirul gândurilor. 
Ceva zbură straniu prin aer, iar în clipa următoare în 
mijlocul unui strat cu flori ateriza ceva care era atât de 
deosebit de o floare, încât lordul rămase zgâindu-se uluit, 
în acea direcţie, iar vorbele îi fură şterse de pe buze ca de 
un burete. 


În mijlocul răzorului se afla Baxter cel reticent. Stătea 
în patru labe, şi după toate aparențele, bâjbâia după 
ochelarii care îi căzuseră şi se rătăciseră în iarbă. 

Dacă stăm şi judecăm drept, nu există mister de 
nerezolvat. La prima vedere, s-ar putea să pară ciudat că 
foştii secretari încep să cadă pe flori ca ploaia, dar asta 
nu înseamnă că nu există şi un motiv. lar faptul că Baxter 
nu a motivat pe loc se datora unor temeiuri strict 
personale. 

L-am numit pe Rupert Baxter — eficient, şi fără îndoială 
că aşa era. Cuvântul, după cum îl interpretăm noi, implică 
nu numai capacitatea de a îndeplini îndatoririle obişnuite 
ale vieţii cu o fermitate constantă, ci şi o anume voiciune 
a minţii, o înclinaţie spre oportunism, o înzestrare de a 
vedea clar, de a gândi repede şi de a întreprinde pe loc 
totul. Cu aceste calităţi, Rupert Baxter era blagoslovit de 
natură; şi nu i-a trebuit decât o clipă ca să-şi dea seama 
că onorabilul Galahad a ieşit din casă însoţit de Sue şi că, 
pentru el, s-a ivit şansa de a da fuga până sus, de a se 
strecura în biblioteca mică şi de a şterpeli manuscrisul 
Amintirilor. În consecinţă, dăduse fuga şi se strecurase 
conform planului, dar tocmai când scotocea în sertar, 
zgomotul unor paşi afară îl încremeni din vârful 
ochelarilor până în tălpile picioarelor. În clipa următoare 
clanţa începu să se mişte. 

Se prea poate ca trupul lui Baxter să fi încremenit, dar 
creierul era mai sprinten ca oricând. Cu o scânteiere 
limpede şi vie ca fulgerul, cântări situaţia şi văzu singura 
cale de scăpare. Ca să ajungă la uşa care dădea în 
biblioteca mare, trebuia să înconjoare biroul, pe când 
fereastra se afla deschisă larg lângă cotul lui, aşa că sări 
afară. 

Baxter ar fi putut să explice toate astea în cuvinte. Se 
abţinu totuşi şi, ridicându-se în picioare, începu să-şi 
scuture ţărâna de pe pantaloni. 

— Baxter! Ce naiba se întâmplă? 

Ex-secretarul găsi că privirea fostului stăpân îi cam 


zdruncină nervii şi aşa zdruncinaţi considerabil din cauza 
căzăturii. Ocaziile în care lordul Emsworth îi devenea 
deosebit de antipatic erau tocmai ocaziile de soiul acesta, 
când lordul se holba la el cu gura căscată ca un biban 
mirat. 

— Mi-am pierdut echilibrul, spuse el tăios. 

— Echilibrul? 

— Am alunecat. 

— Alunecat? 

— Da. Am alunecat. 

— Cum? Unde? 

Abia acum îşi dădu seama Baxter că, printr-o şansă 
extraordinară, fereastra de la biblioteca mică nu era 
singura care dădea în porţiunea unde aterizase. Se putea 
foarte bine să-ţi imaginezi că a descins din biblioteca 
mare de alături. 

— M-am aplecat pe fereastra bibliotecii... 

— De ce? 

— Ca să respir aer curat. 

— Pentru ce? 

— Şi mi-am pierdut echilibrul. 

— Echilibrul. 

— Am alunecat. 

— Alunecat? 

Baxter avu senzaţia — de altfel o avusese deseori pe 
vremea când purta discuţii cu lordul Emsworth — că 
începuse un schimb de opinii care putea continua la 
nesfârşit. II cuprinse o dorinţă năvalnică să se găsească 
— şi asta cât mai grabnic — în cu totul altă parte, 
indiferent unde. Câtă vreme lordul Emsworth nu era lângă 
el, s-ar fi simţit ca în sânul lui Avram. 

— Mă duc în casă să mă spăl pe mâini. 

— Şi pe faţă, sugeră onorabilul Galahad. 

— Da, şi pe faţă, spuse Rupert Baxter cu răceală. 

Pornise să dea colţul casei, fără să mai ia în seamă 
vocea stridentă de tenor a lordului Emsworth care explica 
situaţia. Nu era prima oară când proceda în felul ăsta. 


Înălţimea sa, aşa cum se întâmplă în asemenea ocazii, 
avea impresia că vorbea în şoaptă. 

— E nebun de legat! declară el. 

Şi cuvintele răsunară în amurgul liniştit de vară ca o 
oraţie publică. 

Expresia îl străpunse pe Baxter ca un fier înroşit. Nu 
erau tocmai cuvintele pe care s-ar fi cuvenit să le asculte 
un om care-şi zdrelise toată pielea de pe fluierul piciorului 
stâng. Baxter cel eficient îşi văzu de drum cu urechile 
stacojii şi ochelarii scânteind. Nu cunoaştem statisticile cu 
privire la starea de nebunie din rândurile celor de legat, 
dar nu ne putem îndoi că printre toate fiinţele suferind de 
un evident dezechilibru mintal s-ar fi putut găsi în acel 
moment vreuna care să se simtă pe jumătate nebună ca 
el. 

Lordul Emsworth continuă să fixeze locul unde fostul 
secretar se topise din vedere. 

— Nebun de legat, ce mai, repetă el. 

Frate-său Galahad se dovedi un adevărat suporter. 

— Mai nebun, susţinu el. 

— Zău dacă n-am impresia că e mai rău ca acum doi 
ani. Cel puţin atunci n-a căzut niciodată pe fereastră. 

— Da' ce naiba caută individul ăsta iar aici? 

Lordul Emsworth suspină. 

— Din cauza lui Constance, dragul meu Galahad. Ştii şi 
tu cum e ea. A insistat să-l invităm. 

— Atunci, dacă vrei un sfat, ascunde toate ghivecele. 
Când îl apucă pandaliile pe tipul ăsta, primul lucru pe 
care-l face este să arunce cu ghivece în oameni, îi explică 
onorabilul Galahad lui Sue, cu un aer confidenţial de 
familie. 

— Nu zău? 

— Dacă-ţi spun! Mă căutai, Beach? 

Valetul cu înfăţişarea abătută apăruse, mergând agale 
ca în urma convoiului funerar pentru un vechi prieten. 

— Da, domnule. A sosit vizitatorul, domnule Galahad. 
V-am căutat în biblioteca mică, crezând că sunteţi acolo, 


dar nu erati. 

— Nu, eram aici. 

— Da, domnule. 

— De asta nu m-ai găsit. Pofteşte-l în biblioteca mică, 
Beach, şi spune-i că vin şi eu într-o clipă. 

— Prea bine, domnule. 

Intârzierea temporală a domnului Galahad se datora 
dorinţei de a mai zăbovi puţin lângă Sue, pe care o 
plăcuse mult şi pe care dorea s-o ocrotească pe cât era 
posibil de primejdiile vieţii, pentru a-i relata tot ceea ce 
trebuia să cunoască o fată despre Baxter cel eficient. 

— Să nu rămâi niciodată singură cu individul ăsta în 
vreun loc pustiu, draga mea, o sfătui el. Dacă îţi propune 
să vă plimbaţi prin pădure, strigă după ajutor. S-a scrântit 
de câţiva ani. Poţi să-l întrebi şi pe Clarence. 

Lordul Emsworth aprobă din cap, solemn. 

— Şi mi se pare, continuă onorabilul Galahad, că de la o 
vreme mania asta a lui tinde către sinucidere. Auzi, cică 
şi-a pierdut echilibrul! Cum dracu' a putut să şi-l piardă? 
S-a aruncat afară cu capul înainte, asta a făcut! Mi-a 
amintit de cineva în clipa aceea, dar până acum îmi scapă 
numele. Seamănă ca două picături de apă cu un individ 
pe care l-am cunoscut prin '90. Prima oară când am 
observat toţi că ceva nu e în regulă cu el, a fost când am 
luat masa la un amic de-al meu, unul George Pallant. ÎI ţii 
minte pe George, Clarence? Individul a venit cu barba 
nerasă de o săptămână. Şi când doamna Pallant, care-l 
cunoştea foarte bine, l-a întrebat ce s-a întâmplat de nu 


s-a bărbierit — „Să mă bărbieresc?” i-a răspuns foarte 
mirat Packleby, da, aşa îl chema, unul din familia 
Packleby din Leicestershire. — „Să mă bărbieresc, 


scumpă doamnă? Păi, dacă ne gândim bine, ai mei 
ascund şi cuțitul de unt când cobor eu la micul dejun, de 
teamă să nu-mi tai gâtul cu el, credeţi că ar avea curajul 
să mă lase cu briciul în mână?” Era supărat foc, bietul om 
— cât despre noi, nu prea ne-a mai ars de petrecere, 
drept să-ţi spun... Te rog să ai grijă de domnişoara 


Schoonmaker, Clarence. Mă întorc imediat. 

Lordul Emsworth nu avea aproape deloc experienţă în 
arta întreţinerii domnişoarelor. Aşadar, lăsat în voia 
inspiraţiei înnăscute, rămase o vreme meditând. Dacă 
Impărăteasa n-ar fi fost furată, fără îndoială că sarcina ce- 
i revenea ar fi fost simţitor uşurată. Ar fi delectat-o pe 
această domnişoară Schoonmaker timp de o jumătate de 
oră conducând-o la cocină, ca să-i arate cum se hrăneşte 
superbul animal, dar aşa cum stăteau lucrurile, nu prea 
ştia cum să se descurce. 

— Poate ai dori să vizitezi grădina de trandafiri? se 
aventură el. 

— Mi-ar face mare plăcere, răspunse Sue. 

— Îţi plac trandafirii? 

— Enorm. 

Lordul Emsworth avu sentimentul că fata îi place din ce 
în ce mai mult, îi admiră personalitatea. Parcă soră-sa îi 
spusese ceva în legătură cu ea — cum că ar dori ca 
nepotul ei Ronald să ajungă şi el la casa lui, să se însoare 
cu o fată înstărită ca această domnişoară Schoonmaker, 
pe care Julia a întâlnit-o la Biarritz. Şi pentru că fata îi 
inspirase sentimente atât de frumoase, îi veni ideea că un 
cuvânt spus la timp şi cu care i-ar deschide ochii asupra 
adevăratului caracter al nepotului, ar putea s-o împiedice 
pe această tânără să facă o greşeală pe care ar regreta-o 
veşnic. 

— Cred că l-ai cunoscut pe nepotul meu, Ronald? 
începu el. 

— Da. 

Lordul Emsworth se opri să miroasă un trandafir, 
înainte de a relua subiectul, îi relată lui Sue pe scurt toată 
istoria florii. 

— Băiatul ăsta e un neghiob, afirmă el. 

— De ce? i-o tâie Sue. 

incepu să nu-l mai placă atât de mult pe bătrânelul 
deşirat. Cu o clipă înainte, avusese impresia că felul de a 
fi — ciudat şi confuz — era chiar încântător, acum, însă, 


îşi dădea seama clar cum stau lucrurile — era ramolit 
sadea. A 

— De ce? medită Inălţimea sa asupra întrebării. Ştiu eu 
de ce — poate din cauza eredității. Taică-său, bătrânul 
Miles Fish, era cogeamite prostovanul în brigada gărzii. O 
privi impunător prin pince-nez-ul aşezat strâmb, ca şi cum 
ar fi vrut să-i atragă atenţia că ăsta era un lucru 
important. Băiatul ăsta dă cu mingi de tenis în porci, 
continuă el, punând în sfârşit punctul pe i”. 

Sue rămase surprinsă, dacă nu cumva o înşelase auzul; 
i se dezvăluise o nouă faţetă a caracterului lui Ronnie. 

— Dă cu mingi? 

— L-am văzut cu ochii mei. A dat cu o minge de tenis în 
spinarea Împărătesei de la Blandings. Şi nu o dată! 

Instinctul matern pe care-l au toate fetele faţă de 
bărbaţii pe care-i iubesc o îndemnă pe Sue să spună ceva 
în apărarea lui Ronnie, dar nu-i veni nimic în minte, decât 
să sugereze că probabil porcul începuse jocul. leşiră din 
grădina de trandafiri şi luară calea înapoi spre pajişte. 
Lordul Emsworth tot mai era preocupat de defectele 
nepotului său. Încă de când era copil, Ronnie îi pricinuise 
tot felul de supărări, în mai multe rânduri avusese chiar 
sentimentul că ar fi preferat societatea fiului său mai mic, 
Frederick. 

— Băiatul ăsta e exasperant, rosti el, de-a dreptul 
exasperant. Mereu e pus pe rele. Cu puţin timp în urmă, a 
înfiinţat un local de noapte. A pierdut o grămadă de bani 
cu el. Asta-i genul lui. Şi frate-meu Galahad a avut un fel 
de local acum mulţi ani. Mi-aduc aminte că l-a costat o 
avere pe bietul taică-meu, vreo mie de lire. Ronald are 
foarte mult din Galahad când era tânăr. 

Deşi Sue găsise multe lucruri atrăgătoare la autorul 
Amintirilor, cu greu îşi putea imagina clar cum ar fi arătat 
el pe la douăzeci şi de ani, în consecinţă, asemănarea i se 
păru de-a dreptul calomnioasă. 

— Nu sunt de acord cu dumneavoastră, lord Emsworth. 

— Dar, drăguţo, nu ai de unde să-l ştii pe Galahad în 


tinereţe, argumentă lordul cu isteţime. 

— Cum se numeşte deluşorul ăla? întrebă Sue cu 
răceală în glas, schimbând subiectul care devenise 
neplăcut. 

— Deluşorul? A, ăla? (De fapt, nici nu mai exista altul.) 
Se numeşte Wrekin. 

— Aha! exclamă Sue. 

— Da, zise lordul Emsworth. 

— Aha, făcu Sue. 

Traversară pajiştea şi se găseau pe terasa întinsă care 
dădea spre parc. Sue se aplecă peste zidul scund de 
piatră care o mărginea şi-şi lăsă privirile să-i rătăcească 
în amurgul ce se lăsa. 

Castelul fusese construit pe o ridicătură a terenului şi, 
stând pe această terasă, aveai impresia că te afli undeva 
la mare înălţime. Din locul în care se afla Sue, cuprindea 
cu privirea parcul şi înnegurata Vale Blandings, care 
dormita ceva mai încolo. Prin parc, iepurii ţâşneau de 
colo-colo, în tufişuri, păsărelele se îngânau somnoroase, 
şi de undeva, de peste câmpuri, se auzeau slab tălăngile 
oilor. Lacul scânteia ca argintul vechi, iar în depărtare se 
zărea un râu cenuşiu, şerpuind prin verdele şters al 
copacilor. 

Priveliştea era minunată, tipic englezească, patriarhală 
şi neîntinată, dar cerul strica totul. Era acoperit de nori şi 
arăta ca zgâriat, parcă ar fi fost făcut din aluat şi cuiva îi 
venise ideea să-l întindă deasupra lumii ca o pătură 
groasă. Şi mai şi bombănea de unul singur. Un strop de 
ploaie căzu pe piatra de lângă Sue, iar de departe se 
auzea un mârâit de fiară uriaşă şi neprietenoasă care 
până atunci parcă stătuse la pândă. 

Sue se cutremură. Brusc o cuprinse o melancolie, un 
presentiment straniu care îi îngheţă sângele în vine. 
Bombăneala asta parcă îi spunea că nicăieri nu există 
fericire şi nici nu va exista vreodată. Aerul deveni zăpu- 
şitor şi lipicios. Un alt strop de ploaie, flasc ca o broască, i 
se lăţi pe mână. 


Lordul Emsworth remarcă lipsa de receptivitate a 
însoţitoarei sale şi torentul de vorbe secă, începu să se 
întrebe cum ar putea scăpa de o domnişoară care, deşi 
plăcută la vedere, se dovedea extrem de dificilă la discu- 
ţii. Scrutând orizontul în căutarea ideii salvatoare, îl 
observă pe Beach care se apropia cu o tavă de argint în 
mână. Pe tavă se afla o carte de vizită şi un plic. 

— Pentru mine, Beach? 

— Cartea de vizită, Înălţimea voastră. Domnul vă 
aşteaptă în hol. 

Lordul Emsworth răsuflă uşurat. 

— Mă scuzi, te rog, drăguță, nu-i aşa? E foarte 
important să-l văd pe domnul ăsta. Fratele meu, Galahad, 
vine numaidecât, sunt convins. O să aibă el grijă de 
dumneata. Nu te superi, nu? 

Şi se grăbi s-o zbughească, iar Sue observă că tava era 
întinsă respectuos către ea. 

— Pentru dumneavoastră, domnişoară. 

— Pentru mine? 

— Da, domnişoară, se jelui Beach, asemenea vântului 
de iarnă care se tânguie printre copacii uscați. 

Inclină capul posac şi pieri. Sue desfăcu plicul. O 
secundă îi trecu prin minte că misiva ar putea fi de la 
Ronnie. Dar scrisul nu aducea deloc cu mâzgăliturile cu 
care era obişnuită. Era lizibil, îndrăzneţ, hotărât al unui 
om eficient. Se uită la ultimul rând 


„Cu respect, R.J. Baxter” 


Inima începu să-i bată mai repede în timp ce întorcea 
foaia ca să citească de la început. Când o fată în situaţia 
ei a îndurat privirea scrutătoare prin ochelarii cu rame de 
oţel, aşa cum numai R.J. Baxter ştia să privească prin 
ochelari, prima reacţie faţă de bileţelul misterios trimis de 
omul din spatele lentilelor nu putea fi decât teama 
nebună că a fost dată de gol. 

Fraza de început îi spulberă temerile. Se pare că 


motive absolut personale îl siliseră pe Rupert Baxter să 
scrie cele câteva rânduri. Simplul fapt că scrisoarea 
începea cu cuvintele: Dragă domnişoară Schoonmaker, 
era suficient ca s-o liniştească. 


Cu riscul de a vă supăra pomenindu-vă de treburile 
mele personale (scria Baxter cel eficient), consider că 
este de datoria mea de a vă da o explicaţie cu privire la 
întâmplarea petrecută în grădină în prezenţa dum- 
neavoastră, azi după-amiază. In urma remarcii — de cea 
mai vulgară natură — pe care lordul Emsworth a lăsat-o 
să ajungă la auzul meu, mă tem că v-aţi format o părere 
eronată despre evenimentul care a avut loc. (Mă refer la 
expresia „Nebun de legat”, pe care am auzit-o rostită 
distinct de lordul Emsworth în timp ce mă îndepărtam.) 

Faptele s-au petrecut exact cum le-am relatat. M-am 
uitat pe fereastra bibliotecii şi din întâmplare, aplecându- 
mă mult, mi-am pierdut echilibrul şi am căzut. Trec peste 
faptul că aş fi putut să mă rănesc grav şi eram în măsură 
să mă aştept la manifestări de compasiune, dar cuvintele 
„Nebun de legat” mi se par de-a dreptul oribile. 

Dacă n-ar fi avut loc acest incident, nici n-aş fi visat să 
spun ceva nepotrivit despre gazda dumneavoastră, dar 
aşa cum stau lucrurile, consider că sunt îndreptăţit să 
atrag atenţia că lordul Emsworth este un om ale cărui 
vorbe nu trebuiesc luate în consideraţie. Este, după toate 
manifestările, slab la minte. Viaţa la ţară, cu lipsa ei de 
stimuli intelectuali, i-a provocat o sleire firească a 
cugetului, până într-atât că se află la un pas de scrântea- 
lă. Rudele sale îl consideră în mod virtual imbecil şi, după 
părerea mea, au toate motivele s-o facă. 

În aceste împrejurări, cred că mă pot bizui că nu veţi 
acorda nici o importanţă remarcii sale din această după- 
amiază. 

Cu respect, R. J. Baxter 

P.S. Sper că totul va rămâne confidenţial. P.P.S. Dacă 
vă place şahul şi doriţi să faceţi o partidă după-masă, să 


ştiţi că joc bine. P.P.S.S. Sau poate doriţi să jucaţi 
bezique. 


Lui Sue scrisoarea i se păru frumoasă, coerentă şi bine 
adusă din condei. Care fusese însă scopul ei, habar n- 


avea. Nu-i trecuse prin cap că iubirea — sau, măcar, 
dorinţa omenească de a se însura cu o moştenitoare 
bogată — începuse să încolţească în sufletul lui R.J. 


Baxter. Fără să simtă vreun alt sentiment decât că, dacă 
el nutrea speranţa să joace cu ea bezique după-amiază, 
urma să fie dezamăgit, Sue puse scrisoarea în buzunar şi 
privi din nou în direcţia parcului. 

Scopul oricărei lucrări literare de bună calitate este să 
cruţe sufletul de necazurile lui mărunte. Şi exact asta — 
observă ea cu plăcere — reuşise să facă scrisoarea lui 
Baxter. Amintindu-şi de frazele alese, se trezi zâmbind 
apreciativ. 

Nici bolta sumbră nu mai părea atât de amenințătoare 
acum. Totul o să fie bine, îşi spuse ea în sinea ei. La urma 
urmei, nici nu cerea prea multe de la soartă — numai 
cinci minute cu Ronnie în care să nu-i tulbure nimeni. lar 
dacă soarta i-a refuzat această dorinţă modestă până 
acum... 

— Singurică, singurică? 

Se întoarse, cu inima zvâcnindu-i puternic. 

Vocea, foarte aproape de ea, avu efectul unui duş de 
apă ca gheaţa pe spinare, pentru că, oricât ar fi fost de 
înviorătoare scrisoarea lui Baxter, n-o lăsase totuşi în 
starea de spirit propice manifestărilor entuziaste de 
bucurie la auzul unui glas neaşteptat. 

Era onorabilul Galahad, care se întorsese de la 
întrevedere, dar prezenţa lui nu slăbi cu nimic starea de 
agitaţie a lui Sue. | se părea că şi el o priveşte cu o 
intensitate stranie şi sinistră, şi deşi, după ce se aşezase 
proţap lângă ea şi începuse să vorbească, dăduse dovadă 
de prietenie şi căldură, Sue nu putea să scape de un 
simţământ de stinghereală. Privirea aceea încă îi mai 


zăbovea în minte. Ţinând seama şi de aerul apăsător şi 
lânos, de cerul care mârâia întruna, privirea onorabilului 
Galahad putea să alarmeze şi pe cea mai curajoasă fată. 

Sporovăind amabil, onorabilul Galahad trecea de la un 
subiect la altul, de la peisaj la vreme, de la păsări la 
iepuri, de la prieteni de-ai săi care au stat la puşcărie la 
prieteni care, puteai să tragi concluzia logică, au avut 
noroc să scape. Când îşi puse iar monoclul, expresia 
dinainte i se întipări din nou pe chip. 

Aerul deveni mai înăbugşitor ca oricând. 

— Ştii, spuse onorabilul Galahad, mi-a făcut o plăcere 
deosebită să te cunosc, draga mea. N-am mai văzut pe 
nimeni dintre ai dumitale de foarte mulţi ani, dar 
corespondez regulat cu tatăl dumitale, el îmi scrie toate 
noutăţile. l-ai lăsat sănătoşi pe toţi? 

— Destul de bine. 

— Ce mai face mătuşa Edna? 

— Bine, răspunse slab Sue. 

— Aha. Atunci o fi greşit bătrânul Schoonmaker când 
mi-a scris că a murit. Dar poate ai crezut că mă refer la 
mătuşa Edith. 

— Da, spuse Sue recunoscătoare. 

— E sănătoasă, sper? 

— A, da. 

— Frumoasă femeie! 

— Da. 

— Adică, încă mai este? 

— A, da. 

— Remarcabil! Cred că a trecut de şaptezeci de ani. 
Fără îndoială că ai vrut să spui că e frumoasă ţinând 
seama că a trecut de şaptezeci? 

— Da. 

— E încă în putere? 

— A, da. 

— Când ai văzut-o ultima oară? 

— A, chiar înainte de a pleca. 

— Şi spui că e încă în putere? Ciudat. Am auzit că acum 


doi ani a paralizat. Vrei să spui că se ţine bine pentru o 
invalidă. 

Creţurile fine din colțurile ochilor se  adânciră 
transformându-se în riduri. Monoclul strălucea ca ochiul 
unui balaur, zâmbetul însă era plin de blândeţe. 

— Ai încredere în mine, domnişoară Brown, spuse el. 
Care-i adevărul? 


Capitolul 11 
Sue primeşte şi alte şocuri 


Sue nu răspunse. Când pământul îţi fuge brusc de sub 
picioare, nu prea ai chef de vorbă. Evitând monocilul, 
rămase cu ochii aţintiţi şi lipsiţi de expresie pe un sturz 
care ţopăia preocupat pe pajişte. In spatele lui, cerul 
chicoti înfundat, ca şi cum se bucura de o glumă bună. 

— Acolo sus, continuă onorabilul Galahad arătând cu 
degetul spre biblioteca mică, e camera mea de lucru, şi 
uneori, când nu lucrez, mă uit pe fereastră. M-am uitat 
acum câteva minute când stăteai de vorbă cu fratele 
meu, Clarence. Lângă mine se mai afla şi un amic de-al 
meu. S-a uitat şi el. (Vocea se auzea şovăitoare şi stinsă.) 
Lucrează în teatru şi pe vremuri îl cunoşteam bine. Se 
numeşte Mason. 

Sturzul îşi luase zborul, dar Sue nu-şi dezlipi privirea de 
pe locul unde stătuse. Din negura anilor, pentru că uneori 
mintea lucrează ciudat în momente de tulburare, îi 
reapăru aievea imaginea ei la vârsta de zece ani, când 
mama a dus-o pe Insula Man în prima călătorie cu vaporul 
şi când a simţit pentru prima dată tangajul vasului. Atunci 
existase un moment când a avut aceeaşi senzaţie ca 
acum, înainte de catastrofă. 

— Te-am privit amândoi şi el a spus: „la uite-o pe 
Sue!”, iar eu am zis: „Care Sue? Sue şi mai cum?” „Sue 
Brown”, mi-a spus amicul Mason. Zicea că eşti una din 
dansatoarele de la teatrul lui. Şi nici nu părea grozav de 
surprins să te găsească aici. Mi-a spus că are impresia că 
lucrurile s-au aranjat şi se bucura mult, pentru că eşti o 
fată grozavă. A vrut să vină şi să stea de vorbă cu 
dumneata, dar nu l-am lăsat. M-am gândit că preferi să 
discutăm puţin noi doi povestea asta cu domnişoara 


Schoonmaker. Ceea ce mă face să-ţi adresez din nou 
întrebarea: Care-i adevărul, domnişoară Brown? 

Sue se simţi năucă, neajutorată şi disperată. 

— Nu pot să vă explic. 

Onorabilul Galahad ţâţâi dezaprobator. 

— Că doar n-o să adaugi povestea asta la celelalte 
enigme ale istoriei? Doreşti neapărat să nu am parte de o 
noapte liniştită? 

— Vai, dar e o poveste foarte lungă. 

— Avem toată seara la dispoziţie, ia-o cu încetişorul, pe 
bucățele. Şi — ca să începem — ce-a vrut Mason să spună 
că lucrurile s-au aranjat? 

— l-am povestit despre Ronnie. 

— Ronnie? Nepotul meu Ronald? 

— Da. Şi pentru că m-a văzut aici, bineînţeles că a luat 
drept bun faptul că lordul Emsworth şi toţi ceilalţi aţi fost 
de acord cu logodna noastră şi m-aţi invitat la castel. 

— Logodna? 

— Eram logodită cu Ronnie. 

— Poftim?! Cu tânărul Fish? 

— Da. 

— Doamne iartă-mă! exclamă onorabilul Galahad. 

Brusc, Sue începu să simtă cum tensiunea din 
atmosferă scade, în chip misterios, conversaţia nu mai 
părea atât de complicată. Cu toate că raţiunea privea cu 
dispreţ la absurditatea unei asemenea idei, fata încerca 
sentimentul că se adresează unui virtual prieten şi aliat. 
Ideea îi venise în clipa în care, ridicând privirea, zărise 
chipul însoţitorului său. Nu e plăcut să judeci oamenii 
astfel, dar nici nu trebuie să negăm faptul că onorabilul 
Galahad, când asculta confesiunile celor care se 
comportă aşa cum n-ar trebui, îndepărta întotdeauna de 
pe chipul său austeritatea şi dezaprobarea pe care ar 
trebui să le manifeşti în asemenea ocazii. 

— Dar nu înţeleg cum de-a ajuns Papa Mason aici? 
întrebă Sue. 

— A venit să discutăm nişte afaceri în legătură cu... în 


fine, n-are importanţă, spuse  onorabilul Galahad, 
readucând discuţia la ordinea de zi. Te rog, fii drăguță şi 
nu te îndepărta de la subiect, încep să întrezăresc nişte 
lucruri. Spuneai că eşti logodită cu Ronnie? 

— Eram. 

— Deci, ai rupt logodna. 

— El a rupt-o. 

— EI? 

— Da. De aceea am venit aici. Ştiţi, Ronnie era aici, eu 
eram la Londra şi în scrisoare nu poţi să explici lucrurile 
cum trebuie, aşa că m-am gândit că, dacă ajung la 
Blandings, am să-l pot vedea şi am să lămuresc totul... şi 
într-o zi am cunoscut-o pe lady Constance la Londra, când 
mă plimbam cu Ronnie, şi el m-a prezentat drept 
domnişoara Schoonmaker, aşa că dintr-un punct de 
vedere era corect să... aşa că... în fine, am venit aici. 

Dacă prezenta cronică a reuşit să dovedească până 
acum ceva, atunci acest ceva este comportamentul moral 
al  onorabilului Galahad Threepwood totalmente 
nesănătos. Te făcea să clatini din cap dezaprobator, să-l 
studiezi cu îngrijorare. Cam aşa simţea şi sora lui, lady 
Constance Keeble, şi fără îndoială că era îndreptăţită. 
Dacă ar mai fi fost nevoie de o altă dovadă, atunci 
cuvintele rostite în continuare erau mai mult decât 
suficiente. 

— De când sunt, n-am mai auzit asemenea ispravă 
amuzantă, vorbi onorabilul Galahad, radiind ca şi cum ar 
fi ascultat o poveste de biruinţă a virtuţii. 

Lui Sue îi tresări inima. Avusese tot timpul sentimentul 
că raţiunea greşise negând posibilitatea ca acest om să 
poată aproba ceea ce făcuse ea. Aşa sunt pesimiştii. 

— Adică, n-o să mă daţi de gol? 

— Cine, eu? făcu onorabilul Galahad, îngrozit de idee. 
Sigur că nu, drept cine mă iei? 

— Drept un înger. 

Onorabilul Galahad păru mulţumit de compliment, dar 
era clar că ceva îl neliniştea. Se încruntă uşor. 


— Ceea ce nu pricep este de ce vrei să te măriţi cu 
nepotu-meu Ronald. 

— Il iubesc, dragul de el. 

— Ei, hai să fim serioşi! protestă onorabilul Galahad. 
Ştii că odată mi-a pus pioneze pe scaun? 

— Şi că dă cu mingi de tenis în porci. Şi totuşi îl iubesc. 

— Nu se poate! 

— Ba da. 

— Dar cum poţi să iubeşti un individ ca ăsta? 

— Aşa spunea şi el mereu, remarcă Sue, visătoare. Şi 
cred că tocmai din cauza asta îl iubesc. 

Onorabilul Galahad suspină. Cei cincizeci de ani de 
experienţă îl învăţaseră că nu are rost să te ceri cu 
femeile în această problemă, dar pentru fata asta simţea 
o caldă afecţiune şi îl tulbura gândindu-se cum se aruncă 
singură în prăpastie. 

— Nu te pripi, draga mea, gândeşte-te bine. Mi-am dat 
seama că eşti o fată cu totul deosebită. 

— Am impresia că nu ţineţi la Ronnie. 

— Nu-mi displace. S-a mai dat el puţin pe brazdă faţă 
de când era copil, recunosc, dar nu te merită. 

— De ce nu? 

— Păi, pentru că nu te merită. 

Fata râse. 

— Ce ciudat că tocmai dumneavoastră, dintre toţi, 
afirmaţi asemenea lucru. Lordul Emsworth mi-a spus că 
Ronnie este copia dumneavoastră fidelă. 

— Cum? 

— Aşa a spus. 

Onorabilul Galahad căscă ochii mirat. 

— Seamănă cu mine băiatul ăsta? Vorbea indignat, 
pentru că mândria îi fusese grav rănită. Ronald seamănă 
cu mine? Ehe, eu eram de două ori mai bărbat ca el. Câţi 
poliţişti crezi că erau necesari ca să mă arunce de la 
Alhambra pe Vine Street când eram în floarea vârstei? 
Doi! uneori chiar trei. Şi unul în spate îmi ducea pălăria. 
Ei, fir-ar să fie, Clarence ar trebui să fie mai atent la ce 


spune. De-aia se nasc necazurile, de la vorbele astea în 
doi peri. Adevărul este că are mintea atât de îmbâcsită de 
porcine, că nu prea ştie ce vorbeşte. 

Cu greu reuşi să-şi învingă enervarea şi să se 
liniştească puţin. 

— Dar de ce te-ai certat cu nătăfleaţă ăsta? întrebă în 
cele din urmă. 

— Nu e nătăfleaţă! 

— Ba este. Chiar mă miră cum poate cineva să 
acumuleze atâta nerozie. Ar ajunge la o trupă întreagă. 
De când îl cunoşti? 

— De vreo nouă luni. 

— Ei, eu îl cunosc de-o viaţă. Şi susţin că e un zevzec. 
Dacă n-ar fi fost, nu s-ar fi certat cu dumneata. Totuşi, ce 
să mai lungim vorba: de ce v-aţi certat? 

— M-a prins dansând. 

— Şi ce-i rău în asta? 

— Şi-i promisesem că n-o să dansez. 

— Şi ăsta-i tot necazul? 

— Mie mi-ajunge! 

Onorabilul Galahad nu luă lucrurile în tragic. 

— Nu văd de ce te frămânţi. Dacă nu poţi să aplanezi 
un fleac ca ăsta, atunci înseamnă că m-am înşelat în 
privinţa dumitale. 

— Am crezut că o să reuşesc. 

— Bineînţeles că o să reuşeşti. Când eram tânăr, o 
mulţime de fete au reuşit cu mine: n-am putut să rezist 
niciodată cinci minute când începeau să plângă. Du-te şi 
suspină pe vesta băiatului. Cum stai cu suspinatul? 

— Nu prea bine, din păcate. 

— Ei, lasă că mai sunt şi alte şiretlicuri. Orice fată 
cunoaşte o mulţime. Cazi în genunchi, leşini, râzi isteric, 
te plimbi înţepată de colo-colo... sute! 

— Cred că aş reuşi dacă aş putea sta de vorbă cuel.E 
greu însă să prind ocazia. 

Onorabilul Galahad dădu din mână cu un gest larg. 

— Creeaz-o! Ehe, am cunoscut o fată cu mulţi ani în 


urmă — acum e bunică — care se certase cu individul cu 
care era logodită şi peste o săptămână sau aşa ceva, 
deodată se pomeneşte că e în aceeaşi vilă de vacanţă cu 
el — şi într-o seară îl ia la ea în cameră şi încuie uşa şi-i 
spune că o să-l ţină acolo toată noaptea şi o să se nenoro- 
cească reputaţia amândurora, dacă nu-i dă înapoi inelul 
de logodnă şi anunţă iar logodna. Şi a reuşit, zău aşa. O 
chema Frederica Nu-ştiu-cum, o roşcată. 

— Probabil că trebuie să ai părul roşu ca să faci 
asemenea lucruri. Eu mă gândeam la o întâlnire paşnică, 
în grădină. 

Ideea îi păru mult prea nevinovată onorabilului 
Galahad, dar nu obiectă în nici un fel. 

— Mă rog, orice ai face, trebuie să faci repede, draga 
mea, dacă fata amicului Johnny Schoonmaker îşi face 
apariţia? Aşa anunţase. 

— Da, dar l-am convins pe Ronnie să-i trimită o 
telegramă, semnată de lady Constance, în care a scris că 
la Castel e scarlatină şi să nu mai vină. 

E neplăcut, zău aşa, să tot aduni vrafuri de dovezi 
împotriva onorabilului Galahad Threepwood, ca să arăţi 
tot mai limpede cât de şubrede erau concepţiile sale 
etice. Şi totuşi, trebuie să spunem că, auzind cuvintele de 
mai sus, el dădu capul pe spate şi scoase un hohot de râs 
atât de puternic şi de răsunător, încât sturzul, care tocmai 
se întorsese pe pajişte, zbură ca atins de un glonţ. Era 
acelaşi râs care răsunase în negura vremii în locurile 
nocturne mai animate din Londra şi îi făcuse pe 
comisioneri să sară precum caii de lupte la auzul 
trâmbiţei, să scuipe în palme, să-şi încerce muşchii şi să 
se pregătească de acţiune. 

— E formidabil! N-am mai auzit aşa ceva, strigă 
onorabilul Galahad. Incep să-mi recapăt încrederea în 
tânăra generaţie. Şi o fată ca dumneata să se gândească 
serios să ia un băiat ca... Ei, mă rog! Se resemnase, încer- 
când să facă faţă cât mai bine unei stări de lucruri 
neplăcute. Te priveşte, la urma urmelor, eşti singura în 


măsură să apreciezi. De fapt, cel mai grozav lucru este să 
te avem în familie. De ani de zile se simte lipsa unei fete 
ca dumneata printre noi. 

O bătu pe umăr cu blândeţe şi porniră amândoi spre 
casă, în aceeaşi clipă, din casă îşi făcură apariţia doi 
oameni. 

Unul era lordul Emsworth, celălalt era Percy Pilbeam. 

Dacă nu eşti obişnuit să vizitezi conace construite pe 
proporţii grandioase, un loc cum este Castelul Blandings 
poate să-ţi submineze moralul. In clipa în care îl zări Sue, 
proprietarul Agenţiei de Investigaţii Argus nu era chiar în 
forma sa de zile mari. 

Beach, poftindu-l pe uşa din faţă, declanşase tot 
necazul. Nu făcuse decât să-şi oprească privirea asupra 
lui Pilbeam, dar atâta fusese de ajuns. Ochiul valetului, 
de-a lungul unor ani cu mişcare puţină şi mâncare din 
belşug, căpătase cu timpul un luciu pe care mulţi îl 
găseau greu de suportat. Lui Pilbeam îi crea un complex 
de inferioritate crunt. 

N-aveau de unde să ştie că, pentru această zeitate din 
uşă, el nu era decât o imagine ştearsă. De fapt pentru 
Beach, chinuit de junghiurile unei conştiinţe încărcate, 
aproape tot ce se găsea în imediata lui apropiere de- 
venise o imagine ştearsă. Interpretând greşit privirea, 
Pilbeam citise în ea dispreţ suveran şi un fel de fior de 
durere la gândul că oamenii de soiul lui se pot strecura în 
Castelul Blandings. 

Avea simţământul că el, personal, tocmai ieşise 
târându-se de sub o lespede, şi exact în acea clipă, 
cineva din întunecimea holului păşise spre el, apărând 
drept tânărul necunoscut care s-a remarcat la 
restaurantul Mario prin dorinţa nestăvilită de a-l zdrobi în 
mijlocul ringului de dans. Şi după tresărirea violentă, era 
clar că memoria tânărului era la fel de bună ca a lui. 

Până în clipa aceea, lucrurile nu debutaseră bine 
pentru Percy Pilbeam, dar acum roata norocului se 
întorsese. Exact la ţanc coborâse din înalturi un înger, 


deghizat într-o haină de vână-toare ponosită şi o pălărie 
veche. Se prezentase drept lordul Emsworth şi-l luase pe 
Pilbeam cu el în grădină. Uitându-se în urmă, peste umăr, 
Pilbeam îl văzu pe tânăr stând tot acolo, cu privirea 
aţintită spre el într-o postură medievală după cum i s-a 
părut; el, în schimb, era vesel nevoie mare însoţindu-şi 
gazda la aer curat, între tânăr şi ochiul lui Beach, valetul, 
nu prea avea ce alege. 

Totuşi, ajungând pe terasă, nu reuşi să-şi vină în fire, 
complexul de inferioritate persista, iar împrejurimile îl 
intimidau. Avea senzaţia că în orice clipă, pe o terasă de 
genul ăsta, ar putea să apară netam-nesam vreo creatură 
fermecătoare, făcând parte din această lume stranie şi 
fascinantă, care să-l pună complet în inferioritate, vreo 
ducesă, poate, sau o doamnă semeaţă în costum de 
vânătoare — splendida moştenitoare a o sută de conți — 
care l-ar privi aşa cum l-a privit Beach, cu sprâncenele 
frumos arcuite ridicate în semn de dispreţ aristocratic şi 
care, întorcându-se cu spatele la el, ar murmura: „E de 
neînchipuit!” Se putea aştepta la orice. 

Şi totuşi existau puţine lucruri la care nu se aşteptase 
şi unul din ele era Sue. La vederea ei, sări un pas înapoi şi 
mai-mai să-şi rupă nasturele de la gât. 

— Ptiu! exclamă el. 

— Poftim? făcu lordul Emsworth. 

Nu înţelesese remarca însoţitorului său şi dorea ca 
acesta s-o repete. Chiar şi cea mai blândă exclamaţie a 
unui detectiv cu o minte antrenată merita să fie luată în 
consideraţie. 

— Ce-aţi spus, stimate domn? 

Şi el o observă pe Sue şi, cu un efort extraordinar al 
memoriei, trecând în revistă diferite nume ca Schofield, 
Maybury, Coolidge şi Spooner — şi-l aminti pe cel 
adevărat. 

— Domnule Pilbeam, domnişoara Schoonmaker, spuse 
el făcând prezentările. Galahad, dumnealui este domnul 
Pilbeam. De la Argus, ştii tu. 


— Pilbeam? 

— Bună ziua. 

— Pilbeam? 

— Fratele meu, spuse lordul Emsworth, reuşind să 
termine prezentările. Fratele meu Galahad. 

— Pilbeam? întrebă onorabilul Galahad, privindu-l 
scrutător pe proprietarul Argusului. Ai avut vreodată vreo 
legătură cu un ziar numit Sarea şi piperul societății, 
domnule Pilbeam? 

Grădinile Castelului Blandings avură tendinţa să se 
legene uşor în faţa detectivului. 

Ziarul, spumos dar deseori jignitor, avusese o regulă 
foarte strictă, şi anume ca numele editorului să nu fie 
divulgat celor interesaţi; şi acum era zdrobitor de clar că 
cineva vorbise totuşi, îşi dădea seama prea târziu că 
subalternii pot fi mituiţi. 

înghiţi un nod dureros. Din obişnuinţă era cât pe ce să 
articuleze: „Aproape”. 

— În viaţa mea, reuşi el să răsufle. Sigur că nu. Nu! 
Niciodată. 

— Era tipărită de un individ cu acelaşi nume şi totuşi e 
un nume mai puţin obişnuit. 

— Vreo rudă, poate, îndepărtată. 

— Ei, păcat că nu eşti dumneata acela, spuse 
onorabilul Galahad cu părere de rău. Tare aş fi vrut să-l 
cunosc. A scris odată foarte jignitor la adresa mea, cât se 
poate de jignitor. 

Lordul Emsworth, care acordase discuţiei un interes 
extrem de scăzut, aşa cum de altfel acorda oricărei 
discuţii care nu se referea la porci, creă o diversiune. 

— Nu cumva ai dori să-ţi arăt nişte fotografii? 

În starea lui de totală răvăşeală, Pilbeam găsi stranie 
propunerea de a contempla Albumul Familiei; în 
consecinţă, scoase doar un sunet strangulat, pe care 
gazda îl interpretă drept aprobator. 

— Fotografiile Împărătesei, vreau să spun, bineînţeles. 
O să vezi şi dumneata ce animal formidabil este. O să... 


(căută le mot juste).., te stimuleze. Mă duc la bibliotecă 
să le aduc. 

Onorabilul Galahad îşi recăpătase vechea curtoazie. 

— Eşti ocupată după-amiază? o întrebă pe Sue. 

— Domnul Baxter mi-a propus să facem o partidă de 
bezique. 

— Nici nu te gândi, ripostă vehement onorabilul 
Galahad. Tipul o să încerce probabil să-ţi zdrobească 
creieri cu ciocanul de lemn. Mă gândeam că dacă n-ar fi 
trebuit să plec undeva după-masă, mi-ar fi făcut plăcere 
să-ţi citesc din cartea mea. Cred că o să-ţi placă. N-aş citi 
nimănui altcuiva. Nu ştiu cum, dar simt că avem aceleaşi 
vederi. Am lăsat-o o dată pe soră-mea, Constance, să 
vadă nişte pagini şi s-a cătrănit atât de rău, că n-a mai 
putut rosti un cuvânt. Nu poţi să-ţi faci meseria de autor 
dacă se cătrănesc oamenii. Să-ţi spun ce facem, îţi dau 
cartea s-o citeşti singură, în ce cameră stai? 

— Cred că-i spune Camera Grădinii. 

— A, da. Bine, îţi aduc manuscrisul înainte de a pleca. 

Şi dispăru în grabă. O clipă domni liniştea, pe urmă Sue 
se întoarse spre Pilbeam, îşi ţinea bărbia în vânt, în ochii 
se aprinsese sfidarea. 

— Ei bine? spuse ea. 

Percy Pilbeam răsuflă uşurat. În prima clipă a întâlnirii îi 
trecu prin minte tot ceea ce citise vreodată în legătură cu 
dedublarea, întrebarea lui Sue clarificase problema. O 
pusese pe o bază solidă, capul nu-i mai vâjâia, în faţa lui 
se afla Sue Brown şi nu altă persoană. 

— Ce naiba cauţi aici? întrebă el. 

— N-are importanţă. 

— Ce se întâmplă, de fapt? 

— N-are importanţă. 

— Nu e cazul să fii aşa de scârboasă. 

— Ei bine, dacă vrei să ştii, am venit aici ca să-l văd pe 
Ronnie şi să încerc să-i explic seara de la Mario. 

Urmă o scurtă pauză. 

— Cum ţi-a spus amicul de adineauri? 


— Schoonmaker. 

— De ce ţi-a spus aşa? 

— Pentru că aşa crede că mă cheamă. 

— Şi ce ţi-a venit să-ţi iei numele ăsta? 

— Ah, mai termină cu întrebările! 

— Nici nu cred că există un nume ca ăsta, şi dacă e 
vorba de întrebări, spuse Pilbeam cu însufleţire, eu cum 
trebuie să mă comport? In viaţa mea n-am avut şocul pe 
care l-am simţit când te-am văzut adineauri. Parcă aveam 
vedenii. Adică eşti aici sub un nume fals şi te dai drept 
altcineva? 

— Da. 

— Ei, fir-ar să fie! Şi te porţi prieteneşte cu toată 
lumea? 

— Da. 

— Cu toată lumea, în afară de mine. 

— De ce-aş fi prietenoasă cu tine? Ai făcut tot ce ţi-a 
stat în putinţă să-mi strici viaţa. 

— Poftim? 

— Lasă acum, n-are importanţă, spuse Sue enervată. 

Urmă o altă pauză. 

— Vorbe! rosti din nou, jignit, Pilbeam. 

Şi începu să bată darabana cu degetele pe zid. 

— Individul ăsta, Galahad, se poartă cu tine de parcă ai 
fi fiică-sa. 

— Suntem buni prieteni. 

— Am observat. Şi-ţi dă şi cartea s-o citeşti. 

— Da. 

Chipul lui Pilbeam fu luminat de expresia atentă, 
iscoditoare, caracteristică Agenţiei de Investigaţii Argus. 

— Ei, aici intervine şi colaborarea noastră, spuse el. 

— Cum adică? 

— Uite cum. Vrei să scoţi nişte bani? 

— Nu, răspunse Sue. 

— Ei, na! Sigur că vrei, toată lumea vrea. Ascultă aici. 
Ştii de ce am venit încoace? 

— De mult nu mă mai întreb de ce eşti în atâtea locuri, 


apari pur şi simplu din senin. 

Sue dădu să plece, îi veni în minte un gând brusc şi 
supărător. Ronnie putea să apară pe terasă în orice clipă. 
Şi dacă o găsea acolo, încolţită de Pilbeam, ca să spunem 
aşa, ce-ar crede? Sau, mai curând, ce-ar putea să nu 
creadă? 

— Unde te duci? 

— Intru în casă. 

— Vino înapoi, spuse Pilbeam, apăsat. 

— Plec. 

— Dar am ceva important să-ţi spun. 

— Ce anume? 

Şi Sue se opri. 

— Aşa, spuse Pilbeam aprobator, acum, fii atentă. 
Recunoşti că, dacă aş vrea, aş putea să te dau de gol şi 
să stric tot ceea ce ai pus la cale? 

— Şi? 

— Dar n-o s-o fac, dacă ai să fii rezonabilă. 

— Rezonabilă? 

Pilbeam mătură prudent cu privirea toată terasa. 

— Fii atentă! Am nevoie de ajutorul tău. Am să-ţi spun 
de ce am venit aici. Bătrânul crede că vreau să-i găsesc 
porcul, da' nu-i adevărat, am venit să pun mâna pe cartea 
pe care o scrie amicul tău Galahad. 

— Poftim? 

— Ştiam eu c-o să te miri, da, de-asta am venit. Prin 
apropiere locuieşte un individ care tremură ca varga să 
nu fie cumva vârâte nişte povestiri despre el în carte . 
Tipul a venit la mine la birou ieri şi mi-a oferit... ezită o 
clipă... — mi-a oferit o sută de lire dacă găsesc o 
modalitate să pătrund în casă şi să înhaţ manuscrisul, şi 
faptul că eşti prietenă cu bătrânul simplifică totul. 

— Nu mai spune! 

— Simplu ca bună-ziua, o asigură el. Mai ales că acum 
o să ţi-o dea s-o citeşti, n-ai decât să mi-o dai mie şi ai 
primit cincizeci de lire. Fără să mişti un deget. 

Ochii lui Sue scăpărară. Pilbeam se aşteptase la asta, 


nici nu concepuse să existe o fată ai căror ochi să nu 
scapere la o asemenea ofertă. 

— Serios? spuse Sue. 

— Cincizeci de lire. Fac juma' juma' cu tine. 

— Şi dacă nu sunt de acord, bănuiesc că te duci 
imediat şi le spui cine sunt? 

— Exact, replică Pilbeam, mulţumit de isteţimea 
promptă a fetei. 

— Ei, atunci află că nici prin cap nu-mi trece să fac ce 
mi-ai cerut. 

— Cum? 

— Şi dacă vrei să le spui cine sunt, poftim, du-te! 

— Mă duc. 

— Te rog chiar, dar să nu uiţi că în clipa în care faci 
asta, îi spun domnului Threepwood că tu ai scris povestea 
aia despre el în Sarea şi piperul societății. 

Pilbeam se clătină ca o frunză în bătaia vântului, 
riposta fetei îl descumpănise. Nu găsi ce să-i răspundă. 

— Aşa voi face, spuse Sue. 

Pilbeam îşi continuă rolul mut, şi după ce şansa de a 
spune ceva trecuse, încă se mai străduia să se întremeze 
după rana mortală primită printr-o fisură neaşteptată a 
armurii. Apăruse Millicent, care se îndrepta spre ei 
străbătând terasa. Avea aerul obişnuit de mohoreală. Se 
opri lângă ei. 

— Bună, spuse Millicent din străfunduri. 

— Bună, spuse Sue. 

Fereastra bibliotecii încadra capul şi umerii lordului 
Emsworth. 

— Pilbeam, prietene, vrei să vii până în bibliotecă? Am 
găsit fotografiile. 

Millicent urmări retragerea detectivului cu o curiozitate 
îndurerată. 

— Cine e? 

— Un oarecare Pilbeam. 

— l-ar ajunge şi un nume mai scurt, după mine. Dar ce 
are de se bălăngăne aşa? 


Sue nu fu în stare să soluţioneze problema. Millicent 
veni şi se aşeză lângă ea şi, aplecându-se peste parapetul 
de piatră, privi dispreţuitor spre parc, îţi lăsa impresia că, 
în general, nu suferă parcurile, dar pe cel din faţă nu-l 
înghiţea absolut deloc. 

— L-ai citit vreodată pe Schopenhauer? 

— Nu. 

— Ar trebui. E fantastic. 

Şi căzu iar în muţenie, ochii rătăcindu-i prin înserarea 
care se lăsa. Undeva, în amurgul îndepărtat, o vacă 
începu să mugească prelung şi enervant. Sunetul parcă 
rezuma şi accentua tristeţea generală. 

— Schopenhauer spune că nu se poate ca suferinţa din 
lume să fie întâmplătoare, trebuie să aibă un scop 
anume. Spune că viaţa e un amestec de suferinţă şi 
plictiseală, ori ai parte de una, ori de cealaltă. Găseşti fel 
de fel de lucruri grozave, dacă îl citeşti. O să-ţi placă. Ei, 
mă duc să fac o plimbare. Vii şi dumneata? 

— Nu, nu prea am chef, mulţumesc. 

— Cum vrei. Schopenhauer spune că e de acord cu 
sinuciderea, cică hinduşii, în loc să meargă la biserică, se 
sinucid. Se aruncă în Gange şi se lasă mâncaţi de 
crocodili şi consideră că nu şi-au irosit ziua în zadar. 

— Ce multe ştii despre Schopenhauer... 

— L-am citit de curând. Am găsit un exemplar în 
bibliotecă. Schopenhauer susţine că suntem toţi nişte 
miei pe păşune, zburdând sub ochiul măcelarului, care îşi 
alege pe rând victimele. Precis nu vrei să vii la plimbare? 

— Nu, zău, mulţumesc. Mă duc în casă. 

— Cum vrei, spuse Millicent. Fiecare e liber să facă ce 
vrea. 

Făcu câţiva paşi şi pe urmă se întoarse. 

— Te rog să mă scuzi, dar par cam împrăştiată. Mă 
obsedează ceva. Mereu îmi zboară gândul acolo. Adevărul 
este că tocmai m-am logodit cu verişorul meu, Ronnie. 

Copacii profilaţi pe norii îngrămădiţi începură să joace 
în faţa lui Sue. O mână nevăzută o înşfacă de gât şi-i 


stoarse suflarea din trup. 

— Ronnie! 

— Da, spuse Millicent pe un ton pe care l-ar fi folosit 
Schopenhauer dacă ar fi anunţat că descoperise o omidă 
în salata din faţă. Adineauri am fixat logodna. 

Se îndepărtă, iar Sue se sprijini de zidul terasei. Cel 
puţin zidul era ceva solid în acest univers în continuă 
balansare şi surpare. 

— Hei! _ 

Era Hugo. Il vedea ca prin ceaţă, dar nici vorbă că era 
Hugo Carmody. 

— Hei! Ţi-a spus? 

Sue dădu din cap. 

— S-a logodit. 

Sue dădu din cap. 

— O să se mărite cu Ronnie. 

Sue dădu din cap. 

— O, moarte, unde este ghimpele tău? spuse Hugo şi 
dispăru în direcţia lui Millicent. 


Capitolul 12 
Activităţile lui Beach valetul 


Bileţelul plin de demnitate şi hotărâre în care Rupert 
Baxter îşi aşternuse părerile despre lordul Emsworth 
fusese scris în salonaşul de dimineaţă, imediat după ce 
ex-secretarul se înapoiase în casă; îl dăduse apoi în grija 
lui Beach, cu mâinile încă murdare de ţărână. Abia după 
ce îndeplini această misiune, porni în sus pe scări, în 
căutarea apei şi a periei de care avea atâta nevoie. 
Aşadar, urca scările spre dormitorul său şi tocmai 
ajunsese pe primul palier, când o uşă se deschise şi 
elanul îi fu stăvilit de ceea ce la o femeie mai mărunţică 
ar fi sunat ca un chefnit. Dar, cum sunetul izvora de pe 
buzele lui lady Constance Keeble, putem să-l numim o 
exclamaţie de surprindere. 

— Domnule Baxter! 

Stătea în pragul budoarului personal şi îi privea ţinuta 
răvăşită cu o uluire atât de mare, încât, preţ de un minut, 
fostul secretar aproape că o puse alături de capul familiei 
în serviciul de anunţuri fulger, care începu să prindă 
contur în mintea lui. Nu era în starea de spirit să suporte 
priviri căscate de uimire. 

— Aş putea să intru? întrebă el tăios. 

Se simţea în stare să explice totul, dar nu avea intenţia 
s-o facă pe primul palier al unei case unde oricine ar fi 
putut să asculte cu urechile ciulite. 

— Dar, domnule Baxter! spuse lady Constance. 

Domnul Baxter se opri o clipă să strângă din dinţi, pe 
urmă închise uşa în urma lui. 

— Dar ce-ai făcut, domnule Baxter? 

— Am sărit pe fereastră. 

— Ai sărit pe fereastră? 


Baxter rezumă în linii mari evenimentele care 
precipitaseră cutezătorul act. Lady Constance îşi trase 
răsuflarea, şuierând a remuşcare. 

— Vai, Doamne! exclamă ea. Ce prostie din partea 
mea. Trebuia să-ţi fi spus! 

— Poftim? 

Chiar şi în locul acela în care se afla, în siguranţa 
budoarului, lady Constance Keeble se uită prevăzătoare 
peste umăr. În starea de lucruri complicată şi 
întortocheată la care ajunsese viaţa în Castelul Blandings, 
practic absolut toţi, cu excepţia lordului Emsworth, 
căzuseră în mania de a se uita prudenţi peste umărul lui 
sau al ei, înainte ca el sau ea să vorbească. 

— Sir Gregory Parsloe scria în bilet, explică ea, că 
individul ăsta, Pilbeam, care vine diseară aici, lucrează 
pentru el. 

— Lucrează pentru el? 

— Da. Se pare că sir Gregory s-a dus ieri să-l vadă şi i-a 
promis o sumă mare de bani dacă intră în posesia 
manuscrisului lui Galahad. De asta ne-a invitat diseară la 
masă, ca să-l scoată pe Galahad din casă. Aşa că nu mai 
era cazul să te deranjezi. 

Se lăsă tăcerea. 

— Deci, nu mai era nevoie, repetă rar Baxter cel 
eficient, îndepărtând din ochi rămăşiţele unei bucăţi de 
pământ care îi provocase o oarecare jenă, să mă fi 
deranjat. 

— Îmi pare nespus de rău, domnule Baxter. 

— Vă rog să nu mai vorbim despre asta, lady 
Constance. 

Degajat de ţărână, ochiul, cu obişnuita-i însufleţire, îşi 
reluă activitatea. Inspectând-o pe doamna cuprinsă de 
remuşcări din faţa sa, ochelarii căpătaseră o expresie 
rece şi metalică. 

— Inţeleg, spuse el. Ei, poate că aş fi fost scutit de 
unele neplăceri dacă mă anunţaţi din timp, lady 
Constance. Mi-am zgâriat serios tibia piciorului stâng şi, 


după cum observați şi dumneavoastră, m-am cam 
murdărit. 

— Îmi pare teribil de rău. 

— Mai mult, după câte am dedus din remarca aruncată 
de lordul Emsworth, acţiunea mea a lăsat o impresie de 
sminteală. 

— Vai de mine! 

— Chiar a precizat gradul de sminteală: „Nebun de 
legat”, sunt exact cuvintele lui. 

Îi mai trecuse din supărare, îşi aminti că doamna 
dinaintea sa, care aproape că îşi frângea mâinile, după 
cum se spune, se dovedise întotdeauna o aliată a lui, îi 
dorise întotdeauna binele şi nu slăbise niciodată eforturile 
de a-l repune în funcţia de secretar de care se bucurase 
cândva. 

— Ei, asta e, şi gata, conchise el. Tot ce ne rămâne de 
făcut acum este să găsim o soluţie să recâştigăm terenul 
pierdut. ` 

— Adică, să încercăm s-o găsim pe Impărăteasă? 

— Exact. 

— Vai, domnule Baxter, dacă ai reuşi! 

— Reuşesc! 

Lady Constance rămase extaziată şi mută în faţa 
chipului său eficient, hotărât şi sumbru. Dacă altcineva ar 
fi rostit cuvintele acelea, ar fi replicat pe loc: „Cum?” sau 
chiar: „Cum naiba?”, dar cum ele izvorâseră de pe buzele 
lui Rupert Baxter, aşteptă doar tăcută momentul 
iluminării. 

— Aţi acordat atenție acestei chestiuni, lady 
Constance? 

— Da. 

— Şi la ce concluzii ați ajuns? 

Lady Constance se simţi neajutorată şi prostuță. Parcă 
era un al doilea doctor Watson, aproape ca un poliţist de 
mâna a doua de la Scotland Yard. 

— Nu prea am ajuns la vreo concluzie, făcu ea, evitând 
ochelarii, cu un aer de vinovăţie. Bineînţeles, cred că e 


absurd să-l bănuim pe sir Gregory... 

Baxter îndepărtă ideea cu un gest uşor. Nu merita nici 
măcar un „[sst!” 

— Intr-o problemă de acest gen, spuse el, primul lucru 
de făcut este să cauţi motivul. Oare cine ar putea la 
Castelul Blandings să aibă motiv să fure porcul lordului 
Emsworth? 

Lady Constance şi-ar fi dat venitul pe un an de zile ca 
să fie în stare să găsească un răspuns cât de cât 
inteligent, dar tot ce fu în stare să facă a fost să privească 
şi să asculte. Pe Baxter nu-l deranja lucrul acesta. Nici nu- 
şi dorea altceva, prefera interlocutorii muţi şi receptivi. 

— Carmody! 

— Domnul Carmody? 

— Exact. Este secretarul lordului Emsworth şi este 
absolut incompetent; un secretar care e pe muchie de 
cuţit cu postul pe care-l are. Mă vede sosind la castel, pe 
mine, fostul ocupant al postului, se alarmează, devine 
suspicios, îşi scormoneşte mintea să găsească vreo cale 
de a-şi consolida poziţia în ochii lordului Emsworth. Pe 
urmă îi vine o idee; o idee nesăbuită, de genul celor din 
filme, care pot să-i vină unui om de factura lui, îşi spune 
că, dacă ia porcul şi-l ascunde undeva, apoi pretinde că l- 
a descoperit şi-l înapoiază proprietarului, recunoştinţa 
lordului Emsworth va fi atât de mare, încât orice pericol 
de a fi dat afară va dispărea total. 

Işi scoase ochelarii şi şi-i şterse. Lady Constance scoase 
un strigăt înfundat. Dacă ar fi fost altă persoană, strigătul 
ar fi sunat ca un chiţăit. Baxter îşi puse înapoi ochelarii pe 
nas. 

— Nu încape nici o îndoială că la această oră porcul se 
află pe undeva prin împrejurimile Castelului. 

— Dar, domnule Baxter...! 

Fostul secretar ridică o mână autoritară. 

— Bineînţeles că acest lucru nu putea fi săvârşit de o 
singură persoană. Secretarul nu dispune de timpul său, 
iar porcul trebuie hrănit la intervale regulate. A avut 


nevoie de un complice şi cred că ştiu şi cine e complicele, 
Beach! 

De data asta, nici dorinţa povestitorului de a pune într- 
o lumină cât mai favorabilă exclamaţiile lui lady 
Constance nu poate ascunde adevărul. Ce mai, lady 
Constance behăi pur şi simplu. 

— Be-ee-ee-ech! 

Ochelarii îi scurmară întreaga fiinţă. 

— L-aţi observat îndeaproape pe Beach în ultima 
vreme? 

Lady Constance dezaprobă din cap. Nu era o persoană 
care să-i observe îndeaproape pe valeţi. 

— ÎI roade ceva, e nervos, se simte vinovat. Are 
mustrări de conştiinţă, tresare când i te adresezi. 

— Serios? 

— Tresare, repetă Baxter cel eficient. Adineauri i-am 
dat o... s-a întâmplat să-i spun ceva, şi a tresărit ca 
împuns. Se opri. Am de gând să mă duc şi să-l iau la 
întrebări. 

— Vai, domnule Baxter! Crezi că procedezi cum 
trebuie? 

Intenţia lui Rupert Baxter de a-l interoga pe valet 
fusese cam nebuloasă, un gen de vis vag; dar replica de 
mai sus îi cristaliză hotărârea. N-avea de gând să-i lase 
pe oameni să-i pună întrebări dacă e bine sau nu cum 
procedează. 

— Câteva întrebări alese cu grijă l-ar obliga să spună 
adevărul. 

— Dar o să-şi dea demisia! Conversaţia fusese 
punctată ici-colo cu ocazii în care Baxter ar fi putut să 
exclame pe bună dreptate „[sst!”, dar, după cum am 
văzut, până în acea clipă se abţinuse, acum însă îi dădu 
drumul. 

— Ţssst! făcu Baxter cel eficient. Slavă Domnului, 
există destui valeţi! 

Şi după acest adevăr de netăgăduit, ieşi ţanţoş din 
cameră. Spălatul şi periatul erau la fel de necesare ca şi 


cu zece minute în urmă, dar fusese prea preocupat de 
argumentaţie ca să-i mai pese de spălat sau periat. Se 
grăbi să coboare scările, traversă holul, trecu prin uşa gri- 
bej care ducea spre camerele servitorilor de la Castelul 
Blandings. Tocmai îşi făcea loc prin culoarul întunecat 
spre cămară, unde presupunea că ar trebui să fie Beach 
la ora aceea, când uşa se deschise brusc şi din cadrul ei 
se desprinse o siluetă masivă. 

Era valetul, şi, după melonul de pe cap, era clar că 
avea intenţia să iasă la aer curat. 

Baxter împietri cu un picior în aer, cu ochii după el. Pe 
urmă, când vânatul dispăru în direcţia uşii de serviciu, se 
grăbi să-l urmărească. 

Afară era acum aproape la fel de întuneric ca pe 
coridor. Cerul cenuşiu ameninţător se  înnegurase, 
devenise o masă uriaşă de nori de culoarea cernelii, grei 
de fulgere, tunete şi ploaie, care apar atât de des în 
timpul unei veri englezeşti, ca să amintească insularilor 
că sunt nordici şi viguroşi şi că nu trebuie să-şi lase vinele 
să le fie vlăguite de soarele etern de care au parte locui- 
torii mai puţin norocoşi din ţinuturile nordice. Cerul mărâi 
către Baxter ca o haită de zăvozi. 

Dar Baxter nu se speria cu una cu două de o vreme 
urâtă, atunci când îl chema datoria. Asemenea 
personajului din poezia lui Tennyson care a urmat raza, 
aşa îl urmă el pe valet. Un singur lucru avea Beach în 
comun cu raza, dar în clipa aceea, din întâmplare, era şi 
singurul care conta, putea fi urmat cu uşurinţă. 

Tufişurile îl înghiţiră pe valet. Câteva secunde mai 
târziu îl înghiţiră şi pe Baxter cel eficient. 

Există oameni care susţin — şi scot un venit frumuşel 
colaborând la ziarele de seară — că în aceste zile de 
declin, vechiul spirit viguros al britonilor a apus. Au 
impresia că tot caută fără succes dovezi de supravieţuire 
a acelor calităţi de rezistenţă şi robusteţe care pe vremuri 
i-au făcut pe englezi să fie ceea ce au fost. Pentru aceşti 
oameni, spectacolul oferit de Rupert Baxter înfruntând 


forţele naturii nu putea să nu aducă consolare şi 
aprobare. Ba încă ar fi fost stimulaţi în continuare de 
comportarea lui Hugo Carmody. 

Lăsând-o pe Sue pe terasă pentru a pleca în căutarea 
lui Millicent, lui Hugo nu-i scăpase amănuntul că se 
pregătea o furtună amenințătoare. Văzu norii, auzi 
tunetul care se apropia, dar nici că-i păsa. N-are decât să 
plouă, fusese verdictul lui Hugo. Poate să toarne cu 
găleata. Ca şi cum ar fi recepționat încurajarea, cerul 
trimise un strop ud şi greu, care îi poposi pe ceafă. 

Abia dacă îl luă în seamă. Informaţia pe care i-o 
încredinţase prietenul său Ronald Fish îi paralizase în aşa 
hal simţurile, încât trată apa ce-i şiroia pe ceafă ca pe un 
fapt divers. Se simţea aşa cum se simţise într-o seară, cu 
câţiva ani înainte, când, boxând pentru universitatea sa la 
categoria uşoară, îşi plasase neprevăzător falca exact în 
locul ocupat în acea clipă de pumnul drept al 
adversarului. Fie că ai păţit asta, fie că ai aflat că fata pe 
care o iubeşti este logodită irevocabil cu un altul, începi 
să înţelegi ce trebuie să simtă anarhiştii când bomba 
explodează prea devreme. 

În toate zilele negre trăite în ultima perioadă, Hugo de 
fapt nu pierduse speranţa, uneori mai pălise ea, dar nu 
dispăruse. Era convins că se pricepe la femei, aşa cum 
Sue susţinea că se pricepe la bărbaţi. Ca şi Sue, îşi 
pusese speranţa în gândul că dragostea adevărată nu 
cunoaşte piedici, că răceala se topeşte, că inimile înstrăi- 
nate pot să fie până la urmă reunite prin câteva rugăminţi 
adecvate şi prin discuţii calme. Chiar faptul că Millicent îl 
privise fix când s-au întâlnit, cu ochii mari şi dispreţuitori 
care-l străpunseră ca două stilete, oricât ar fi fost de 
neplăcut, nu l-a făcut să dispere. Aşteptase cu nerăbdare 
clipa când ar fi izbutit să o prindă singură şi să-i toarne în 
auz torentul de vorbe potrivite. 

Dar asta îi pusese capac, cu asta se termina totul. Se 
logodise cu Ronnie şi curând se va mărita cu el. Gândul 
ăsta oribil îl mâna pe Hugo Carmody prin beznă, ca un 


tăun. 

Se făcuse atât de întuneric, că nici nu mai vedea în faţa 
lui. Şi uitându-se în jur, descoperi motivul — ajunsese într- 
o pădure. Crângul de vest, deduse el în cele din urmă, 
luând în considerare faptul că în această porţiune a 
moşiei nici nu exista altul. Foarte bine, putea să fie şi 
Crângul de vest, sau oriunde altundeva. Continuă să-şi 
târască paşii înainte. 

Terenul de sub picioare era clisos şi prevăzut cu spini la 
joasă înălţime, care-l înţepau prin pantalonii subţiri şi care 
l-ar fi deranjat dacă ar fi avut starea de spirit necesară să 
bage de seamă spinii. Erau şi copaci de care se lovea, şi 
buturugi de care se împiedica, şi drept în faţă, într-un mic 
luminiş, era şi o cabană cam dărăpăânată. O observă 
pentru că părea un loc unde, acum că se iscase un vânt 
cald şi năvalnic, puteai să te adăposteşti şi să-ţi aprinzi o 
țigară. Nevoia de tutun devenise imperioasă. 

Constată cu mirare că plouă şi că, aparent, după starea 
îmbrăcăminţii, ploua de mai mult timp. Mai şi tuna. Se 
pornise furtuna, iar el se părea că se află exact în genul 
de loc, printre toţi copacii aceia, unde orice individ poate 
fi trăsnit. La cină n-o să-şi facă apariţia, ulterior se va 
forma o echipă care să-l caute cu lanternele, cineva se va 
împiedica de ceva moale şi lumina lanternei va cădea pe 
un trup carbonizat şi înnegrit. Hei, veniţi repede, l-am 
găsit! Unde? Aici. Asta e Hugo Carmody? Măi, măi! la 
ridicaţi-l, mă băieţi, să-l ducem de-aici. Era un băiat 
cumsecade, săracul, dar în ultima vreme devenise cam 
morocăânos. Mi se pare că avea ceva necazuri cu o fată. 
Ce rău o să-i pară când va auzi. Ea l-a adus aici, să ştiţi. 
Ţineţi bine targa! Aşa, când spun „Acum”! Bine! 

Imaginea avea ceva care chiar îl îmbărbăta. Ajax sfida 
fulgerul, Hugo Carmody mai degrabă îl încuraja. Privi 
aprobator la o săgeată exagerat de vie care păru că se 
încolăceşte printre vârfurile copacilor ca un şarpe. 
Oricum, reflectă el, se udase până la piele, şi ce rost 
avea, dacă stai şi te gândeşti, să te uzi până la piele? La 


urma urmelor, te poate lovi fulgerul şi în cabana ce se 
întrezărea ceva mai departe. Tuleo spre cabană! se gândi 
Hugo şi o zbughi spre ea. 

Abia ajunse la uşă, când aceasta se deschise cu putere. 
Se auzi un zgomot ca zburătăcitul unui fazan şi, în clipa 
următoare, ceva alb i se aruncă în braţe, plângând 
înfiorată la pieptul lui. 

— Hugo! Hugo, iubitule! 

Rațiunea îi şoptea lui Hugo că nu putea fi Millicent cea 
care se agăța de el şi i se adresa astfel. Şi totuşi, după 
toate aparențele, nu putea fi decât ea. Fata continua să-i 
vorbească, în aceeaşi manieră prietenoasă, chiar intimă. 

— Hugo! Scapă-mă! 

— Imediat! 

— Am-am-am int-intr-intrat aici să-să-să mă adăpostesc 
de ploaie şi e o beznă groaznică. 

Hugo o strânse la piept cu dragoste, cu acea uşurare 
care pogoară asupra bărbaţilor când se trezesc că strâng 
în braţe ceea ce nici nu visaseră. N-avea rost acum să 
pornească o discuţie ca la carte, n-aveau rost nici 
argumentele şi explicaţiile, implorările şi rugăminţile. 
Nimic nu-şi mai avea rostul acum, decât nişte bicepşi 
solizi. 

Era uluit, dar o dată cu uluirea venise un anume 
sentiment de autoliniştire. Era clar că îi făcea plăcere să 
urmărească acest spectacol de slăbiciune tremurătoare la 
o persoană care, dacă dăduse vreodată dovadă de vreo 
umbră de greşeală, atunci aceasta fusese înclinația spre 
nepăsare şi independenţă rece şi tăioasă care 
caracterizează fetele moderne. Dacă acum Millicent o 
lăsase mai moale pentru că zărise probabil o stafie în ca- 
bană, Hugo tare ar fi dorit s-o întâlnească şi să-i strângă 
mâna. Orice bărbat îşi doreşte să fie pus în situaţia de a 
spune „Ei hai, hai', fetiţo!” celei pe care o iubeşte, mai 
ales dacă în ultimele zile a fost tratat de ea ca o specie 
inferioară de vierme nenorocit — iar Hugo Carmody se 
afla în această situaţie. 


— Ei, hai, hai! spuse el, ezitând însă să rişte şi „fetiţo”! 
Lasă că se rezolvă. 

— Dar nu ser-nu ser-nu-ser... 

— Care ser! spuse Hugo buimac. 

— Nu-ser-nu-ser-nu-se rezolvă. E un om aici! 

— Un om? 

— Da. N-am ştiut că e cineva aici, şi era o beznă 
groaznică, şi am auzit ceva mişcându-se şi am întrebat 
„Cine e?” şi pe urmă mi-a răspuns pe nemţeşte. 

— Pe nemţeşte? 

— Da. 

Hugo îşi desprinse uşor braţele. Chipul său era hotărât. 

— Mă duc să arunc o privire. 

— Hugo! Nu te duce! O să te omoare! 

Fata rămase acolo, împietrită, ploaia răpăia în jurul ei, 
dar ea n-o luă în seamă. Fulgerul scăpără, dar nu-i dădu 
nici o atenţie. Aşteptă un minut care se scurse cât o oră, 
ciulindu-şi urechile să audă zgomote de luptă pe viaţă şi 
pe moarte. Pe urmă o siluetă întunecată se desprinse din 
cabană. 

— Hei, Millicent! 

— Hugo! N-ai păţit nimic? 

— Nu. N-am nimic. Ştii ceva, Millicent? 

— Nu, ce să ştiu? 

Din beznă se desprinse un chicotit. 

— E purceaua. 

— Ce anume? 

— Purceaua! 

— Cine e purceaua? 

— Omul dinăuntru, Împărăteasa de la Blandings, în 
mărime naturală. Hai să te uiţi şi tu. 

Millicent se uită şi ea. Veni până la uşa cabanei şi privi 
înăuntru. Da, aşa cum îi spusese şi el, era Impărăteasa, în 
lumina slabă a chibritului ţinut de Hugo chipul plăcut al 
nobilului animal se ridicase spre ea, întrebător, ca şi cum 
Millicent ar fi putut să fie aducătoarea gustării de seară 
pe care o aştepta cu atâta râvnă. Tabloul l-ar fi făcut pe 


lordul Emsworth să chiuie de bucurie, Millicent, însă, 
căsca gura doar. 

— Cum naiba a ajuns aici? 

— Asta încerc şi eu să aflu, spuse Hugo. Sunt convins 
că cineva a ştiut tot timpul că e ascunsă aici. Şi, la urma 
urmei, ce e cu cabana asta? 

— Cred că pe vremuri era cabană de vânătoare. 

— Hm, am impresia că sus e o cameră, spuse Hugo, 
aprinzând un chibrit. Mă duc sus şi mă aşez la pândă, e 
foarte posibil ca cineva să vină şi să hrănească animalul; 
vreau să văd şi eu cine e. 

— Da, aşa să facem. Ce isteţ eşti! 

— Tu nu! Tu te duci acasă. 

— Nu mă duc. 

Urmă o pauză. Un om tare ar fi arătat ce poate, dar 
Hugo, deşi mult mai întremat ca în ultimele zile, nu se 
simţea totuşi atât de tare. 

— Cum vrei. (Inchise uşa.) Bine, hai! Să ne grăbim! 
individul poate apărea din clipă în clipă. 

Urcară scările şubrede şi se lăsară în jos prudenţi, pe 
podeaua cu miros de şoarece şi mucegai. Dedesubt, totul 
era cufundat în beznă, dar existau nişte găuri prin care 
puteai să te uiţi când ar fi venit timpul de uitat, Millicent 
simţea una chiar lângă obraz. 

— Crezi că poate să cedeze podeaua? întrebă ea cam 
nervoasă. 

— Nu cred. De ce? 

— Păi, n-aş vrea să-mi frâng gâtul. 

— Nu vrei, nu? Ei, să ştii că eu tare aş vrea să mi-l 
frâng pe al meu, spuse Hugo, vorbind încordat în 
întuneric. 

Îi trecuse prin cap că acum ar fi tocmai timpul potrivit 
pentru o discuţie sentimentală. 

— Dacă ai impresia că mă dau în vânt să asist cum tu şi 
Ronnie învârtiţi dansul miresei în bătătură, să ştii că te 
înşeli. Presupun că eşti conştientă că mi-ai sfâşiat pârlita 
asta de inimă. 


— Ah, Hugo! exclamă Millicent. 

Se lăsă tăcerea. Dedesubt, Impărăteasa se foi. Sus, 
foşni ceva. 

— Vaaai! făcu Millicent. Ce-a fost, un şoarece? 

— Sper. 

— Ce-ai spus? 

— Şoarecii te rod, explică Hugo. Se adună în jurul tău şi 
te rod până la os şi pun astfel capăt suferinţei. 

Se lăsă din nou tăcerea, pe urmă Millicent vorbi cu glas 
stins. 

— Te porţi ca o brută, spuse ea. 

Pe Hugo începură să-l năpădească remuşcările. 

— lartă-mă, te rog. Ştiu că aşa mă port, lua-m-ar să mă 
ia! Dar fii atentă... adică, chestia asta cu logoditul cu 
Ronnie, e cam neplăcut, nu crezi? Doar n-ai vrea să scot 
şi trei chiote de bucurie, nu? Sau să ţopăi fericit şi fără 
griji? 

— Nici nu-mi vine să cred că s-a petrecut aşa ceva. 

— Ei, şi de fapt cum s-a petrecut? 

— Păi s-a petrecut aşa, din senin. Mă simţeam 
nefericită şi supărată foc pe tine şi... asta-i tot. L-am 
întâlnit pe Ronnie şi el m-a luat la plimbare şi am coborât 
spre lac; el a început să arunce cu aşchii în lebede şi pe 
urmă brusc a început să suspine şi atunci am spus „Ei, 
Doamne!” şi am spus „Of, of. Şi el a spus „Nu vrei să te 
măriţi cu mine?”, şi eu am spus „Ba da”, şi el a spus 
„Vreau să te previn — dispreţuiesc toate femeile”, şi eu 
am spus „Perfect, cred că o să fim foarte fericiţi”. 

— Inţeleg. 

— Am făcut-o doar ca să-ţi fac în necaz. 

— Ai reuşit... 

O umbră de curaj se strecură în vocea lui Millicent. 

— Nu m-ai iubit niciodată cu adevărat, spuse ea, ştii 
prea bine că am dreptate. 

— Eşti sigură? 

— Da. Atunci de ce ai căutat neapărat să te duci pe 
furiş la Londra, şi pe urmă ce ţi-a trebuit s-o îndopi pe tipa 


aia nesuferită cu mâncare? 

— Nu e tipa mea şi nu e nesuferită. 

— Ba este! 

— Păi, după câte am văzut, te înţelegi bine cu ea, v-am 
văzut trăncănind amândouă pe terasă foarte amical, fir-ar 
să fie! 

— Cum? 

— Cu domnişoara Schoonmaker. 

— Nu ştiu ce tot îndrugi. Ce-are a face domnişoara 
Schoonmaker cu toată povestea asta? 

—  Domnişoara Schoonmaker nu este domnişoara 
Schoonmaker, este Sue Brown. 

O clipă, lui Millicent i se păru că, pe lângă inimă, 
însoţitorului ei i-a fost zdrobit şi capul, şi cu toate că era 
conştientă de zădărnicia gestului, se uită fix spre locul de 
unde se auzise vocea, pe urmă, brusc, cuvintele lui 
căpătară înţeles. Vorbi sufocată. 

— A venit după tine! 

— N-a venit după mine, a venit după Ronnie. N-ai atâta 
glagorie să pricepi, făcu Hugo exasperat pe bună 
dreptate, că ai făcut un tărăboi cumplit şi ai încurcat 
absolut totul? Lui Sue Brown nu i-a păsat niciodată de 
mine nici cât negru sub unghie, iar eu am considerat-o 
întotdeauna doar o fată de viaţă, o bună parteneră de 
dans. Asta este absolut singurul şi unicul motiv pentru 
care am ieşit cu ea. De şase săptămâni n-am mai dansat 
şi am început să am înţepături în tălpi, că nu mai pot să 
dorm noaptea, aşa că m-am dus la Londra, am scos-o în 
oraş, iar Ronnie a găsit-o stând de vorbă cu pecinginea 
aia de Pilbeam şi şi-a închipuit că e cu el. Chiar ea i-a 
spus că nici măcar nu-l cunoaşte, ceea ce era foarte 
adevărat, dar Ronnie i-a tăiat-o scurt că totul s-a terminat 
între ei şi s-a întors înapoi la castel, iar ea a vrut să stea 
puţin de vorbă cu el, aşa că a venit şi ea aici, dându-se 
drept domnişoara Schoonmaker, şi în clipa în care ajunge 
aici află că Ronnie e logodit cu tine. Frumoasă surpriză 
pentru biata fată, ce să-ţi spun! 


Lui Millicent începuse să i se învârtească rău de tot 
capul cu mult înainte de sfârşitul discursului. 

— Dar ce caută Pilbeam aici? 

— Pilbeam? 

— Stătea de vorbă cu ea pe terasă. 

Bezna fu străpunsă de un mârâit grav. 

— Pilbeam aici! Aha! Deci, până la urmă a venit, ha? La 
individul ăsta m-a trimis lordul Emsworth în legătură cu 
Impărăteasa. Conduce Agenţia de Investigaţii Argus, şi, la 
cererea ta, trepăduşii lui Pilbeam mi-au călcat pe urme în 
seara aceea. Aşadar, e aici, da? Bine, atunci să-l lăsăm să 
se bucure cât mai poate, să-l lăsăm să respire aerul de 
ţară cât timp aerul îi mai prieşte, pe buboiul ăsta îi 
aşteaptă ceasul când va da socoteală! 

Mintea răvăşită a lui Millicent făcu loc unei alte 
probleme care cerea insistent o explicaţie. 

— Spuneai că nu e drăguță! 

— Cine? 

— Sue Brown. 

— Nici nu e. 

— Nu e drăguță? E de-a dreptul fascinantă. 

— Mie nu mi se pare, continuă Hugo încăpățânat, o 
singură fată e drăguță în lumea asta, şi fata asta o să se 
mărite cu Ronnie. (Se opri.) Dacă până acum nu ţi-ai dat 
seama că te iubesc, şi că te voi iubi întotdeauna, şi că n- 
am iubit pe nimeni altcineva, şi nici n-o să mai iubesc pe 
cineva, atunci să ştii că eşti un cap pătrat. Poţi să mi-o 
aduci pe Sue Brown sau pe oricare altă fată din lume pe o 
tavă cu frişcă de jur împrejur, şi nici nu m-aş uita la ea, să 
ştii. 

Un alt şobolan — doar dacă nu era un şoarece exagerat 
de bine hrănit — începu să se facă simţit în întuneric. Se 
părea că se delecta cu o cină timpurie constând dintr-o 
bucată de lemn. Millicent nici nu-l luă în seamă. Mâna pe 
care o întinsese atinse braţul lui Hugo, degetele ei îl 
strânseră cu disperare. 

— Vai, Hugo! spuse ea. 


Braţul se însufleţi, o înşfăcă, o trase pe duşumeaua 
mirosind a şoareci şi mucegai, şi timpul se opri în loc. 

Hugo sparse primul tăcerea. 

— Şi când te gândeşti că nu de mult doream să mă 
trăsnească un fulger în două! 

Mirosul de şoareci şi mucegai se risipi, în cabană păru 
că se răspândeşte parfum de violete şi de trandafiri. 
Şobolanul, un gurmand zgomotos, se transformase într-o 
orchestră de harpe, chimvale şi tromboane care îngânau 
o muzică suavă. 

Pe urmă, întrerupând strident aceste sunete delicate, 
se auzi uşa de la cabană deschizându-se, iar o clipă mai 
târziu, prin găurile din duşumea, se văzu lucind o lumină. 

Millicent îi atrase atenţia lui Hugo, ciupindu-l de braţ. 
Se uitară în jos. Pe podeaua de dedesubt se afla o 
lanternă şi, lângă ea, un om trupeş care, după zgomotele 
de hăpăială care plutiră până sus, se pare că oferea 
Împărătesei proteinele şi caloriile care sunt necesare atât 
de des şi atât de multe unui porc de proporţiile ei. 

Bunul Samaritean stătuse aplecat până atunci, acum se 
îndreptase din şale şi se uita de jur împrejur cu ochi 
temători. Ridică lanterna şi lumina îi dezvălui chipul. 

Văzându-l, Millicent uită de prudenţă şi scoase un 
singur cuvânt, cu o voce ascuţită şi speriată. 

— Beach! strigă Millicent. 

Dedesubt, valetul îngheţă. | se păru că vorbise Glasul 
Conştiinţei. 

Conştiinţa, pe lângă un timbru muzical, păru prevăzută 
şi cu picioare. Beach le auzi tropăind pe scări, şi volumul 
zgomotului era atât de mare încât îşi închipui conştiinţa 
sub formă de miriapod, dar nu se clinti. In clipa aceea ar 
fi fost nevoie de o macara ca să-l mişti, iar în coliba de 
vânătoare din Crângul de vest nu exista nici o macara, 
încă mai stătea ca o stană când Hugo şi Millicent ajunseră 
lângă el. Abia când identitatea nou-veniţilor se imprimă 
simţurilor sale paralizate, mădularele începură să-i 
zvâcnească şi dădu semne de relaxare, pentru că pe 


Hugo îl considera prieten. Hugo, avea el impresia, era 
unul dintre puţinii oameni din lume care, găsindu-l în 
actuala situaţie îndoielnică, ar fi putut să adopte o 
atitudine binevoitoare şi înţelegătoare. 

Se sili să articuleze câteva cuvinte. 

— Bună seara, domnule. Bună seara, domnişoară. 

— Ce înseamnă asta? spuse Hugo. 

Cu ani în urmă, în tinereţea lui zburdalnică şi nesăbuită, 
Beach auzise odată acea întrebare ieşind de pe buzele 
unui poliţist, îl derutase. La fel se simţea şi în clipa asta. 

— Păi, domnule, răspunse el. 

Millicent se holba la Împărăteasă, care după ce-i privise 
pe intruşi curtenitor, scoase un grohăit de bun venit şi se 
întoarse la ordinea zilei. 

— Tu ai furat-o', Beach? Tu? 

Valetul începu să tremure. O ştia pe fata asta de când 
avea codițe şi şorţuleţ şi scotocea prin cămară. Tăiase 
pentru ea din hârtie elefanţi şi o învățase scamatorii cu 
bucăţi de sfoară. Nota de uluire din vocea ei îl ustură ca 
vitriolul. Avea senzaţia că nepoatei lordului Emsworth, 
crescută de Înălţimea sa încă din fragedă pruncie în cele 
mai bune tradiții de venerare a porcilor, furtul 
Impărătesei i se părea probabil cea mai abjectă dintre 
crime. Ardea de dorinţa de a se restabili în ochii ei. In 
viaţa oricărui conspirator vine o clipă când loialitatea faţă 
de complicii săi începe să şovăie în faţa impulsului de a 
se dezvinovăţi. Nu puteam da nici o altă dovadă mai 
sugestivă despre noblețea sufletului valetului decât că nu 
s-a supus acestui impuls. Ochii acuzatori ai lui Millicent îl 
scormoneau, dar el rămânea fidel cauzei sale. Domnul 
Ronald îl pusese să jure că totul va rămâne taină; şi 
pentru nimic în lume n-ar fi putut să-l trădeze. 

Şi, ca şi cum Providența l-ar fi recompensat pe dată 
pentru această comportare fără reproş, inspiraţia cobori 
asupra lui Beach. 

— Da, domnişoară, răspunse el. 

— Vai, Beach! 


— Da, domnişoară. Eu am furat animalul. Am făcut-o 
pentru dumneavoastră, domnişoară. 

Hugo îl privi aspru. 

— Beach, spuse el, asta-i pur şi simplu gargară. 

— Domnule? 

— Gargară, Beach, repet. Ce tot umbli cu cioara 
vopsită, Beach? Cum adică ai furat purceaua pentru 
domnişoara? 

— Da, spuse Millicent. Şi de ce pentru mine, mă rog? 

Valetul îşi recăpătase însă calmul. Povestea era 
scornită şi n-avea de gând s-o lase baltă. 

— Ca să  îndepărtez orice piedică din calea 
dumneavoastră, domnişoară. 


— Piedică? 
— Deoarece dumneavoastră şi domnul Carmody mi-aţi 
încredinţat deseori — dacă îmi  permiteţi  — 


corespondenţa tainică, cunosc de mult sentimentele 
dumneavoastră unul pentru celălalt, domnişoară. Sunt 
conştient că dorinţa dumneavoastră este să vă uniţi 
destinul cu cel al domnului Carmody şi ştiu că ar exista 
anumite obiecţiuni din partea unor membri ai familiei. 

— Până acum, spuse Hugo critic, am impresia că baţi 
apa în piuă. Gata, mă rog, dă-i drumul mai departe. 

— Vă mulţumesc, domnule. Şi atunci mi-a trecut prin 
minte că, dacă ar dispărea porcul lInălţimii sale, 
dumnealui ar fi extrem de recunoscător faţă de cel care l- 
ar găsi şi i l-ar înapoia. Intenţia mea a fost să vă încunoş- 
tinţez de poziţia animalului şi să vă sugerez să informaţi 
pe lnălţimea sa că l-aţi descoperit, în recunoştinţa 
dumnealui, mi-am închipuit eu, Înălţimea sa ar consimţi la 
unirea destinelor dumneavoastră. 

Nu s-ar fi putut concepe undeva linişte mai mormântală 
ca aceea din locul în care Împărăteasa de la Blandings îşi 
consuma alimentele; dar ceva foarte apropiat de tăcerea 
supremă urmă discursului. In lumina lanternei, ochii lui 
Hugo îi întâlniră pe cei ai lui Millicent, în ei, ca şi în ai lui, 
sălăşluia o expresie de venerare mută. Auziseră de 


servitori bătrâni devotați, citiseră despre servitori bătrâni 
devotați, văzuseră servitori bătrâni devotați pe scenă, dar 
nu visaseră niciodată că bătrânii lor servitori ar putea să 
fie chiar atât de devotați. 

— Vai, Beach! exclamă Millicent. 

Se mai exprimase şi înainte aşa, dar cât de diferit era 
acest „Vai, Beach!” de cel rostit mai devreme — „Vai, 
Beach!”. În împrejurarea anterioară, exclamaţia vibrase 
plină de reproş, mâhnire, deziluzie, acum conţinea 
recunoştinţă, admiraţie şi o afecţiune aproape prea 
profundă pentru a fi exprimată în cuvinte. 

Şi acelaşi lucru se putea spune şi despre expresia lui 
Hugo — „Ei, drăcie!” 

— Beach! strigă Millicent, eşti un înger! 

— Vă mulţumesc, domnişoară. 

— Eşti de milioane! întări Hugo. 

— Vă mulţumesc, domnule. 

— De unde ţi-a venit ideea asta genială? 

— Mi-a venit, domnişoară. 

— Ştii ceva, Beach, spuse Hugo foarte serios, când o să 
dai ortul popii odată, că ţi-o suna şi ţie ceasul, n-ai grijă — 
şi dă Doamne să-ţi sune cât mai târziu! — va trebui să 
laşi creierul naţiei acesteia. Să ştii că trebuie neapărat s-o 
faci. Precis c-o să-l mureze şi o să-l pună în Muzeul 
Britanic, pentru că este creierul cel mai strălucitor al 
secolului. N-am mai auzit de o chestie atât de 
formidabilă, de când mă ştiu. Bineînţeles că bătrânul o să- 
şi întindă aripa ocrotitoare peste noi. 

— O să facă ce vrem, spuse Millicent. 

— Da' treaba asta nu-i doar un simplu aranjament. E 
mult mai mult, e o bombă. Rog să păstraţi liniştea pentru 
preşedintele dumneavoastră. Vreau să cuget. 

Afară, furtuna se potolise. Păsărelele începuseră să 
ciripească. Departe, tunetul încă mai bombănea, dar s-ar 
fi putut, la urma urmei, să fie doar gândurile lui Hugo în 
timp ce tresăltau şi se ciocneau unele de altele. 

— Gata, am totul clar, spuse Hugo în cele din urmă. 


Unii ar putea să fie de părere că ar trebui să dau năvală la 
bătrân şi să-i spun că i-am găsit porcul, eu însă nu sunt 
de acord. După mine, porcul trebuie păstrat până îi mai 
creşte preţul. Cu cât aşteptăm mai mult, cu atât va creşte 
şi recunoştinţa lordului. Să-l mai lăsăm, zic eu, încă 
patruzeci şi opt de ore, şi atunci se ajunge la stadiul în 
care nu ne mai poate refuza nimic. 

— Dar... 

— Nu! Dacă lucrăm pripit, ne-am ars. Să nu uităm că 
nu e doar problema să obţinem consim-ţământul 
unchiului tău, mai trebuie să-l anunţăm şi că n-ai de gând 
să te măriţi cu Ronnie, iar ceilalţi membri ai familiei au 
fost întotdeauna foarte încântați de ideea asta. După 
mine, încă patruzeci şi opt de ore, în cel mai rău caz, 
reprezintă un lucru absolut fundamental. 

— Poate că ai dreptate. 

— Ştiu că am. _ 

— Atunci, n-avem decât s-o lăsăm pe Impărăteasă aici? 

— Nu, spuse Hugo hotărât, mie locul ăsta nu mi se pare 
sigur. Aşa cum am dat noi peste ea aici, poate da oricine. 
Avem nevoie de un alt seif şi eu ştiu exact care este. 
Este... 

Beach ieşi din muţenie. Vădea agitaţie. 

— Dacă nu vă deranjează acest lucru, domnule, aş 
prefera să nu aud ce spuneţi. 

— Hi? 

— Pentru mine, domnule, ar fi o mare uşurare să pot 
să-mi eliberez conştiinţa. În ultima vreme, mă aflu într-o 
stare de depresie nervoasă foarte puternică, domnule, şi 
nu cred că am să mai pot îndura mult, în plus, gândiţi-vă 
că aş putea fi luat la întrebări, domnule. S-ar putea să-mi 
lucreze mie imaginaţia, dar după felul în care domnul 
acesta Baxter mă priveşte din când în când, am impresia 
că nutreşte nişte bănuieli. 

— Baxter întotdeauna e suspicios pentru orice lucru, 
spuse Millicent. 

— Da, domnişoară. Dar în acest caz, suspiciunile sunt 


întemeiate şi, dacă nu vă deranjează pe dumneavoastră 
şi pe domnul Carmody, aş dori foarte mult să nu-l pun în 
situaţia de a nutri asemenea suspiciuni. 

— Bine, Bach, spuse Hugo. După câte ai făcut, şi cea 
mai mică dorinţă a ta este lege pentru noi. Dacă vrei, n-ai 
decât să stai deoparte. Deşi aveam de gând să-ţi propun 
că, dacă ai vrea să continui să hrăneşti animalul... 

— Nu, domnule, zău... dacă nu vă supăraţi... 

— E-n regulă, atunci. Hai, Millicent. Ne mutăm. 

— Ai de gând s-o iei chiar acum? 

— In clipa asta. O să-i trec batista prin inelul pe care-l 
vezi în rât şi... Start! Allez... hop! La revedere, Beach. 
Cred că ceea ce fac acum e trebuşoara cea mai curată şi 
mai inteligentă din viaţa mea. 

— La revedere, Beach, spuse Millicent. Nici nu pot să-ţi 
spun ce recunoscători îţi suntem. 

— Mă bucur că v-am făcut o plăcere, domnişoară. Vă 
doresc din tot sufletul mult succes şi fericire, domnule. 

Rămas singur, valetul trase aer în piept până se umflă 
ca un balon, pe urmă îl scoase afară cu un pufăit lung ca 
un oftat. Ridică felinarul de jos şi ieşi din cabană. Mersul 
era cel al unui valet de pe ai cărui umeri a fost ridicată o 
mare greutate. 

Printre altele, Beach avea şi o voce plăcută, dar lucrul 
nu era cunoscut, deoarece simţul demnităţii rangului său 
îl împiedica să-l pună în aplicare. Avea un timbru cald de 
bariton, asemănător sunetului care ar fi putut să fie 
produs de un butoi de sherry foarte vechi şi uscat, dacă 
ar fi fost înzestrat cu corzi vocale; nu putem prezenta o 
dovadă mai grăitoare a împăcării ce-i pogorâse în suflet, 
decât amintind că, în timp ce străbătea pădurea spre 
casă, încălcă acea regulă rigidă şi pur şi simplu începu să 
gungurească: 


Se vede o lumină în cuibuşorul tău... cânta Beach, 
O lumină în CUIBUŞORUL tău... 


Se simţea ca un lacheu secund, tânăr şi fără griji, şi 
nicidecum ca un valet cu vechime. Ascultă ciripitul 
păsărelelor cu inima tresăltând, împrăştie o mulţime de 
zâmbete îngăduitoare asupra iepurilor care ţâşneau pe 
cărare. Umbra care-i întunecase viaţa dispăruse. Se 
simţea cu cugetul împăcat. 

Atât de profundă era această stare, încât, ajungând în 
casă, şi fiind anunţat de lacheul James că lordul Emsworth 
întrebase de el, nici măcar nu tresări. Doar cu o oră 
înainte să fi fost făcut anunţul ăsta, şi ce ameninţare 
teribilă l-ar fi considerat, dar acum îl lăsă pur şi simplu 
rece. 

Cu greu, în timp ce urca scările, reuşi să se înfrâneze şi 
să nu reia cântecelul. 

— Hmmm... Beach. 

— Vă rog, domnule? 

Valetul sesiză, în fine, că stăpânul său nu era singur, în 
picioare, Baxter cel eficient, care părea că într-un fel sau 
altul reuşise să se ude groaznic, lăsa picături neplăcute 
pe covor. Beach îl privi placid. Ce mai reprezenta acum 
Baxter pentru el, sau el pentru Baxter? 

— Vă rog, domnule? spuse el din nou, căci lordul 
Emsworth se părea că trece printr-o fază dificilă de 
dezvoltare a conversaţiei. 

— Hi? Ce? Ce? A, da. 

Cel de-al nouălea conte îşi adună toate puterile cu un 
efort vizibil. 

— Păi... Beach. 

— Vă rog, domnule? 

— Am... hmmm... am trimis după tine, Beach... 

— Da, domnule! 

În clipa aceea, privirea lordului căzu pe un volum de pe 
birou care trata bolile porcinelor, şi, văzându-l, prinse 
puteri. 

— Beach, spuse el cu o voce seacă şi autoritară, am 
trimis după tine pentru că domnul Baxter îţi aduce o 
acuzaţie groaznică. Absolut groaznică. 


— V-aş fi recunoscător dacă mi s-ar aduce la cunoştinţă 
capătul de acuzare, lnălţimea voastră. 

— Ce anume? întrebă lordul Emsworth, tresărind. 

— Dacă lnălţimea voastră aţi fi amabil să-mi aduceţi la 
cunoştinţă esenţa acuzaţiei domnului Baxter? 

— A, esenţa? Da. Adică esenţa? Precis. Absolut. Esenţa. 
Da, fără îndoială. Absolut. Absolut. Da. Exact. Bineînţeles. 

Pentru valet era limpede că stăpânul său începuse să 
ezite. Dacă-l lăsa singur, pendula asta stricată cu chip de 
om ar fi continuat să dondăne la nesfârşit. Plin de 
respect, dar cu tăria necesară, îl aduse la realitate: 

— Ce anume spune domnul Baxter, Înălţimea voastră? 

— Ha?! A, spune-i, Baxter. Da, spune-i, pe toţi dracii! 

Baxter cel eficient făcu un pas mai aproape şi începu să 
şiroiască pe o altă bucată din covor. Ochelarii îi luceau 
hotărât, în faţa lui Beach nu se mai afla Stăpânul cel 
Stânjenit şi Bâlbâit al Domeniului, ci un om care era 
stăpân pe sine şi ştia ce avea de spus. 

— Te-am urmărit adineauri până la cabana de 
vânătoare din Crângul de vest, Beach. 

— Vă rog? 

— Ai auzit ce-am spus! 

— Bineînţeles, domnule. Dar mi-am închipuit că trebuie 
să fie o greşeală la mijloc. Nu am fost în locul pe care-l 
menţionaţi, domnule. 

— Te-am văzut cu ochii mei. 

— Nu pot decât să repet afirmaţia anterioară, domnule, 
spuse valetul cu smerenie. 

Lordul Emsworth, care mai privise odată în direcţia 
bolilor porcinelor, se însufleţi din nou. 

— Spune că s-a uitat pe fereastră, pe toţi dracii! 

Beach ridică o sprânceană respectuoasă. Asta însemna 
că nu se cădea ca el să comenteze cum îşi petreceau 
timpul liber oaspeţii castelului, oricât ar fi fost de pueril 
petrecut. Dacă domnul Baxter dorea să străbată pădurile 
pe timp de ploaie şi să se joace singur de-a v-aţi 
ascunselea, atunci, indica sprânceana, asta era o treabă 


care-l privea numai şi numai pe domnul Baxter. 

— Şi tu erai înăuntru şi o hrăneai pe Impărăteasă. 

— Vă rog, domnule? 

— Şi tu erai înăuntru şi... Pe toţi dracii, Beach, doar ai 
auzit ce-am spus! 

— Vă rog să mă iertati, Înălţimea voastră, dar pur şi 
simplu nu sunt capabil să înţeleg. 

— Bine, dacă vrei să trecem direct la subiect, află 
atunci că domnul Baxter susţine că mi-ai furat purceaua. 

Erau puţine lucruri pe lumea asta, considera valetul, 
pentru care merita să-ţi ridici ambele sprâncene, dar ăsta 
era unul dintre puţinele. Rămase o clipă aşa, etalându-le 
în faţa lordului Emsworth, pe urmă se întoarse către 
Baxter, ca să le vadă şi el. Cu aceasta, le lăsă iar în jos şi- 
şi permise să-şi fluture o clipă pe buze cam trei optimi 
dintr-un zâmbet. _ 

— Aş putea să vă vorbesc deschis, lnălţimea voastră? 

— Pe toţi dracii, sigur că vrem să vorbeşti deschis. 
Asta-ţi şi cerem, de aceea am şi trimis după tine. Vrem să 
faci mărturisiri complete, să ne spui numele complicelui şi 
tot ce mai trebuie. 

— Am ezitat numai pentru că ceea ce aş vrea să spun 
ar putea să fie jignitor la adresa domnului Baxter, 
Înălţimea voastră, lucru pe care nu l-aş dori pentru nimic 
în lume. 

Perspectiva de a-l jigni pe Baxter cel eficient, care îl 
preocupa atâta pe Beach, nu păru să tulbure câtuşi de 
puţin pe lnălţimea sa. 

— Dă-i drumul! Zi ce ai de zis. 

— Păi, atunci, Înălţimea voastră, cred că s-ar putea ca 
domnul Baxter, mă iertaţi că mă exprim în felul acesta, s- 
ar putea ca domnul Baxter să fi fost pradă halucinaţiilor. 

— Ţstt! făcu Baxter cel eficient. 

— Adică se droghează? îi trăsni prin cap lordului 
Emsworth. 

În fierberea produsă de informaţia fostului secretar, nu 
luase în seamă această simplă explicaţie. Acum i se 


învălmăşeau în minte toate dovezile în sprijinul acestei 
teorii. Ghivecele acelea... Săritura pe fereastra bibliotecii. 
Il privi pe Baxter stăruitor. Avea un fel de luciu ciudat în 
ochi. Luciul unuia bun de legat. 

— Asta-i culmea, lord Emsworth! 

— A, nu spun că aşa e, dragul meu, dar vezi... 

— Pentru mine este cât se poate de clar, spuse Baxter 
pe un ton înţepat, că omul ăsta minte. Staţi puţin! 
continuă el, ridicând mâna. Eşti dispus să vii cu mine şi cu 
Inălţimea sa până la cabană, chiar în clipa asta, şi să vadă 
Inălţimea sa cu ochii lui? 

— Nu, domnule. 

— Ha! 

—  Intâi, spuse Beach, aş vrea să cobor să-mi iau 
pălăria. 

— De acord, consimţi lordul Emsworth, afabil. Logic. 
Poate răci serios la cap. la-ți neapărat pălăria, Beach, şi 
ne întâlnim în faţa uşii. 

— Prea bine, Înălţimea voastră. 

Un observator detaşat, care ar fi remarcat micul grup 
adunat cinci minute mai târziu pe pietrişul din faţa uşii 
masive de la Castelul Blandings şi-ar fi dat seama că între 
membrii care-l alcătuiau exista o umbră de răceală, o 
anume reţinere. Nici unul din cei trei reprezentanţi ai 
grupului nu părea într-adevăr în starea de spirit de a da o 
raită prin pădure. Beach, deşi curtenitor, nu era cordial, 
chipul de sub melon era al unui om care a fost judecat 
greşit. Baxter scruta cerul mohorât de parcă presimţea 
ceva. Cât despre lordul Emsworth, tocmai îşi dăduse 
seama că e pe punctul de a însoţi pe cărări pustii şi 
întunecoase o persoană care, deşi după dovezile din acea 
după-amiază se părea că-şi îndreaptă gusturile spre 
sinucidere, ar fi putut foarte bine să devină şi asasin. 

— O clipă! spuse lordul Emsworth. 

O zbughi iar în casă şi se reîntoarse cu o expresie mai 
împăcată, avea acum în mână un baston zdravăn cu 
măciulie de fildeş. 


Capitolul 13 
Cocteiluri înainte de cină 


Castelul Blandings era scăldat în lumina aurie a unei 
înserări de vară. Furtuna rămăsese doar o amintire, deşi 
cu două ore în urmă bântuise cu o violenţă grozavă prin 
parcuri, terenuri de agrement şi dependinţe. Trecuse, 
lăsând în urmă pace, triluri de păsărele şi un apus de 
soare cu tonuri trandafirii, verzui, portocalii, de opal şi 
ametist. Aerul era rece şi parfumat, iar pământul emana o 
aromă înviorătoare. Steluţele se iţeau pe cerul spălat de 
ploaie. 

Lui Ronnie Fish, cuibărit în fotoliul din dormitorul său de 
la etajul doi, schimbarea în bine a vremii nu-i adusese nici 
o ameliorare spirituală. Vedea şi el apusul de soare, dar îl 
lăsa rece, auzea sturzii chemându-se prin tufişuri, dar nu 
le dădea importanţă, pe scurt, îl reintroducem în po- 
vestire pe Ronald Overbury Fish într-o stare de spirit 
departe de ceea ce se numeşte însorită. 

Un om care de curând a cerut şi a obţinut mâna unei 
fete cu câţiva centimetri buni mai înaltă decât el, faţă de 
care nu simte nimic deosebit decât aprecierea 
întâmplătoare că, luată în ansamblu, era o fată cumseca- 
de, nu poate avea decât nişte gânduri care se îndreaptă 
obligatoriu spre tărâmuri sumbre; iar împrejurările în care 
Ronnie îşi petrecuse ultima parte a după-amiezei nu 
fuseseră de natură să-i încurajeze optimismul. În clipa în 
care băierile cerului plesniseră şi lumea se transformase 
într-o sală de baie, se plimba pe cărarea care se 
învecinează cu zidul grădinii de zarzavat, şi singurul 
adăpost care se arătase fusese o peşteră sau o tranşee 
întunecată legată de aparatura pentru încălzirea serelor. 
Se repezise acolo, ca un iepure în vizuină, şi o dată ce 


intrase se aşezase pe o stivă de cărămizi, şi preţ de vreo 
cincizeci de minute trebuise să rămână fără altă com- 
panie decât o broscuţă verde şi propriile sale gânduri. 

Locul aducea cu un fel de Mare a Sargaselor în care se 
scurgeau toate resturile de la grădina de zarzavaturi 
alăturată. Mai erau acolo şi o roabă, fără roată, aşezată 
într-o dungă ca un beţiv. Alături, maldăre de ghivece 
sparte. Ceva mai încolo — o movilă de flori uscate, un 
bidon găurit, o greblă cu dinţii rupţi, câţiva cartofi total 
nepotriviţi pentru alimentaţia umană şi o jumătate de 
mierlă moartă. Efectul general era extraordinar de 
asemănător cu ladul, iar moralul lui Ronnie, care şi aşa nu 
era prea ridicat, scăzuse de tot. 

Adus la realitate de ploaie, roabe, bidoane, greble, 
cartofi şi mierle moarte, ca să nu mai vorbim de ochiul 
arogant şi neclintit al broaştei, asemănător cu cel al unui 
episcop cercetând un novice sfios, Ronnie începu 
irevocabil să se căiască de impulsul care-l făcuse să o 
ceară pe Millicent de nevastă. lar acum, în mediul intim al 
dormitorului său, regretul se accentuase şi mai mult. 

Ca majoritatea oamenilor care au făcut un gest 
dramatic şi sfidător, iar apoi au răgazul să mediteze 
asupra lui, se simţea apăsat de simţământul că a depăşit 
tărâmul prudenţei. Probabil că Samson, auzind stâlpii 
templului pârâind, avusese acelaşi sentiment. Gesturile 
par nemaipomenite atâta timp cât ţin de starea de 
beatitudine, necazul e însă că aceasta ţine atât de puţin. 

Cerând mâna lui Millicent, îşi dădea seama clar că 
împinsese lucrurile prea departe, se depăşise. Nu că ar fi 
avut ceva împotriva lui Millicent ca soţie, nu avea absolut 
nimic — cu condiţia să fie soţia altuia, dar era cu totul 
altceva să fie soţia lui. 

Mărâi înfundat şi-şi dădu seama că nu mai era singur, 
uşa se deschisese şi prietenul lui, Hugo Carmody, intrase 
în cameră. Observă cu oarecare mirare că Hugo era 
îmbrăcat în costumul convenţional al gentlemenilor 
englezi gata să ia masa. Nici nu bănuise că se făcuse atât 


de târziu. 

— Bună, spuse Hugo. Nu te-ai îmbrăcat? A bătut 
gongul. 

Pentru Ronnie devenise clar că, pur şi simplu, nu era în 
stare să-şi înfrunte familia infernală la masă. Nu-şi făcea 
nici o iluzie că Millicent împrăştiase deja vestea despre 
logodnă, şi asta însemna discuţii, felicitări plicticoase, 
îmbrăţişări din partea mătuşii Constance, poşircă din 
recolta anului 1895 a unchiului Galahad — pe scurt, 
agitaţie şi trăncăneală, iar el n-avea chef de agitaţie şi 
trâncăneală. Ar fi putut face faţă, să zicem, la o cină 
frugală duhovnicească a ordinului trapiştilor, dar nici să n- 
audă de o masă îmbelşugată în sânul familiei. 

— N-am chef de cină. 

— N-ai chef? 

— N-am. 

— Eşti bolnav cumva? 

— Nu. 

— Dar n-ai chef de cină, înţeleg. Ciudat! Mă rog, te 
priveşte, bineînţeles. Prevăd că va trebui să-mi pun burta 
la cale singur, Beach mi-a spus că nici Baxter nu vine la 
potol. Am impresia că l-a necăjit ceva; a cerut nişte 
sandvişuri şi un pui de somn în salonul de fumat, cât 
despre puroiul de Pilbeam, spuse Hugo întunecându-se, 
am de gând să-l iau la întrebări într-un viitor mai mult 
decât apropiat, şi pe urmă o să-i treacă lui cheful de cină. 

— Dar ceilalţi unde sunt? 

— A, nu ştii? făcu Hugo surprins. lau masa la alde 
Parsloe. Mătuşă-ta, lordul Emsworth, bătrânul Galahad şi 
Millicent. 

Tuşi. Intervenise un moment de uşoară stânjeneală. 

— Ştii, Ronnie bătrâne, fiindcă veni vorba de Millicent. 

— Da, ce e? 

— Ştii de logodna aia a voastră? 

— Ce-i cu ea? 

— S-a rupt. 

— S-a rupt?! 


— Absolut. S-a terminat, fata s-a răzgândit. 

— Cum?! 

— Da. O să se căsătorească cu mine. Pot să-ţi spun că 
suntem logodiţi de săptămâni de zile — ştii, o logodnă de- 
astea în secret — dar ne-am certat, acum ne-am împăcat 
iar, suntem ca înainte. Aşa că, date fiind împrejurările, ea 
propune să-ţi vezi de ale tale. 

Un fior de extaz îl săgetă pe Ronnie. Se simţea ca omul 
de pe eşafod când vine mesagerul cu comutarea 
pedepsei. 

— Ei, în fine, primesc şi eu o veste bună, după atâta 
amar de timp, spuse el. 

— Adică, nu voiai să te însori cu Millicent? 

— Sigur că nu. 

— la las-o mai moale cu „Sigur că nu”, băiete, spuse 
Hugo cu jignire în glas. 

— E o fată teribil de drăguță... 

— Un înger, este heruvimul şef al Shropshire-ului. 

— ...Dar eu n-o iubesc, după cum nici ea nu mă iubeşte 
pe mine. 

— În cazul ăsta, spuse Hugo cu îndreptăţită asprime, de 
ce ai cerut-o de nevastă? Chestia asta mi se pare total 
aiurea. Plescăi din limbă şi pe urmă: Păi, sigur! Inţeleg ce 
s-a întâmplat. Te-ai folosit de Millicent ca să te răzbuni pe 
Sue şi ea s-a folosit de tine ca să se răzbune pe mine, şi 
acum, bănuiesc că şi tu te-ai împăcat cu Sue. Foarte 
corect. Nici nu puteai să procedezi mai înţelept, e mai 
mult decât clar că ea e fata potrivită pentru tine. 

Ronnie clipi. Cuvintele îi atinseseră o coardă sensibilă, 
încercase să nu se mai gândească la Sue, dar fără succes. 
Imaginea ei se încăpăţâna să i se arate în faţa ochilor, şi, 
nefiind în stare să o alunge din minte, încercase să se 
gândească la ea cu amărăciune. 

— N-am procedat în nici un fel! strigă el. Extraordinar 
cât de greu era, chiar şi acum, să se gândească la Sue cu 
amărăciune. Sue era Sue. Asta era principalul lucru care-l 
stânjenea. Oricât ar fi încercat să se concentreze asupra 


tragediei din restaurantul Mario, gândurile continuau să-i 
fugă spre scene anterioare pline de căldură şi fericire. 

— N-ai procedat în nici un fel? rosti Hugo buimăcit. 

Nici nu-i trecuse prin cap că Ronnie putea să nu fi aflat 
de sosirea lui Sue la Castel. Cu mult înainte de aceasta, o 
luase drept bună că s-au întâlnit şi bănuise, după calmul 
cu care prietenul său primise vestea pierderii lui Millicent, 
că Sue şi el probabil au avut încă o discuţie între patru 
ochi şi două inimi, la fel cu aceea care avusese loc în 
cămăruţa de la mansarda cabanei de vânătoare. 
Bosumflarea de pe chipul lui Ronnie îi micşoră sensibil 
elanul binevoitor. 

— Adică, vrei să spui că nu v-aţi împăcat? 

— Nu. 

Ronnie se foi. Sue în maşina lui. Sue pe malul râului. 
Sue în braţele lui, învăluiţi în muzica saxofoanelor în 
surdină. Sue râzând. Sue zâmbind. Sue primăvara, cu 
părul răscolit de adierile uşoare de vânt... 

Se chinui să-şi alunge din minte aceste imagini 
vlăguitoare. Sue la Mario... Aşa da!... Sue trădându-l... 
Sue flirtând cu scârba de Pilbeam... Mult mai bine! 

— Cred că te porţi prea aspru cu biata fetiţă, spuse 
Hugo. 

— la nu-i mai spune „biata fetiţă”! 

— Ba o să-i spun „biata fetiţă”, întări Hugo. Pentru 
mine este o biată fetiţă şi puţin îmi pasă ce cred alţii. Să 
ştii de la mine că mă doare sufletul pentru ea, mă doare 
amarnic. Şi trebuie să-ţi spun că am crezut... 

— Nu vreau să discut despre ea. 

— „..după ce a făcut ce a făcut... 

— Inţelege că nu vreau să discut despre ea! 

Hugo suspină. Renunţă. Situaţia se găsea, cum spune 
francezul, în impasse. Păcat! Cel mai bun prieten al lui şi 
o fetiţă drăguță ca ea să se despartă pentru totdeauna. 
Doi tipi straşnici, separați, pe vecie. Ei, mă rog, asta este 
viaţa. 

— Dacă vrei totuşi să vorbim despre ceva, spuse 


Ronnie, atunci cred că ar fi cazul să discutăm despre 
logodna ta. 

— Prea bine, amice. Mi-era teamă să nu te plictisesc, 
altfel abordam eu mai direct subiectul. 

— Cred că-ţi dai seama că toată familia, cu mic cu 
mare, o să-ţi sară în cap? 

— A, nu, nici vorbă. 

— Îţi închipui că mătuşa Constance o să sară în sus de 
bucurie şi o să-i tragă o cântare la ţiteră? 

— Alde Keeble, recunosc, s-ar putea să-şi facă prezenţa 
simțită într-un anume fel, spuse Hugo străbătut de un 
uşor fior, dar mă bazez pe sprijinul şi oblăduirea celui de 
al nouălea conte. N-o să treacă mult şi o să-l fac să se 
poarte cu mine ca un tată. 

— Cum? 

O clipă, Hugo aproape cedă tentaţiei de a se destăinui 
prietenului din tinereţe, pe urmă îşi dădu seama cât de 
neînţeleaptă ar fi fost această cale. Printr-o stranie 
coincidenţă, avea exact aceleaşi gânduri despre Ronnie, 
pe care Ronnie însuşi le avusese despre el într-o etapă 
anterioară din această povestire. Ronnie, socotea el, deşi 
un individ nemaipomenit, nu era pe măsura unui seif de 
depozitat secrete. Cam palavragiu, gură spartă, genul ca- 
re ar fi împrăştiat secretul în toate părţile înainte de 
lăsarea serii. 

— Nu contează, spuse el, am eu metodele mele. 

— Şi care sunt astea, mă rog? 

— Metode şi atât; dar al naibii de bune. Ei, îmi iau şi eu 
valea, am întârziat. Chiar nu cobori la cină? Atunci, eu am 
plecat. E musai să pun mâna pe Pilbeam cât mai curând 
posibil, n-aş vrea să apună soarele până nu mă descarc. 
În ciuda lui, totul s-a sfârşit cu bine, dar ăsta nu este mo- 
tiv să nu-l fac bucățele. Mă consider o persoană care mai 
are de îndeplinit nişte îndatoriri publice. 

Câteva minute după ce închisese uşa, Ronnie rămase 
ghemuit în scaun, pe urmă, în ciuda a tot ceea ce se 
întâmplase, în suflet i se strecură o poftă de mâncare 


irezistibilă. Sănătatea de fier şi o după-amiază în care nu- 
şi băuse ceaiul în aer liber îi creau un apetit 
nemaipomenit, încă se mai strâmba la gândul sufrageriei, 
şi, oricât ar fi ţinut la Hugo, pur şi simplu nu suporta să 
converseze cu el, o friptură la Blazonul Emsworth l-ar fi 
înlocuit cu vârf şi îndesat. Putea ajunge acolo în cinci 
minute cu maşinuţa. 

Se ridică. În drum spre uşă, gândurile îi rătăceau nu 
numai spre mâncare, ultimele cuvinte ale lui Hugo le 
orientaseră din nou spre Pilbeam. Habar n-avea ce l-a 
adus pe Pilbeam la castel, dar acum că era aici, o să vadă 
el! Câteva clipe între patru ochi cu P. Frobisher Pilbeam 
reprezentau exact leacul de care avea nevoie sufletul său 
rănit. Aparent, din câte îi spusese, şi Hugo nutrea ceva 
împotriva individului, dar nici că s-ar fi putut compara cu 
ceea ce nutrea el. 

Pilbeam! Cauza tuturor necazurilor lui. Pilbeam! 
Şarpele din iarbă. Pilbeam...! Da...! Putea să aibă inima 
zdrobită, viaţa să-i fie ratată, dar încă se mai putea 
bucura de slaba consolare pe care i-ar fi adus-o o răfuială 
cu Pilbeam. 

leşi pe coridor. Şi, exact în acea clipă, Percy Pilbeam 
ieşi din camera de vizavi. 

Pilbeam se îmbrăcase pentru cină cu o deosebită 
migală. Pentru că lordul Emsworth, cu mintea lui răvăşită, 
uitase complet să-l informeze despre exodul la 
Matchingham Hali, se aştepta să găsească la masă o 
companie veselă şi strălucitoare, aşa că se pregătise în 
consecinţă. Studiind rezultatul în oglindă, simţise un val 
de mulţumire. Valul încă îl mai încălzea când ieşi pe 
coridor, dar în clipa în care ochii îi căzură pe Ronnie, se 
înfrigură brusc. 

Pe vremea când era redactor la Sarea şi piperul 
societăţii, ziarul acela sincer şi neînfricat, P. Frobisher 
Pilbeam avusese o dată sau de două ori întâlniri cu 
persoane care nu aveau de ce să-i dorească binele. Il 
lăsaseră rece. Nu era el omul care să afle desfătare în 


violenţă fizică, iar violenţa fizică acum atât de 
amenințătoare, era supărător de clară. Felul cum tânărul 
scund dar vânjos îi răsărise în faţă şi începuse să lunece 
încetişor spre el prevestea acest lucru. Pilbeam, care era 
membru al Societăţii Pentru Protecţia Animalelor, văzuse 
la grădina zoologică leoparzi lunecând în acelaşi mod. 

Anii cât fusese director la o foaie săptămânală de 
scandal, urmaţi de o perioadă lungă de activitate ca 
agent de investigaţii particular, fără îndoială că îl 
pregătiseră bine ca, în cazuri de forţă majoră să dea 
dovadă de prezenţă de spirit. E destul de greu ca în clipa 
asta să lăudăm prea mult resursele de care dispunea 
Percy Pilbeam. Dacă un mare strateg militar ar fi fost de 
faţă, precis ar fi dat din cap aprobator. În faţa amenințării 
sumbre în postura lui Ronnie Fish, care se apropia vizibil, 
Percy Pilbeam procedă exact cum ar fi procedat 
Napoleon, Hanibal sau marele duce de Marlborough. 
Pipăind în spate cu mâna, dădu peste clanţă şi, apăsând-o 
cu nădejde, se strecură pe uşa dormitorului, o trânti cu 
putere şi dispăru. Mulţi ţipari au dispărut în nămol cu mai 
puţină grabă şi agilitate. 

Dacă leopardul cu care semăna şi-ar fi văzut prada 
dispărând în tufişuri exact înainte de ora mesei, probabil 
că şi-ar fi exteriorizat sentimentele în acelaşi mârâit scurt 
scos de Ronnie Fish, martor la această retragere de 
maestru. O clipă rămase mut, pe urmă se năpusti spre 
uşă şi intră în cameră. 

Rămase locului, descumpănit, Pilbeam se evaporase. În 
faţa ochilor holbaţi ai lui Ronnie, apartamentul se înfăţişa 
complet golit de detectivi, indiferent de formă şi 
întruchipare. Exista patul, scaunele, covorul, noptiera şi 
biblioteca, dar agenţi particulari, nici gând. 

Cât timp ar fi continuat să-l chinuie acest miracol, e 
greu de spus. li stăruia încă vag în minte, când deodată la 
ureche îi ajunse un scrâşnet, ca de cheie răsucită în 
broască, venind parcă din direcţia unui dulap în perete, la 
celălalt capăt al camerei. 


Bătrânul Miles Fish, tatăl lui Ronnie, s-ar fi putut să fi 
fost, după cum afirmase lordul Emsworth, cel mai mare 
nătăfleţ din brigada gărzilor; dar fiul lui era capabil să 
judece şi să tragă nişte concluzii. Făcând un salt înainte, 
apucă cu nădejde clanţa dulapului. Uşa rămase înţe- 
penită. 

În aceeaşi clipă, prin ea se strecură o respiraţie 
înăbuşită. 

Ronnie era el foc şi pară şi aşa, dar acum îl apucară 
toate năbădăile, îşi lipi buzele de panel. 

— leşi afară de acolo! 

Respirația se opri. 

— Bine! spuse Ronnie, cu un calm oribil. N-ai decât să 
stai! Eu am timp să aştept. 

Câteva clipe domni tăcerea, pe urmă, de pe celălalt 
tărâm răspunse un glas. 

— Fiţi înţelegător! zise vocea. 

— Înţelegător? spuse Ronnie apăsat, înţelegător, ai? Se 
înecă. leşi afară! Nu vreau decât să-ţi crăp capul, adăugă 
el cu o notă de condescendenţă în glas. 

Vocea deveni împăciuitoare. 

— Ştiu de ce sunteţi supărat, rosti vocea. 

— Ştii, ai? 

— Da, cred că înţeleg. Dar pot să vă explic totul. 

— Ce face?! 

— Am spus că pot să vă explic totul. 

— Poţi, ei, nu mai spune! 

— Absolut, făcu vocea. 

Până în acea clipă, Ronnie smucise de uşă continuu, 
acum îi trecu prin minte că, dacă ar împinge, ar putea 
obţine rezultate mai bune. Aşa că împinse. Totuşi, nu se 
petrecu nimic. Castelul Blandings era o locuinţă care se 
mândrea cu soliditatea ei. Zidurile erau ziduri, iar uşile, 
uşi. Nu lucraseră cârpaci. Dulapul scârţâi, dar nu cedă. 

— Auziţi? 

— Aud. 

— Vă rog să mă ascultați, zău că pot să vă explic totul. 


Adică, despre seara aia de la Mario, îmi închipui exact ce 
credeţi. Vă dau cuvântul meu de cinste că nu mă poate 
suferi, mi-a spus-o personal. 

Lui Ronnie îi veni o idee liniştitoare. 

— N-o să stai toată noaptea acolo, spuse el. 

— Nici nu vreau să stau toată noaptea. 

— Foarte bine, atunci ieşi afară! 

Vocea deveni plângăreaţă. 

— V-am spus că domnişoara nu m-a văzut niciodată 
înainte de seara de la Mario. Dumneaei lua masa cu 
individul acela Carmody şi dânsul a ieşit şi eu m-am 
apropiat şi m-am prezentat, dar n-am făcut o crimă, nu? 

Ronnie începu să se întrebe dacă n-ar fi mai bine să 
tragă câteva şuturi în dulap, dar un fior de milă pentru 
degetele de la picioare, precum şi gândul că unchiul 
Clarence ar putea avea un cuvânt de spus dacă se apucă 
să-i spargă uşile de la dulapuri îl făcură să abandoneze 
planul. Rămase în picioare, gâfâind. 

— Nu m-am apropiat de dumneaei decât ca să-i spun 
câteva cuvinte amicale, ce găsiţi rău în faptul că cineva 
se prezintă unei fete şi-i spune un cuvânt amical? 

— Păcat că n-am ajuns acolo mai devreme. 

— Mi-ar fi făcut plăcere să vă întâlnesc, făcu Pilbeam 
curtenitor. 

— Ei, nu zăul! 

— Absolut. 

— Şi mie o să-mi facă plăcere să te văd, spuse Ronnie, 
când o să deschid afurisita asta de uşă. 

Lui Pilbeam începu să-i fie frică de asfixie. Aerul din 
dulap devenea tot mai greu de respirat. Primejdia îi oferi 
inspiraţia, aşa cum se întâmplă adesea. 

— Nu vă supăraţi, spuse el, dumneavoastră sunteţi 
Ronnie? 

Ronnie se îmbujoră şi mai mult. 

— Nu-ţi permit nici o obrăznicie! 

— Nu, dar ascultaţi-mă. Vă cheamă Ronnie? 

Tăcere deplină. 


— Pentru că, dacă aşa stau lucrurile, spuse Pilbeam, 
atunci aflaţi că  dumneaei a venit aici pentru 
dumneavoastră. 

Altă tăcere. 

— Aşa mi-a spus, astă-seară, în grădină. A venit aici, 
dându-se drept domnişoara Shoemaker sau aşa ceva, 
numai ca să vă întâlnească, şi asta ar trebui să vă 
dovedească că nu eu sunt cel la care ţine. 

Liniştea fu întreruptă de o exclamaţie ascuţită. 

— Ce-a fost asta? 

Pilbeam repetă întrebarea. Speranţa care înflorea în el 
dădu dicţiei o claritate aproape afectată. 

— leşi afară! strigă Ronnie. 

— Da, e-n regulă, numai că... 

— leşi afară, vreau să-ţi spun ceva. 

— Păi, îmi spuneţi. 

— N-am chef să răcnesc prin uşă. leşi afară, jur că n-o 
să te ating. 

Nu atât încrederea lui Pilbeam în cuvântul cavaleresc al 
familiei Fish îl făcu să se supună poruncii, cât sentimentul 
că, dacă ar mai fi stat ciucit în dulap, l-ar fi pocnit 
damblaua, şi aşa se simţea de parcă inhala un amestec 
de praf şi naftalină. leşi. Avea părul răvăşit; îl privi pe 
interlocutor prudent, părea un om care şi-a luat soarta în 
mâini. Dar cuvântul familiei Fish era cuvânt, în ceea ce-l 
privea pe Ronnie, se părea că războiul se sfârşise. 

— Ce ziceai? E aici? 

— Absolut. 

— Cum adică absolut? 

— Fără îndoială. Absolut. A sosit înaintea mea. N-aţi 
întâlnit-o? 

— Nu. 

— Păi, da, e aici. Stă în camera care se numeşte 
Camera Grădinii, am auzit-o spunându-i asta bătrânului 
Galahad. Dacă vă duceţi acum acolo, insinuă Pilbeam, 
puteţi să discutaţi liniştit cu dumneaei înainte de a cobori 
la cină. 


— A spus ea că a venit pentru mine? 

— Da. Ca să explice ce a fost cu seara de la Mario, iar 
eu vă întreb, continuă cu multă însufleţire Pilbeam, dacă 
o fată n-ar iubi un individ ar veni ea într-un loc ca ăsta, 
sub numele de domnişoara Shoolbred sau aşa ceva doar 
ca să-l întâlnească? Asta vă întreb? 

Ronnie nu răspunse. Simţămintele îl lăsaseră fără grai. 
Era prea afundat în mlaştina remuşcării ca să mai poată 
articula ceva, într-adevăr, se afla într-o asemenea 
depresiune sufletească încât aproape că-i venea să-l 
roage pe Pilbeam să-i dea un picior. Gândul că o 
nedreptăţise atât de oribil pe neprihănita Sue îl 
înnebunea. Era un gând care muşca precum năpârca şi 
durea precum înţepătura de scorpion. 

Şi, din noianul de gânduri învălmăşite, unul singur se 
desprinse clar strălucind ca un far în noaptea 
întunecoasă. Camera Grădinii! 

Intorcându-se fără o vorbă, o zbughi pe uşă cu 
repeziciunea cu care Percy Pilbeam se repezise înăuntru 
nu demult, iar Percy Pilbeam, suspinând profund, se duse 
la măsuţa de toaletă, luă peria şi începu să-şi aducă freza 
în starea adecvată examinării ei de către nobilimea 
rurală. Când isprăvi, îşi netezi mustaţa şi cobori în salon. 

Salonul era gol, şi, spre surprinderea lui Pilbeam, 
rămase gol încă multă vreme. Se simţea buimac, se 
aşteptase să fie întâmpinat de un amfitrion mustrător, cu 
privirea îndreptată spre orologiu, şi de o amfitrioană 
ţâfnoasă, ţâţâind din limbă. Pe măsură ce minutele se 
scurgeau anevoie şi singurătatea îi rămânea netulburată, 
îl apucă neastâmpărul. 

Dădu ocol camerei, uitându-se atent la tablouri, 
îndreptându-şi cravata şi cercetând fotografiile de pe 
măsuţe. Ultima dintre ele îl înfăţişa pe lordul Emsworth, 
după toate probabilitățile pe la vârsta de treizeci de ani, 
cu favoriţi şi în uniforma gărzilor din Shropshire. Incă o 
mai privea îngrozit, sub fascinația pe care o producea 
fotografia asupra oricui o privea pentru prima oară, când 


uşa se deschise în cele din urmă şi, neplăcut surprins, 
Pilbeam recunoscu statura impunătoare a lui Beach. 

O clipă, rămase cu ochii ţintă pe valet, cuprins de frica 
normală care pune stăpânire pe oricare dintre noi în 
prezenţa unui om care doar cu câteva ore mai înainte ne- 
a măsurat dintr-o privire şi ne-a făcut să ne simţim ca un 
produs alimentar alterat. Pe urmă tensiunea scăzu. 

Bine a spus cine a spus că pe lumea asta natura oferă 
întotdeauna un antidot pentru oricare rău. Şi dacă valeţii 
se apropie, mai pot fi oare cocteilurile departe? Beach 
ducea o tavă cu pahare şi un shaker uriaş; iar Pilbeam, 
zărind toate acestea, se pomeni că-l priveşte aproape cu 
seninătate pe aducătorul cel solid. 

— Cocteil, domnule? 

— Mulţumesc. 

Acceptă un pahar umplut cu vârf. Conţinutul sugera o 
binevenită întremare. Bău şi, brusc, întregul său sistem 
de semnalizare interioară se declanşă. 

Goli paharul dintr-o sorbitură, în chip miraculos, 
viziunea asupra vieţii i se schimbă total. Pe dată avu 
senzaţia că e în stare să înfrunte zece valeţi, oricât de 
tăioase le-ar fi privirile. 

Poate că se înşela din cauza ginului amestecat cu 
vermut, dar avu impresia că valetul arăta mult mai bine 
decât la ultima întrevedere. Ochii, deşi tot îngheţaţi, 
pierduseră scăpărarea de şopârlă, de fapt, părea că 
întreaga înfăţişare a lui Beach degaja atâta seninătate, 
încât proprietarul Agenţiei de Investigații Argus fu 
îmboldit să se avânte în conversaţie. 

— Frumoasă seară. 

— Da, domnule. 

— Frumoasă după furtună. 

— Da, domnule. 

— A turnat serios, nu? 

— Fără îndoială că aversele au fost neobişnuit de 
puternice, domnule. Mai doriţi un cocteil? 

— Mulţumesc. 


Repunerea în funcţiune a sistemului de semnalizare 
avu efectul de a îndepărta din Pilbeam şi ultima rămăşiţă 
de sfiiciune şi codeală. Işi dădea seama acum că s-a 
înşelat total asupra acestui valet. Când îl întâlnise în hol 
în clipa sosirii sale, i se păruse arogant şi ostil, acum 
observa că era un valet şi un frate. Foarte asemănător cu 
„Moş Crăciun, Moş Crăciun toţi îmi spun că eşti darnic şi 
eşti bun” — o persoană cum Pilbeam nu mai întâlnise de 
luni de zile. 

— M-a prins şi pe mine ploaia, spuse el binevoitor. 

— Într-adevăr, domnule? 

— Da. Lordul Emsworth tocmai îmi arăta nişte fotografii 
cu porcul ăla... Apropo, rămâne între noi... dar ia spune, 
cum te cheamă? 

— Beach, domnule. 

— Rămâne între noi, Beach, ştiu ceva în legătură cu 
porcul. 

— Într-adevăr, domnule? 

— Da. Ştii, după ce m-am uitat la pozele alea, m-am 
dus să mă plimb prin parc şi a început ploaia care m-a 
udat până la piele. De fapt, pot să-ţi spun că a trebuit să 
mă adăpostesc undeva şi să-mi scot pantalonii să mi-i 
usuc. 

Şi râse bine dispus. 

— Mai doriţi un cocteil, domnule? 

— Ca să fie trei cu totul? 

— Da, domnule. 

— Poate ai dreptate, făcu Pilbeam. Câteva clipe rămase 
gânditor şi distrat, ascultând nişte acorduri muzicale 
răzlețe de alămuri, care păreau să se audă de undeva din 
apropiere, pe urmă gândurile hoinare i se întoarseră iar la 
misterul care-l sâcâise înainte de sosirea acestui minunat 
valet. 

— la ascultă, Beach, aştept aici de ceasuri întregi. Unde 
este masa pentru care am tot auzit bătând gongurile? 

— Masa este gata, domnule, dar am mai aşteptat puţin 
pentru că domnii nu sunt punctuali în timpul verii. 


Pilbeam medita asupra acestei afirmaţii. Suna ca un 
titlu bun de cântec. Domnii nu sunt punctuali în timpul 
verii, în timpul verii (ei da, în timpul verii). Aşa că duceţi- 
mă iar în vechea colibă din Kentucky... Incercă să 
potrivească versurile la muzica de la orchestra de 
alămuri, dar nu prea reuşi, aşa că renunţă. 

— Unde sunt toţi ceilalţi? întrebă el. 

— Domnul conte şi doamna contesă, precum şi domnul 
Galahad şi domnişoara Millicent Threepwood iau masa la 
Matchingham Hall. 

— Cum? Cu amicul Parsloe cel vestit? 

— Da, domnule, cu sir Gregory Parsloe-Parsloe. 

Pilbeam chicoti. 

— Măi, măi, măi! Lucrează iute, amicul Parsloe. Nu-i 
aşa, Beach? Adică, îl sfătuieşti să facă un lucru, să 
procedeze într-un anume fel, să acţioneze ştiu eu cum, şi 
el se conformează cât ai zice peşte. De acord, Beach? 

— Mă tem că insuficienta mea familiarizare cu sir 
Gregory nu-mi permite să-mi exprim o părere, domnule. 

— Fiindcă veni vorba de amicul Parsloe, Beach... parcă 
Beach ziceai că te cheamă, nu? 

— Da, domnule. 

— Cu B mare? 

— Da, domnule. 

— Ei, vorbind de amicul Parsloe, Beach, aş putea să-ţi 
spun ceva despre el, ceva ce se pregăteşte să facă. 

— Într-adevăr, domnule? 

— Dar mă abţin. Respect încrederea clientului. Lacăt la 
gură. Secret profesional. 

— Da, domnule. 

— Aşa cum zici, da. Mai e chestie d-aia în shaker, 
Beach? 

— Puțin, domnule, dacă dumneavoastră consideraţi că 
este cazul... 

— Exact aşa consider. Toarnă! 

Detectivul sorbi cu voluptate, din ce în ce mai plin de 
un sentiment înălţător de beatitudine. Dacă prietenia care 


se născuse între el şi valet era poate unilaterală, cel puţin 
pe partea pe care ea exista era plină de căldură, chiar 
înflăcărată. Lui Pilbeam i se părea că, pentru prima oară 
de când sosise la Castelul Blandings, a găsit un prieten 
adevărat, un suflet apropiat căruia i se putea destăinui, şi 
era plin de dorinţa nestăpânită de a se destăinui cuiva. 

— Adevărul este, Beach, că aş putea să-ţi spun o 
grămadă de lucruri despre o grămadă de oameni, practic, 
aş putea să-ţi spun câte ceva despre fiecare persoană din 
casa asta. De exemplu, cum îl cheamă pe individul cu 
părul deschis la culoare? Secretarul bătrânului? 

— Domnul Carmody, domnule. 

— Carmody! Aşa e. M-am tot chinuit să-mi aduc 
aminte. Ei, află că pot să-ţi spun câte ceva despre 
Carmody. 

— Într-adevăr, domnule? 

— Da. Ceva în legătură cu Carmody care o să te 
intereseze foarte mult. L-am văzut azi după-amiază pe 
Carmody când Carmody nu mă vedea. 

— Într-adevăr, domnule? 

— Da. Unde e Carmody? 

— Bănuiesc că va cobori îndată, domnule. Şi la fel şi 
domnul Ronald. 

— Ronald! Pilbeam inhală zgomotos. Ăsta-i un flăcău 
cam năbădăios, Beach. Ronnie ăsta, ştii ce-a vrut să facă 
adineauri? Să mă omoare! 

Părerea lui Beach, care nu-l socotea pe Percy Pilbeam 
drept un membru absolut necesar al societăţii, era că un 
astfel de act era lăudabil şi regreta că îndeplinirea lui 
fusese împiedicată, în plus, mai avea şi sentimentul că un 
valet ca la carte, aşa cum îi plăcuse întotdeauna să se 
considere, ar fi trebuit să se fi retras de mult şi să-l lase 
pe individ să vorbească de unul singur dacă poftea. Dar şi 
cei mai buni valeţi au emoţii omeneşti, şi vraja trăncănelii 
lui Pilbeam îl ţintuia pe Beach. li aducea aminte de pagina 
cu cancanuri din Sarea şi piperul societății, ziar la care 
era abonat permanent. Beach era aţâţat şi plin de 


curiozitate. Până în clipa aceea, e adevărat, interlocutorul 
său nu făcuse decât nişte aluzii, dar ceva îi spunea că 
dacă ar mai zăbovi încă puţin, ar afla o ştire de-a dreptul 
senzaţională. Niciodată nu avusese Beach mai multă 
dreptate. Pilbeam terminase între timp cel de-al patrulea 
cocteil şi dorinţa de a se destăinui devenise nestăvilită, îl 
privi pe Beach şi aproape că-i veni să plângă la gândul că 
poate să ţină ceva ascuns de un om atât de minunat. 

— Ştii de ce a vrut să mă omoare, Beach? 

Valetului nu i se părea că mai putea exista o explicaţie 
rezonabilă pentru o asemenea acţiune, totuşi murmură 
răspunsul necesar. 

— N-aş fi în stare să mă pronunt, domnule. 

— Sigur că n-ai fi. Cum să fii? Habar n-ai. De-asta îţi şi 
spun. Ei, fii atent! E îndrăgostit de o dansatoare de la 
Regal, o fată cu numele de Sue Brown şi are impresia că 
eu am ieşit cu ea la restaurant, de-asta a vrut să mă 
omoare, Beach! 

— Într-adevăr, domnule? 

Valetul vorbea calm, dar era profund tulburat, 
întotdeauna fusese mândru că locatarii Castelului 
Blandings nu prea au taine pe care să nu le cunoască, dar 
ce afla acum era un lucru nou. 

— Da. De asta. Mi-a fost al naibii de greu să scap de el, 
ascultă ce-ţi spun. Şi ştii ce m-a salvat, Beach? 

— Nu, domnule. 

— Prezenţa de spirit. l-am arătat clar — lui Ronnie — i- 
am arătat logic lui Ronnie că dacă fata m-ar fi iubit pe 
mine, cum ar mai fi venit aici, dându-se drept domnişoara 
Shoemaker, doar ca să-l întâlnească? 

— Domnule! 

— Da, asta e domnişoara Shoemaker, Beach. O 
dansatoare cu numele de Sue Brown şi a venit aici să-l 
întâlnească pe Ronnie. 

Beach rămase transfigurat. Ochii îi ieşiseră din orbite 
cât cepele. Nu mai era în stare nici măcar să spună „Într- 
adevăr, domnule?”, iar când Hugo Carmody intră în 


cameră, încă se mai străduia să asimileze această 
formidabilă revelaţie. 

— Aha! făcu Hugo observându-l pe Pilbeam. 

Deodată rămase ţeapăn, îşi pironise ochii pe detectiv, 
şi se uita la el ca măcelarul lui Schopenhauer la mielul 
ales. 

— Lasă-ne singuri, Beach, spuse el cu o voce gravă şi 
profundă. 

Valetul ieşi din transă. 

— Domnule? 

— Valea! 

— Prea bine, domnule. 

Uşa se închise. 

— De când te caut, viperă, şuieră Hugo. 

— Mă cauţi, Carmody? spuse Percy Pilbeam, plin de 
vioiciune. Şi eu te căutam. Am să-ţi spun ceva. Va să zică 
umblam unul după altul. Dragul de Carmody! Simpaticul 
de Carmody! Minunatul domn Carmody! Măi, măi, măi, 
măi, măi! 

Dacă mielul amintit ceva mai sus l-ar fi acostat brusc 
pe măcelarul amintit ceva mai sus în acelaşi mod 
prietenesc şi apropiat, l-ar fi buimăcit mai puţin decât a 
făcut-o Pilbeam cu Hugo prin aceste vesele ciripituri. Pri- 
virea aspră şi imobilă a lui Hugo deveni căscată, pe urmă 
îşi reveni. Ce contau vorbele? Nu avea el vreme să le ia în 
seamă, lui îi trebuiau fapte. Fapte! 

— Nu ştiu dacă ai cunoştinţă, vierme, spuse el, dar 
puţin a lipsit să mă nenoroceşti. 

— Ce să fac, Carmody? 

— Să mă nenoroceşti. 

— „Fă-te-ncoa' să-ţi spun despre prepelicaru' care m-a 
nenorocit”, fredona Percy Pilbeam, avântându-se cum se 
avântă ciocârlia în văzduh primăvara; nicicând nu se 
simţise mai fericit sau într-o companie mai plăcută. Şi ia 
zi, Carmody, cum te-am nenorocit? 

— Nu m-ai nenorocit. 

— Aşa mi-ai spus! 


— Am spus că puţin a lipsit. 

— Te rog, hotărăşte-te, Carmody! 

— Incetează să-mi tot spui Carmody! 

— Dar te cheamă Carmody, nu? Nu încape discuţie. Şi 
atunci, de ce să tăinuim lucrul ăsta, Carmody? Fii deschis, 
ce naiba. Eu nu mă supăr că oamenii îmi cunosc numele. 
Mă mândresc cu asta. Mă cheamă Pilbeam-Pilbeam- 
Pilbeam — aşa mă cheamă — Pilbeam! 

— In treizeci de secunde, făcu Hugo, o să te cheme 
Ţărână! 

Pentru prima oară pe Percy Pilbeam îl fulgeră gândul că 
interlocutorul său dădea dovadă de un oarecare arţag în 
comportare. 

— S-a întâmplat ceva? întrebă el preocupat. 

— Ţi-arăt eu ce s-a întâmplat! 

— Te rog, Carmody, te rog, spuse Pilbeam. Te rog, te 
rog, te rog. Ai încredere în mine, îmi placi. 

Se aşeză comod într-un fotoliu masiv şi, unindu-şi 
vârfurile degetelor după câteva epuizante încercări, se 
lăsă pe spate, numai ochi şi urechi la orice necaz i-ar fi 
putut povesti noul său prieten. 

— Acum câteva zile, gânganie... 

Pilbeam deschise ochii. 

— Vorbeşte limpede, Carmody, nu mormăi. 

Degetele lui Hugo zvâcniră. Îşi fixa interlocutorul cu 
ochi scăpărători şi se întreba de ce oare îşi pierde vremea 
vorbind, în loc să treacă imediat la fapte şi să-i smulgă 
individului capul din rădăcină. Ceea ce l-a salvat pe 
Pilbeam a fost poziţia tolănită în care se găsea. Dacă eşti 
un Carmody, şi pe deasupra şi sportiv, nu poţi să ataci 
nici măcar o viperă care continuă să stea tolăânită pe 
spate cu ochii închişi. 

— Acum câteva zile, începu el din nou, am trecut pe la 
agenţie, şi după ce am discutat despre una şi alta, am 
plecat. Mai târziu am descoperit că în clipa în care am 
plecat, ai pus pe urmele mele nişte spioni ordinari şi i-ai 
instruit să-mi noteze mişcările şi să ţi le raporteze, rezul- 


tatul fiind că am fost la un pas să mă nenorocesc. Şi dacă 
vrei să ştii ce am de gând să fac, află atunci că o să te 
arunc cât colo de pe scaunul ăla şi o să-ţi ard vreo câteva 
şuturi până te dau de-a dura afară din casă, şi dacă mai 
îndrăzneşti să-ţi vâri râtul ăla scârbos pe aici pe la Castel, 
să ştii că te fac zob! 

Pilbeam deschise ochii. 

— Cât se poate de corect, articulă el, totuşi nu văd de 
ce trebuie să furi porci. 

Hugo citise deseori poveşti despre oameni buimăciţi, 
care s-ar fi prăbuşit dacă nu s-ar fi agăţat de orice le era 
la îndemână, nu se aşteptase însă să treacă şi el printr-o 
asemenea experienţă. Dar fără îndoială că, dacă n-ar fi 
înşfăcat în acea clipă speteaza scaunului, i-ar fi venit 
foarte greu să rămână în poziţie verticală. 

— Hoţ de porci! spuse Pilbeam dur, şi închise iar ochii. 

Hugo, care îşi recăpătase echilibrul cu ajutorul 
scaunului, făcu câţiva paşi. Se străduia din răsputeri să-şi 
capete moralul. Ridică fotografia lordului Emsworth în 
uniformă a gărzilor şi o privi absent; pe urmă, de parcă 
atunci fusese luminat, o puse la loc scuturat de un fior, ca 
un om care îşi dă seama că a ţinut o cobră în mână. 

— Ce vrei să spui? întrebă el ameninţător. 

Pilbeam deschise ochii. 

— Ce vreau să spun? Tu ce crezi că vreau să spun? 
Vreau să spun că eşti hoţ de porci, asta vreau să spun. 
Umbli de colo-colo, şterpelind porci şi ascunzându-i în 
rulote. 

Hugo luă iar fotografia lordului Emsworth, îşi dădu 
seama ce face şi îi dădu drumul repede din mână. 
Pilbeam închise din nou ochii şi, privindu-l, Hugo nu putu 
să nu-şi înăbuşe un fior de venerație care îl cuprinse în 
ciuda voinței lui. Citise adesea despre intuiţia 
supraomenească a detectivilor, dar nu mai avusese 
prilejul până atunci să-i observe în acţiune. Pe urmă îi 
veni o idee. 

— M-ai văzut? 


— Ce-ai spus, Carmody? 

— M-ai văzut? 

— Da, te-am văzut, Carmody, spuse Pilbeam, jucăuş. 
Cucu-bau! 

— M-ai văzut băgând porcul în rulotă? 

Pilbeam dădu din cap aprobator de unsprezece ori, într- 
o succesiune rapidă. 

— Sigur că te-am văzut, Carmody. Cum să nu te văd, 
dacă m-a prins ploaia şi m-am adăpostit în rulotă şi eram 
acolo fără pantaloni, încercând să mă usuc fiindcă sufăr 
de lumbago? 

— Eu nu te-am văzut. 

— Nu, Carmody, nu m-ai văzut. Şi-am să-ţi spun şi de 
ce, Carmody. Pentru că am auzit o voce de fată afară, 
care spunea: „Grăbeşte-te să nu vină cineva!” — şi m-am 
ascuns. Doar nu crezi că pot lăsa o fată drăgălaşă să mă 
vadă în indispensabili croşetaţi, lungi până la genunchi? 
Nu se face, Carmody, rosti sever Pilbeam, nu-i frumos. 

Hugo simțea amărăciunea oricărui criminal care 
descoperă prea târziu că s-a dat de gol încercând să facă 
pe deşteptul. La vremea respectivă i se păruse o idee 
formidabilă să o ducă pe Ilmpărăteasă din cabana de vâ- 
nătoare din Crângul de vest şi s-o adăpostească în rulota 
lui Baxter, unde nimănui nu i-ar fi dat prin cap s-o caute, 
cum ar fi putut el bănui că tocmai rulota era înţesată de 
detectivi, lua-i-ar naiba să-i ia! 

In această clipă încordată, uşa se deschise şi Beach îşi 
făcu apariţia. 

— Vă rog să mă iertaţi, domnule, dar consideraţi că ar 
trebui să-l mai aşteptăm pe domnul Ronald? 

— Hi? 

— Bineînţeles că nu, spuse Pilbeam. Cine dracu' e de 
fapt domnul Ronald, ia spuneţi-mi şi mie! N-am venit aici 
să ţin post prelungit. Vreau să mănânc, şi încă repede de 
tot; şi dacă domnului Ronald nu-i convine, îl priveşte! 
Făcu câţiva paşi plini de semeţie către uşă: Hai, Carmody, 
copăcel-copăcel! 


Hugo se prăbuşise pe scaun. 

— Nu mi-e foame, spuse el mohorât. 

— Nu ţi-e foame? 

— Nu. 

— Deloc? 

— Nu. 

Pilbeam ridică din umeri nerăbdător. 

— Tipul e un găgăuţă, conchise el. 

Se îndreptă spre scară, întreaga lui comportare vădea 
că se spălase pe mâini de Hugo. 

— Să vă aduc nişte sandvişuri, domnule? 

— Nu, mulţumesc. Ce-a fost asta? 

Se auzise un bufnet puternic. Valetul se duse spre uşă 
şi privi. 

— Domnul Pilbeam, domnule. Se pare că a căzut pe 
scări. 

O clipă, pe chipul ros de griji al lui Hugo se ivi o rază de 
speranţă. 

— Şi-a rupt gâtul? 

— După toate aparențele, nu, domnule. 

— Of! făcu Hugo plin de regret. 


Capitolul 14 
Gândirea rapidă a lui Baxter cel 
eficient 


Baxter cel eficient se retrăsese în fumoar cu puţin timp 
înainte de şapte şi jumătate. Avea nevoie de linişte şi 
singurătate, iar în acest colţişor retras le putea obţine pe 
amândouă. Câteva clipe, nimic nu tulbură tăcerea, în 
afară de ticăitul ceasului de pe consolă, pe urmă, din 
direcţia holului, se auzi un sunet nou, la început slab, dar 
care cu timpul se înteţi până când se preschimbă într-un 
vaiet frenetic, părând că tremură în aer cu o notă de 
chemare înfocată, asemenea unei femei ce-şi cheamă 
Zburătorul. Era clopotul de alarmă al sufletului, acel 
muezin al conacelor, gongul care cerea fiecăruia să-şi 
schimbe ţinuta. 

Baxter nu se clinti, chemările îl lăsau rece. Nu încape 
îndoială că îl auzise. Valetul Beach era o persoană care 
ştie să bată gongul. Avea zvâcnirea aceea rapidă a 
antebraţului şi apoi încheietura mâinii care îl proclamă pe 
maestru. Dacă te aflai cam în jur de o milă depărtare, nu 
se putea să nu-l auzi, dar sunetul nu-l tulbură pe Baxter. 
Nu-şi propusese să meargă la masă, dorea să rămână 
singur cu gândurile lui. 

Nu era genul de gânduri cu care majoritatea oamenilor 
ar fi dorit să rămână singuri, pentru că erau şi amare, şi 
negre. Expediția la cabana de vânătoare din Crângul de 
vest nu se dovedise a fi o excursie de plăcere pentru 
Rupert Baxter. Reamintindu-şi-o, clocotea de furie. 

Şi totuşi, toată lumea fusese extrem de amabilă cu el 
— extrem de amabilă şi plină de tact. E adevărat că în 
clipa în care descoperise că în cabană nu se află nici un 
porc, ba încă locurile păreau total lipsite de porci de la 


întemeiere încoace, avusese o uşoară reţinere. Lordul 
Emsworth îşi apucase mai vârtos bastonul cu măciulie de 
argint şi trecuse fără jenă în spatele lui Beach întreaga 
înfăţişare spunând mai limpede decât puteai suporta: 
„Dacă sare, fii gata!” — iar pe chipul valetului se 
aşternuse o expresie greu de îndurat, ceva între milă şi 
reproş, dar după aceea, amândoi se comportaseră 
admirabil. 

Lordul Emsworth vorbise despre efecte de lumini şi 
umbre. Spusese — aprobat de Beach — că în întunecimea 
provocată de furtună oricine s-ar fi putut înşela şi şi-ar fi 
putut imagina un valet care dă de mâncare unui porc într- 
o cabană de vânătoare. Probabil, spunea lordul Emsworth 
— iar Beach avea aceeaşi credinţă — văzuse un ciot ieşit 
din zid sau ceva asemănător, continuă apoi să înşire o 
poveste fără cap şi coadă cum că şi el, în copilărie, îşi 
imaginase că a văzut o pisică cu ochi arzători. Conchisese 
sfătuindu-l pe Baxter — iar Beach susţinuse sugestia — să 
se întoarcă degrabă în casă, să bea o ceaşcă de ceai 
fierbinte şi să se vâre în pat. 

Pe scurt, atitudinea lui nici că putea fi mai amabilă sau 
mai respectuoasă, şi totuşi, Baxter stătea în fumoar 
clocotind, după cum s-a mai afirmat, de furie. 

Clanţa se lăsă în jos şi Beach apăru în prag. 

— Dacă v-aţi răzgândit în legătură cu masa, domnule, 
cina este gata. 

Vorbea ca de la prieten la prieten. Nimic din toată 
atitudinea lui nu sugera că omul căruia i se adresase l-ar 
fi acuzat vreodată de furt de porci. Din partea lui Beach, 
totul era dat uitării şi iertării. 

Dar blajinitatea care se revărsa din valet n-ajunsese 
încă la Baxter. Ostilitatea din privirea cu care îl ţintuia pe 
valet era atât de vizibilă, încât o fiinţă mai pirpirie decât 
Beach ar fi rămas descumpănită. 

— Nu vreau să mănânc! 

— Prea bine, domnule. 

— Adu-mi imediat whisky cu sifon. 


— Da, domnule. 

Uşa se închise la fel de uşor cum se deschisese, dar nu 
înainte ca pieptul ex-secretarului să fie înţepat de o 
durere ca aceea provocată de un ac înroşit. Auzise clar 
cum valetul, retrăgându-se, scosese un oftat compă- 
timitor. 

Era soiul de oftat pe care un om milos îl scoate în clipa 
în care îşi vede cel mai bun prieten zăcând în celula 
izolată a ospiciului, iar întreaga fiinţă poruncitoare a lui 
Baxter fu cuprinsă de o furie nebună gândindu-se la asta. 
Nu încetase să se mire ce-ar fi putut să facă, dacă într- 
adevăr se mai putea face ceva, când sosiră băuturile 
răcoritoare aduse de lacheul James. James le puse uşurel 
pe masă, aruncă o privire rapidă de compătimire 
respectuoasă asupra pacientului şi se topi. 

Oftatul îl înjunghiase pe Baxter ca un cuţit. Privirea îl 
străpunse ca un pumnal. O clipă se gândi să-l cheme 
înapoi pe om şi să-l întrebe ce dracu' l-a apucat să se 
holbeze aşa la el, dar gândul cel bun ieşi victorios. Se 
mulţumi să-şi golească paharul cu whisky şi sifon şi să 
înghită două sandvişuri, după care se simţi puţin — nu 
mult, ci puţin — mai bine. Cu o clipă în urmă — i-ar fi ucis 
cu dragă inimă pe Beach şi pe James şi ar fi jucat 
tontoroiul pe mormintele lor, acum, s-ar fi mulţumit doar 
să-i omoare. 

Oricum, se găsea în cele din urmă singur. Cel puţin, 
asta era o slabă consolare. Beach venise şi plecase. 
Lacheul James venise şi plecase. Toţi ceilalţi erau probabil 
la ora aceea fie la Matchingham Hall, fie adunaţi în 
sufragerie. Nimeni nu mai putea să-i tulbure singurătatea 
la care râvnise atâta. Îşi reluă firul gândurilor. 

Un timp ele se îndreptară exclusiv spre trecutul 
apropiat, şi în consecinţă avură un caracter morbid. Pe 
urmă, cum o încălzire uşoară şi binevenită de la whisky 
începu să se facă simțită, starea de violenţă a lui Rupert 
Baxter se ostoi simţitor. Gândurile îi zburară la Sue. 

Oamenii eficienţi ca Rupert Baxter nu se îndrăgostesc 


în sensul general acceptat al termenului, atitudinea lor 
faţă de tandreţe este cu mult mai reţinută decât cea a 
tinerilor terchea-berchea care îşi pierd inima la prima 
vedere, o dată cu un smârcâit şi un fior. Baxter o aproba 
pe Sue, atât, mai mult nu putea adăuga. Dar această 
aprobare, pe lângă vestea adusă de lady Constance că 
fata e unica fiică a unui om care poseda şaizeci de milioa- 
ne de dolari, fusese suficientă pentru ca imaginea 
viitoarei doamne Baxter să i se înfiripe în minte, în acea 
calitate o clasificase şi o clasificase în prima clipă a 
întâlnirii. 

Fireşte, remarcile pe care lordul Emsworth le lăsase să 
ajungă în auzul fetei, i-au dat aşadar destulă bătaie de 
cap. E foarte stânjenitor ca fata pe care o curtezi şi pe 
care ţi-ai ales-o de mireasă, s-o pornească cu ideea că 
mirele e nebun de legat. Se felicita pentru promptitudinea 
cu care a rezolvat situaţia, scrisoarea pe care i-a scris-o 
nu putea să nu-i restabilească reputaţia în ochii ei. 

Rupert Baxter era un individ în al cărui vocabular nu se 
găsea termenul „eşec”. O moştenitoare ca această 
domnişoară Schoonmaker, era el convins, nu se putea să 
ducă lipsă de peţitori; dar nu-i era teamă de ei. Avea 
sentimentul că dacă fata ar fi stat suficient timp la Castel, 
având în vedere tăria lui de caracter, într-o bună zi va ieşi 
victorios. De fapt, i se părea chiar că şi aude clinchetul 
clopoţeilor de nuntă. Pe urmă, ieşind din transă, îşi dădu 
seama că de fapt suna telefonul. 

Se întinse încruntat după receptor, enervat de 
întrerupere, şi vorbi tăios şi ţâfnos: 

— Alo? 

Se auzi o voce cavernoasă. Se părea că furtuna 
influenţase şi firele. 

— Vorbiţi! se răsti Baxter. 

Şi trânti telefonul pe masă. Tratamentul se dovedi 
eficient, ca în multe alte cazuri similare. 

— Castelul Blandings? spuse vocea care nu mai era 
cavernoasă. 


— Da. 

— La telefon Market Blandings, oficiul poştal. A sosit o 
telegramă pentru lady Constance Keeble. 

— Dictaţi-mi-o mie. 

Vocea slăbi, iar Baxter aplică din nou procedura 
anterioară. 

— Lady Constance Keeble, Castelul  Blandings 
Shropshire, Anglia, spuse vocea căpătând forţă de parcă 
scăpase de o boală care te sleieşte. Trimisă de la Paris. 

— De unde? 

— De la Paris, Franţa. 

— A! Da? 

Vocea îşi mări volumul. 

— „Pare rău pentru veste...” 

— Cum? 

— „Veste”. 

— Da? 

— „Pare rău pentru veste. Stop. Nici o problemă. Stop. 
Nu pot veni mai târziu. Plec America sfârşitul lunii. Stop. 
Aranjament anul viitor. Stop. Complimente. Stop.” 

— Da? 

— Semnat Myra Schoonmaker. 

— Semnat — cum?! 

Lui Baxter îi picase falca. Fruntea de deasupra 
ochelarilor se încreţise toată, ochii de sub ea priveau în 
gol şi groaza punea stăpânire pe ei. 

— Să repet? 

— Cum? 

— Doriţi să repet mesajul? 

— Nu, spuse Baxter, înecându-se. 

Închise receptorul. Avea senzaţia că i se târăşte ceva 
pe şira spinării. Creierul îi era paralizat. 

Myra Schoonmaker! Telegrafia din Paris! 

Atunci cine era fata de la castel care se folosea de 
acest nume ridicol? O impostoare, o aventurieră! Asta 
trebuie să fie. 

Şi dacă făcea o mişcare s-o demaşte, precis că ea o să 


se răzbune arătându-i lordului Emsworth scrisoarea de la 
el. 

În febra momentului se ridicase în picioare, acum se 
aşeză greoi jos. 

Scrisoarea...! 

Trebuie să pun mâna pe ea. Trebuie să pună mâna 
imediat pe ea. Cât timp rămâne în posesia fetei, era un 
pistol îndreptat spre tâmpla lui. O dată ce lordul 
Emsworth va lua cunoştinţă de criticile foarte deschise 
din scrisoare la adresa lui, nici măcar aliata sa, lady 
Constance Keeble, nu-l va mai putea repune în funcţia de 
secretar. Cel de al nouălea conte era un om blajin, 
obişnuit să se încline în faţa decretelor date de sora lui, 
dar existau limite peste care nu se putea trece, iar Baxter 
tânjea să se înapoieze la Castelul Blandings în funcţia pe 
care pe vremuri o îndrăgise atâta. Blandings era căminul 
său spiritual... Fusese angajat ca secretar şi îl alte părţi — 
şi în prezent avea salariu mult mai bun decât cel pe care 
i-l plătea lordul Emsworth — dar niciodată nu reuşise să 
mai obțină fascinantul simţământ al puterii, al 
importanţei de a fi omul care dirijează destinele uneia 
dintre cele mai mari case ale Angliei. 

Trebuia să obţină scrisoarea cu orice preţ, iar clipa de 
faţă i se părea ideală pentru o încercare. Probabil că fata 
o avea pe undeva prin cameră, iar cel puţin jumătate de 
oră de acum încolo ea o să fie în sufragerie, avea o ocazie 
minunată s-o caute. 

Nu pierdu timpul. Treizeci de secunde mai târziu, urca 
scările, cu chipul dârz şi ochelarii scăpărând funest. Un 
minut mai târziu ajunse la destinaţie. Nici un înger bun, 
conştient de ce-i rezervă viitorul, nu se afla în prag, ca să- 
i blocheze intrarea. Uşa era întredeschisă, o împinse şi 
intră. 

Castelul  Blandings, ca majoritatea locuințelor de 
mărimea şi importanţa sa, dispunea de dormitoare atât 
de minunate, încât nu erau folosite niciodată. Cu paturile 
lor cu baldachin, cu tapiseriile superbe, dar destul de 


apăsătoare, rămăseseră neocupate încă de pe vremea 
când regina Elisabeta l, colindând de la un conac la altul 
în felul ei neastâmpărat şi iscoditor, dormise ultima dată 
în ele. Dintre camerele care încă mai puteau fi utilizate, 
cea mai luxoasă îi fusese oferită lui Sue. 

În momentul în care Baxter se strecura precaut în ea, 
lumina blândă a serii o punea în valoare. Dar Baxter nu 
era într-o stare de spirit admirativă. Ignoră capul patului 
frumos sculptat,  fotoliile  îmbietoare, tablourile, 
decoraţiunile şi covorul moale în care i se afundaseră 
picioarele. Frumuseţea cerului văzut prin uşile cu geamuri 
care dădeau spre balcon nu-i smulse decât o scurtă 
privire. Se îndreptă neîntârziat spre biroul de lângă pat, 
lipit de perete, i se părea un punct bun de plecare în 
căutările lui. 

În birou existau nişte despărţituri. Conţineau foi de 
hârtie disparate sau duble, ilustrate, plicuri, formulare de 
telegrame şi chiar un mic carneţel pe care se presupunea 
că ocupantul camerei urma să-şi aştearnă gândurile şi 
reflecţiile efemere asupra vieţii, aşa cum i-ar fi venit ele 
înainte de a se culca. Din păcate, nici o despărţitură nu 
conţinea scrisoarea fatală. 

Se îndreptă de spate şi privi prin cameră. Sertarul de la 
măsuţa de toaletă îi apăru acum ca o altă posibilitate. 
Părăsi biroul şi se îndreptă spre ea. 

Cum primul lucru care se cere unei toalete este să fie 
luminată, de obicei ea este aşezată într-un loc unde bate 
cât mai multă lumină, toaleta în cauză nu făcea excepţie 
de la această regulă, era plasată atât de aproape de 
fereastra deschisă, încât adierea vântului îi mişca 
franjurile de la abajururi, iar Baxter, ajungând în faţa ei, 
avu pentru prima oară posibilitatea să vadă balconul în 
toată întinderea lui. 

Văzându-l, inima aproape că-i sări din piept. Peste 
balustradă stătea aplecată o fată, care admira marea de 
pietriş de la uşa din faţă până la aleea străjuită de 
rododendroni. Nici faptul că stătea cu spatele la el nu-l 


putu împiedica pe Baxter s-o identifice. 

O clipă îngheţă. Chiar şi cei mai mari oameni se 
congelează sub răsuflarea de gheaţă a  subitului. 
Presupusese că Sue se află în sufragerie şi-i trebuiră 
câteva clipe până să-şi limpezească gândul şi să priceapă 
faptul neplăcut că ea se afla în balcon. Când îşi recăpătă 
prezenţa de spirit îndeajuns pentru a bate în retragere 
fără zgomot, prima emoție încercată fu una de iritare. 
Această schimbare a planului în ceasul al unsprezecelea, 
această hotărâre subită de a rămâne la etaj când ar fi 
trebuit să fi coborât la parter, erau exact lucrurile care 
făceau sexul femeiesc nesuferit. 

După iritare urmă un sentiment de înfrângere. N-avea 
altceva de făcut decât să renunţe la căutări şi să plece, 
începu să se îndrepte în vârful picioarelor, pe tăcute, spre 
uşă, plăcut impresionat de moliciunea şi grosimea 
covorului de Axminster, care îi dădea posibilitatea să se 
mişte fără să fie auzit, şi tocmai când ajunse la capăt, în 
urechi îi răsunară nişte zdrăngăneli şi zornăieli — de fapt 
exact sunetele pe care le fac farfuriile şi platourile 
transportate pe tavă către un oaspete care, după o 
călătorie îndelungată cu trenul, o roagă pe gazdă să-i 
aducă masa în cameră. 

Practica neîntreruptă perfecţionează pe om. Era pentru 
a doua oară în ultimele trei ore când Baxter se pomenise 
încolţit într-o cameră în care era absolut vital şi urgent să 
nu fie descoperit, în ocazia anterioară, în biblioteca mică, 
prinsese aripi ca o pasăre şi zburase pe fereastră, în criza 
de faţă, îşi dădu seama imediat că o asemenea 
alternativă nu era posibilă. N-ar fi avut de tras nici un 
folos de pe urma unei comportării vultureşti. Dacă s-ar fi 
avântat peste balcon, ar fi fost zărit de Sue şi, în plus, şi- 
ar fi frânt indiscutabil gâtul, aici era nevoie de plonjonul 
rațelor. Şi astfel, în timp ce clanţa începea să se mişte, 
Rupert Baxter, eficient până şi în acest greu ceas de 
cumpănă, se lăsă în patru labe şi alunecă sub pat, la fel 
de uşor de parcă de săptămâni întregi ar fi exersat figura. 


Datorită poziţiei restrictive, precum şi razei vizuale 
limitate pe care o are la dispoziţie, în mod virtual singurul 
mod în care se poate distra un om care se ascunde sub 
pat este de a asculta ce se întâmplă în exterior. S-ar 
putea să audă ceva interesant, sau s-ar putea să audă 
numai vântul suspinând pe la uşi; dar, oricum ar fi, 
altceva nu poate face. 

Primul sunet pe care-l auzi Rupert Baxter fu provocat 
de aşezarea tăvii pe masă, apoi, după o pauză, o pereche 
de pantofi cu scârţ trecură pe covor, scârţâind probabil în 
continuare fără a mai fi auziţi, Baxter îi recunoscu ca 
aparţinând lacheului Thomas, un vestit scârţăitor. 

Pe urmă, cineva se auzi pufnind din greu, ceea ce îl 
făcu să deducă prezenţa lui Beach. 

— Masa e gata, domnişoară. 

— A, mulţumesc. 

După toate aparențele, fata venise de pe balcon. Se 
auzi un scaun târât spre masă. La nările lui Baxter ajunse 
un miros apetisant care-i provocă o stare de jenă 
profundă. Tocmai începuse să-şi dea seama cât de îngro- 
zitor de înfometat era şi cât se pripise încercând să 
rezolve problema cinei cu câteva sandvişuri, ca pe urmă 
să pornească într-o misiune ca aceea de faţă fără un 
stomac bine burduşit. 

— V-am adus pui, domnişoară. En casserole. 

Şi Baxter ghicise meniul şi acum încerca să şi-l alunge 
din cap. Articulă un geamăt surd. Pe lângă chinul de a fi 
nevoit să adulmece mâncarea, devenea acum tot mai 
conştient de un cârcel care se înteţea în piciorul stâng. Se 
lăsă într-o rână, şi făcu tot ce-i stătu în putinţă să capete 
degajarea firească a fachirilor indieni care, probabil din 
cele mai blagoslovite motive, îşi petrec anii de ucenicie 
culcaţi pe cuie. 

— Arată foarte apetisant. 

— Cred că o să vă placă, domnişoară. Mai vă pot fi de 
folos cu ceva? 

— Nu, mulţumesc. A, da. Fii, te rog, drăguţ şi adu-mi 


manuscrisul de pe balcon. Am citit acolo şi l-am uitat pe 
scaun. Este cartea domnului Threepwood. 

— Într-adevăr, domnişoară? Bănuiesc că este o 
compilaţie deosebit de interesantă? 

— Da, foarte. 

— Nu ştiu dacă-mi pot permite, domnişoară, să vă rog 
să-mi spuneţi ceva mai târziu, când aveţi timp, dacă nu 
cumva apar şi eu în paginile cărţii. 

— Dumneata, Beach? 

— Da, domnişoară. Din câte a lăsat domnul Galahad să- 
i scape din când în când, îmi închipui că intenţiona să-mi 
acorde onoarea de a mă menţiona ca povestitor al unor 
anumite întâmplări. 

— Ai dori să apari? 

— Fără urmă de îndoială, domnişoară. Aş considera 
acest lucru o onoare. Şi i-ar face plăcere şi mamei. 

— Ai mamă? 

— Da, domnişoară. Locuieşte la Eastbourne. 

Beach se îndreptă maiestuos spre balcon, iar Sue 
rămase făcând speculaţii despre mama valetului şi 
întrebându-se dacă seamănă cu el, când afară se auzi 
zgomot de paşi grăbiţi, uşa zbură într-o parte şi mama lui 
Beach pieri din mintea ei, asemenea ţesăturii materiale a 
unui vis. Cu un scurt țipăt înfundat, Sue se ridică în 
picioare. În faţa ei se afla Ronnie. 


Capitolul 15 
La telefon 


Dar între timp, dacă ne putem permite să împrumutăm 
o expresie folosită de o artă înrudită, ce s-a mai întâmplat 
cu Hugo Carmody? 

Din nefericire, această cronică fidelă a evenimentelor în 
şi din afara Castelului Blandings, aşa cum se întâmplă cu 
oricare alt document de acest gen, nu poate fi lipsită de 
neajunsul de a prezenta pe toţi indivizii, a căror soartă a 
pornit s-o povestească, într-un mod trunchiat, încercând 
să nu nedreptăţească pe nici unul, acordând fiecăruia un 
loc egal pe parcursul relatării; rezultatul, din păcate, 
seamănă întrucâtva cu maniera popularizată de caprele 
din Alpi care sar din ţanc în ţanc. Activităţile lui Baxter cel 
eficient, care i se păreau că reclamă o atenţie urgentă, îl 
obligaseră aşadar pe scriitor să-l părăsească pe Hugo 
doar cu câteva clipe mai înainte, exact în procesul turtirii 
sub o lovitură năprasnică. Era deci timpul să-şi revină. 

Primul efect asupra unui tânăr sensibil şi cu o educaţie 
aleasă, când descoperă că un detectiv inamic l-a observat 
vârând porci furaţi în rulote, este trecerea printr-o stare 
de spirit de pietrificare. Trupul devine rigid, cravata 
alunecă într-o parte, iar manşetele se retrag sub mânecile 
hainei, pe scurt, subiectul se găseşte temporar la mare 
ananghie. 

Poate că este mai bine, aşadar, să nu ne pierdem 
timpul  urmărindu-l pe Hugo în procesul rumegării 
senzaţionalului anunţ al lui Percy Pilbeam, pentru că asta 
ar echivala cu contemplarea unei statui. Dacă cititorul se 
străduieşte să-şi închipuie Gânditorul lui Rodin în haină de 
seară şi pantaloni cu vipuşcă, atunci poate să-şi facă o 
idee cum arăta Hugo. In clipa în care el îşi face din nou 


apariţia, viaţa începuse să reintre încet în corpul 
neînsufleţit, şi o dată cu viaţa se iviră şi zorii inteligenţei. 
Ciotul acela mizerabil care-i apăruse în cale era prea 
mare ca să nu se împiedice orice bărbat, gândea Hugo. 
Aşadar, era nevoie de isteţimea pătrunzătoare a unei 
femei. Primul act de a se smulge din străfunduri a fost 
deci să plece din salon şi să se târască până la telefon. 
Făcu rost de numărul de la Matchingham Hall şi stabilind 
legătura cu valetul lui sir Gregory Parsloe-Parsloe, îi ceru 
de urgenţă să meargă şi s-o poftească pe domnişoara 
Millicent Threepwood la telefon. Valetul răspunse într-o 
manieră cam mustrătoare că domnişoara Threepwood e 
ocupată cu supa. Hugo, cu prima scânteiere de 
inteligenţă din ultimul sfert de oră, răspunse că puţin îi 
pasă dacă domnişoara se scălda în supă. „Ad-o!” ceru 
Hugo, cât pe ce să completeze cu „ticălos blestemat!” Pe 
urmă rămase sleit, agăţat de receptor, aşteptând; şi nu 
după mult timp, un glas suav dar neliniştit pluti pe fir 
până la el. 

— Hugo? 

— Millicent? 

— Tu eşti? 

— Da. Tu eşti? 

— Da. 

Nimic nu mai rămăsese neclarificat. Erau amândoi. 

— Ce s-a întâmplat? 

— S-a întâmplat totul. 

— Cum adică? 

— Ascultă aici, făcu Hugo şi-i povesti totul. Nici nu era o 
poveste complicată de spus, intriga era atât de clară, 
încât n-au fost necesare decât câteva şoapte. 

— Vorbeşti serios? făcu Millicent, când povestea se 
încheie. 

— Foarte serios. 

— Vai şi amar! exclamă Millicent. 

Urmă o tăcere. Hugo aştepta palpitând. Perspectivele i 
se arătau întunecate, se întreba dacă nu cumva s-a 


încrezut prea mult în isteţimea feminină, „Vai şi amarul” 
acela nu prea fusese încurajator. 

— Hugo! 

— Alo? 

— E cam lată povestea! 

— Da, adeveri Hugo. Lăţimea nu-i scăpase nici lui. 

— Atunci nu ne rămâne decât un singur lucru de făcut. 

Hugo Carmody fu străbătut de un uşor fior. Un singur 
lucru era suficient, isteţimea feminină dădea până la 
urmă roade. 

— Ascultă! 

— Ei! 

— Nu-mi rămâne decât să mă întorc la masă şi să-i 
spun unchiului Clarence că ai găsit-o pe Impărăteasă. 

— Ha?! 

— Că ai găsit-o, nătăfleaţă! 

— Cum adică? 

— Că ai găsit-o în rulotă. 

— Dar n-ai înţeles ce ţi-am spus? Hugo avea lacrimi în 
voce. Ne-a văzut Pilbeam când am dus-o acolo. 

— Ştiu. 

— Şi atunci ce facem când o să spună asta? 

— Negăm categoric. 

— Ha?! 

— Negăm categoric! strigă Millicent. 

Fiorul îl străbătu din nou pe Hugo, mai puternic ca 
înainte. S-ar putea să reuşească, da, dacă acţionează 
cum trebuie, poate reuşi. Inghesui în receptor cuvinte 
trunchiate exprimând dragoste şi laudă. 

— Ai dreptate, strigă el. M-am luminat. Mă duc la 
Pilbeam şi-i spun între patru ochi că, dacă va deschide 
gura, îl strâng de gât. 

— Hei, aşteaptă o clipă. Mă duc să-i spun unchiului 
Clarence. Cred că va veni imediat să stea de vorbă cu 
tine. 

— O clipă! Millicent! 

— Da? 


— Când se presupune că am găsit animalul? 

— Acum zece minute, când te plimbai înainte de masă. 
Din întâmplare, ai trecut pe lângă rulotă şi ai auzit un 
zgomot ciudat, te-ai uitat să vezi ce este şi ai descoperit-o 
pe Impărăteasă. Ai dat buzna în casă să telefonezi. 

— Dar, Millicent! O clipă! 

— Da? 

— Bătrânul o să creadă că a furat-o Baxter. 

— Foarte bine! Minunat! Ei, aşteaptă puţin. 

Hugo îşi reluă veghea. Câteva clipe mai târziu, la 
capătul firului de la Matchingham Hall se auziră nişte 
sunete asemănătoare cloncănitului unor orătănii. Deduse 
corect că ele proveneau de la cel de al nouălea conte de 
Emsworth, care se străduia să-şi îmbrace gândurile în 
cuvinte. 

— Kuk-kuk-kuk... 

— Da, lord Emsworth? 

— Kuk-Carmody? 

— Da, lord Emsworth? 

— E adevărat? 

— Da, lord Emsworth. 

— Ai găsit-o pe Impărăteasă? 

— Da, lord Emsworth. 

— În rulota individului ăluia Baxter? 

— Da, lord Emsworth. 

— Ei, să mă ia naiba! 

— Da, lord Emsworth. 

Până aici, Hugo Carmody găsise extrem de uşoară 
contribuţia sa în cadrul dialogului. Dacă o ţinea tot aşa, 
putea să continue toată noaptea, dar mai era şi altceva 
pe lângă „Da, lord Emsworth”, ceva pe care trebuia să-şi 
dea strădania să-l rostească. A oamenilor trebi sunt ca 
marea / În ceasul refluxului ele-nfloresc” — iar Hugo ştia 
că aceeaşi maree nu se va mai ridica vreodată atât de 
sus ca în clipa aceea. Inghiţi de două ori ca să-şi 
dezmorţească coardele vocale. 

— Lord Emsworth, spuse el, şi deşi inima îi bătea cu 


putere glasul îi era calm, aş vrea să mă folosesc de 
această ocazie să vă spun ceva. S-ar putea să vă 
surprindă, dar sper că nu în chip neplăcut. O iubesc pe 
nepoata dumneavoastră, Millicent, şi ea mă iubeşte, lord 
Emsworth. Ne iubim de multe săptămâni şi sper că ne 
veţi da consimţământul la căsătorie. Nu sunt înstărit, lord 
Emsworth, de fapt, la drept vorbind, în afară de salariu n- 
am o para chioară, dar unchiul meu Lester este 
proprietarul lui Rudge Hall, în Worcestershire — bănuiesc 
că aţi auzit de acest loc? O luaţi la stânga de pe drumul 
principal spre Birmingham şi mergeţi câteva mile... ei, mă 
rog, e un loc măricel în Worcestershire şi unchiul Lester e 
proprietarul, şi proprietatea se moşteneşte din tată în fiu 
şi nu poate fi înstrăinată, şi eu sunt urmaşul... Nu vreau 
să sugerez că unchiul Lester dă semne de trecere pe 
lumea cealaltă, era foarte zdravăn când l-am văzut ultima 
oară, dar ştiţi dumneavoastră, înaintează în vârstă şi 
oamenii sunt ca iarba, şi cum vă spuneam, eu urmez la 
rând, aşa că până la urmă o să intru în posesia unei averi 
frumuşele, o să am o casă şi un parc şi rentă şi toate 
acareturile, aşa că nu se pune problema că n-aş avea cu 
ce s-o întreţin mai târziu pe Millicent, şi dacă aţi şti, lord 
Emsworth, cât de mult ne iubim, sunt convins că v-aţi da 
seama că nu se poate să ridicaţi oprelişti în calea fericirii 
noastre, aşa că înţelegeţi unde vreau să ajung, spuneți- 
mi, am putea să-i dăm drumul? 

La capătul celălalt al firului se lăsă o tăcere de 
mormânt. Se părea că destăinuirile dragostei unui vajnic 
tânăr îl lăsaseră mut pe lordul Emsworth. 

Abia câteva clipe mai târziu, după ce spusese de şase 
ori „Alo?” şi de două ori, „Hei, mă auziţi?”, Hugo avu 
presentimentul că a prăpădit în vânt două sute optzeci de 
cuvinte de o rară elocvenţă. 

Îndurerarea firească la această descoperire fu 
micşorată simţitor la auzul brusc al vocii lui Millicent. 

— Alo! 

— Alo! 


— Alo! 

— Alo! 

— Alo! 

— Auzi, Hugo! Vorbea cu emoția plină de bucurie a unei 
fete care tocmai a scăpat din toiul unei lupte crâncene de 
familie. Auzi, Hugo, pe aici totul merge ca pe roate. l-am 
spus adineauri unchiului Clarence că vreau să mă 
căsătoresc cu tine. 

— Şi eu. Numai că plecase. 

— l-am spus, „Unchiule Clarence, nu eşti recunoscător 
domnului Carmody că a găsit-o pe Impărăteasă?” „Da, 
da, da, da, da, sigur. Straşnic băiat! Straşnic băiat! Mi-a 
plăcut întotdeauna.” „Şi eu”, i-am zis. „Cred că n-ai 
consimţi nici în ruptul capului să mă mărit cu el? „şiela 
spus „Hi, cum? Să te măriţi cu el?” „Da!” am spus eu. „Să 
mă mărit cu el.” Şi el a spus „Sigur, sigur, sigur, sigur, 
neapărat”. Şi atunci pe mătuşa Constance au apucat-o 
nevricalele, şi unchiul Gally i-a spus că strică cheful 
tuturor şi că ar trebui să-i fie ruşine să năruie visul unor 
tineri şi unchiul Clarence îi tot dădea înainte cu „Sigur, 
sigur, sigur”. Nu ştii ce crede bătrânul Parsloe despre 
toate astea, şade pe scaun, se uită în tavan şi bea vin alb. 
Valetul a părăsit ringul la prima rundă. Mă duc înapoi să 
văd cum merg lucrurile, nu închide! 

E puţin probabil ca o persoană pentru care Fericirea 
sau Nefericirea atârnă în balanţă la numai trei mile 
depărtare, şi al cărui unic mijloc de a afla rezultatul 
disputei este un fir de telefon, să se grăbească să încheie 
convorbirea. Hugo rămase încordat, cu sufletul la gură, ca 
cineva care ascultă la radio campionatul de box în care a 
investit capital. Abia când lângă umăr auzi o voce veselă, 
îşi dădu seama că cineva îi tulburase singurătatea, şi încă 
nu oricine, ci Percy Pilbeam. 

Percy Pilbeam arăta trandafiriu şi îmbujorat. Se balansa 
uşor şi încă mai zâmbea cu gura până la urechi, cu o 
nonşalanţă mai evidentă decât cea a unui abstinent 
înveterat. 


— Bună, Carmody, spuse Percy Pilbeam. la te uită, 
Carmody. Aici mi-erai deci, Carmody. 

Hugo găsi cu cale să adreseze omului câteva cuvinte. 

— la ascultă, mă! strigă el. 

— Da, Carmody? 

— Vrei să te cotonogesc, ai? 

— Nu, Carmody. 

— Atunci, fii atent, nu m-ai văzut când băgam porcul în 
rulotă. Pricepi? 

— Dar te-am văzut, Carmody. 

— Nu m-ai văzut, asta dacă vrei să mai ai zile. 

Percy Pilbeam părea să fie nu numai într-o stare de 
inteligenţă vie, dar şi de amabilitate şi înţelegere 
perfectă. 

— Nici un cuvânt în plus, Carmody, consimţi el. Vrei să 
nu spun la nimeni că te-am văzut vârând rulota în porc. 
Perfect, Carmody, perfect. 

— Ei, atunci să nu uiţi! 

— Nu uit, Carmody. Sigur, Carmody, nu uit. les la 
plimbare, Carmody. Nu vrei să vii şi tu cu mine? 

— Du-te dracului! 

— Perfect! răspunse Percy Pilbeam. 

Înaintă nesigur spre uşă, îşi făcu vânt către ea şi trecu. 
O clipă mai târziu se auzi vocea lui Millicent. 

— Hugo? 

— Alo? 

— Hugo, iubitule, s-a terminat bătălia, am câştigat! 
Unchiul Clarence a spus „Sigur!” de şaizeci şi cinci de ori 
şi adineauri i-a spus mătuşii Constance că, dacă ea îşi 
închipuie că poate să-i dicteze lui ce să facă, se înşeală. 
Avem cale liberă. Se întorc imediat cu toţii cu maşina. 
Unchiul Clarence e un înger. 

— Şi tu eşti. 

— Eu? 

— Da, tu. 

— Dar nu mai mult ca tine. 

— Nu mai mult decât sunt eu înger, făcu Hugo, cu 


glasul unui om pregătit să recunoască şi să clasifice 
îngerii. 

— Ei, oricum, comoara mea, încerc să mă evaporez şi 
vin acasă pe jos. Scoate maşina lui Ronnie şi vino să mă 
iei în drum; facem o plimbare împreună prin împrejurimi, 
este cea mai potrivită seară. 

— Nemaipomenită! încuviinţă Hugo cu înflăcărare, E o 
seară pe cinste! Dă-mi două minute să scot maşina şi 
încă cinci să ajung până la tine. 

— Bravo, băieţelule! spuse Millicent. 

— Bravo, fetiţo! spuse Hugo. 


Capitolul 16 
Intâlnire între îndrăgostiţi 


Sue rămase privind în gol, cu ochii larg deschişi. 
Aceasta era clipa pe care încercase să şi-o imagineze de 
o sută de ori, şi de fiecare dată imaginaţia nu se dovedise 
la înălţime. Uneori îl văzuse pe Ronnie cu ochii minţii — 
rece, distant, ostil; uneori sufocându-se şi bâlbâindu-se, 
mut de uluire; uneori arătând-o cu degetul, asemenea 
unui personaj dintr-o melodramă care deconspiră un 
impostor. Pentru un singur lucru nu fusese pregătită, 
pentru ceea ce se petrecea acum. 

La Eton şi la Cambridge se pregătesc bine feciorii. O 
dată ce au înţeles elementul fundamental al vieţii, că 
orice etalare a emoţiilor nu e o dovadă de maniere alese, 
nici bombele nu le mai pot tulbura ţinuta, iar cutremurele 
se pot socoti norocoase dacă reuşesc să le smulgă măcar 
„Şi ce-i cu asta?” Dar Cambridge-ul, ca şi Eton-ul au 
limitele lor. lar remuşcările îl împinseseră pe Ronnie Fish 
spre punctul unde disciplina de fier încetează să mai 
funcţioneze. Era tulburat până în străfunduri; toate arătau 
acest lucru — chipul stacojiu, părul răvăşit, ochii bulbucaţi 
şi degetele ce-i zvâcneau. 

— Ronnie! strigă Sue. 

Atât mai avu timp să spună. Gândul la ceea ce făcuse 
ea pentru el; gândul că de dragul lui a venit la Castelul 
Blandings deghizată — o impostoare — riscând la fiecare 
pas să fie descoperită, riscând în orice clipă să fie 
demascată în chip ruşinos şi privită prin lornietă de 
mătuşa Constance; gândul cât de mizerabil se purtase cu 
ea... toate acestea îi sfâşiau inima lui Ronnie Fish. 
Aduseseră sângele aprins al Fish-ilor la punctul de fierbe- 
re, iar acum, faţă în faţă cu ea — nu mai stătu pe gânduri. 


Sări înainte, o prinse în braţe şi o strânse la piept. La 
urechile revoltate ale lui Baxter, deşi acesta încerca să nu 
asculte, ajunse cascada auto-reproşurilor răguşite ale lui 
Fish. Ronnie spunea ce gândea despre sine, şi se părea 
că nu avea o părere prea bună. Spunea că e o fiară, o 
brută, un porc, un ticălos, un câine şi un vierme. Nici dacă 
ar fi vorbit despre Percy Pilbeam, n-ar fi putut fi mai puţin 
respectuos. 

Chiar şi până aici, lui Baxter nu-i plăcuse dialogul, dar 
acum devenise de-a dreptul înnebunitor. Sue spunea că 
nu a fost decât vina ei, Ronnie susţinea că, dimpotrivă, a 
fost a lui. Nu, a ei, spunea Sue. Nu, a lui, spunea Ronnie. 
Nu a ei, spunea Sue. Nu, numai şi numai a lui, spunea 
Ronnie. Trebuia să fie a lui, sublinia el, pentru că, aşa 
cum remarcase şi înainte, era un câine şi un vierme. Apoi 
continuă. Se descrise în chip de pacoste, de căpuşă şi de 
râmă nemernică. 

— Dar nu eşti! 

— Sunt! 

— Nu eşti! 

— Sunt! 

— Nici vorbă că nu eşti! 

— Ba sunt sută la sută! 

— Oricum, eu tot te iubesc! 

— E imposibil! 

— Câtuşi de puţin! 

— Imposibil! 

— Nici vorbă! 

Baxter se zvârcoli într-o suferinţă mută. 

— Până când? se adresă Baxter sufletului său 
nemuritor. Până când? 

La întrebare primi un răspuns de o promptitudine 
şocantă. Din vecinătatea uşilor cu geamuri care dădeau 
pe balcon se auzi o tuse discretă. Purtătorii de cuvânt 
săriră în lături, două minţi unite într-un singur gând. 

— Manuscrisul, domnişoară, rosti Beach calm. 

Sue îl privi. Până în clipa aceea, Sue uitase de existenţa 


lui. Ronnie crezuse că Beach se afla la parter, ocupat cu 
îndatoririle sale de valet. Nici unul nu părea încântat să-l 
vadă. Ronnie vorbi primul. 

— A, bună, Beach! 

Intrucât asta nu întrevedea un alt răspuns decât „Bună, 
domnule”, formulă pe care valeţii n-o uzitează, Beach se 
mulţumi să zâmbească binevoitor. Efectul nefericit fu că 
Ronnie avu impresia că omul râdea de el, iar alde Fish 
erau persoane faţă de care valeţii nu trebuiau nici să 
schiţeze un zâmbet. Era cât pe ce să rostească vreo 
câteva vorbe aprinse, ca să scoată acest lucru în 
evidenţă, când îi răsări în minte nesăbuinţa unei 
asemenea acţiuni. Beach trebuia să fie luat cu binişorul. 
Îşi impusese în voce o notă de cordialitate. 

— Deci, aici erai, Beach? 

— Da, domnule. 

— Bănuiesc că toată povestea asta ţi se pare destul de 
ciudată, nu? 

— Nu, domnule. 

— Nu? 

— Mi s-a adus deja la cunoştinţă, domnule Ronald, 
natura sentimentelor dumneavoastră faţă de domnişoara. 

— Cum?! 

— Da, domnule. 

— Cine ţi-a spus? 

— Domnul Pilbeam, domnule. 

Ronnie horcăi. Pe urmă se mai linişti puţin, îşi aminti 
brusc că omul din faţa lui e un aliat, un complice, legat de 
el nu numai printr-o prietenie care se înfiripase de când 
era copil, ci printr-o legătură chiar mai puternică — prin 
nelegiuirea săvârşită în comun, între ei nu trebuiau să 
existe rezerve. Oricât ar fi fost de delicată situaţia, simţea 
că putea s-o înfrunte. 

— Beach, spuse el, cât ştii? 

— Totul, domnule. 

— Totul? 

— Da, domnule. 


— De exemplu...? 

Beach tuşi. 

— Sunt la curent că domnişoara se numeşte Brown. Şi, 
după spusele celui care m-a informat, este angajată în 
trupa de balet a Teatrului Regal. 

— Eşti o adevărată enciclopedie, aşa-i? 

— Da, domnule. 

— Află, Beach, că vreau să mă însor cu domnişoara 
Brown. 

— Nu pot decât să apreciez această dorinţă a 
dumneavoastră, domnule Ronald, spuse valetul zâmbind 
părinteşte. 

Sue se agăţă de zâmbet. 

— Ronnie! E-n regulă. Cred că e de partea noastră. 

— Bineînţeles că e de partea noastră! Bătrânul Beach, 
unul dintre primii şi cei mai de nădejde prieteni. 

— Adică n-o să ne dea de gol? 

— Eu, domnişoară? spuse Beach, şocat. Categoric nu. 

— Eşti un tip admirabil, Beach! 

— Vă mulţumesc, domnule. 

— Beach, spuse Ronnie, a venit timpul să acţionăm. Nu 
mai suferă amânare, trebuie neapărat să strâng relaţiile 
cu unchiu-meu Clarence. Cum vine diseară, mă duc să-i 
spun că Impărăteasa de la Blandings se află în cabana de 
vânătoare în Crângul de vest şi pe urmă, cât mai e 
vlăguit, îi şi proptesc anunţul cu logodna. 

— Din nefericire, domnule Ronald, animalul nu se mai 
află în cabană. 

— L-ai luat de acolo? 

— Nu eu, domnule. Domnul Carmody. Din cauza unei 
regretabile neşanse, domnul Carmody a dat peste mine 
astăzi după-amiază când hrăneam animalul. L-a luat de 
acolo şi l-a mutat într-un alt loc de care nu am cunoştinţă, 
domnule. 

— Dar, pentru numele lui Dumnezeu, îmi dă peste cap 
tot planul. Unde e Carmody? 

— Doriţi să-l caut, domnule? 


— Bineînţeles! Du-te şi întreabă-l unde e purceaua. 
Spune-i că e o chestiune vitală. 

— Prea bine, domnule. 

Sue ascultase uluită această discuţie despre porci. 

— Ronnie, nu înţeleg nimic. 

Ronnie străbătea camera agitat. La un moment dat 
veni atât de aproape de lăcaşul în care zăcea Baxter, 
încât fostul secretar zări o clipă o şosetă cu desenul unui 
ceas verde pe ea. Fiind primul obiect estetic pe care-l 
vedea după mult timp, ar fi fost cazul să-l aprecieze mai 
mult decât a făcut-o. 

— Nu pot să-ţi explic acum, spuse Ronnie, e prea lungă 
povestea. Pot să-ţi spun numai că, dacă nu luăm porcul 
înapoi, suntem în pom. 

— Ronnie! 

Ronnie încetă să mai străbată camera. Rămase cu 
urechile ciulite. 


— Ce se aude? 

Se repezi iute spre balcon, se uită peste balustradă şi 
veni înapoi. 

— Sue! 

— Ce e? 


— E Pilbeam — târâtura! şopti Ronnie precaut. Urcă pe 
burlan! 


Capitolul 17 
Comportarea energică a lordului 
Emsworth 


Din clipa în care plecase din fața uşii de la 
Matchingham Hall şi luase calea înapoi spre Castelul 
Blandings, în maşină se lăsase o linişte de mormânt, 
învăluindu-l pe lordul Emsworth, pe soră-sa Constance 
Keeble şi pe fratele său, onorabilul Galahad Threepwood, 
întrerupţi în mijlocul petrecerii. Nici unul dintre ei nu 
rostea o silabă. 

După lumina în care Millicent, ca martor ocular pe 
câmpul de bătaie, îi prezentase la telefon bătălia de 
familie purtată la masa lui sir Gregory Parsloe, tăcerea 
din maşină ar putea să pară stranie. Dacă cineva doreşte 
să-şi închipuie trei oameni care au să-şi spună multe, 
adunaţi într-un spaţiu restrâns, atunci scena din maşină e 
foarte potrivită, numai lady Constance singură putea să 
ofere conversaţie suficientă pentru a umple paginile ore 
întregi. 

Explicaţia, ca toate explicaţiile, este simplă. Ea se 
găseşte într-un singur cuvânt, şi anume Antilopa. 

Datorită unei defecţiuni mărunte la alimentare, maşina 
Hispano-Suiza, în care călătorea de obicei Castelul 
Blandings, fusese ştearsă de pe lista valizilor, iar Voules, 
şoferul, trebuise să folosească această maşină mai 
proastă, de mâna a doua; şi oricine a avut vreodată o 
Antilopă, ştie că înăuntru nu există geam despărțitor între 
şofer şi pasageri. Şoferul tronează exact în mijlocul lor, 
gata şi dornic să audă tot ce se vorbeşte, precum şi gata 
şi dornic să transmită totul la timpul oportun personalului 
de serviciu. 

În aceste împrejurări, deşi alegerea părea că trebuie 


făcută între conversaţie şi între a fierbe fiecare în sinea 
lui, micuțul grup nu-şi împărtăşi nici unul dintre gânduri. 
Au suferit, dar au reuşit. Greu am găsi o ilustrare mai 
potrivită a tot ce cuprinde vechea şi excelenta expresie 
noblesse oblige. Pe lady Constance o evidenţiam cu o 
mâhnire deosebită. Era femeie, şi tăcerea apăsa greu pe 
umerii ei. 

Au existat momente pe parcursul călătoriei când şi 
vederea urechilor clăpăuge şi roşii ale lui Voules, ciulite 
gata să afle motivul acestei întoarceri bruşte şi 
senzaţionale, abia i-au putut furniza motive suficiente lui 
lady Constance Keeble pentru a se încumeta să-i arunce 
fratelui său Clarence în faţă tot ceea ce credea despre el. 
De mic copil şi până atunci, nu reuşise să se apropie cât 
de cât de idealul masculin; dar niciodată nu decăzuse în 
asemenea hal în ochii ei ca în clipa în care îl auzise 
dându-şi consimţământul pentru unirea nepoatei lor 
Millicent cu un tânăr care, pe lângă că era lefter, îi 
provocase întotdeauna o tulburare nervoasă pe care nu 
putea s-o definească, dar care este cunoscută savanților 
sub denumirea de tremurici. 

Şi lordul Emsworth nu reuşise să se reabiliteze nici prin 
remarcile rostite pe şleau cu privire la subiectul Baxter 
cel eficient. Spusese nişte lucruri pe care nici un 
admirator al energicului individ n-ar fi putut să le ierte. 
Adjectivele — nebun, ţicnit, sărit, tăntălău, ba mai mult, 
descreierat — punctaseră discuţia lordului asemenea 
fulgerelor, şi, după expresia din priviri, era clar că le 
repeta în gând. 

Presupunerea era corectă. Pentru lordul Emsworth, 
evenimentele acestei zile se dovediseră a fi uluitor de 
revelatoare. Având la bază întâmplarea cu ghiveciul de 
flori de acum doi ani, îl considerase întotdeauna pe 
Baxter ca fiind dezechilibrat mintal; dar pentru că era un 
om corect, admisese posibilitatea ca, în intervalul de timp 
care se scursese de la plecarea fostului secretar, un trai 
regulat şi fără griji să fi avut o oarecare influenţă pozitivă 


asupra stării sănătăţii lui. Fără discuţie, individul i se păru 
absolut normal în ziua sosirii, iar acum, doar la câteva 
ore, adunase suficiente probe de scrânteală cât să 
înzestreze toate ospiciile din Anglia şi să mai lase şi ceva 
pentru cele din străinătate. 

Cel de al nouălea conte de Emsworth nu era omul care 
să fie uşor scos din ale lui. Era de un calm pe care, de 
regulă, numai fiul său cel mai mic, Frederik, reuşea să-l 
tulbure, dar calmul ăsta nu putea să ţină piept la ceea ce 
se petrecuse în acea zi. Oricât ai fi fost de imperturbabil, 
dacă te trezeşti foarte aproape de un om care, atunci 
când nu se aruncă pe ferestre, fură porcul şi încearcă să 
te facă să crezi că l-a furat valetul, începi să stai şi să 
judeci puţin. Lordul Emsworth era profund zdruncinat. 
Când maşina intră pe aleea Castelului, îşi spuse în sinea 
lui că de acum încolo nimic nu-l mai poate mira. 

Şi totuşi, mai era ceva. Când dădură colţul pe lângă 
rododendroni şi ajunseră în porţiunea de la intrare, 
acoperită cu pietriş, în faţă îi apăru o privelişte care îi 
smulse de pe buze primele sunete articulate de la începu- 
tul călătoriei. 

— Doamne iartă-mă! 

Vorbele fuseseră rostite cu un glas strident de tenor, 
făcând-o pe lady Constance să sară de parcă se aşezase 
pe ace. Această întrerupere neaşteptată a tăcerii 
prelungite îi zdruncinase nervii încordaţi. 

— Ce s-a întâmplat? 

— Ce anume? Uită-te şi tu! Uită-te la individul de-acolo! 

Voules consideră de datoria lui să dea explicaţii. 
Fiindcă până atunci n-o întâlnise încă pe lady Constance 
în societate, poate că n-ar fi trebuit să vorbească, totuşi, 
dată fiind importanţa ocaziei, consideră solecismul justi- 
ficat. 

— Stimată doamnă, pe burlan se urcă un om. 

— Ce? Unde? Nu-l văd. 

— A intrat pe balconul unuia dintre dormitoare, rosti 
onorabilul Galahad. 


Lordul Emsworth atinse exact miezul problemei. 

— E individul ăla, Baxter! strigă el. 

Ziua de vară, cu ajutorul artificial dat de ultimele vestiri 
ale luminii, se sfârşise, iar seara îşi întinsese mantia de 
întuneric peste toată suflarea. Deci, vizibilitatea nu era 
bună; iar silueta de la Camera Grădinii nu era de 
recunoscut decât cu ajutorul intuiţiei. Dar asta era tocmai 
ceea ce poseda lordul Emsworth. 

Judecase în sinea lui că în afară de Rupert Baxter, la 
Castel se mai aflau, e adevărat, şi alte persoane adulte de 
sex masculin, dar nici uneia dintre ele nu i-ar fi dat prin 
gând să se caţăre pe burlane şi să dispară în balcoane. 
Lui Baxter, pe de altă parte, o asemenea aventură i s-ar fi 
părut normală, un mod obişnuit de a-ţi petrece seara. Aşa 
îşi imagina el probabil ideea de repaus total. Curând, fără 
îndoială, va cobori iar din balcon şi va sări jos. Ce mai 
calea-valea — ăsta era Baxter, un individ cu gusturi mai 
fistichii. 

Şi astfel, atingând, după cum am mai spus, miezul 
problemei, lordul Emsworth, în toiul emoţiei, lăsă să-i 
scape de pe nas pince-nez-ul o dată cu exclamaţia: 

— E individul ăla, Baxter! 

Incă de pe vremea prunciei, cu mulţi, mulţi ani în urmă, 
nu mai repetase lady Constance gestul de a ridica o mână 
înfuriată şi de a-şi izbi fratele mai mare în moalele 
capului; dar acum fu doar la un pas de el. Probabil însă că 
prezenţa lui Voules o făcu să se rezume doar la cuvintele: 

— Clarence, eşti un idiot! 

Nici măcar Voules nu putu s-o împiedice să rostească 
aceste cuvinte, la urma urmei, nu divulga nici un secret. 
Şoferul se afla în serviciile castelului de prea mulţi ani ca 
să nu-şi fi făcut şi singur aceeaşi impresie. 

Lordul Emsworth nu comentă. Maşina trăsese în faţa 
uşii. Uşa era deschisă, ca întotdeauna în serile de vară, 
iar cel de al nouălea conte, însoţit de fratele său Galahad, 
se grăbi să urce treptele şi să intre în hol. Şi exact atunci 
le ajunseră la urechi sunete de paşi în fugă. In clipa 


următoare, silueta în zbor a lui Percy Pilbeam le apăru în 
faţă, sărind treptele din patru în patru. 

— Doamne ajută-ne şi ne iartă! exclamă lordul 
Emsworth. 

Nu ştim dacă Pilbeam auzise vorbele sau îl remarcase 
pe vorbitor; cert este însă că nu dădu nici un semn în 
acest sens. In mod vizibil se grăbea. Ţâşni prin hol, 
aducând mai mult a gazelă înfricoşată decât a detectiv 
particular, şi dispăru în jos pe scară. Plastronul îi era plin 
de pete de noroi, gulerul i se desprinsese, iar lordul 
Emsworth, în fulgerarea de o clipă cât reuşise să-l 
zărească, socoti că avea un ochi vânăt. În secunda 
următoare, silueta lui Ronnie Fish se avântă şi ea pe scări 
în jos, şi o zbughi pe lângă el în viteză. 

Lordul Emsworth îşi făcu o idee total greşită despre 
întreaga afacere. Nu avea cum să ştie ce s-a petrecut în 
Camera Grădinii când Pilbeam, inspirat de alcool şi 
însufleţit de gândul că acum era exact momentul să intre 
în apartament şi să pună mâna pe manuscrisul cu 
amintirile onorabilului Galahad, urcase pe burlan pentru 
a-şi pune planul în aplicare. Nu ştia nimic despre groaza 
de nedescris a detectivului când se pomenise faţă în faţă 
cu silueta amenințătoare a lui Ronnie Fish. Nu avea idee 
că animata şi promiţătoarea harababură fusese provocată 
de încercarea năvalnică a lui Pilbeam de a scăpa cu viaţă. 
Tot ce văzu erau doi oameni alergând nebuneşte spre 
spaţii deschise, aşa că interpretă acest fenomen în modul 
cel mai evident. 

Presupunea că pe Baxter îl apucase amocul, şi încă 
într-o formă atât de violentă, încât şi cei mai zdraveni 
bărbaţi o luau la sănătoasa, înfricoşaţi la vederea lui. 

Deşi o fire domoală şi un adept al vieţii tihnite şi 
paşnice, cel de al nouălea conte avea, ca de altfel 
întreaga aristocrație britanică, destulă dârzenie în el. 
Intâmplarea făcuse ca anii în care fusese membru al 
gărzii din Shropshire, patria să nu-l fi chemat s-o salveze, 
dar dacă ar fi fost făcută chemarea, Clarence, cel de al 


nouălea conte de Emsworth, ar fi răspuns la fel de prompt 
cu „Doamne Dumnezeule! Bineînţeles. Desigur!” ca 
oricare dintre strămoşii săi cruciați. lar în cel de al 
şaizecilea an, focul străvechi încă nu se stinsese. 
Onorabilul Galahad, care se întoarse mirat la uşa din faţă 
să urmărească prin monoclu cursa, îşi dădu seama că a 
rămas singur. Lordul Emsworth dispăruse. Nu după mult 
timp îl văzu revenind. Pe chipul blajin se întipărise o 
expresie hotărâtă. În mână ţinea o puşcă. 

— Ha? Ce? făcu onorabilul Galahad, clipind. 

Capul familiei nu răspunse. Se îndreptă spre scări. Un 
Emsworth înaintase cândva către inamic la Azincourt la 
fel de tăcut şi de hotărât. 

Un zgomot ca de găini zburătăcite îl făcu pe onorabilul 
Galahad să se întoarcă iar. 

— Galahad? Ce înseamnă toate astea? Ce se întâmplă? 

Onorabilul Galahad o înarmă pe soră-sa cu toate 
cunoştinţele de care dispunea. 

— Clarence a urcat cu o puşcă. 

— Cu o puşcă?! 

— Da! Seamănă cu a mea. Sper să nu facă vreo 
prostie. 

Observă că şi lady Constance fusese apucată de 
dorinţa de a escalada. Scotea un timp excelent la urcat. 
Se mişcă atât de sprintenă, că până s-o prindă din urmă, 
ajunsese la etajul doi. 

— Baxter? leşi afară! leşi afară, Baxter amice, rapid! 

In cursa spre camera de unde părea că se auziseră 
cuvintele, lady Constance, pornind cu un avans bun, îl 
bătu pe fratele ei cu două lungimi. Şi astfel, ea fu prima 
care văzu o privelişte neobişnuită chiar şi pentru Castelul 
Blandings, deşi din când în când aici se petreceau lucruri 
stranii. 

Tânăra ei invitată, domnişoara Schoonmaker, stătea la 
fereastră, alarmată şi tulburată după toate aparențele. 
Fratele ei, Clarence, holbat, avea puşca sprijinită pe şold 
şi o îndrepta cu pricepere spre pat, iar de sub pat, cao 


broască ţestoasă ieşind de sub carapace, se iţea capul cu 
ochelari al lui Baxter cel eficient. 


Capitolul 18 
Scenă penibilă într-un dormitor 


Cineva care a stat sub un pat preţ de treizeci de 
minute, obligat să asculte tipul de dialog ce însoţeşte o 
împăcare între îndrăgostiţi, rareori se înfăţişează într-o 
stare de spirit excelentă sau într-o ţinută ireproşabilă. În 
părul lui Baxter se găseau scame, pe haine avea praf, iar 
grimasa de pe chip exprima o ură feroce împotriva 
întregii omeniri. Lordul Emsworth, pregătit să contemple 
ceva fioros, constată că aşteptările i-au fost depăşite, îşi 
încleştă şi mai mult mâna pe puşcă şi, ca să-şi asigure o 
ţintă mai bună, propti patul de umăr, închise un ochi şi cu 
celălalt privi prin cătare. 

— Eşti în bătaia puştii, amice, spuse el cu blândeţe. 

Rupert Baxter nu ajunsese încă la faza când omului îi 
este frică şi de umbra sa, dar acum se pare că puţin îl mai 
despărţea de o asemenea manifestare a personalităţii. 

— Schimbaţi direcţia la porcăria asta! 

— Ba n-o s-o schimb deloc! replică energic lordul 
Emsworth; nu era el omul căruia să i se comande în 
propria lui casă. Şi la cel mai mic semn de violenţă... 

— Clarence! Acum vorbise lady Constance. Lasă puşca! 

— Nici nu mă gândesc! 

— Clarence! 

— Bine, bine. 

— Şi acum, domnule Baxter, spuse lady Constance, 
începând să domine scena în felul ei autoritar, sunt 
convinsă că-mi poţi da o explicaţie. 

Îi trecuse starea de agitaţie. Nu-i sta în obicei acestei 
femei autoritare să rămână prea mult timp agitată. Deşi 
se cam zdruncinase puţin, credinţa în idolul ei persista. 
Oricât de excentrică putea să pară comportarea lui, lady 


Constance era convinsă că Baxter va fi în stare să dea 
explicaţii cât se poate de satisfăcătoare. 

Baxter nu scoase nici un cuvânt. Tăcerea lui dădu 
lordului Emsworth ocazia să pună pe tapet propriile sale 
vederi. 

— Să explice? Vorbea arţăgos, pentru că nu suferea 
felul în care soră-sa îl îndepărtase din centrul acţiunii. Ce 
dracu' să mai explice? Lucrurile sunt clare. 

— Nu ştiu, zău, dacă pricep ce se întâmplă, murmură 
onorabilul Galahad. Tipul intră sub pat. De ce? De ce sub 
pat? Şi de ce tocmai aici? 

Lordul Emsworth ezită. Era un om cu suflet bun şi 
simţea că ceea ce are de spus era mai bine să spună în 
lipsa lui Baxter, cum însă o asemenea posibilitate părea 
exclusă, îi dădu drumul. 

— Dragul meu Galahad, judecă şi tu! 


— Ha? 

— Povestea cu ghiveciul. Ţi-aduci aminte? 

— Aha! Iluminarea  pogori asupra  monoclului 
onorabilului Galahad. Adică...? 

— Exact. 


— Da, da. Bineînţeles. Adică are crize? 

— Fără îndoială. 

Nu era pentru prima oară când lady Constance Keeble 
avusese ocazia să-i audă pe fraţii ei vânturând această 
teorie, pe care o găsea detestabilă. li veni tot sângele în 
cap. 

— Clarence! 

— Da, dragă? 

— Te rog să termini cu vorbele astea jignitoare. 

— Doamne iartă-mă! se simţi ofensat lordul Emsworth. 
Ştii că-mi placi! Dar ce-am spus eu jignitor? 

— Ştii prea bine. 

— Dacă te referi la faptul că-i aminteam lui Galahad în 
modul cel mai delicat că sărmanul Baxter aici de faţă nu e 
chiar... 

— Clarence! 


— Îi dai întruna cu „Clarence!” Ştii şi tu că nu e zdravăn 
la cap. N-a aruncat cu ghivece după mine? N-a sărit pe 
fereastră azi după-amiază? N-a vrut să mă convingă că 
Beach... 

Baxter îl întrerupse. Existau anumite subiecte asupra 
cărora considera că cel mai bun lucru de făcut era să 
păstreze tăcerea, dar asta era ceva despre care putea 
vorbi fără oprelişti. 

— Lord Emsworth! 

— Hi? 

— Posed acum informaţia că Beach nu a fost primul 
făptaş în furtul porcului, dar am bănuit că era doar un 
complice. 

— Un ce? 

— A ajutat, spuse Baxter scrâşnind puţin din dinţi. Cel 
care a comis hoţia adevărată este nepotul 
dumneavoastră Ronald. 

Lordul Emsworth se întoarse către sora lui cu un gest 
triumfător, ca cineva care a fost răzbunat. 

— Poftim! Poate acum n-ai să mai susţii că nu e ţicnit. 
Nu ţine, amice Baxter, continuă el, clătinând mustrător 
puşca spre fostul angajat. Ce rost are să născoceşti 
asemenea năzbâtii? 

— Nu fac bine la tensiune, completă onorabilul 
Galahad. 

— Împărăteasa a fost găsită astă-seară în rulotă la 
dumneata, spuse lordul Emsworth. 

— Cum?! 

— La dumneata în rulotă. Acolo unde ai pus-o când ai 
furat-o. Şi, pentru Dumnezeu, făcu lordul Emsworth 
tresărind, trebuie să mă duc să văd dacă au dus-o înapoi 
în cocină. Trebuie să-l găsesc pe Pirbright. Trebuie... 

— La mine în rulotă? Baxter îşi trecu o mână febrilă 
peste fruntea mânjită de praf; îl străfulgeră o idee: 
înseamnă că asta a făcut Carmody cu animalul! 

Lordul Emsworth se săturase, Împărăteasa de la 
Blandings îl aştepta. Numărând minutele până la acea 


blagoslovită întâlnire, sta ca pe ghimpi ascultând 
bazaconiile astea. 

— Intâi Beach, pe urmă Ronald, pe urmă Carmody! Ai 
să spui până la urmă că am furat-o eu, sau Galahad, sau 
soră-mea Constance. Baxter amice, nu-ţi aducem nici o 
învinuire. Te rog să nu-ţi închipui aşa ceva. Ne dăm 
seama care e situaţia. Eşti surmenat şi, bineînţeles, 
natura îşi revendică drepturile. Ai face mai bine să te duci 
acum liniştit în cameră şi să stai puţin întins în pat. Cred 
că nu prea eşti în apele dumitale. 

Lady Constance interveni. Ochii îi scăpărau şi vorbea 
asemenea Cleopatrei către un sclav etiopian găsit în 
greşeală. 

— Clarence, n-ai vrea să te foloseşti totuşi de bruma de 
inteligenţă care ţi-a mai rămas? Faptul că ţi s-a furat 
porcul este unul dintre lucrurile cele mai minore şi mai 
lipsite de importanţă care s-au întâmplat pe lume şi 
consider toată tevatura care s-a făcut din cauza asta 
absolut revoltătoare. Dar oricine ar fi furat nenorocitul 
ăsta de animal... 

Lordul Emsworth păli. Se holba de parcă nu era dumirit 
dacă a auzit bine. 

— „Şi oriunde ar fi fost găsit, poţi fi convins că hoţul n- 
a fost domnul Baxter. E mult mai plauzibil, după cum 
spune domnul Baxter, ca un tânăr ca domnul Carmody să 
fie făptaşul. Există un anume soi de tineri, am eu 
impresia, aşa cum este domnul Carmody, care apreciază 
foarte mult farsele. Pune-ţi întrebarea, Clarence, şi 
încearcă să răspunzi cât mai raţional posibil, în măsura în 
care poate o persoană ca tine: Ce motiv ar fi avut domnul 
Baxter să vină la Castelul Blandings şi să se apuce să fure 
porci? 

S-ar putea ca, simțind puşca în mâini, lordul Emsworth 
să-şi fi amintit de zilele glorioase de altădată, în gărzile 
din Shropshire, şi să fi regăsit ceva din spiritul înfocat a 
dusei tinereţi. Cert este că nu se înclină în faţa ochiului 
aprig al surorii sale. li făcu faţă cu îndrăzneală şi, la fel de 


îndrăzneţ, îi răspunse: 

— Intreabă-te şi tu, Constance, spuse el, ce motive are 
domnul Baxter să vină la Castelul Blandings şi să sperie 
de moarte domnişoarele ascunzându-se sub paturi? 

Lady Constance înghiţi în sec, fraţii descoperiseră 
punctul slab din pledoaria ei. Se întoarse către omul care 
încă mai spera să fie în stare să ţină piept cu eficienţă 
acestui atac. 

— Domnule Baxter, spuse ea, ca şi cum îi oferea prilejul 
să ţină un discurs după încheierea unui banchet. 

Dar Rupert Baxter nu participase la nici un banchet, şi 
probabil acesta a şi fost motivul pentru care balanţa se 
aplecă de partea cealaltă. Brusc, fu cuprins de dorinţa 
nebunească de a scăpa de acolo cu orice preţ. Cu o oră 
înainte, chiar cu o jumătate de oră mai înainte, ba chiar 
cu cinci minute înainte, dorinţa care îi mai pâlpâia slab în 
suflet de a găsi o cale de întoarcere la Castelul Blandings 
în calitate de secretar particular al contelui de Emsworth, 
i-ar fi pus lacăt la gură, acum însă n-ar mai fi acceptat 
postul, nici dacă l-ar fi implorat în genunchi. 

Baxter cel eficient era acum stăpânit de o ură cumplită 
faţă de Castelul Blandings, de tot ceea ce se găsea în el. 
Se minuna cum de a dorit să se întoarcă, în clipa 
respectivă, deţinea o poziţie respectabilă şi bine remune- 
rată de secretar şi consilier al lui J. Horace Jevons, 
milionarul american, o persoană care nu numai că îl trata 
cu solicitudine şi respect, ceea ce era un balsam pentru 
sufletul său, dar care îi dăduse şi nişte sfaturi atât de 
bune cu privire la investirea banilor, încât îşi triplase 
economiile. Şi tocmai pe acest om din Chicago cu inima 
de aur se gândise să-l părăsească, doar ca să-şi satisfacă 
un sentiment vag care-l îndemna să se întoarcă în casa 
pe care, acum îşi dădea seama, o detesta aşa cum puţine 
case fuseseră detestate de când făpturile omeneşti au 
renunţat să mai trăiască în caverne! 

Ochii îi fulgerară prin lentile, gura i se făcu pungă. 

— Voi explica! 


— Ştiam că ai o explicaţie, exclamă lady Constance. 

— Am. Una foarte simplă. 

— Şi scurtă, sper? întrebă lordul Emsworth, care nu-şi 
găsea astâmpărul. Ardea de nerăbdare să termine 
trăncăneala şi să fie din nou lângă purceaua lui. Era de 
nesuportat gândul că Împărăteasa lui tânjeşte într-o 
afurisită de rulotă. 

— Cât se poate de scurtă, răspunse Rupert Baxter. 

Singura persoană din cameră care până atunci 
rămăsese complet în afara acestei scene penibile era 
Sue. Privise de lângă fereastră ca un observator inocent, 
acum, brusc, se pomeni în vârtejul dezbaterii. Ochelarii lui 
Baxter o scormoneau din creştet până-n tălpi, iar el 
întinse spre ea un deget acuzator. 

— Am venit în această cameră, spuse el, ca să pun 
mâna pe o scrisoare pe care am scris-o către această 
domnişoară care-şi spune domnişoara Schoonmaker. 

— Bineînţeles că îşi spune domnişoara Schoonmaker, 
vorbi lordul Emsworth, dezlipindu-şi cu greu gândurile de 
imaginea Impărătesei, aşa o cheamă, prietene, explică el 
cu blândeţe. De aceea îşi spune domnişoara Schoonma- 
ker. Doamne Dumnezeule! Dacă pe fată o cheamă 
Schoonmaker, e firesc să-şi spună  domnişoara 
Schoonmaker. 

— Da, dacă... Dar pe ea n-o cheamă aşa, o cheamă 
Brown. 

— Ascultă, prietene, o luă iar cu duhul blândeţii lordul 
Emsworth. Nu faci decât să te enervezi dacă mai continui 
în felul ăsta, şi probabil că o să ţi se facă rău. Acum, uite 
ce-ţi propun — du-te în camera dumitale, pune-ţi o 
compresă rece pe frunte, întinde-te în pat şi odihneşte-te 
bine. Il trimit pe Beach să-ţi aducă nişte pâine şi lapte. 

— Rom cu lapte, îl corectă onorabilul Galahad. E 
singurul leac. Am cunoscut prin '97 un individ care era 
predispus la făcături de-astea — s-ar putea să-ţi aminteşti 
de el, Clarence, Bellamy. Aiurică Bellamy îi spuneam noi 
ori de câte ori... 


— O cheamă Brown! repetă Baxter, vocea avântându.-i- 
se într-un crescendo isteric. Sue Brown, este dansatoare 
la Teatrul Regal din Londra, şi, după toate aparențele, 
este logodită şi urmează să se căsătorească cu nepotul 
dumneavoastră Ronald. 

Lady Constance scoase un țipăt. Lordul Emsworth îşi 
exprimă sentimentele printr-o serie de ţâţăieli. Onorabilul 
Galahad, singur, rămase tăcut. Prinse privirea lui Sue, plin 
de îngrijorare. 

— L-am auzit pe Beach confirmând acest lucru, aici în 
cameră. Spunea că deţine informaţia de la domnul 
Pilbeam, şi presupun că este exactă, dar oricum, pot să 
vă spun că oricine ar fi, este o impostoare care a venit 
aici sub nume fals. Pe când mă aflam în fumoar cu puţin 
timp în urmă, a sosit o telegramă prin telefon de la 
Market Blandings. Era semnată Myra Schoonmaker şi a 
fost trimisă azi după-amiază de la Paris. Asta e tot ce am 
să vă spun, conchise Baxter, şi acum vă părăsesc şi sper 
din tot sufletul să nu vă mai văd câte zile o să mai am. 
Bună seara! 

Ochelarii îi luciră rece, şi omul se îndreptă ţanţoş spre 
uşă, când în prag se lovi de Ronnie care tocmai intra. 

— Nu vezi pe unde calci? întrebă Baxter. 

— Ha? făcu Ronnie. 

— Idiot împiedicat! exclamă Baxter cel eficient şi ieşi. 

In camera pe care o părăsise, lady Constance Keeble 
deveni statuia amenințării. De obicei nu dădea impresia 
unei femei deosebit de înalte, dar acum aducea cu un 
gigant înfricoşător; iar Sue se pierdu cu totul în faţa ei. 

— Ronnie! strigă slab Sue. 

Era strigătul unei femei aflate la ceas de restrişte, 
chemându-şi bărbătuşul. La fel trebuie să fi strigat 
strămoaşa din peşteră a lui Sue, în zilele preistorice, către 
bărbatul cu mâna pe măciucă, în clipa când fusese în- 
colţită de tigrul cu colții de oţel care semăna atât de bine 
cu lady Constance Keeble. 

— Ronnie! 


— Ce se petrece aici? întrebă ultimul descendent al 
familiei Fish. 

Respira cam agitat, pentru că itinerarul fusese 
străbătut în pas alergător. Pilbeam, în clipa în care se 
găsise în aer liber, dovedise o formă excelentă la sprint, îl 
lăsase în urmă pe Ronnie pe o distanţă de douăzeci de 
iarzi pe alee, şi se năpustise în tufişurile binevenite, iar 
Ronnie, renunțând la urmărire, se întorsese să-i dea 
raportul lui Sue. Mare i-a fost însă mirarea să constate că, 
în absenţa lui, camera devenise un fel de loc de întâlniri 
publice. 

— Ce se întâmplă aici? spuse el, adresându-se adunării. 

Lady Constance se răsuci pe călcâie spre el. 

— Ronald, cine este fata asta? 

— Ha? 

Ronnie era conştient de o oarecare stinghereală, dar îşi 
dădu toată silinţa să-i facă faţă. Nu-i plăcea înfăţişarea 
mătuşii, dar nu era pentru prima oară când încerca acest 
sentiment. Era clar că se petrecuse ceva, dar era posibil 
ca, abordând o oarecare degajare, să salveze situaţia. 

— Doar o cunoşti mătuşă, nu?  Domnişoara 
Schoonmaker? Ai făcut cunoştinţă cu ea la Londra. 

— Spune, o cheamă Brown? Şi e dansatoare? 

— Ei, da, recunoscu Ronnie. Cuvintele avură efectul 
unei bombe, dar Eton-ul şi Cambridge-ul îi făcură bine 
faţă. Ei, da, de fapt aşa e. 

Se părea că lady Constance nu-şi găsea cuvintele, 
oricum, după expresia feţei asta era situaţia. 

— Aveam de gând să vă spun. Ne-am logodit. 

Lady Constance îşi revenise îndeajuns pentru a găsi un 
singur cuvânt. 

— Clarence! 

— Hî? făcu lordul Emsworth: gândurile sale o luară 
razna. 

— Ai auzit? 

— Ce să aud? 

Depăşind starea de violentă emoție, lady Constance 


devenise brusc calmă şi glacială. 

— Dacă nu te-a interesat să asculţi, te informez că 
Ronnie şi-a anunţat intenţia de a se căsători cu o 
dansatoare. 

— O, da? rosti lordul Emsworth. 

Oare un om cu intelectul atât de zdruncinat ca Baxter, 
se întrebă el, şi-o fi amintit s-o hrănească pe Împărăteasă 
cu regularitate? Gândul îl străpunse ca o lance drept în 
inimă. Se îndreptă agitat spre uşă şi, când ajunse la ea, îşi 
dădu seama că sora lui nu-şi terminase încă discursul. 

— Deci, n-ai altceva de spus? 

— Hi? Despre ce? 

— Ceea ce m-am străduit să te fac să înţelegi, continuă 
lady Constance cu politeţe excesivă, este că nepotul tău 
Ronald şi-a anunţat intenţia să se căsătorească cu trupa 
de la Teatrul Regal. 

— Cine? 

— Ronald. Uite-l aici pe Ronald! Abia aşteaptă să se 
însoare cu domnişoara Brown, o dansatoare. Dumneaei 
este domnişoara Brown. 

— Îmi pare bine de cunoştinţă, făcu lordul Emsworth. 

Poate că nu era un individ prea logic, dar avea 
manierele alese ale vechii şcoli. 

Acum interveni Ronnie. Sosise vremea să arunce pe 
masă totul. 

— Nu e o dansatoare obişnuită. 

— Bănuiesc că nu, după felul cum a venit la Castelul 
Blandings sub alt nume, spuse lady Constance, dă dovadă 
de o fire deosebit de întreprinzătoare. 

— Vreau să spun, continuă Ronald, că ştiu eu bine cât 
de snoabă eşti. Mătuşă Constance, nu vreau să te jignesc, 
dar ştii şi tu ce vreau să spun — ţii la neamuri şi la 
descendență şi chestii de-astea infecte... ei bine, aş vrea 
să-ţi arăt că tatăl lui Sue făcea parte din gardă. 

— Era soldat sau caporal? 

— Căpitan. Un domn pe nume... 

— Cotterleigh, spuse Sue cu voce subţirică. 


— Cotterleigh, întări Ronnie. 

— Cotterleigh! 

Vorbise onorabilul Galahad. Se uita la Sue cu gura 
căscată. 

— Cotterleigh? să nu-mi spui că e Jack Cotterleigh? 

— Nu ştiu dacă e Jack Cotterleigh, spuse Ronnie, vreau 
însă să vă fie clar că era Cotterleigh şi făcea parte din 
garda irlandeză. 

Onorabilul Galahad încă se mai holba la Sue. 

— Draga mea, exclamă el şi vocea avea o notă ciudată, 
nu cumva maică-ta era pe vremuri în trupa de la bătrânul 
Oxford şi la Tivoli? 

Ronnie Fish simţea pentru a nu ştiu câta oară că 
unchiul Galahad nu prea mai era întreg la minte. Auzi, s-o 
vâre acum şi pe Dolly Henderson! Să trântească povestea 
cu Dolly Henderson într-o clipă ca aceea de faţă! O să 
strice totul atrăgând atenţia asupra laturii „Dolly 
Henderson”, exact când era esenţial să nu se abată de la 
linia Cotterleigh — numai şi numai Cotterleigh. Ronnie 
suspină deprimat. Ospiciile fuseseră special născocite 
pentru unchii Galahad ai omenirii, era el convins, iar 
unchii Galahad n-ar fi trebuit lăsaţi să hălăduiască în 
afara lor. 

— Da, spuse Sue. Ea era. 

Onorabilul Galahad înaintă spre Sue cu braţele întinse. 
Arăta ca un tată dintr-o melodramă, venind în 
întâmpinarea fiicei risipitoare. 

— Ei, lua-m-ar naiba! 

Repetă de trei ori invocaţia, înşfăcă mâinile fără vlagă 
ale lui Sue şi le strânse cu drag într-ale sale. 

— Am tot încercat să-mi aduc aminte cu cine semeni, 
fetiţă dragă. Ştii că în anii '96, '97 şi '98 eram îndrăgostit 
nebuneşte de maică-ta? Ştii că, dacă infernala mea 
familie nu m-ar fi trimis pachet în Africa de Sud, m-aş fi 
însurat negreşit cu ea? Pe cuvânt de onoare! Dar nu m-au 
lăsat, mi-au stat în cârcă până m-au văzut îmbarcat, şi 
când m-am întors am descoperit că tânărul Cotterleigh 


mi-o luase înainte. Ei, Doamne! 

Mulţi ar fi caracterizat scena drept mişcătoare, nu însă 
şi lady Constance Keeble. 

— Lasă asta acum, Galahad, spuse ea. Fapt certe că... 

— Fapt cert e că, replică onorabilul Galahad cu căldură, 
că tânărul Fish aici de faţă vrea să se însoare cu fiica lui 
Dolly Henderson, şi eu sunt de acord, şi sper, Clarence, că 
o să ai şi tu o dată în viaţă atâta minte încât să-i susţii, în 
spiritul sportivităţii. 

— Ha? articulă cel de al nouălea conte. Din nou 
gândurile lui o luară razna. Chiar dacă ar fi presupus că 
Baxter a hrănit-o pe Împărăteasă, oare i-a dat mâncarea 
care trebuia, şi oare a fost îndestulătoare? 

— Vezi şi tu ce fată minunată este. 

— Cine? 

— Fata asta. 

— Încântătoare, consimţi galant lordul Emsworth şi se 
întoarse la propriile-i cugetări. 

— Clarence! răcni lady Constance, smulgându-l din 
reverie. 

— Ha? 

— N-ai să consimţi în veci la această căsătorie! 

— Cine spune asta? 

— Eu! Gândeşte-te ce-o să zică şi Julia. 

Nici n-ar fi putut aduce un argument mai impresionant. 
În această cronică, lady Julia Fish, văduva răposatului 
general-maior sir Miles Fish din statul major al Brigăzii 
Gărzilor şi-a făcut apariţia. Aşadar, nu cunoaştem nimic 
despre privirea îndârjită, bărbia dominatoare, gura 
hotărâtă şi vocea care uneori — ca de exemplu, când îşi 
certa fratele — putea să producă băşici pe o piele 
sensibilă. Lordul Emsworth cunoştea bine aceste lucruri. 
Le experimentase din copilărie. Ideea de fericire se afla 
unde nu se afla lady Julia Fish. Şi gândul că ea va veni la 
Castelul Blandings şi-l va descoase în bibliotecă în 
legătură cu această afacere îi făcu să-i îngheţe sângele în 
vine. Până în clipa respectivă avusese intenţia amabilă să 


facă exact ceea ce aştepta majoritatea celor prezenţi, dar 
acum ezită. 

— Crezi că Juliei n-o să-i placă? 

— Bineînţeles că nu. 

— Julia e o proastă, făcu onorabilul Galahad. 

Lordul Emsworth cugetă asupra afirmației şi înclină să 
fie de acord. Aceasta însă nu schimba cu nimic miezul 
problemei. 

— Crezi că o să facă urât? 

— Sunt convinsă. 

— În cazul ăsta... Lordul Emsworth se opri. Pe urmă, în 
ochi îi apăru o luminiţă stranie. Ei, mai vedem noi. Mă duc 
la purceaua mea. 

Plecarea avu loc atât de brusc, încât lady Constance 
amuţi, iar înainte să-şi poată reveni suficient pentru a 
intra în acţiune, lordul Emsworth ieşise din cameră şi 
ajunsese la capătul coridorului. Pe urmă, părăsi şi ea 
camera în grabă. Se putu auzi vocea ei tot mai departe 
pe scări: „Clarence!” 

Onorabilul Galahad se întoarse spre Sue energic, dar 
protector. 

— E o ruşine ca oaspeţii să asiste la asemenea 
scandaluri într-o familie englezească veche, spuse el 
bătând-o pe umăr ca unul care, dacă lucrurile ar fi fost 
cum trebuie şi dacă n-ar fi existat curse regulate în anii 
nouăzeci spre Africa de Sud, ar fi putut să-i fie tată. lţi 
trebuie puţină odihnă şi linişte. Continuăm dezbaterile în 
altă cameră. Fruntea sus, draga mea, până la urmă o să 
iasă totul bine. 

Sue clătină din cap. 

— N-are rost, spuse ea deznădăjduită. 

— Nu fi atât de convinsă, replică onorabilul Galahad. 

— Ascultă la mine, Sue, spuse Ronnie. Eu mă însor cu 
tine orice s-ar întâmpla, şi cu asta, basta. Doamne sfinte! 
Cum adică, îţi închipui că eu nu ştiu să muncesc? 

— Ce anume ştii? întrebă onorabilul Galahad. 

— Ce anume? păi... ăăă... păi, orice. 


— Preţul pe piaţă al oricărui membru al acestei familii, 
spuse onorabilul Galahad, care nu-şi făcea nici un fel de 
iluzii despre cei mai apropiaţi şi dragi, era cam de trei 
penny pe an. Nu! Tot ce avem de făcut este să intrăm 
într-un fel în grațiile lui Clarence, şi asta înseamnă să 
discutăm, să argumentăm, dar în orice caz nu aici. Hai, 
băiete. Nu se ştie ca pământul. Am văzut eu lucruri şi mai 
încâlcite ca astea, şi până la urmă totul s-a rezolvat. 


Capitolul 19 
Gally ia taurul de coarne 


Sue rămase în picioare pe balcon, privind afară în 
noapte. Întunericul de catifea învăluise lumea şi din 
miezul lui se ridica foşnetul copacilor şi mirosul reavăn şi 
suav al pământului de alături. Dintre frunze răzbătea ci- 
ripitul somnoros al unei păsărele, iar în depărtare 
pârâiaşul clipocea molcom. 

Sue suspină. Era o noapte făcută pentru cei fericiţi, iar 
Sue era convinsă că fericirea nu-i este sortită ei. 

În spate se auziră paşi, şi Sue se întoarse brusc. 

— Ronnie? 

Îi răspunse glasul onorabilului Galahad Threepwood. 

— Nu, eu sunt, drăguță. Pot să vin lângă tine pe 
balcon? Doamne iartă-mă şi mă ajută, cum ar spune 
Clarence, ce noapte minunată! 

— Da, încuviinţă Sue cu îndoială. 

— Nu pari prea convinsă... 

— A, ba da. 

— Pariez că nu. Ştiu că eu simţeam la fel în seara în 
care tata a pus piciorul în prag şi mi-a spus că plec a doua 
zi cu vaporul în Africa de Sud. Era o noapte ca asta, mi- 
aduc aminte. Se sprijini cu braţele de balustradă. N-am 
mai văzut-o pe maică-ta după ce s-a măritat. 

— Nu? 

— Nu. A părăsit teatrul şi... Mă rog, atunci eram foarte 
ocupat — băuturică berechet şi câte altele — oricum nu 
ne-am mai întâlnit. Când am auzit iar de ea, acum vreo 
doi sau trei ani, am aflat că a murit. Semeni grozav cu ea, 
drăguță, nu ştiu cum de nu mi-am dat seama din prima 
clipă. ` 

Tăcu. Nu vorbea nici Sue. Işi petrecu brațul pe sub 


braţul lui. Se părea că nu era altceva mai bun de făcut. 
Un cârstei începu să se tânguie monoton în beznă. 

— Prevesteşte ploaia, spuse onorabilul Galahad. Sau 
nu. Nu mai ştiu exact. Ai auzit-o vreodată pe maică-ta 
cântând cântecul ăla...? Nu, cred că nu. Era înainte de a 
te naşte. Cât despre tânărul Ronald, începu el brusc. 

— Ce e cu el? 

— Ţi-e drag? 

— Da. 

— Vreau să spun — ţi-e drag cu adevărat? 

— Da. 

— Cât de mult? 

Sue se aplecă peste balustradă. La poalele zidului, sub 
ea, Percy Pilbeam îşi iţi capul din tufiş şi apoi îl vâri la loc. 
E posibil ca detectivul, amintindu-şi în subconştient 
povestirile cu Bruce şi păianjenul, să fi refuzat să accepte 
înfrângerea şi să se fi întors pe căi lăturalnice la scena 
dezastrului său. Cinci sute de lire reprezintă bănet, nu 
glumă, iar Percy Pilbeam nu se dădea uşor bătut doar că 
la ultima încercare reuşise să-şi scape pielea. Efectul 
băuturii trecuse întrucâtva şi acum era din nou omul calm 
şi vigilent. Intenţiona să stea aciuat prin aceste tufişuri şi 
apoi să atace burlanul, şi deci şi Camera Grădinii, unde se 
afla manuscrisul Amintirilor onorabilului Galahad. Nu eşti 
detectiv bun dacă te laşi descurajat atât de uşor. 

— Nu ştiu să explic, spuse Sue. 

— Încearcă. 

— Nu. Tot ce spui fără înconjur despre sentimentele pe 
care le nutreşti pentru cineva sună penibil. In plus, pentru 
dumneavoastră Ronnie nu e genul de om pentru care 
cineva poate face o pasiune. In ochii dumneavoastră este 
un fitecine. 

— Dacă şi atât, spuse critic onorabilul Galahad. 

— Da, dacă şi atât, pe câtă vreme pentru mine 
reprezintă ceva... deosebit. De fapt, dacă vreţi să ştiţi ce 
înseamnă Ronnie pentru mine, aflaţi că el e totul. Poftim! 
V-am spus că o să vi se pară penibil. Parcă ar fi cuvintele 


unui cântec, nu? Am cântat de sute de ori cântece de- 
astea pe scenă. Doi paşi la stânga, doi paşi la dreapta, 
bătaie, zâmbet, mâna pe inimă — „Pentru că el e to-o- 
otul pentru mi-i-i-ne!” N-aveţi decât să râdeţi, dacă vreţi. 

Câteva clipe domni tăcerea. 

— Nu râd, spuse onorabilul Galahad. Draga mea, am 
vrut să aflu dacă într-adevăr ţii la tânărul Fish... 

— AŞ dori mult să nu-i mai spuneţi „tânărul Fish”. 

— Îmi pare rău, drăguță. Mi se pare că i se potriveşte 
de minune. Ei, am vrut să fiu absolut sigur că ţii la el, 
pentru că... 

— Da? 

— Ei, da, pentru că am aranjat totul. 

Sue se agăţă de balustradă. 

— Cum?! 

— Da, spuse onorabilul Galahad. S-a aranjat. Nu spun 
că poţi să te aştepţi şi la o îmbrăţişare drăgăstoasă de 
mătuşă din partea soră-mii, şi drept să-ţi spun, să fiu în 
locul tău, nici nu m-aş aventura să-i ajung în braţe. S-ar 
putea să te muşte — dar, lăsând asta la o parte, totul 
merge strună. Se vor auzi clopoţeii de nuntă. Tânărul tău 
e pe undeva prin grădină. Fugi şi găseşte-l să-i dai de 
veste, o să-l intereseze. 

— Dar... dar... 

Sue îi strângea braţul. O podidise o pornire năvalnică 
să strige şi să suspine. Nu se mai îndoia de frumuseţea 
nopţii. 

— Dar... cum? De ce? Ce s-a întâmplat? 

— Păi... eşti de acord că aş fi putut să mă însor cu 
maică-ta? 

— Da. 

— Lucru care mă face un fel de tată onorific. 

— Da. 

— În care calitate, draga mea, interesele tale sunt şi 
ale mele. De fapt, mai mult ale mele. Aşa că ţi-am clădit 
fericirea pe Prețul documentelor. Ai văzut piesa asta? Nu, 
de fapt a jucat de mult la Adelphi când tu nici nu existai. 


Era acolo o scenă în care... 

— Ce vreţi să spuneţi? 

Onorabilul Galahad ezită o clipă. 

— Ei, esenţa problemei este că, ştiind câtă aversiune 
are soră-mea Constance faţă de Amintirile mele, m-am 
dus la ea şi i-am spus pe şleau: „Clarence”, i-am zis, „nu 
e genul de om care să pună oprelişte în calea unei 
căsnicii, atât timp cât nu trebuie să participe la nuntă. Tu 
eşti principala piedică”, i-am spus. „Tu şi Julia. E destul să 
vrei tu, ca s-o convingi pe Julia în cinci minute. Ştii foarte 
bine cât preţ pune pe judecata ta.” Pe urmă i-am spus că, 
dacă renunţă să se mai comporte ca un balot de sârmă 
ghimpată în calea unei iubiri adevărate, mă oblig să nu 
mai public Amintirile. 

Sue i se agăţă în continuare de braţ. Nu era în stare să 
rostească o vorbă. 

Percy Pilbeam care, datorită liniştii ce învăluia noaptea, 
auzise totul, ar fi putut rosti o sumedenie, numai natura 
delicată a actualei situaţii îl împiedică să le rostească — şi 
asta aşa ca prin urechile acului. Pentru Percy Pilbeam, 
totul apărea în formă de cinci sute de lire smulse din 
strânsoarea lui, zburând ca o pasăre albastră. Fierbea în 
sinea lui. In toată Londra şi în comitatele Angliei puţini 
erau cei care îndrăgeau atât de mult cinci sute de lire ca 
P. Frobisher Pilbeam. 

— Ah! spuse Sue. — Atât. Sentimentele erau prea 
puternice, îl înghionti. — Ah! spuse ea, şi din nou: Ah! 

Se pomeni că plânge, dar nu-i fu ruşine. 

— Ei, hai, hai! protestă onorabilul Galahad. Nu e nimic 
nemaipomenit în asta, nu? Nimic extraordinar în faptul că 
un om îl ajută pe un altul. 

— Nu ştiu ce să spun. 

— Atunci taci, rosti onorabilul Galahad, considerabil 
uşurat. Păi, Dumnezeu să te aibă în pază, puţin îmi pasă 
dacă pârlitele alea de poveşti se publică sau nu. Cel 
puţin... nu, sigur că nu... N-ar face decât să aducă 
neplăceri. In plus, am să las în păstrarea naţiunii 


blestemata mea de carte, s-o publice peste o sută de ani, 
şi eu am să devin un Pepys al viitorului, nu? E cel mai bun 
lucru care se putea întâmpla. Omagiul posterităţii şi 
chestii de genul ăsta. 

— Ah! făcu Sue. 

Onorabilul Galahad chicoti. 

— E totuşi ruşinos că lumea va trebui să aştepte o sută 
de ani înainte de a afla povestea tânărului Gregory 
Parsloe cu crevetele. Ai ajuns la ea când ai citit astă- 
seară? 

— N-am citit prea mult, spuse Sue. M-am gândit la 
Ronnie. 

— Ei, păi pot să ţi-o povestesc eu, nu-i nevoie să 
aştepţi o sută de ani. S-a întâmplat la Scot, în anul în care 
Martingale a câştigat Cupa de Aur... 

În grădină, Percy Pilbeam se ridicase din tufişuri. Puțin 
îi mai păsa acum dacă e văzut, încă mai era oaspete în 
văgăuna asta de castel, şi dacă oaspeţii nu pot să intre şi 
să iasă din tufişuri când au chef, atunci ce facem cu 
proverbiala ospitalitate britanică? Avea intenţia să-şi 
scuture de pe tălpi praful de la Blandings, să-şi petreacă 
noaptea la Blazonul Emsworth şi a doua zi să se înapoieze 
la Londra, unde era apreciat cum se cuvine. 

— Ei, draga mea, uite cum s-a întâmplat cu tânărul 
Parsloe... 

Percy Pilbeam nu mai zăbovi. Povestea cu crevetele era 
literă moartă pentru el. Se răsuci pe călcâie şi noaptea de 
vară îl înghiţi. Undeva, în întuneric, ţipă o bufniţă. Lui 
Pilbeam i se păru că distinge ceva batjocoritor în glasul ei. 
Se încruntă. Dinţii i se încleştară cu un scrâşnet. 

Dacă ar fi putut s-o găsească, i-ar fi spus el vreo două 
cuvinte bufniței ăleia. 

Viata patriarhala de la Castelul Blandings 
este înca o data tulburată: de data aceasta a 
disparut însasi Împărăteasa, purceaua mult- 
iubita a lordului Emsworth! Porniţi-o pe 
urmele hotului şi... va veţi tavali pe jos de ris! 


„PG. Wodehouse este un geniu al comicului şi un 
maestru al larsei.” ZE 
The Times 


„Pentru Wodehouse, păcatul originar nu a existal. 
Grădinile Castelului Blandings sint grădinile 
Edenului din care am lost cu toţii exilați.“ 

Evelyn Waugh 


„Cel mai mare scriitor comic din toate timpurile.” 

